
Mamei mele, cea mai dragă prietenă şi 
cea mai mare admiratoare a mea 


Sper că raiul e plin de aparate de video pocher şi că 
nimereşti întotdeauna chintă roială. Deşi, la cum te cunosc, 
eşti la fel de prudentă când pariezi. Fiecare moment 
petrecut cu tine a fost minunat. 

Îţi multumesc, mamă, pentru zâmbete,  râsete, 
amintiri. 


Cu toată dragostea, 
pentru totdeauna 


Capitolul 1 


Londra, 1879 


— Sincer, Sachse, nu ştiu cum îţi vei găsi o soţie 
potrivită dacă refuzi să ţi se ia măsurile pentru un rând nou 
de haine. 

Archibald Warner, al şaptelea conte de Sachse, o 
urmărea cu privirea pe Camilla Warner, văduva 
predecesorului său, cum se plimba încolo şi-ncoace prin 
faţa lui, vizibil agitată, frământându-şi mâinile delicate şi 
încruntându-se. 

În vreme ce răposatul conte fusese mai bătrân decât 
toţi bărbaţii pe care îi cunoscuse Arch - nu-l văzuse 
niciodată pe individ, însă, din ce-i ajunsese la urechi, era 
bucuros că se întâmplase aşa -, văduva era cu doi ani mai 
tânără decât Arch însuşi. Şi era cea mai frumoasă femeie 
pe care îi fusese dat să o vadă vreodată. In acea zi, purta o 
rochie elegantă, din mătase de un roz pal, care îi sublinia 
silueta suplă şi îi scotea în evidenţă pielea ca de alabastru. 
Era ca la ea acasă în reşedinţa lui - clădirea făcuse parte 
din proprietăţile soţului ei - şi chiar îşi scosese pălăria 
înainte să intre în bibliotecă. Lumina soarelui inunda 
încăperea şi făcea să-i strălucească pletele şatene strânse 
în creştet. Sub atingerea suavă a luminii, părul îi sclipea şi 
părea că şuviţele îi sunt poleite cu aur. 

Fusese o gazdă exemplară în tot sezonul de baluri, 
însoţindu-l la aproape toate ieşirile în societate, 
prezentându-l ducelui cutare şi contelui cutare, marchizului 
X, vicontelui Y. Cunoştea istoricul fiecărei familii nobile şi 
chiar detalii din vieţile lor pe care mulţi ar fi preferat să nu 
le ştie. Nu avea nevoie să consulte cărţile de etichetă ca să 
ştie exact ierarhia, cine şi unde se cuvine să stea în funcţie 
de rang, în aşa fel încât nimeni de la masă să nu se simtă 
insultat. Pe el îl uimea din cale-afară cât de bine stăpânea 
ea regulile de etichetă şi protocol, capitol la care el se cam 


încurca. Nici că ar fi putut să îi fie mai recunoscător pentru 
sprijinul ei... obişnuit. 

După-amiaza aceea era una dintre rarele excepţii. Îşi 
făcuse apariţia la reşedinţa lui cu doar câteva clipe în urmă 
şi nici nu apucase bine să îi prezinte omagiile că începuse 
să-l mustre pentru că nu avea niciun chef să i se ia 
măsurile pentru haine noi. Ar fi stat mai degrabă în 
bibliotecă - numărul mare de cărţi aflate la dispoziţia sa se 
dovedise a fi, deocamdată, unicul avantaj al noului său titlu 
nobiliar - ca să termine romanul început deunăzi. 

Se  întrebase adesea dacă s-ar cuveni ca, în 
momentele în care Camilla se lansa într-una din tiradele ei, 
să o avertizeze că servise o vreme în armata Maiestăţii Sale 
şi că e destul de priceput la mânuirea puştii. 

— Sachse, ai auzit vreun cuvânt din tot ce-am spus? 

O privi fix în ochii ei căprui, hotărât şi serios. Se 
preocupa atât de mult de lucrurile care pentru el nu aveau 
nicio însemnătate! Şi totuşi grija ei exagerată îl intriga. 

— Poate că ar fi mai nimerit să mă însor cu tine şi n-o 
să mai trebuiască să îmi bat capul cu o garderobă nouă. 

„Şi nici cu alte lucruri. Ideea nu e rea”. 

Felul în care îşi dădu ochii peste cap păru să arate că 
ea era de altă părere. 

— Nu te poţi însura cu mine. Sunt stearpă. Trebuie să 
iei o femeie care să-ţi dăruiască un moştenitor. 

În ciuda obişnuitului ei simţ practic, el nu putu să nu 
remarce, ca de fiecare dată, ezitarea şi tremurul din vocea 
ei când rosti cuvântul stearpă. Se străduia din răsputeri să 
nu se trădeze, dar el îşi dăduse seama cu mult timp în 
urmă că totul era doar un rol pus în scenă după îndelungi 
repetiţii, ca de altfel întregul ei comportament. De cele mai 
multe ori, situaţia îl irita. Îl deranja gândul că ea nu are 
suficientă încredere în el ca să i se arate aşa cum este. Ce-i 
făcuse oare bătrânul conte de ajunsese să se considere 
doar o actriţă pe scenă? 

— Aşadar, continuă ea, trebuie să fii aici după-amiază, 
când va veni croitorul şi să nu găseşti iar vreo scuză ca să 
pleci de acasă înainte de sosirea lui. 


— Nu prea mă interesează să-mi găsesc o femeie care 
ar da atâta importanţă croielii hainei mele. 

— Nu haina o va impresiona, ci ceea ce spune despre 
tine. 

— Şi cam ce-ar spune despre mine? 

— Că te interesează lucrurile la modă şi ai mijloacele 
necesare să ţi le procuri. Eşti elegant. Te mândreşti cu felul 
în care te arăţi în lume. Vei fi un soţ desăvârşit. 

— Spui că o femeie poate să-şi dea seama de atâtea 
lucruri doar uitându-se la o haină? întrebă el neîncrezător. 

— Niciodată să nu subestimezi importanţa unei ţinute. 
Desigur, pe lângă haina pe care o porţi, mă vei avea pe 
mine lăudându-ţi tăria de caracter, iar vorbele mele 
calculate vor fi mult mai credibile dacă arăţi ca scos din 
cutie. 

La aceste cuvinte, el puse cartea deoparte şi se ridică 
de pe scaun cât era de lung. Ea se dădu un pas înapoi. Aşa 
făcea mereu. Păstra distanţa între ei tocmai când cea mai 
mare dorinţă a lui era să se apropie - fizic şi sufletesc 
deopotrivă. Îl intriga pentru că părea să trăiască în turnul ei 
de fildeş, izolată precum Rapunzel, iar el se întreba dacă 
pletele castanii i-ar cădea până în pământ dacă i-ar desface 
agrafele din coafura studiată. 

— De ce eşti aşa de interesată să mă însor? întrebă 
el. 

— Vreau să ai un moştenitor, să nu pierzi tot ce ai 
obţinut de la bătrânul Sachse, odihnească-se în iad! 

La auzul răspunsului, Arch chicoti, deşi bănuia că 
adevărul era cu totul altul. Ea n-ar fi câştigat nimic dacă el 
ar fi avut un moştenitor, în plus, Arch deja îşi dăduse seama 
că nu o interesa un lucru dacă nu-i ieşea şi ei ceva. Avea să 
îi îngăduie, deocamdată, să se prefacă, să se poarte de 
parcă urmărea întocmai ce declarase. În timp, îşi va da 
seama care sunt adevăratele ei intenţii. 

— Camilla, nu voi pierde nimic din ce am dobândit, cel 
puţin nu până mor. lar atunci nici că o să-mi pese de ce-o 
să se întâmple. 

Se îndepărtă de el, iar temperatura din cameră păru 


să scadă, făcându-l să se înfioreze. Nu ştia cum de reuşea 
să îşi arate atât de clar nemulţumirea. Cert e că reuşise. 

— Cum e posibil să nu apreciezi tot ce-ai obţinut? 
întrebă ea. 

— Ba apreciez. 

Ea se întoarse. _ 

— Nu-i adevărat. Îţi baţi joc. Îşi coborî privirea. lar prin 
asta îţi baţi joc de mine. 

Tânjea să o atingă, să o consoleze, dar pricepuse 
destul de repede că nu e genul de femeie care să aprecieze 
un asemenea gest, aşa că îşi duse mâinile la spate. 

— Nici nu m-aş gândi vreodată să te iau în batjocură, 
Camilla. Pur şi simplu nu mă simt în largul meu cu tot ce 
am obţinut absolut întâmplător datorită faptului că am 
venit pe lume - sau, în cazul meu, pentru că nu s-au născut 
persoane mai importante decât mine. 

Arborele lui genealogic ajungea până la cel de-al 
treilea frate al celui de-al doilea conte de Sachse. Poziţia în 
care se afla se datora faptului că în familie se născuseră 
foarte puţini băieţi, iar cei câţiva moştenitori veniţi pe lume 
avuseseră ghinionul de a trece pe lumea cealaltă. 

Ea îşi ridică privirea pentru a o întâlni pe a lui. 

— Unii ar complota şi ar ucide ca să obţină ce ai tu. 

— O viaţă de huzur. 

— O viaţă de gentleman, de aristocrat, de conte. 

El îşi plecă uşor capul, nevoit să accepte justeţea 
observaţiei ei. 

— Ar trebui să apreciez mai mult ceea ce am. 

— Chiar aşa. 

Arch scoase un oftat slab, hotărât să se mai lupte un 
pic pentru dreptul de a nu-şi înnoi garderoba. 

— Nu înţeleg de ce-i aşa de important să îmi fac haine 
noi când sezonul e pe sfârşite. 

— Haine de vânătoare ai? întrebă ea. 

— Nu. 

— Şi ce-o să porţi când o să mergi la vânătoare? 

— N-aveam de gând să merg. 

— Cum crezi că poţi fi o gazdă exemplară dacă nu 


inviţi oaspeţi la conacul de la ţară? 

— Nu mi-am dat seama că trebuie să organizez ceva 
la conac. 

Ea închise ochii, de parcă şi-ar fi pierdut răbdarea cu 
un copil prostuţ. lar el fu aproape gata să alunge distanţa 
dintre ei, să o ia în braţe şi să-i demonstreze că nu semăna 
nici pe departe cu un copil şi era un bărbat în toată puterea 
cuvântului. Însă, când Camilla deschise ochii şi îl fixă cu o 
privire aspră, răsuflă uşurat că nu se mişcase din loc. Nu 
era intimidat de ea, dar nu ştia să înfrunte mânia unei 
femei. Prefera să menţină buna dispoziţie în conversațiile 
cu femeile din anturajul lui, însă lângă Camilla întotdeauna 
se simţea nesigur. 

— Ba sigur că vom invita lume. Am făcut deja câteva 
invitaţii neoficiale, iar după ce ne vom stabili la reşedinţa 
de la ţară, le voi pune pe hârtie şi le voi transmite oficial. 
Nu vom avea mulţi oaspeţi pentru că abia ai dobândit titlul, 
dar ne vom folosi de lunile dintre cele două sezoane ca să-ţi 
câştigi locul în rândul celor influenţi. 

— Şi ca să-mi găsesc o soţie. 

— O să vedem ce variante avem. Oamenii se simt în 
largul lor la ţară. 

— Nu crezi că lumea se va întreba de ce împărţi casa 
cu un burlac? î 

— Sunt văduvă. Nu am nevoie de însoţitoare. In plus, 
o am pe secretara mea pe post de companion. Sachse Hall 
este o proprietate suficient de mare, tu vei ocupa o aripă a 
clădirii, iar eu voi locui în cealaltă. 

— Aveai acelaşi aranjament cu cel de dinaintea mea? 
întrebă el încet. Tu locuiai într-o parte a clădirii, iar el stătea 
în cealaltă? 

Ştia că nu îl priveşte, dar îi era greu să se abţină să n- 
o iscodească, rugându-se ca lucrurile să fi stat întocmai. 

Camilla îşi plecă genele aurii şi o uşoară roşeaţă îi 
coloră gâtul ca de fildeş şi obrajii palizi. El era învăţat cu 
fetele de la ţară, zdravene şi rezistente. Ea părea atât de 
fragilă, însă numai până când începea să vorbească. 

— Era soţul meu. Făceam ce-mi cerea. 


— Şi ce-ţi cerea? 

Ea îşi ridică brusc bărbia, pironindu-l cu privirea. 
Întotdeauna îl uimea repeziciunea cu care trecea de la o 
răceală glacială la înflăcărare. 

— Asta nu te priveşte. 

Sigur că nu-l privea, dar era ros de curiozitate. Înainte 
să se poată scuza cum se cuvine pentru purtarea-i 
nepotrivită, uşa se deschise uşor, iar majordomul intră în 
încăpere. Lui Arch încă i se părea enervant să aibă atâţia 
servitori. Deşi erau discreţi şi tăcuţi, nu reuşea niciodată să 
se simtă complet singur. Bănuia că şi pentru ei era 
neplăcut. Conversaţiile şi acţiunile se întrerupeau la apariţia 
lui, ceea ce îl determina să se scuze că îi deranja. Lucru 
care, îl avertizase Camilla, era de neconceput. Nu te scuzi 
în faţa servitorilor. 

— Ce este, Gibson? întrebă Arch. 

— Milord, aveţi un vizitator. 

Majordomul îi întinse tăviţa de argint cu o carte de 
vizită. Arch aruncă o privire, apoi încuviinţă din cap. 

— Invită-l înăuntru, Gibson. 

Camilla păşi spre el imediat ce Gibson părăsi 
încăperea. 

— Cine e? 

— Domnul Spellman. 

— Avocatul? Ce-o fi vrând? 

Ea aruncă o privire spre uşă de parcă se aştepta să se 
năpustească monstrul lui Frankenstein. El îi citise chiar 
săptămâna trecută Frankenstein de Mary Shelley. li citise 
multe cărţi bune de când se cunoscuseră. Cu toată 
încântarea cu care îl asculta, nu se lăsase niciodată 
convinsă să-i întoarcă favorul. Asta îl dezamăgise, deşi îşi 
dădea seama că nu ar trebui. Camilla prefera să fie servită, 
nu cea care serveşte. Era unul dintre farmecele ei cele mai 
enervante. 

— A venit să discute chestiuni financiare, îi spuse 
Arch. 

Domnul Spellman trimisese vorbă în ajun că ar avea 
nevoie să îl reţină pe conte câteva minute. 


— Ce-ar putea fi în neregulă cu situaţia ta financiară? 

— Nimic, din ce ştiu. 

Se îndreptă iute spre el, îi îndepărtă o scamă 
imaginară de pe haină, îi îndreptă reverele jachetei, care nu 
aveau nevoie să fie netezite, şi-l bătu pe umăr. 

— Ţine minte, eşti administratorul propriilor afaceri. 
Sunt banii tăi, îi poţi întrebuința după bunul-plac, iar 
cheltuielile se fac în feluri pe care e cu neputinţă ca un 
avocat obişnuit să le înţeleagă. 

El îi prinse încheieturile, oprindu-i mâinile care se 
mişcau necontenit. O expresie de teamă i se aşternu pe 
chip, dar reuşi să o mascheze cu repeziciune, iar el decise 
să o ignore. Indiferent dacă ea îşi dădea seama sau nu, 
felul în care o tratase bătrânul Sachse îl privea şi pe el, 
pentru că nu putea alunga ceea ce nu reuşea să înţeleagă 
pe deplin. 

— Ce cheltuieli? întrebă el. 

— Archie, mă doare. 

Nu pricepea cum era posibil să o doară, dar faptul că i 
se adresă într-o manieră familiară îl făcu să înţeleagă că 
într-adevăr era supărată. El slăbi strânsoarea şi nu fu deloc 
surprins când ea se depărtă suficient de mult ca el să n-o 
mai poată atinge. Începu să îşi îndrepte veşmintele, iar el 
ştiu că nu va primi răspuns la întrebarea despre cheltuieli, 
deşi ea părea să ştie despre ce este vorba. Această femeie 
era un mister. Din fericire, Arch era mereu dornic să 
dezlege misterele. Atenţia îi fu atrasă de un zgomot venit 
dinspre uşă. 

Lawrence Spellman păşi în încăpere, ţinând în mână o 
geantă de piele uzată. 

— Milord. 

— Domnule Spellman. 

Avocatul o salută pe Camilla înclinând din cap. 

— Contesă, nu mă aşteptam să vă găsesc aici. 

Ea îşi ridică bărbia. 

— Petrec destul de mult timp cu contele. Cum altfel 
să-l instruiesc cu privire la îndatoririle ce-i revin? 

— O atitudine admirabilă, dar vă asigur că pot foarte 


bine să îi împărtăşesc tot ce are nevoie să ştie. 

— Atunci sunteţi la curent cu faptul că Lady Jane 
Myerson a fost văzută în public fără mănuşi? 

Arch strânse din buze cât putu ca să-şi ascundă 
zâmbetul, iar asta nu doar pentru că mâinile descoperite 
erau, din punctul de vedere al Camillei, scandaloase, ci şi 
fiindcă Spellman nu-şi mai găsea cuvintele. Aşadar, prima 
rundă a confruntării îi revenea ei. Bărbatul îşi înclină capul 
ca şi cum căzuse pe gânduri. 

— Nu eram la curent, dar n-aş spune că e tocmai un 
comportament de condamnat. 

— Ba bine că nu. O doamnă în toată puterea 
cuvântului îşi expune mâinile în public numai când 
mănâncă sau când cântă la pian pentru invitaţi. Lady Jane 
Myerson şi-a făcut cunoscut interesul faţă de conte. Dacă n- 
aş fi eu să-l îndrum, ar putea face greşeala de a o considera 
potrivită ca soţie, în condiţiile în care nu are deloc calităţile 
necesare. 

Spellman oftă, semn că ar fi gata să accepte că azi nu 
va ieşi învingător. 

— În acest caz, contele e norocos că vă are alături 
pentru a-l îndruma. 

— Domnule Spellman, credeam că aţi venit să 
discutăm despre chestiuni financiare, nu despre viaţa mea 
socială. 

Arch nu şi-o amintea defel pe Lady Jane Myerson. 
Poate o va invita să iasă împreună doar din dorinţa de a o 
enerva pe Camilla. 

— Da, milord. Trebuie totuşi să vă spun din nou că nu 
mi se pare potrivit să fie de faţă contesa în timp ce 
discutăm astfel de chestiuni. 

— Dar ce-i rău în asta? întrebă Arch. 

Spellman se uită în jur, căutând parcă răul pe care l-ar 
face prezenţa Camillei sau evitând, poate, să-i privească în 
ochi. 

— Aspectele despre care trebuie să discutăm o 
privesc pe contesă. 

— Şi preferi să mă vorbeşti de rău pe la spate, în loc 


să-mi spui pe şleau ce ai de zis? replică ea pe un ton acru. 

Arch se întrebă de ce îşi imagina din start tot ce e mai 
rău şi că Spellman îi va aduce critici în loc de laude. 

— Găsesc că locul unei femei nu este printre 
gentlemani, spuse Spellman. 

— Ţin să vă contrazic, domnule Spellman, replică Arch 
înainte ca ea să poată spune ceva. Din moment ce vă aflaţi 
aici ca să discutăm despre chestiuni care o privesc pe 
contesă, consider că dumneaei trebuie să fie de faţă şi să 
audă despre ce este vorba. 

— Milord, mă văd nevoit să insist... 

— Nu, domnule Spellman, îl întrerupse. Insist. Haideţi 
să trecem la treabă. 

— Prea bine, milord, cum doriţi. 

După ce îi aruncă o privire Camillei, care i-o întoarse 
cu trufie, Spellman traversă încăperea, îşi puse geanta pe 
birou şi le făcu semn celor doi să ocupe scaunele din faţa 
sa. Camilla se aşeză prima, iar Arch o urmă. Luă loc şi 
Spellman, suspinând adânc. 

— Milord, a sosit momentul să decideţi dacă doriţi să 
îi acordaţi contesei bani de cheltuială şi, dacă sunteţi de 
acord, despre ce sumă e vorba. Trebuie totuşi să vă 
avertizez că nu aveţi nicio obligaţie, nici măcar să îi 
asiguraţi un acoperiş deasupra capului. 

Arch simţi încordarea Camillei şi aproape că văzu cum 
i se zbârleşte părul de pe ceafă. In schimb, el adoptă o 
poziţie relaxată. Se rezemă de spătar şi îşi întinse 
picioarele. 

În timp ce strategia Camillei era să-şi expună întregul 
arsenal în faţa adversarului, stilul lui Arch era să-şi arate 
armele doar în momentul în care trebuia să le folosească. 
Îşi dădea seama că adesea lăsa impresia că nu era în stare 
să se ocupe de propriile afaceri, dar simţea că e în avantaj 
prin simplul fapt că nu îşi dezvăluia nici atuurile, nici 
slăbiciunile. 

— Şi de ce, Doamne iartă-mă, n-aş vrea să trăiască în 
bunăstare, domnule Spellman? 

— Celălalt conte nu i-a acordat suficientă importanţă 


ca să o treacă în testament. 

— Nu mă îndoiesc că a fost o scăpare. Contele era 
înaintat în vârstă. Şi-a modificat în vreun fel testamentul 
după ce s-a însurat cu contesa? 

— Nu, milord. 

— l-ai atras atenţia asupra acestei scăpări? 

— Nu, milord. Nu se cuvenea să pun la îndoială 
acţiunile contelui. 

— În schimb, mi se pare că le pui la îndoială pe ale 
mele. 

— Deoarece mi-e teamă că situaţia scapă de sub 
control. Spellman cotrobăi prin geantă şi scoase un teanc 
de hârtii. lată listele de cumpărături făcute anul acesta din 
diverse magazine londoneze. Contesa a cumpărat în fiecare 
lună cel puţin 24 de rochii, cam tot atâtea perechi de 
pantofi, o duzină de pălării, pelerine, iar lista continuă... 

— Şi nu vei putea acoperi aceste cheltuieli când va 
veni momentul plăţii? întrebă Arch. 

Ştia că magazinele de lux - şi nu se îndoia că exact 
astfel de magazine frecventa Camilla - îşi deranjau clienţi 
importanţi cu notele de plată numai la sfârşit de an. 

Spellman se înroşi. 

— Sigur că le voi putea achita. 

— În cazul acesta, chiar nu văd care e problema. 

— Problema e că sunt foarte multe cumpărături. 
Celălalt conte era extrem de cumpătat, dar acum, la trei ani 
de când a murit, cheltuielile casei Sachse au crescut din 
cale-afară. Tocmai din acest motiv am considerat că se 
cuvine să mă interesez care e situaţia, să nu fiu luat pe 
nepregătite la finele anului, aşa cum am păţit la fiecare 
sfârşit de an înainte să preluaţi frâiele. Contesa obişnuieşte 
să facă achiziţii necugetate şi deloc necesare, milord, iar 
adevărul este că nu mai are dreptul să cheltuiască averea 
contelui. Până acum, am trecut cu vederea acest lucru, 
pentru că se cuvine ca o femeie să aibă totuşi cele 
necesare traiului. Însă acum decizia vă aparţine. 

Arch o privi pe Camilla. Înţelegea să fi cheltuit mai 
mult anul trecut, după ce se încheiase perioada de doliu. 


Dar fusese uimit să afle că aceste cheltuieli crescuseră 
chiar din primii doi ani de la moartea bătrânului conte. 
Multă lume îi povestise cât de riguros ţinuse doliul de doi 
ani. Nimeni n-o criticase că renunţase rapid la ţinutele pe 
jumătate cernite. Era totuşi o femeie tânără şi devenise una 
dintre favoritele de la casa Marlborough, reşedinţa familiei 
regale. In ochii lor, era perfectă. Toţi păreau că ţin la 
fericirea ei la fel de mult ca Arch. Din ce-i ajunsese la 
urechi, bătrânul Sachse nu gândise tocmai la fel. Poate că 
decisese să cumpere lucruri pe care încă nu putea să le 
poarte, împinsă de un sentiment de libertate ce o 
cuprinsese după decesul soţului. Arch se întreba de câte ori 
îi ceruse, oare, socoteală fostul conte pentru astfel de 
cumpărături. Din moment ce Spellman lucrase pentru 
defunct, presupunea că avocatul era în temă cu felul în 
care predecesorul său administra totul. Dar la Londra 
apăruse acum un nou conte şi era cazul ca toată lumea să 
accepte şi să se obişnuiască de acum cu modul /u; de viaţă. 

— Ai nevoie de toate astea, Camilla? întrebă el încet. 

Ea se întoarse, iar el văzu cum cutele de îngrijorare 
ce-i brăzdau fruntea se adâncesc. 

— Da, Sachse. Vezi tu... 

El ridică mâna, întrerupând şirul explicaţiilor. Dacă 
ajungea la concluzia că există o problemă legată de 
cheltuieli, aveau să discute doar ei doi despre asta, fără ca 
altcineva să fie de faţă. Işi concentră din nou atenţia asupra 
lui Spellman. 

— Am cu ce să plătesc toate acestea? 

Spellman îi răspunsese deja, dar Arch fu de părere că 
trebuia să repete. Intuia ce va spune avocatul, dar voia să 
se asigure că acesta ştia la fel de bine care e răspunsul. Era 
un vechi obicei de pe vremea când preda la şcoala de băieţi 
Haywood: testa cunoştinţele elevilor punându-le întrebări. 

— Da, milord. Dispuneţi de suficienţi bani, dar asta nu 
va dura la... 

— Atunci achită facturile atunci când vine momentul, 
domnule Spellman. 

Avocatul îşi aşeză mâinile peste documente. 


— Sigur că asta intenţionam să fac. Dar cred că ar fi 
de datoria dumneavoastră să stabiliţi o sumă limită anuală 
pentru cheltuielile contesei. Asta în cazul în care decideţi 
să-i permiteţi să facă vreo cheltuială. 

— Contesa a spus deja că tot ce a cumpărat îi e 
trebuincios. lar cumpărăturile necesare nu se pot limita. 

— Bine, dar două duzini de rochii... 

Arch îl reduse la tăcere pe Spellman cu o privire 
aspră, îndelung exersată, cu care obişnuia să facă o clasă 
plină de băieţandri neascultători să tacă mâlc. Apoi se 
ridică încet. 

— Nu sunteţi în măsură să vă îndoiţi de contesă şi de 
cumpărăturile pe care le face. Şi nu e treaba 
dumneavoastră să bateţi Londra în lung şi-n lat urmărind-o. 
Aveţi datoria să achitaţi notele de plată care vă parvin şi să 
îmi transmiteţi situaţia financiară. Dacă nu vă descurcaţi, o 
să găsesc pe altcineva care să se ocupe de afacerile mele. 

Spellman stătea în picioare, vizibil iritat şi tremurând 
de parcă încerca să se elibereze dintr-o strânsoare. 

— Fostul conte înţelegea că o femeie are nevoie de 
limite clare, altfel profită şi îşi ruinează bărbatul. Vă 
sfătuiesc să luaţi atitudine şi să îi limitați cheltuielile. 

— Şi de ce, mă rog? 

— De ce? Pentru că, milord, aruncă banii în stânga şi 
în dreapta. 

— Lucru care nu vă priveşte, aşa cum am spus deja. 

— Dar este de datoria mea să vă îndrum ca să evitaţi 
anumite greşeli. 

— lar eu vă apreciez sfaturile dacă ele ţin de afaceri 
sau de administrarea proprietăţilor. Când e vorba de 
contesă, fac cum consider eu de cuviinţă şi ar fi bine să 
băgaţi asta la cap dacă vreţi să vă mai numărați printre 
angajaţii mei. 

Spellman îşi luă geanta, lăsând hârtiile pe birou. 

— Prea bine, milord. Nu veţi fi primul ruinat de o 
femeie. 

— Domnule Spellman, mândria nu mă împiedică să 
recunosc când greşesc. Mi-am revizuit cu atenţie situaţia 


financiară şi nu văd niciun motiv să mă alarmez. Ştiu că 
sunteţi bine intenţionat şi apreciez că mi-aţi împărtăşit 
îngrijorările dumneavoastră. 

— Pentru asta sunt plătit, milord. Vă doresc o zi bună. 
Îşi înclină capul spre Camilla. Contesă... 

Cu aceste cuvinte, Spellman părăsi încăperea. Arch 
bănuia că individul nu plecase tocmai încântat de rezultatul 
vizitei sale, dar intenţia lui nu era să îi facă pe plac 
avocatului. Era mai interesat să-i facă pe plac Camillei. Se 
întoarse spre ea. Buzele ei voluptuoase erau uşor 
întredeschise, iar sprâncenele îi erau încruntate. Părea în 
stare de şoc, de parcă nu-i venea să creadă ce se 
petrecuse. Apoi expresia de mirare se risipi, ca şi cum 
cineva i-ar fi şters de pe chip orice urmă de emoție. Se 
ridică, se îndreptă spre fereastră şi privi spre grădină. 

— Domnul Spellman mi s-a părut întotdeauna un 
individ extrem de nesuferit. l-ai făcut faţă în mod admirabil. 

Arch se aşeză pe marginea biroului cu braţele 
încrucişate. O, da, îi făcuse faţă în mod admirabil. Dar încă 
nu îi era clar cum i-ar face faţă cel mai bine contesei. 

— Cred că eşti mai îndreptăţită decât mine să 
cheltuieşti banii contelui. 

— Eşti mult mai generos decât a fost el vreodată. Mă 
aşteptam ca la sosire să ocupi cea mai mare dintre casele 
lui din Londra. În schimb, tu ai ales reşedinţa mai mică. Nu 
încetezi să mă uimeşti. 

— Pot spune acelaşi lucru despre tine. 

Ea clătină din cap, semn că nu voia să ducă discuţia în 
acea direcţie. 

— Bătrânul conte ar fi cerut chitanţe şi explicaţii 
pentru orice cumpăram. 

— Eu nu sunt bătrânul conte. 

— Încep să îmi dau seama de asta încetul cu încetul. 

Încetul cu încetul? Oare ce-ar putea face să grăbească 
lucrurile? Deşi avea toate intenţiile să se poarte onorabil, se 
ridică, traversă încăperea şi se opri la niciun pas de ea. li 
inspiră dulcele parfum de trandafiri şi spuse cu glas scăzut: 

— Dacă te-aş fi întâlnit înainte să devii a lui... 


Îi privi gâtul delicat şi văzu cum înghite în sec. Îşi 
dorea cu disperare să-şi lipească buzele de acea zonă a 
gâtului unde se vedea cum pulsul îi bătea nebunește. 

— Nu ti-ar fi plăcut de mine, şopti ea. 

— Ce putea să nu-mi placă? 

— Eram ignorantă... săracă... Dându-şi parcă seama 
că dezvăluie prea multe, reuşi să se îndepărteze fără a-i 
întâlni privirea. Mai bine mor decât să fiu din nou o femeie 
de rând. Mi-am găsit locul în preajma familiei regale şi am 
ajuns în poziţia necesară ca să obţin orice îmi doresc. Şi 
vreau o înţelegere convenabilă. În timp ce vom căuta o 
soţie pentru tine, eu îmi voi găsi un duce. 

— O spui de parcă titlul nobiliar al unei persoane este 
tot ce contează. 

Sprâncenele ei perfect arcuite se ridicară. 

— Chiar cred că titlul unei persoane este tot ce 
contează. 

El clătină din cap în semn de dezaprobare. 

— Nu e cu putinţă să crezi aşa ceva. Dar dragostea? 

— Ce-i cu ea? Nu are nicio putere. Nu atrage atenţia 
când intri într-o sală de bal. Nu-ţi asigură servitori, haine 
frumoase, o casă confortabilă. Nu-ţi aduce favoruri din 
partea reginei. Nu te fereşte să ajungi în stradă sau, mai 
rău, printre scursorile oraşului. Am fost săracă şi apoi am 
devenit contesă. Acum vreau să ajung ducesă. Aşa voi fi 
respectată... 

— Nu ai nevoie de un titlu ca să fii respectată. 

Ea îl sfidă. 

— Nu ştii nimic. Dacă aş putea, m-aş lupta să devin 
regină. Aşa n-ar fi nimeni mai important ca mine. 

— Dacă ţi-ai propune să găseşti dragostea, nu un titlu 
nobiliar, ai fi cea mai importantă fiinţă din lume pentru un 
bărbat. 

— Vorbeşti ca un poet, nu ca un bărbat cu picioarele 
pe pământ. 

Nu avea porniri violente, dar ar fi fost foarte încântat 
să-i ardă răposatului conte un pumn în plină figură pentru 
că o văduvise pe Camilla de puterea de a visa. Arch bănuia 


că asta era cea mai crudă moştenire lăsată de bătrân. 

— Nu ştii ce ar presupune realitatea în care ai fi 
contesa mea. 

— Însă ştim amândoi că asta nu se va întâmpla. Nu că 
ar avea vreo importanţă. Cum spuneam, am scopurile 
mele. Te voi ajuta să găseşti o soţie agreabilă şi, în acelaşi 
timp, îmi voi căuta un duce satisfăcător. 

— Crezi că îţi vei recăpăta fertilitatea cu un duce? 

Ea păli, iar Arch regretă imediat tonul aspru şi 
duritatea cuvintelor sale. Nu înţelegea cum de nu putuse 
pune stavilă furiei care parcă îi smulsese vorbele din gură. 

— Camilla... 

Mâna ei parcă despică aerul, neacceptându-i scuzele. 

— Nu sunt proastă, Archie. Voi căuta un duce care are 
deja un moştenitor şi un al doilea urmaş. 

— Aşadar, va fi bătrân. 

— Şi nu va trebui să-l suport prea mulţi ani. 

— Dar de ce te-ai înhăma la o căsnicie în speranţa că 
va dura puţin? 

— Dragul meu Archie, e limpede că încă îţi scapă 
multe subtilităţi ale orânduirii aristocratice. Vreau un titlu şi 
sunt dispusă să plătesc orice preţ ca să îl capăt. 

Ceea ce cu siguranţă nu îi scăpă era că se înfuriase 
din cale-afară pentru că ea căuta ceva atât de lipsit de 
importanţă. 

— Sper ca, atunci când vei căuta o soţie, să nu aplici 
standardele de care ţii cont pentru a-ţi găsi ducele. Vreau o 
femeie fără de care să simt că nu pot trăi, a cărei moarte 
mi-ar zdrobi inima. Se îndreptă spre ea. Vreau o femeie 
care să mă facă să zâmbesc şi să mă prăpădesc de râs. O 
femeie alături de care să îmi placă să tac, dar al cărei glas 
să mă încânte, iar conversaţia cu ea să mă facă fericit. O 
femeie care să mă înfierbânte. Căreia să îi pese de tot şi 
toate şi să nu se teamă să dezvăluie ce simte. Făcu încă un 
pas. Să fie precum focul, nu gheaţa. Să se bucure de tot ce 
oferă viaţa, să nu privească de pe margine. Să mă iubească 
întru totul, cu fiecare părticică a fiinţei sale, să-şi dorească 
să rămânem îmbrăţişaţi vreme de o mie de ani şi să îmi 


jelească moartea, regretând sincer că nu îi mai sunt alături. 

— Ai aşteptări nerealiste de la o soţie. 

— Ştiu o regină care şi-a iubit prinţul întocmai. 

— Cred că o astfel de dragoste e crudă. Mai bine n-ai 
parte de ea, ca să nu cunoşti profunzimea singurătăţii şi a 
disperării ce te cuprind când deplângi pierderea unei iubiri 
atât de mari. 

— Dar cum să trăieşti fără să fi cunoscut o pasiune 
atât de mare? 

Inainte ca ea să continue să argumenteze sau ca el 
să-i spună că face o mare greşeală, o luă în braţe şi îşi 
apropie buzele de ale ei. Ea scoase un mic țipăt înfundat. 
Braţele îi erau ţepene, strânse între trupurile lor, dar buzele 
îi erau ascultătoare, parcă cerându-i să continue. Numai că 
el n-avea nicio intenţie să grăbească lucrurile. Era 
momentul după care tânjea de luni bune. Il tot provocase 
prin apropierea ei constantă, prin subtilul parfum de 
trandafiri care îi tot aţâţase simţurile, prin vocea senzuală 
cu care îi şoptea detalii de etichetă şi protocol, prin 
răsuflarea caldă pe care i-o simţea pe gât şi bărbie. O 
urmărise la nenumărate dineuri, studiase felul în care îşi 
lingea buzele când mânca, de teamă să nu irosească vreo 
picătură de sos. Savurase expresia de visare care o 
cuprindea de fiecare dată când el îi citea şi îşi imaginase că 
nu povestea, ci el îi provoca emoția ce i se citea pe chip. 

Sărutul deveni mai profund, explorând acea gură 
mereu gata să dea o replică acră, cu o voce rece de- 
ngheţau apele. De data aceasta, nu găsi nicio urmă de 
răceală. Doar o căldură dogoritoare ce ardea între ei în timp 
ce limbile lor se unduiau într-un dans al seducţiei. 

li savură gustul. Era atât de dulce. Şi atât de... sărat. 
Deveni conştient de şuvoiul cald care se aduna în jurul 
buzelor lui, strecurându-se în sărutul lor. Se retrase. Chipul 
ei era scăldat în lacrimi ce-i năvăleau pe obraji şi se 
scurgeau până la colţurile gurii. Niciodată nu îi păruse atât 
de tânără, atât de vulnerabilă şi de îngrozită. 

Privirea ei alunecă spre pantalonii lui. Croiala strâmtă 
scotea la iveală dovada de netăgăduit că nu doar o dorea, 


dar era dispus să meargă mai departe de un simplu sărut. 
Camilla se sufoca şi tremura, simţea că nu mai are aer. 

— Afurisit să fii, Archie, la naiba cu tine! scrâşni ea. 
Înainte ca el să poată spune ceva, se întoarse pe călcâie şi 
ieşi ca o furtună. 

El îşi înăbuşi frustrarea, întrucât nu era în cea mai 
bună stare ca să fugă pe urmele ei. Şi, chiar dacă ar fi 
făcut-o, la ce i-ar fi servit? Se întoarse spre birou, luă 
călimara şi o azvârli cu toată puterea. Geamul se sparse, iar 
nefericita călimară ateriză în grădină. Se prinse de 
marginea biroului şi îşi plecă fruntea. Pentru numele lui 
Dumnezeu, ce se întâmplase? Întotdeauna îşi ţinuse în frâu 
emoţiile şi dorinţele. Niciodată nu-şi pierduse cumpătul. Dar 
iată că, într-o clipită, scăpase totul de sub control. lar acum, 
când gustase dulcele nectar al buzelor ei, cum Dumnezeu îl 
va putea da uitării? 


Capitolul 2 


Camilla nu se opri din tremurat nici după ce se refugie 
în trăsura ce o purta acum pe străzile Londrei. Ce-l apucase 
pe Archie? De ce o sărutase? 

Simţise o urmă de nervozitate în tonul lui în timp ce-i 
vorbea despre aşteptările pe care le are de la o soţie, dar 
pasiunea din vocea lui o hipnotizase. Era clar că vorbea din 
inimă, părea chiar să creadă că o dragoste aşa cum o 
descria el există şi chiar îi e la îndemână. Hotărârea de trai 
o astfel de poveste de iubire era atât de fermă încât nu 
încăpea îndoială că îşi va îndeplini visul cândva. Mai rar 
bărbaţi pentru care dragostea e atât de importantă... 
Camilla îşi dădu seama că o invidia pe femeia pe care 
Archie o va lua de soţie. 

Dar de ce şi-a lipit buzele de ale ei după ce i-a vorbit 
despre marea dragoste şi pasiunea copleşitoare, când ea 
nu trăise nicicând aşa ceva? făcuse vreun lucru care îl 
determinase să creadă că i-ar accepta avansurile? Doar se 


străduise atât de mult să ridice un zid între ei pentru ca 
Archie să nu-şi dea seama că era fascinată de el. 

Între ea şi soţul ei nu existase pic de iubire. Pasiune, 
nici atât. Părea că suportă cu greu momentele în care se 
afla între picioarele ei, iar Camillei nu-i făcuse niciodată 
plăcere să-l simtă acolo. Durerea era uneori insuportabilă, 
dar îndura cu stoicism. Altfel, urmările ar fi fost şi mai 
dureroase. Simţise pe pielea ei că nu trebuia sub nicio 
formă să-i provoace vreo neplăcere, oricât de mică, şi îşi 
învățase lecţia. 

O trecură toţi fiorii la amintirea răposatului soţ. 
Alungă amintirea lui în acel cotlon al minţii unde sălăşluiesc 
coşmarurile şi îşi concentră atenţia asupra actualului conte 
şi a miresmei sărutului lui. Avea gust de mentă. Sau poate 
doar îşi imagina. Cu greu îşi aducea aminte detaliile. Tinea 
însă minte strânsoarea braţelor lui. Erau ferme, nu flasce, 
ca ale soţului ei, care o duceau mereu cu gândul la pâinea 
înmuiată în lapte. Ar fi trebuit să se teamă de forţa pe care 
o descoperise în Archie. Însă nu simţise nici urmă de 
teamă. Nu-l vedea ca pe o ameninţare. Nu una fizică. Dar 
nu cumva îi ameninţa inima? 

Nici nu îndrăzni să se gândească la asta. Nu exista 
aşa ceva. Archie era, fără îndoială, cel mai bun şi generos 
bărbat pe care îl cunoscuse vreodată. Când o privea aşa 
cum o făcuse înainte ca gurile lor să se contopească, ea îşi 
dorise să fie oricine altcineva, să merite un bărbat ca el. Se 
strădui din răsputeri să alunge amintirea senzaţiilor pe care 
le simţise. Să uite de fluturii din stomac şi de bătăile 
nebuneşti ale inimii. Bărbatul acesta o neliniştea. O făcea 
să-şi dorească lucruri pe care nu le putea avea, să vrea să 
îşi asume riscul ca adevărul să iasă la iveală, în schimbul 
câtorva momente în braţele lui. Era convinsă că un bărbat 
ca el va afla cu uşurinţă adevărul. Trebuia să ţină mereu 
garda sus în prezenţa lui, să fie atentă să nu îşi trădeze 
slăbiciunile. 

De unde era să ştie că va deveni el însuşi una dintre 
slăbiciunile ei, la fel ca o cutie cu bomboane de ciocolată pe 
care, odată ce ai desfăcut-o, nu o mai laşi din mână până 


ce nu i-ai devorat conţinutul? 

— Vă simţiţi bine, milady? 

Îşi privi secretara, care o aşteptase în foaier. Camilla 
considera că o doamnă de rangul ei nu trebuie să se 
coboare într-atât încât să se ocupe de îndatoririle ce-i 
reveneau odată cu titlul nobiliar, aşa că îşi ţinea secretara 
aproape, pe cât posibil, ca să rezolve problemele mai puţin 
importante. 

Lillian era doar puţin mai în vârstă decât Camilla. A 
cincea fiică a unui comerciant, primise o oarecare educaţie, 
dar nici toată instruirea din lume nu i-ar fi putut îmbunătăţi 
înfăţişarea. Camillei nu-i plăcea să fie crudă ori să-i 
vorbească de rău pe cei pe care îi îndrăgea. Şi ţinea la 
Lillian. Dar biata femeie era piele şi os. Oricât de mult ar fi 
mâncat, nimic nu se punea pe ea. Arăta ca un băț şi nici 
măcar nu voia să îşi căptuşească hainele ca să pară mai 
împlinită. Faţa îi era ascuţită, nasul aspru îi ţinea fixaţi 
ochelarii, iar dinţii din faţă erau încălecaţi, formând un 
unghi deloc seducător, care atrăgea apoi privirea spre 
bărbia ieşită în afară. 

Camilla se forţă să zâmbească, sperând ca Lillian să 
nu-i observe buzele umflate şi impregnate de mireasma 
înnebunitoarea a lordului Sachse. 

— Mă simt bine, Lillian, mulţumesc de întrebare. 

— Nu păreţi în apele dumneavoastră. L-am văzut mai 
devreme pe domnul Spellman dând târcoale. Ştiu că 
prezenţa lui nu prea vă pică bine. 

Camilla zâmbi discret. 

— N-aş spune că dădea târcoale. Voia să discute cu 
contele despre cheltuielile mele. 

— Chiar mă temeam că vor să vă facă iar necazuri. 

— Nu, acest conte nu are asemenea intenţii. l-a spus 
lui Spellman că toate cheltuielile mele nu sunt treaba lui şi 
nu m-a întrebat de ce cumpăr atâtea haine nici măcar după 
ce a plecat avocatul. 

Fusese surprinsă că Archie îi ţinuse piept domnului 
Spellman şi susţinuse că ea poate să cumpere orice îşi 
doreşte. Da, îşi câştigase acest drept, dar nu se aşteptase 


ca un bărbat să înţeleagă cum se simte o femeie când e 
luată mereu la rost şi nu se ridică niciodată la nivelul 
aşteptărilor soţului. 

Avea doar 16 ani când bătrânul conte o luase de 
nevastă, convins că sămânţa lui bătrână va rodi mai uşor în 
pântecul unei copile. Îşi dorea cu disperare un urmaş care 
să-l înlocuiască pe fiul pierdut atunci când prima sa nevastă 
îl luase în America în vacanţă. Copilul se îmbolnăvise şi 
murise acolo, iar bătrânul Sachse nu-şi iertase niciodată 
soţia pentru că nu se îngrijise suficient de singurul lui 
moştenitor. Pe Camilla n-ar fi mirat-o să afle că o otrăvise 
pe biata femeie. 

Fusese un bărbat oribil, absolut oribil. Camilla 
ajunsese să-l deteste cu toată fiinţa ei. Însă nu avusese 
nicio putere să-şi controleze destinul. 

Acum lucrurile se schimbaseră. Deţinea controlul 
absolut. Plătise scump ca să capete puterea şi influenţa de 
care dispunea şi ar fi făcut orice ca să le păstreze şi, de ce 
nu, ca să urce mai sus. Nu era lacomă din fire, dar 
încercările dure prin care trecuse o învăţaseră că e mai 
bine să fii bogat decât sărac, frumos decât urât, încrezător 
decât şovăitor. lar titlul nobiliar era mai bun decât statutul 
de om de rând. Obţinuse toate acestea şi privea în urmă 
fără păreri de rău. Însă în nopţile de singurătate dădea 
piept cu mai multe regrete decât putea duce. 

Dar, cum calculele nu fuseseră niciodată punctul ei 
forte, poate că remuşcările nu erau chiar atât de 
numeroase pe cât se temea. Nici atât de periculoase 
precum era adevărul care, dacă ieşea la iveală, i-ar fi 
spulberat toată influenţa de care se bucura. Aşa că prefera 
să-l ţină ascuns. Bine ascuns. Nici măcar Lillian, persoana 
alături de care petrecea cel mai mult timp, nu bănuia nimic. 

Manipularea faptelor şi a aparenţelor făcea parte din 
ceea ce Camilla devenise şi, chiar dacă nu era o practică 
tocmai onestă, se dovedise a fi singura cale prin care putea 
să se protejeze. Aşa cum teoretizase Charles Darwin cu 20 
de ani în urmă, în Originea speciilor, adaptarea reprezenta 
cheia supraviețuirii. lar ea ştia clar că era o 


supraviețuitoare. 

— l-aţi putea explica noului conte ce faceţi cu toate 
aceste cumpărături. 

— Nu. Chiar dacă pare extrem de generos, nu ştiu 
dacă ar fi la fel şi cu alţii în afară de mine. Nu vreau să risc 
ca munca mea de binefacere să fie compromisă. 

— Deci există posibilitatea să pună oricând capăt 
actelor de generozitate, murmură Lillian. Ce veţi face 
atunci? 

— Ca să am o anumită siguranţă, trebuie să-mi 
găsesc un nou soţ. N-am renunţat la planul de a pune mâna 
pe un duce doar pentru că unul mi-a scăpat printre degete 
în sezonul ăsta. 

Fusese logodită o vreme cu ducele de Harrington, dar 
Rhys se îndrăgostise de o tânără mogştenitoare originară din 
Texas, ceea ce a declanşase un scandal monstru şi aproape 
că îi ruină pe toţi cei implicaţi. Ea reușise totuşi să 
supravieţuiască acelui fiasco. 

Era sigură că va găsi alt duce care să-i ridice statutul 
social, făcând-o ducesă. Abia împlinise 30 de ani şi se 
pricepea de minune să îşi conserve atuurile - chipul, 
silueta, puterea de a părea încrezătoare şi stăpână pe ea 
când, din contră, era pe punctul să se prăbuşească. 

— O să fie cam greu să găsiţi alt duce câtă vreme 
lordul Sachse vă ocupă atât de mult timp. 

— Lordul Sachse nu e o problemă, crede-mă, 
răspunse ea în grabă, fără să-şi înţeleagă nevoia de a-i sări 
în apărare. Tocmai ea, care nu simţise niciodată nevoia de 
apăra un bărbat. Nu se compară cu fostul conte. 

„lar asta îl face chiar mai periculos”. 

Privi din nou pe geam. Archie chiar nu se compara cu 
bătrânul conte. Era din cale-afară de chipeş. Tânăr, energic, 
în formă. Îi plăcea strălucirea din ochii lui când descoperea 
ceva nou, iar în Londra avuseseră şansa de a descoperi 
atâtea lucruri împreună! Fuseseră la concerte la Albert Hall, 
vizitaseră muzeul figurilor de ceară Madame Tussaud, se 
plimbaseră prin muzee şi merseseră la operă. 

Nu cunoscuse în viaţa ei un om mai curios, mai 


interesat de tot ce e nou. Punea întrebări despre orice, 
studia totul în jur, de parcă explicaţiile nu îl mulţumeau pe 
deplin, ca şi cum mai era ceva de descoperit. 

lar când privirea iscoditoare poposea asupra ei, ochii 
lui căpătau parcă o expresie întunecată, ceea ce o făcea să 
se înfioreze, aşteptând nici ea nu ştia ce, ceva care parcă 
plutea indefinit în aer, ca o promisiune tăcută rămasă 
neîmplinită. El nu doar o privea. O studia de parcă ar fi fost 
un fluture prins în insectar. Oare ce vedea când o fixa cu 
atâta intensitate? La ce concluzii ajungea după acea 
examinare atentă şi constantă? Era limpede că nu îi vedea 
adevărata faţă. Altfel, nu şi-ar fi lipit buzele de ale ei. 

Şi ce buze minunate avea. Atât de pricepute să 
provoace plăcere. Mişcarea buzelor şi atingerea limbii lui 
fuseseră înnebunitoare. Oricât de mult voise să se retragă, 
ceva o împiedicase să o facă, pentru că niciodată nu 
avusese parte de ceva atât de dulce şi de incitant. Şi de 
înflăcărat.  Fierbinţeala îi  învolburase sângele şi îi 
cuprinsese tot trupul. Atunci o podidiseră lacrimile fiindcă, 
pentru prima oară în viaţa ei, simţise fiorul pasiunii. Dar nu 
putuse să se lase pradă sentimentelor. Dacă se abandona, 
el i-ar fi aflat secretul şi n-ar mai fi privit-o cu interes. Ea nu 
se îndoia câtuşi de puţin că îi lipsea exact ce preţuia el mai 
mult. Fusese respinsă de nenumărate ori de-a lungul vieţii, 
dar avea straniul sentiment că n-ar fi îndurat să fie respinsă 
de el. 

— Lillian, spune-i vizitiului să oprească. Vreau să fac o 
plimbare în parc. 

În timp ce Lillian dădea indicaţii, Camilla contemplă 
movila înverzită care i se arăta în faţa ochilor. Copiii se 
fugăreau, iar ea îşi imagina de-a ce se joacă. Râsetele şi 
strigătele erau pline de bucurie nevinovată. O înfuria 
gândul că va veni o vreme când vor fi văduviţi de toate 
acestea, când cruda realitate a vieţii le va sufoca 
speranţele şi visurile. 

Trăsura se opri. Majordomul deschise uşa şi o ajută pe 
Camilla să coboare. Ştia că Lillian i se va alătura, fără doar 
şi poate, dar nu voia s-aştepte. Porni pe potecă, bucurându- 


se de freamătul frunzelor în bătaia vântului. Prefera agitația 
din Londra calmului vieţii la ţară, care se scurgea ca un vals 
lent. Dacă Archie n-ar fi avut nevoie de ea şi nu ar fi fost un 
gest nepotrivit din partea ei, ar fi rămas la Londra după 
încheierea sezonului. 

Îşi întrerupse plimbarea ca să-i privească pe micuţii 
care alergau de colo-colo. Copiii erau singurul lucru de pe 
această lume pe care nu-l va putea avea niciodată, oricât 
de mult s-ar fi străduit şi oricâte sfori ar fi tras. N-avea să 
ştie cum e să simţi că îţi creşte în pântec o mică fiinţă sau 
cum e să vezi privirea plină de dragoste a bărbatului căruia 
i-ai dăruit un fiu sau o fiică. 

Învăţase de la bătrânul Sachse că o femeie care nu 
putea avea copii nu-şi merita locul pe lume. Crezuse că va 
muri în urma lecţiilor primite de la el. 

În schimb, aşa cum pielea delicată se înăspreşte, 
Camilla devenise tot mai tenace şi puternică. Găsise alte 
metode prin care să se pună în valoare. Şi, cu toate că erau 
lucruri mărunte, fără mare însemnătate în marea socoteală 
a lumii, îi oferiseră o oarecare satisfacţie şi îi permiseseră 
să-i ducă de nas pe toţi cei din jur. Suferinţa, ruşinea şi 
regretele le fuseseră mereu necunoscute celorlalţi. Şi ar fi 
dat orice ca lucrurile să rămână aşa. 


Capitolul 3 


Draga mea Camilla, 


Am să încep prin a-ţi cere iertare pentru conduita mea 
de neiertat din această după-amiază. Reacţia ta a arătat 
cât se poate de clar că te-a deranjat foarte tare 
comportamentul meu. Recunosc că felul în care m-am 
purtat m-a surprins chiar şi pe mine. 

Nu se cuvine să-ți judec valorile după care te ghidezi 
sau alegerile pe care le faci în viaţă. 

Nu eram câtuşi de puțin supărat pe tine... Mai 


degrabă am răbufnit din pricina noii mele situații, care mă 
obligă să iau în calcul alţi factori decât iubirea atunci când 
vine vorba de femei. Aşa cum degrabă ai subliniat, am 
nevoie de o soție care să îmi ofere un moştenitor. 

Am crezut întotdeauna că pentru mine dragostea va fi 
unicul criteriu în alegerea viitoarei soții De fapt, nici măcar 
lucrul acesta nu e adevărat, pentru că nu mă gândeam la 
găsirea sufletului pereche ca la o alegere, ci ca la o 
nebănuită revelație pe care o voi avea în cel mai 
neaşteptat moment - revelația că acea persoană îmi 
aparține şi că eu îi aparțin. 

Știu că mă crezi un romantic naiv, dar am crescut 
înconjurat de o asemenea dragoste. Mă întristează să ştiu 
că ea există, dar nu o voi căuta. Nu voi renunța definitiv la 
idee, dar voi ține seama de preocupările tale şi voi reține 
faptul că între noi doi nu poate fi decât o relație de 
prietenie. 

Fii pe pace, doamnă dragă, nu voi depăşi din nou 
limitele dintre noi. Voi sacrifica senzația provocată de 
căldura buzelor tale lipite de ale mele, mireasma 
parfumului tău, rotunjimile tale lipite de pieptul meu, 
sunetul gemetelor tale, îmbrățişarea ta. Le voi sacrifica pe 
toate pentru că asta iţi e voia. 

Ai fost atât de amabilă cu mine de când am sosit la 
Londra. _ 

Nu te-aş răsplăti făcându-te nefericită. Inteleg ce loc 
ocup în viața ta şi nu voi căuta să capăt mai mult. 

Am nevoie de tine, Camilla, să mă ajuţi să îmi găsesc 
o soție. Şi voi face tot ce îmi stă în puteri să te ajut să te 
măriți cu un duce. 

Servitorul tău devotat, 


Archibald Warner, 
al şaptelea conte de Sachse 


Camilla stătea în bibliotecă, privind pe fereastră, în 
timp ce Lillian citea cu voce tare corespondenţa. O contesă 
primea absurd de multe scrisori şi trebuia să trimită 


nenumărate răspunsuri. Când o angajase pe Lillian, îi 
explicase că voia să-şi cruţe ochii de efortul de a citi tot ce 
primea. Nici nu simţea nevoia să-şi murdărească degetele 
de cerneală, aşa că lui Lillian îi revenea şi sarcina de a scrie 
răspunsurile. 

Găsiseră împreună un mod de lucru avantajos. Mai 
întâi, Lillian citea scrisoarea cu voce tare. Mai târziu, 
Camilla mai arunca o privire dacă i se părea că documentul 
conţine o informaţie importantă, apoi dicta răspunsul, pe 
care Lillian îl scria cu scrupulozitate. 

Scrisorile de azi aveau să-i dea mare bătaie de cap 
Camillei, pentru că abia dacă îşi amintea cine sunt 
expeditorii. Nu-i stătea în fire să nu se poată concentra 
asupra a ceea ce avea de făcut. Ce-ar fi crezut Lillian dacă 
se poticnea în loc să dicteze cu glas sigur răspunsurile, aşa 
cum făcea de obicei? Cum ar fi putut Camilla să-i explice că 
mintea îi zbura către acea după-amiază şi la sărutul dăruit 
de Archie? Chiar şi după plimbarea prin parc, care o mai 
înviorase, încă simţea aroma lui de dafin şi rom, iar 
amintirea pasiunii care îi cuprinsese pe amândoi nu se lăsa 
dată uitării. Era încă acolo, o provoca şi o ispitea cu gândul 
la ce s-ar fi întâmplat dacă nu i-ar fi fost atât de frică de 
consecinţe. Nu se considerase niciodată laşă, dar, în ce-l 
privea pe el, chiar era. 

Dinspre uşă veni un zgomot care îi atrase atenţia şi fu 
recunoscătoare întâmplării care îi mai alunga gândurile 
negre. Majordomul stătea în uşă, ţinând o tavă de argint. La 
fel ca toţi servitorii din casă, inclusiv Lillian, el lucra, 
teoretic, pentru Archie, fiindcă salariile erau plătite de 
contele de Sachse. Ştia prea bine că toţi i-ar fi fost loiali mai 
degrabă lui decât ei. Ea nu era decât un musafir şi se 
temea că va veni o zi când Archie îşi va da seama de asta. 

— Da, Matthews? 

— Aveţi o scrisoarea de la Excelenţa Sa. 

Inima îi bătea să-i sară din piept şi simţea că nu mai 
poate respira. 

— De la lordul Sachse? 

O surprinse propriul ton ascuţit, care semănase mai 


curând cu un chiţăit de şoarece speriat de moarte de o 
pisică feroce. 

Majordomul, aşa cum se cuvenea, nu lăsă nicio clipă 
să se vadă că observase ceva nelalocul său în reacţia ei şi 
răspunse pe un ton impersonal: 

— Da, doamnă. 

Camilla simţi că, pe măsură ce Matthews se apropia, 
capacitatea ei de a îşi păstra mintea limpede dispărea. 
Oare ce voia Archie? Îi scrisese despre întâlnirea de după- 
amiază? O descrisese în detaliu? Ceruse să repete gestul? 
Oare voia încă un sărut, ameninţând-o că în caz contrar îi 
sistează cheltuielile? 

Văzu ca printr-un tunel întunecat cum Lillian ia, din 
reflex, scrisoarea şi o deschide cu un cuţitaş de argint, 
pregătindu-se să îi citească stăpânei conţinutul misivei. 

— Nu! 

Camilla sări în picioare, apoi se strădui să îşi vină în 
fire. Cei doi angajaţi o priveau miraţi, parcă neînţelegând 
cine e această femeie care se comporta nefiresc. Întinse 
mâna. 

— lau eu scrisoarea. 

Lillian se încruntă uşor, făcând ca nasul ei să pară 
dintr-odată şi mai ascuţit. 

— Nu vreţi să v-o citesc mai întâi? 

„Şi să risc să se afle totul despre întâlnirea mea 
extrem de personală cu lordul Sachse? Nu prea cred!” 

Ştia că Lillian e discreţia întruchipată, dar mai ştia că 
trebuie să păstreze secret faptul că Archie o sărutase - şi 
că ea răspunsese -, cel puţin până îşi vine în fire. Situaţia 
devenea astfel mai puţin stânjenitoare. Nu răspunse 
întrebării lui Lillian şi pocni nerăbdătoare din degete. 

— Lillian, dă-mi scrisoarea, te rog. 

— Cum doriţi, milady. 

Lillian îi înmână scrisoarea. 

— Puteţi pleca, le ceru ea. Am nevoie de câteva 
momente de intimitate. 

Odată ce slujitorii se retraseră şi uşa se închise în 
urma lor, Camilla se întoarse pe scaunul de lângă fereastră. 


Scoase singura filă a scrisorii, o despături şi o ridică spre 
soarele blând de amiază. 

Zâmbi, cu toate că se temea de ce putea fi în 
scrisoare. Era sigură că scriitura lui are tuşe curate, dar 
ferme. Îşi trecu degetele peste urmele lăsate pe hârtie de 
peniţa lui. Atât de frumoase, de elegante. Perfecte. Fusese 
convinsă că aşa vor fi. Era totuşi profesor şi preda pe baza 
propriului exemplu. Ochii i se umplură de lacrimi. In acel 
moment, ar fi renunţat la titlul pe care îl obținuse atât de 
greu ca să-i poată citi rândurile. 


* 


Cu scrisoarea în mână, se refugie în sanctuarul din 
dormitor. Îşi dorea cu disperare să ştie ce i-a scris Archie, 
dar nu atât de mult cât să rişte să-i ceară lui Lillian să i-o 
citească. Mai ales după ce schimbase rutina lor obişnuită. 
Cum i-ar fi explicat brusca ei schimbare fără să pară cu 
capul în nori? N-ar fi dezvăluit adevărul sub nicio formă. N- 
ar fi lăsat să se afle că nu ştia să citească. Era secretul ei 
cel mai ruşinos: neputinţa de a descifra labirintul de 
mâzgăleli din care luau naştere cuvinte prin care oamenii 
comunicau când nu erau faţă în faţă. 

Îi invidia pe cei care aveau această abilitate de a 
deschide o carte şi de a da viaţă unei povestiri care trăise 
cândva doar în mintea cuiva. De a şti, după ce îşi aruncau o 
clipă ochii pe un ziar, toate lucrurile importante ce se 
petreceau în lume. De a vedea un afiş pus în vitrina unui 
magazin şi de a înţelege la ce făcea reclamă, chiar dacă pe 
hârtie nu apărea niciun desen. Cei care ştiau să citească 
luau de bune toate lucrurile la care aveau acces pentru că 
se puteau bucura de experienţele şi de gândurile altora. 
Chiar şi de ale unor străini. Nu apreciau la justa valoare 
dimensiunile lumii lor, pe când ea era nevoită să se zbată în 
propria micime. 

Primii ani de viaţă şi-i petrecuse pe străzi, în sărăcie, 
agăţată de fusta mamei, care vindea fie ce reuşea să 
lucreze de mână, fie... pe sine. Nu erau amintiri plăcute. 


Avea opt ani când mama ei o dusese la o casă de copii. 
Dacă ar fi fost mai mică, s-ar fi prins de ea mai mult din 
educaţia pe care o primeau copiii şi ar fi învăţat să citească. 
Memorarea era darul ei. Dacă cineva îi citea ceva, repeta 
întocmai cele auzite. Crezuse că, dacă se preface că ştie 
carte, iluzia va deveni la un moment dat realitate. 

În schimb, nu reuşise decât să îşi perfecţioneze arta 
prefăcătoriei. Ajunsese atât de bună, încât oamenii credeau 
orice voia ea. Erau foarte căutată pentru treburi casnice şi 
era chemată mai des la lucru decât la şcoală. Devenise 
astfel un fel de magician. Ştia cum să distragă atenţia ca să 
ascundă adevărul şi să manipuleze lucrurile în aşa fel încât 
ceilalţi chiar aveau senzaţia că asistă la un spectacol de 
magie. 

Era considerată inteligentă - la fel se vedea şi ea 
până când îşi dăduse seama că prin manevrele isteţe 
sacrificase orice speranţă de a învăţa vreodată să citească. 
Era prea târziu. Dar chiar atunci lumea ei se schimbă din 
temelii. Contesa de Sachse începuse să se implice în acţiuni 
de voluntariat la acea casă de copii, ca să mai uite de 
durerea pricinuită de pierderea fiului ei, care murise în 
America. O plăcuse pe Camilla. lar Camilla o plăcuse pe ea. 
Când contesa îi propusese să îi devină însoţitoare, la vârsta 
de 14 ani, simţise că are şansa de a-şi depăşi condiţia. 

Contesa nu-i ceruse niciodată să-i citească. O interesa 
conversaţia, iar Camilla învăţă să vorbească precum o 
doamnă, cu intonaţia şi cuvintele bine alese, folosite de 
doamne. Vorbe pe care nu le putea scrie şi pe care nu le 
recunoştea dacă le vedea pe hârtie. Dar se pricepea să 
vorbească bine şi să-i ducă de nas pe toţi. Apoi deveni 
contesă şi, angajându-şi secretară, avu posibilitatea ca 
umilitorul ei secret să rămână adânc îngropat pentru ca 
nimeni să nu-l descopere. 

Se îndreptă spre măsuţa de toaletă şi deschise cutia 
suflată cu aur în care îşi ţinea bijuteriile de valoare. Scoase 
un sertar, apoi pe cel de dedesubt. Luă cu grijă bijuteriile şi 
le puse deoparte. Băgă o unghie într-o crăpătură dintre 
marginea cutiei şi ce părea să fie fundul ei. Nici cei mai 


iscoditori ochi nu ar fi observat ascunzătoarea. Scoase 
fundul fals al cutiei şi puse scrisoarea lui Archie peste o altă 
misivă nedesfăcută. l-o dăduse contesa, pe patul de 
moarte. 

— Să nu o arăţi nimănui, îi şoptise. Şi s-o citeşti numai 
după moartea soţului meu, pentru că nu vreau să te 
privească în ochi şi să vadă adevărul. Deşi aş avea o 
oarecare satisfacţie că l-am înfruntat, n-aş vrea să dezvălui 
tot ce am făcut până ce nu vine momentul potrivit. Am 
încredere în tine şi numai în tine. Ştiu că te vei îngriji ca 
dorinţele să-mi fie îndeplinite. 

Camilla ar fi făcut întocmai, doar că nu ştia despre ce 
dorinţă e vorba. După moartea lui Sachse, se gândise de 
nenumărate ori să îi ducă scrisoarea lui Lillian şi să-i ceară 
să i-o citească. Însă contesa scrisese ceva ce nu voise să se 
afle şi, orice ar fi fost, avusese încrederea de a-i încredința 
Camillei secretul. 

Aşa că nu reuşise să îndeplinească ultima dorinţă a 
bietei femei. Nu putea nici măcar să îşi imagineze ce îi 
ceruse contesa. Nu-i dăduse niciun indiciu. Poate-i ceruse 
să scuipe pe mormântul bărbatului ei. Lucru pe care 
Camilla îl făcuse deja. De două ori. O dată pentru ea, o dată 
pentru fosta contesă, cu gândul că poate asta îi fusese 
dorinţa scrisă. Ştia că bătrânul conte n-o tratase pe prima 
nevastă mai bine decât pe a doua. Bănuise că prima 
contesă voise un soi de răzbunare, dar nu ştia ce ar 
presupune. Avea măcar mulţumirea de a şti că, indiferent 
de ce i-ar fi cerut contesa, i-ar fi îndeplinit dorinţa cât de 
bine ar fi putut. Numai că nu ştia despre ce e vorba. 

O bătaie în uşă aproape că o făcu să sară în cutia de 
bijuterii. Înghiţi în sec, ca să scape de senzaţia că inima îi 
urcă până-n gât. 

— O clipă. 

Se strădui să pună toate lucrurile la locul lor. Se 
simţise mereu cumplit de vinovată că o dezamăgise pe 
contesă. Aceasta nu ştiuse că ea habar nu avea să citească 
din pricina succesului cu care Camilla convinsese pe toată 
lumea că are o bună educaţie. l-ar fi spus adevărul primei 


soţii a contelui, dar i se păruse o cruzime să îi 
mărturisească aşa ceva pe patul de moarte. Camilla 
crezuse că ar fi mai bine să-i lase contesei impresia că 
ultima ei dorinţă va fi îndeplinită. Închise capacul cutiei, 
oftă şi îşi aranjă ţinuta, apoi se întoarse spre uşă. 

— Intră. 

Frannie, camerista, păşi în încăpere. 

— Lordul Sachse a venit la cină. 

— Lordul Sachse! 

Din nou acel chiţăit enervant. Chiar trebuia să facă 
ceva ca gândurile legate de el să n-o mai afecteze atât de 
tare. 

— Da, milady. A spus că era aşteptat. 

— Sigur că îl aşteptam. 

Nimic mai neadevărat. Uitase complet că îl invitase să 
cineze împreună în această seară. Sau poate sperase că el 
nu-şi va face apariţia după sărutul de mai devreme. Poate 
asta scria în scrisoare - că va veni totuşi la cină. La naiba! 
El va crede că i-a citit scrisoarea şi ştie întocmai ce i-a scris. 
Oh, pânza de păianjen pe care singură o ţesuse ameninţa 
să o sufoce. 

— Ajută-mă să mă schimb pentru cină. 

Alese o rochie crem din satin cu dungi verticale de un 
mov intens. Îşi dăduse seama că dungile verticale o fac să 
pară mai înaltă, iar în acea seară chiar avea nevoie să nu 
arate cât de mică se simţea. Volanele franjurate aveau 
marginile mov. Decolteul pătrat abia dacă îi dezvăluia 
bustul. Decise să nu poarte meşă ca să nu dea amploare 
coafurii. Se simţea deja suficient de artificială. La gât îşi 
puse o panglică din catifea mov, de care atârna un 
medalion cu o sculptură complicată, iar la mână, simplă o 
brățară din argint. 

Cugetă un pic, apoi decise să nu-şi mai pună alte 
bijuterii. Cuvântul de ordine al serii era eleganța relaxată. 
În timp ce Frannie o ajuta să se îmbrace, Camilla începu să 
se pregătească psihic pentru manipularea ce urma să aibă 
loc. Trebuie să lase impresia că ştie exact ce e în scrisoarea 
pe care o ascunsese. 


Erau, fără îndoială, scuze. Era aproape convinsă că 
gentlemanul din el se va fi scuzat pentru că profitase de ea 
în acea după-amiază. Ce altceva mai putea fi? Pe foaie nu 
rămăsese mult spaţiu, deci fie îşi ceruse scuze ridicol de 
mult şi de profund, fie trecuse repede la cu totul alt subiect. 
Ca să afle răspunsul, va trebui să fie vigilentă şi atentă pe 
toată durata serii. 

Se privi în oglindă. Nu semăna deloc cu un spion aflat 
pe punctul de a obţine o informaţie, dar tocmai asta era 
miza. Dacă tot pleca la vânătoare de informaţii, bine-ar fi 
fost să nu lase să se vadă asta. _ 

Inspiră adânc ca să se calmeze. li reuşise şarada asta 
cu bărbaţi mult mai sofisticaţi. Numai că la niciunul nu 
ţinuse ca la Archie. El reuşise cumva să spargă gheaţa care 
îi împresura inima şi ajunsese până la ea. Nu-i putea 
permite să avanseze şi mai mult. În acea seară, urma să îl 
împingă afară şi să refacă barierele. Dar n-o va face cu 
plăcere. lar asta transforma întregul exerciţiu într-unul mult 
mai dificil. 

li plăcuse întotdeauna să ducă oamenii de nas, să se 
simtă superioară. Dar în cazul nu Archie nu simţea nicio 
satisfacţie. Trase din nou aer în piept. 

— Ei, bine, cred că sunt cât se poate de pregătită. 

— Arătaţi minunat, milady, spuse Frannie. Ca de 
obicei. Lordul Sachse va fi vrăjit, fără îndoială. 

Asta era şi ideea. Odată prins în mreje, va fi mai uşor 
de manipulat. 

Îşi stăpâni nervii şi ieşi din cameră, străbătu holul şi 
cobori scările. Il găsi pe Archie în bibliotecă. Era încăperea 
ei favorită. | se părea că toate acele cărţi aliniate pe rafturi 
care ajungeau până în tavan dădeau impresia de 
înţelepciune şi putere. Mereu simţise că în cărţi se ascund 
puteri nebănuite. li făcea plăcere să le deschidă, să le 
respire parfumul şi să se uite la literele tipărite. O încântau 
în special cărţile ilustrate. O imagine poate adesea să 
descrie ceea ce cuvintele nu reuşesc. 

II privi cum deschide o carte aşezată pe o masă înaltă. 
Arăta din cale-afară de chipeş în haină şi pantaloni gri, 


vestă albastră şi lavalieră roşie de mătase. Se întrebă dacă 
făcuse eforturi mai mari ca de obicei doar ca să o 
impresioneze. Luat parcă prin surprindere de apariţia ei, el 
ridică privirea şi ochii li se întâlniră. 

— E o carte nouă? 

— Da. 

O cumpărase pentru că îi plăcuse cum arăta. 

— Habar n-aveam că ştii să citeşti în franceză. 

Nu ştia. Nu ştia deloc să citească. Şi cu siguranţă nu 
îşi dăduse seama că afurisita de carte era în franceză. li 
repugna să îl tot mintă, dar înşelătoria mersese deja prea 
departe ca să se oprească acum. În cele din urmă, 
răspunse: 

— Un pic. 

El făcu un pas spre ea. Arăta ca şi cum ar fi fost la 
marginea unei prăpăstii, neştiind dacă să se arunce sau nu 
în gol. 

— Nu eram sigur dacă sunt bine-venit. 

— Sigur că eşti. În definitiv, e casa ta. Nu sunt genul 
de om care uită că se află aici doar prin amabilitatea ta. 

— Dar, dacă lucrurile ar fi stat altfel, dacă nu ar fi fost, 
teoretic vorbind, casa mea, aş mai fi fost bine-venit? 

„Oricânad”. 

Gâtul i se încordă, împiedicând-o să rostească vreun 
cuvânt care ar fi făcut-o vulnerabilă. Incuviinţă din cap. 

— Ai primit scrisoarea mea? 

Dădu din nou aprobator din cap. Ce se-ntâmplase cu 
mintea ei iute şi tăioasă ca briciul? 

— Şi ai citit-o? 

— Nu pentru asta sunt scrisorile? Ca să fie citite? 

În sfârşit, o fărâmă de prezenţă de spirit. 

— Aşa e. Prin urmare, scuzele mele au fost 
satisfăcătoare? 

Deci chiar îi scrisese ca să-şi ceară scuze. Deşi făcuse 
să curgă cam multă cerneală pentru atâta lucru. 

— Am dat deja uitării întâlnirea noastră de după- 
amiază, îl asigură. 

El păru extrem de dezamăgit, apoi schiţă un zâmbet, 


tachinând-o: 

— Eu nu am uitat. 

Privirea lui se întunecă şi deveni tot mai intensă, de 
parcă rememora fiecare atingere a limbilor şi apăsarea 
dulce a trupului ei lipit de al lui. Camilla era însă decisă să 
facă tot posibilul să stingă focul care mocnea în el. 

— Presupun că ai venit pentru cină, aşa că hai să 
isprăvim odată. 

— Să isprăvim odată? Nu e ceva ce pare să-ţi facă 
plăcere. Dacă ai prefera să nu fiu aici... 

— Nu, sigur că nu, mă bucur că ai venit. Voiam să 
spun că nu văd de ce am continua să discutăm despre 
această după-amiază sau despre scrisoare. 

El făcu un pas spre ea, iar Camilla se retrase rapid. 
Archie îi zâmbi cu căldură. 

— Voiam doar să te conduc în salon, aşa cum fac de 
obicei. 

Ea îşi făcu curaj, îşi relaxă mâinile, dându-şi seama că 
până atunci ţinuse pumnii strânşi, şi apucă braţul pe care el 
i-l oferea. 

— Desigur. 

— Cum spuneam şi în scrisoare, înţeleg perfect ce loc 
ocup în viaţa ta. 

Deci îi scrisese şi despre asta. Şi ce loc considera, mai 
exact, că ocupă? 

— Să nu îţi fie niciodată teamă de mine, continuă el. 

Dar îi era. Chiar îi era. Nu se putea abţine. O îngrozea. 
Chiar dacă ar fi vrut să-l vadă strămutat la capătul 
pământului, tot ar fi dorit să mai facă un pas spre ea. 

— Nu-mi e teamă de tine. 

— Nici de atracţia dintre noi? 

— Nu mi-am dat seama că ar exista o atracţie. 

— lar eu te credeam o femeie cu mintea ascuţită. 

Provocarea din privirea lui o înfuria. De ce nu era la fel 
de uşor de manipulat precum ceilalţi bărbaţi din Londra? 

— Cred că aiurezi, îi răspunse, sperând să schimbe 
subiectul. 

El chicoti, iar ea îşi aminti că îi plăceau femeile care îl 


fac să râdă. Era clar că întâlnirea nu decurgea bine pentru 
ea. 

— Aiurez pentru că te cred ascuţită la minte sau 
fiindcă spun că între noi există o atracţie? întrebă el. 

Ea îi aruncă o privire înţepată. 

— Ei, bine, pentru că sunt, în mod evident, inteligentă 
înseamnă că... 

— Că nu ai simţi nimic dacă te-aş săruta iar? 

Cum să nu simtă nimic când deja îi furnicau buzele, 
anticipând senzaţia provocată de buzele lui lipite de ale ei? 

— Nu mă pune la încercare, te rog. 

| se păru că vorbele îi sună patetic şi că dau dovadă 
de slăbiciune. Ura ambele senzaţii. O făceau vulnerabilă 
chiar şi pe cea mai puternică femeie. El îşi înclină uşor 
capul, îi duse mâna la buze şi îi sărută vârfurile degetelor. 

— Cum doreşti. 

ÎI privi uluită. Nu-i venea să creadă că renunţase cu 
atâta uşurinţă. Şi era chiar un pic dezamăgită. 

— Îţi făgăduiesc că tot ce s-a întâmplat în această 
după-amiază nu se va repeta, spuse el. 

Oare spusese asta şi în scrisoare sau o făcea acum 
pentru prima dată? Cum ar trebui să răspundă? In cele din 
urmă, replică: 

— Mă simt uşurată să aud asta. 

— Chiar aşa? 

— Fără îndoială. 

— Şi de ce tremuri? 

„Pentru că eşti lângă mine. Pentru că e o nebunie să 
te doresc când, prin natura ocupaţiei tale, îţi dai seama 
imediat cine ştie lecţia şi cine nu”. 

— Mă simt slăbită pentru că încă nu am mâncat, îi 
răspunse, evitând adevărul. 

— Atunci să mergem la cină. 

— Da. 

Oarecum uşurată, îi îngădui să o conducă în salon. 
Reuşise să-i ascundă adevărul, dar era o victorie dulce- 
amară. Niciodată nu regretase atât de mult că are secrete. 

li ascundea ceva. Arch nu mai avea nicio îndoială. 
Când îl întâmpinase în bibliotecă, păruse irascibilă, nu era 
deloc în largul ei şi nu se relaxase de când se aşezaseră la 
masă. 

Dacă nu i-ar fi spus că i-a citit scrisoarea, ar fi putut 
să jure că n-o făcuse. Crezuse că fusese sincer şi direct atât 
în felul în care se scuzase, cât şi în explicaţiile legate de 
aşteptările pe care le avea de la viitoarele întâlniri. Dar iat- 
o purtându-se de parcă încă nu era sigură de poziţia ei... 
sau, mai exact, ca şi cum nu se hotărâse să-i spună de la 
obraz ce crede despre el. 

El stătea la un capăt al mesei lungi, iar ea se aşezase 
la celălalt, mâncând cu mişcări precise şi scurte, fără să-şi 
ridice privirea din farfurie, de parcă aceasta ar fi dispărut 
dacă şi-ar fi luat vreo secundă ochii de la ea. De obicei, îl 
delecta cu bârfe nevinovate despre unul şi altul. Nu părea 
să-i pese prea mult de afacerile de stat ale Angliei, dar ştia 
o mulţime de lucruri despre afacerile personale şi 
aventurile cu care se confruntau aristocrații. Cine cu cine 
fusese văzut. Cine cu cine artrebui să fie văzut. Ce doamne 
se bucurau de o reputaţie nepătată, care avuseseră un 
comportament îndoielnic şi care nu erau tocmai demne de 
încredere. Ca, de exemplu, Lady Jane Myerson şi 
scandaloasa lipsă a mănuşilor. 

— Nu ştiam că Lady Jane Myerson e interesată de 
mine, spuse el încet, încercând să rupă tăcerea. 

Ea lăsă furculita, făcându-i semn lacheului aflat în 
apropiere că vrea să i se ia farfuria, şi îşi şterse delicat 
colţurile gurii. El şi-ar fi dorit din toată inima ca ea să nu-i 
mai atragă atenţia cu buzele ei. Îşi dorea atât de mult să o 
sărute din nou. 

— Toate doamnele sunt interesate de tine, îi răspunse 
într-un târziu. 


Apoi îl săgetă cu privirea. 

— E unul dintre motivele pentru care e atât de 
important pentru tine să ţi se ia măsurile pentru costumul 
de vânătoare. Croitorul mi-a transmis că nici de această 
dată nu l-ai putut primi. 

— La scurt timp după plecarea ta, am ieşit să mă 
plimb ca să-mi adun gândurile. Te-am văzut în dreptul 
movilei din parcul din apropiere. 

— Eu nu te-am văzut. 

— Eram prea departe. Până când am ajuns acolo, 
plecaseşi deja. Păreai tare însingurată. 

— Ba deloc. Mă uitam la copii. 

— Cred că ţi-a fost greu. 

— De ce? 

Acum el şi-ar fi dorit să-i fi spus simplu că ieşise la o 
plimbare. Nu intenţionase să ajungă pe un teren alunecos. 

— Mă gândeam că nu poate fi uşor să priveşti ceva ce 
nu poţi avea. 

— Bănuiesc că îţi plac picturile din moment ce ne-am 
dus de două ori la muzeu. 

— Aşa e, îmi plac. 

— Dar nu le poţi cumpăra chiar pe toate. 

El se strădui să îşi alunge încruntarea. 

— Întocmai. 

— Şi din cauza asta nu te mai entuziasmează la fel de 
mult? 

— Nu. Ba chiar le apreciez şi mai mult. 

— Vezi? 

Îi făcu semn lacheului să mai toarne vin. 

— Nu-ţi place să fii compătimită, aşa e? 

— Nu tocmai. Nu. Aşa cum nu-mi place nici să îl anunţ 
pe croitor că vei fi acasă când, de fapt, nu vei fi. 

— O luăm de la capăt cu afurisitele alea de haine. 
Mâine-dimineaţă o să mă duc la atelier ca să-mi ia 
măsurile, o asigură el. 

— Mi-a luat mult timp şi am făcut eforturi mari să aleg 
materialele care se potrivesc cel mai bine cu tenul tău. 
Multă lume nu-şi dă seama că nuanţa ţesăturii poate 


avantaja pe cineva la fel de mult precum croiala 
îmbrăcămintei. Nu-mi place să văd că eforturile mi-au fost 
în van. 

— Te asigur, Camilla, că-ţi sunt recunoscător pentru 
tot ce faci pentru mine. Nu ştiu ce m-aş face fără tine. 

Nu mai putea îndura distanţa dintre ei, aşa că-şi trase 
scaunul, îşi luă farfuria, tacâmurile şi paharul de vin şi se 
îndreptă spre celălalt capăt al mesei, unde şedea ea. 
Camilla păru cu adevărat îngrozită. 

— Ce crezi că faci? 

El puse totul pe masă, pe locul de lângă ea, îşi trase 
scaunul şi se aşeză. 

— lau cina a/ături de tine. 

— Dar nu se cuvine. 

— Ce importanţă are din moment ce suntem doar noi 
la masă? Tatăl meu a stat la masă lângă mama în fiecare zi 
din viaţa lui, iar când vorbeau nu era nevoie ca vreunul din 
ei să ridice vocea. Când stau la celălalt capăt al mesei, mă 
simt de parcă tu eşti pe scenă, iar eu sunt în public. E de 
preferat să stăm mai aproape, nu crezi? 

— Cred că, dacă începi să faci compromisuri când e 
vorba de etichetă, vei căpăta obiceiuri proaste. 

— E un risc pe care consider că merită să mi-l asum. 

— Dacă e să te educ, trebuie să te îndrum la toate 
capitolele. 

— Explică-mă atunci cum vine asta. Domnul Spellman 
şi-a lăsat documentele la mine pe birou şi le-am consultat 
cu atenţie. Fiecare obiect cumpărat era descris în detaliu. 
Am fost surprins să observ cât de banale erau majoritatea 
hainelor. 

Mâna ei tremura când se întinse spre paharul cu vin. 
Luă o înghiţitură mai mare ca de obicei, apoi vorbi: 

— Sunt şi ocazii când trebuie să port haine banale. 

— Dar păpuşile? Ce ai de spus despre ele? 

— Sunt pasiunea mea. Le colecţionez. 

— N-am văzut niciuna aici. 

— Le ţin într-o cameră ca să mă bucur doar eu de ele. 

O privi cu atenţie, încercând să-şi dea seama ce 


anume o agita atât de tare şi să înţeleagă de ce l-ar minţi. 

— Şi eu care credeam că scopul unei colecţii este 
tocmai de a o afişa... 

— Scopul unei colecţii e tocmai acesta - de a colecta. 

— De ce te temi? 

— Nu mă tem de nimic. 

— Oricine se teme de ceva. 

— Dar tu? Pe tine ce te sperie? 

— Gândul că nu voi găsi dragostea, că voi trăi singur 
şi că, în cele din urmă, nu voi simţi decât nemulţumire. 

Ea îl privi de parcă nu văzuse niciodată o fiinţă mai 
tristă. 

— Nu înţelegi că n-ar trebui să fii atât de deschis şi să 
dezvălui aşa de multe despre tine? 

— Dar, dacă n-o fac, cine va ajunge vreodată să mă 
cunoască aşa cum sunt? Să aibă încredere în mine? 

— De ce nu te mulţumeşti cu partea de suprafaţă, 
superficială a oamenilor? 

— Pentru că nu ce se vede la suprafaţă mă atrage la 
tine. 

Camilla se ridică de parcă cineva aprinsese un foc sub 
ea. 

— Nu doresc să discut despre lucruri atât de 
personale când servitorii ne pot auzi. Mi te poţi alătura în 
salon după ce termini cina. 

leşi din cameră ca o furtună. El nu ştiu ce să spună, 
cum să reacționeze. Femeile nu erau o necunoscută pentru 
el. Din contră, se bucurase de compania multora şi 
rămăsese cu impresia că şi lor le făcuse plăcere să îi fie 
alături. Dar niciuna nu fusese măritată cu bătrânul conte şi, 
din ce înţelesese de la persoanele care îl cunoscuseră pe 
răposat, prea puţini oameni îl simpatizaseră. 

Oftă, apoi trase scaunul şi se ridică. Poate că în 
mintea ei toţi conții de Sachse erau făcuţi din acelaşi aluat. 

leşi pe hol şi de acolo se îndreptă spre salon. Ea 
stătea în dreptul ferestrei şi privea adânc în noapte. Focul 
din şemineul de alături îi lumina cu delicateţe părul 
castaniu cu reflexii aurii, panta lină a gâtului, umerii înguşti. 


În astfel de clipe, îi venea greu să vadă în ea femeia aspră 
ce ieşea adesea la iveală. 

— Vrei să mă vezi plecat din casa ta? întrebă el. 

— Nu e casa mea. 

ÎI privi peste umăr. 

— Tot ce e aici îţi aparţine. Să nu crezi nicio clipă că 
uit asta. Ştiu că trăiesc aici doar mulţumită bunătăţii şi 
generozităţii tale. Îmi poţi cere orice şi nu am altceva de 
făcut decât să mă supun dorințelor tale - până când îmi voi 
găsi un soţ care să aibă grijă de mine. 

— Nu eşti sclava mea, Camilla. 

— Dar tu mă întreţii, nu-i aşa? Bătrânul Sachse, 
odihnească-se în iad, nu s-a îngrijit de ce se va fi ales de 
mine după moartea lui, aşa cum grabnic ţi-a reamintit 
domnul Spellman. 

Poate că asta era o parte importantă a problemei. Nu- 
şi putea imagina cum s-ar simţi în locul ei, neştiind de la o 
zi la alta dacă generozitatea lui se va sfârşi. Unde ar trăi în 
cazul acesta? Simţind parcă încotro se îndreptau gândurile 
lui, ea îşi continuă ideea: 

— M-ai întrebat în după-amiaza asta de ce sunt atât 
de dornică să îţi găsesc o soţie. Adevărul este că m-am 
gândit că, dacă ţi-aş putea influenţa decizia, dacă ţi-aş 
putea alege eu o soţie, m-aş îngriji să fie o fiinţă plăcută, 
care să nu mă dea afară din casă înainte să-mi fi găsit şi eu 
un duce. 

O văzu cum clipeşte ca să îşi stăvilească lacrimile 
înainte să se întoarcă şi să îl privească. Camilla renunţase 
la mândrie, iar lui îi venea să îngenuncheze în faţa ei. 

— Nu se găsesc duci pe toate drumurile, scrâşni ea. 
lar cei care au deja un moştenitor şi un al doilea urmaş sunt 
chiar mai rari. Ai şanse mult mai mari să găseşti o soţie 
înainte ca eu să întâlnesc un duce. Şi ce se va alege de 
mine? 

— Niciodată nu te-aş izgoni. 

Ea îi zâmbi cu tristeţe. 

— E uşor să promiţi asta, dar nu e o promisiune uşor 
de respectat când ai alături o altă femeie pe care s-o faci 


fericită. 

— Niciodată nu te-aş izgoni, repetă el strângând din 
dinţi. 

Zâmbetul ei păru să prindă viaţă, iar în ochi se lupta 
să se reaprindă o scânteie. 

— După toate calităţile pe care le bălmăjeai mai 
devreme, nu cred că vei găsi prea repede o soţie. Nu aşa 
de repede precum aş fi crezut. 

— Da, nici eu nu-mi imaginez că voi găsi. 

Voia să o ia în braţe, dar nu ca să o sărute, ci ca să Îi 
ofere şi să îşi ofere alinare. Dar nu de alinare fizică sau 
sufletească avea ea nevoie. Trebuia să se simtă în 
siguranţă din punct de vedere financiar. In mintea lui încolţi 
o idee. Bătrânul Sachse nu-i lăsase nimic, dar Arch putea, 
iar astfel i-ar fi adus liniştea după care tânjea atât de mult. 

— Cam de ce sumă ar fi nevoie ca să duci o viaţă 
îndestulată? 

Camilla păru deodată învinsă. 

— Ai decis, aşadar, că domnul Spellman are dreptate 
şi că trebuie să-mi stabileşti o sumă limită pentru cheltuieli. 

— Câtuşi de puţin. Dar mi-am dat seama că am 
profitat de situaţie. M-ai luat sub aripa ta protectoare, iar 
eu n-am făcut mai nimic ca să-mi arăt recunoştinţa. Nu-mi 
datorai vreun serviciu şi nu trebuia să am pretenţia să-mi 
dedici din timpul tău. Când predam, eram plătit pentru 
asta. De la tine învăţ, aşadar se cuvine să ai un salariu, 
bani pe care să îi cheltuieşti după pofta inimii, fără ca 
domnul Spellman să poată comenta ceva. Ţi-ar fi de ajuns 
100 de lire pe lună? 

Camilla închise şi deschise gura, incapabilă să 
rostească vreun cuvânt. 

— E o sumă mai mult decât generoasă. Ea clătină din 
cap. Dar nu prea mai am ce să te învăţ. 

— Din contră. Le cunoşti extrem de bine pe doamnele 
din Londra. Vreau să mă ajuţi să găsesc o soţie, dar aş 
prefera să fie una care întruneşte cerinţele mele, nu pe ale 
tale. Îţi voi plăti lunar o sumă până la însurătoare. 

Ea îi aruncă o căutătură bănuitoare. 


— Ştiu că nu eşti un neghiob, aşa că sigur îţi dai 
seama că, din momentul în care te vei însura, voi rămâne 
fără niciun venit. Aşa că aş putea să-i caut nod în papură 
fiecărei femei care îţi iese în cale. 

— Am încredere că nu eşti atât de lipsită de scrupule. 

Privind-o, aproape că vedea cum se mişcă rotiţele 
mecanismului minţii ei. 

— lar în schimb, continuă el, îţi mai propun ceva. 
Pentru că ţi-e teamă că soţia mea o să mă convingă să te 
alung şi să te las fără o leţcaie, iar tu te-ai îndoit de mine 
când ţi-am promis că n-am să fac asta, vom încheia 
următorul târg. Găseşte-mi o nevastă care întruneşte 
calităţile pe care le doresc şi la final am să-ţi plătesc suma 
de... Se gândi o clipă la registrele pe care le consultase, ca 
să îşi dea seama cât îşi poate permite. De 20.000 de lire. 

Ea făcu câţiva paşi în spate, dar se împiedică, iar el se 
gândi că s-ar fi prăbuşit dacă nu se lipea de fereastra din 
spate. 

— E o sumă mare, iar dacă mă mărit, voi avea şi o 
oarecare zestre. 

— lar dacă nu te măriţi, vei avea traiul asigurat. Dacă 
alegi să investeşti banii, vei primi an de an un profit 
frumuşel. 

— Adevărat. 

Se îndepărtă de fereastră şi începu să se plimbe prin 
cameră. 

— Totuşi, la standardele pe care le-ai impus, sarcina 
de a-ţi găsi o soţie îmi va fi aproape imposibilă. Se opri 
brusc şi îl privi fix. Ce se va întâmpla dacă îţi găsesc o soţie, 
dar nu întruneşte chiar toate cerinţele tale? 

— Recunosc că sunt destul de multe cerinţe şi unele 
nu par tocmai rezonabile. Una peste alta, vreau doar să mă 
facă fericit, dar insist să te gândeşti la toate calităţile pe 
care doresc să le aibă. 

Ea zâmbi, iar el avu sentimentul că se schimbase 
ceva în ea, pentru că niciodată n-o văzuse surăzând atât de 
cald. 

— Îmi va face mare plăcere să te ajut să îţi găseşti o 


soţie care să fie exact cum îţi doreşti. 

— Deci am căzut la învoială. 

— Da. 

— Mă gândesc că n-ar trebui să pecetluim înţelegerea 
cu un sărut, o tachină el. 

— Câtuşi de puţin. Nici nu consider că e necesară o 
înţelegere scrisă. O strângere de mână e suficientă. 

Îi întinse mâna. Cum tocmai cinaseră, niciunul nu 
purta mănuşi. El înghiţi în sec înainte să îi cuprindă mâna. 
Ea făcu ochii mari, uimită de intimitatea unui gest atât de 
familiar. De fiecare dată când mergeau la cină, mâna ei 
neacoperită se sprijinea pe mâneca hainei lui, iar el nu 
avusese niciodată îndrăzneala de a o atinge. Pielea ei era 
fină, căldura palmei se împreună cu a lui, iar fierbinţeala îi 
cobori în măruntaie, răscolindu-le. Se întreba dacă şi pe ea 
o încearcă aceleaşi senzaţii. Pentru o clipă, îşi imagină focul 
ce-ar izbucni între ei dacă trupurile goale li s-ar lipi din cap 
până-n picioare. De parcă ar fi înţeles brusc încotro goneau 
gândurile lui, Camilla îi scutură rapid mâna şi se retrase din 
strânsoare. 

— Fie ca niciunul să nu regrete vreodată acest târg, 
spuse ea. 

Vocea îi era joasă, răguşită şi-l ducea cu gândul la 
şoapte rostite în aşternut, la ore târzii din noapte. Işi dădu 
seama că atingerea lor o tulburase la fel de mult cum îl 
răscolise pe el. Incuviinţă din cap, de teamă că propriul glas 
răguşit va trăda faptul că deja regretă multe dintre 
promisiunile făcute în acea zi. 


Capitolul 5 


Femeile îl adorau. Pur și simplu îl adorau. Fie că erau 
tinere sau vârstnice, frumoase sau banale, măritate sau 
celibatare, mame sau fiice, soţii sau surori. Se aflau la 
National Portrait Gallery, iar Camilla privea cu uimire cum, 


una după alta, doamnele îl opreau pe Archie ca să îi spună 
câteva vorbe. 

Trăgeau la el cum trag păsările colibri la nectar. Nu că 
îi fusese dat vreodată să vadă o pasăre colibri, dar, cu o 
seară înainte, o luase cu el la o prelegere despre micile 
creaturi americane şi văzuse în ilustraţii cum gustă din 
florile deschise. Existenţa lor o intrigase, iar acum era 
convinsă că micile păsări care umblă din floare în floare 
sunt întocmai ca aceste femei care concurează pentru o 
fărâmă de atenţie din partea lui. 

Nu comportamentul lor o uluia, ci faptul că nu 
observase până atunci ce efect avea Archie asupra 
femeilor. De fapt, n-ar fi trebuit s-o surprindă. Pe parcursul 
sezonului, fuseseră amândoi destul de ocupați cu ducele şi 
ducesa de Harrington, dar asta era cu totul altă poveste, o 
situaţie la care prefera să nu se gândească. 

Ştia că femeile nu aveau cum să nu observe 
frumoasele trăsături ale lui Archie. Probabil erau atrase de 
zâmbetul care i se aşternea iute pe chip, iar privirea lui 
caldă le vrăjea. De fiecare dată când el o privea, ea uita de 
existenţa celor din jur. Era felul lui de a-i oferi unei 
persoane toată atenţia, ca şi cum în acele momente nu 
exista cineva mai important pentru el. 

Era înalt, suplu şi avea mereu nevoie de cineva care 
să-i aranjeze ţinuta: să-i îndrepte gulerul, să-i tragă un pic 
haina, să-i dea la o parte o şuviţă de păr negru şi des care îi 
cădea în ochi. Ori de câte ori ajungea într-un loc, el părea 
că venise în mare grabă. Fără îndoială, fiindcă se oprise 
undeva pe drum ca să studieze ceva şi pierduse noţiunea 
timpului, apoi fusese nevoit să se grăbească. Când se uita 
la un lucru, părea că îl scrutează cu maximă atenţie timp 
îndelungat, ca să-l înţeleagă pe deplin. Inclusiv din acest 
motiv era un pericol pentru ea. 

Trebuia să îi găsească o soţie şi încă repede. Făcea 
tot posibilul ca Archie să iasă în lume, să fie văzut şi 
remarcat în Londra în aceste ultime zile ale sezonului. 
Culegea impresii de la doamne, privindu-le altfel decât 
până acum, încercând să îşi dea seama care ar fi fost mai 


potrivită. Nu mai încape îndoială că el se va uita la soţie cu 
aceeaşi intensitate cu care privea totul. Prin urmare, 
Camilla considera că trebuie să îşi concentreze atenţia 
asupra celor mai frumuşele fete, cu ten fără cusur, lipsit de 
pete sau alte semne. Se gândi că o blondă i s-ar potrivit cel 
mai bine lui Sachse. El fiind atât de brunet, se vor completa 
precum amurgul şi răsăritul. Ea, cu părul ei castaniu, nu s- 
ar potrivi cu el. O blondă, în schimb... Cu cât va fi mai 
blondă, cu atât mai bine. Şi ideal ar fi să îi ajungă doar 
până la umăr. Îi plăcea felul în care îşi apleca un pic capul 
atunci când vorbea cu cineva mai scund şi cum zâmbea 
atât de cald şi seducător... 

— Lordul Sachse e încântător, nu-i aşa? 

Vorbise ducesa de Kimburton. 

— Da, Excelenţă, aşa este, fără îndoială, admise 
Camilla. 

— Îndrăznesc să spun că îi trebuie o soţie. Ce păcat că 
nu am nicio fiică. 

— Mare păcat, Excelenţă. 

Ducesa o studie o clipă, apoi spuse: 

— lar ţie îţi trebuie un soţ. 

— Unul care să nu aibă nevoie de un moştenitor, îi 
reaminti Camilla, deşi era absolut sigură că nu era cazul să 
îi amintească de faptul că că comisese păcatul de neiertat 
de a nu-i fi putut dărui soţului un moştenitor. 

Sămânţa lui nu rodise, ceea ce nu se întâmplase în 
cazul primei neveste, aşa că era limpede cine fusese de 
vină pentru eşecul cu cea de-a doua soţie. _ 

— Cam aşa ceva. Mare păcat. li limitează 
posibilităţile. 

— Ce vă mai face fiul, Excelenţă? întrebă Camilla ca 
să schimbe subiectul şi să treacă la lucruri despre care 
ducesa obişnuia să vorbească mult. 

— Tot dă târcoale americancelor. Nu înţeleg fascinația 
lorzilor noştri pentru ele. Ce-i în neregulă la o englezoaică 
adevărată? 

Doar că, precum Camilla, cele mai multe dintre ele nu 
aveau un sfanţ, iar americancele întorceau banii cu lopata. 


Dreptul  întâiului născut le conferea o superioritate 
irevocabilă fiilor din aristocrația britanică, dar cu ce preţ 
pentru fiice? 

Ducesa o bătu uşor pe Camilla pe mână. 

— Să nu-ți fie frică. Nu eşti aşa de bătrână ca să-ți 
pierzi de tot speranţa. 

Camilla nu-şi dădea seama cum ar trebui să replice la 
o asemenea caracterizare, dar ducesa deja se îndepărtase, 
aşa că presupuse că nu se aştepta la un răspuns. Prea bine. 
Exista riscul să-i fi servit ducesei o doză de sarcasm care n- 
ar fi fost bine primită. 

Îşi îndreptă din nou atenţia către Archie. Doamnele se 
îndepărtaseră, iar ducele de Harrington i se alăturase. 
Discutau pe un ton scăzut, aparent despre portrete, pentru 
că le fixau cu privirile. Nici că puteau fi mai diferiţi. Şi totuşi 
contele şi ducele se împrieteniseră. 

— Lordul Sachse pare pasionat de pictură. 

Camilla o privi dintr-o parte pe femeia care se 
apropiase. Era Lydia, ducesa de Harrington. Una dintre 
tinerele americance de care ducesa de Kimburton nu era 
tocmai încântată. La cum îl cunoştea pe soţul tinerei, era 
surprinsă să îi vadă acolo. Cum erau căsătoriţi numai de o 
săptămână, Camilla se aşteptase ca Rhys să nu-şi lase soţia 
să se dea jos din pat - nu s-o etaleze prin toată Londra. 

— Aşa este, Excelenţă, răspunse. Deşi nu înţeleg de 
ce. E a treia oară când vizităm galeria. Lordul Sachse spune 
că, de fiecare dată când priveşte o pictură, vede ceva 
diferit. E ridicol, o operă de artă nu se modifică, arată la fel 
de fiecare dată când o priveşti. 

— Dar poate că diferenţa nu vine din opera de artă în 
sine, ci din percepţia persoanei care o priveşte. 

— Vorbiţi în şarade, iar şaradele mă plictisesc cumplit. 

Ducesa râse de parcă nimic din ce i-ar spune Camilla 
n-ar putea să o plictisească vreodată. Răceala Camillei faţă 
de ea nu o intimidase niciodată, lucru care, în cele din 
urmă, îi câştigase respectul acesteia. Chiar îi plăcea tânăra, 
deşi nu avea de gând s-o recunoască. 

— Persoana e cea care s-a schimbat, nu opera de 


artă, explică duce. În cazul de faţă, lordul Sachse s-a 
schimbat. Îmi imaginez că observă la sine mici diferenţe în 
fiecare zi. Când s-a născut, nu era în cărţi pentru un titlul 
nobiliar. A fost profesor, iar acum acea parte din el trebuie 
să îi facă loc bărbatului responsabil de titlurile şi 
proprietăţile care i-au revenit odată cu acestea. 

Camilla nu ştia ce concluzie să tragă din această 
explicaţie, dar simţi nevoia să-i ia apărarea lui Archie. 

— Lordul Sachse este perfect capabil să facă faţă 
responsabilităţilor şi îndatoririlor care îi revin prin titlurile 
sale. 

— Nici nu mă îndoiesc de asta, contesă. Dar viaţa lui e 
foarte diferită faţă de cum se aştepta să fie în urmă câteva 
luni. Ai devenit aristocrată prin căsătorie, la fel ca mine. 
Oricât de pregătit eşti să faci faţă acestui statut superior, e 
destul de înfricoşător. Nu mi se pare aşa de comod cum 
credeam că o să fie pe vremea când visam să mă mărit cu 
un lord englez. 

camilla se întrebă dacă fusese şi ea vreodată atât de 
tânără sau de inocentă precum tânăra blondă din faţa ei. 

— Nu s-ar zice că păreţi nesigură. Asta e trăsătura 
distinctivă a unei adevărate doamne. 

Se uită din nou la Archie. Nici el nu lăsa impresia că 
titlurile primite îl fac să nu se simtă în largul său. Şi le purta 
bine, mult mai bine decât predecesorul lui. Avea abilitatea 
înnăscută de a părea nobil. Se vedea din felul în care îşi 
înclina capul când vorbea, în modul în care le acorda 
respect celor cu rang mai înalt şi nu se grozăvea faţă de cei 
cu rang mai neînsemnat. 

Dându-şi parcă seama că devenise ţinta privirilor ei 
meditative, el se uită peste umăr, iar ochii lui întunecaţi se 
aţintiră asupra ei cu o precizie desăvârşită. Intensitatea 
privirii lui îi încălzi inima. În asemenea clipe, camilla nu se 
mai putea preface că e inofensiv. Nu putea trece cu 
vederea faptul că era bărbat şi că avea dorinţele, pasiunile 
şi foamea unui bărbat. Se întoarse către ducesă. 

— Nu se poate respira bine aici. Am să ies puţin la 
aer. 


— De ce-a plecat aşa în grabă? întrebă ducele de 
Harrington. N-o ştiam pe camilla genul de persoană care 
bate în retragere. 

— Nici eu nu înţeleg, recunoscu Arch. Apoi se 
concentră din nou asupra superbei picturi. Priveşte în ochi 
pe toată lumea, în afară de mine. Crezi că ochii mei îi 
amintesc de cei ai soţului? Ori de faptul că suntem rude... 

— E posibil, dar am bănuiala că în ochii lui se citea 
cruzime. Nu l-am cunoscut pe individ, dar el şi fratele meu 
Quentin erau destul de apropiaţi. Şi cum Quentin era dracul 
gol, bănuiesc că Sachse era din acelaşi aluat. 

— De ce s-o fi măritat cu un asemenea bărbat? 
întrebă el. 

— Dar mama de ce l-o fi adorat pe Quentin? 

Clătină din cap. 

— Ceea ce defineşte răul este faptul că are 
capacitatea de a nu părea rău. 

Arch zâmbi, deşi subiectul nu era nicidecum amuzant. 

— E mult rău acolo. 

— Adevărat. 

— Scuzaţi-mă, Excelenţă, mă duc s-o caut pe contesă. 
Aş sta aici toată ziua, dar ea se plictiseşte destul de repede 
şi, din moment ce se străduieşte să îmi găsească o soţie, ar 
trebui să stau în preajma ei. 

— Îndrăznesc să spun că se va descurca în această 
privinţă. E bine văzută de membrii familiei regale şi ştie 
multe despre aproape toată aristocrația. 

— Asta încep şi eu să constat. N 

Se întreba însă câte se ştiau despre ea. In mod sigur 
nu se ascundea doar de el. Arch şi ducele se îndreptară 
spre ducesă. Ea le zâmbi cu căldură, cu ochii violeţi 
strălucind. 

— Contesa a ieşit să ia puţin aer. Pare-se că începuse 
să se înăbușe aici. 

— Nu cred că-mi va fi greu s-o găsesc, spuse Arch în 


timp ce-i sărută mâna înmănuşată. Vom pleca în curând la 
reşedinţa de la ţară. Dacă nu ne mai vedem până atunci, 
vreau să ştiţi că mi-a făcut mare plăcere fiecare moment 
petrecut în compania dumneavoastră. 

— Mulţumesc, milord. Şi pentru mine a fost o plăcere. 

După ce-şi luară rămas-bun, Arch traversă sala 
muzeului în ecoul propriilor paşi. Îi plăceau tare mult 
atracțiile pe care i le oferea Londra: minuni ale epocii 
moderne şi vestigii istorice, adesea unele lângă altele. 

Vedea cât avansase civilizaţia şi îşi putea imagina cât 
de departe va ajunge. Dar, dintre toate atracțiile pe care i 
le oferea Londra, niciuna nu îl încânta mai mult decât 
Camilla. Îi atrase atenţia din clipa în care ieşi din muzeu. 
Stătea pe o bancă din apropiere. Lângă ea era un 
băieţandru de vreo opt ani, în haine cam jerpelite, care îi 
ţinea umbreluţa de soare şi o făcea să semene cu o regină 
care îşi aştepta încoronarea. Arch cobori scările în grabă ca 
să i se alăture. Ea îl privi şi îi zâmbi, un zâmbet deloc 
afectat, total diferit de zâmbetele bine exersate pe care i le 
oferea înainte. Surprins de acel moment unic, aproape că 
se împiedică. Când ajunse lângă ea, Camilla avea din nou 
obişnuitul aer studiat şi zâmbetul acela bine cunoscut, care 
nu i se citea însă şi în ochi. 

— Lord Sachse, ai cumva un sovereign pentru acest 
tânăr? întrebă ea, în timp ce-şi lua înapoi umbreluţa de 
soare şi o închidea. 

El scoase din buzunar moneda din aur şi i-o dădu 
Camillei care, la rându-i, i-o întinse băiatului. 

— Dumnezeu să vă binecuvânteze, milady. 

Băiatul o zbughi apoi în mulţime. 

— Camilla, de ce i-ai cerut să îţi ţină umbreluţa? 
întrebă Archie. 

Cu ochii la mânerul murdar al umbreluţei, Camilla îi 
răspunse: 

— Pentru că obosisem să o ţin singură. 

El scoase din buzunar o batistă, luă umbreluţa şi 
şterse mânerul de urmele de murdărie lăsate de băiat. 
După ce termină, ea îşi luă umbreluţa şi zâmbi. 


— Eşti foarte amabil, milord. 

— Nu la fel de amabil ca tine. 

Vădit tulburată de cuvintele lui, îl privi şi chicoti. 

— Nu-s deloc amabilă. 

— Generoasă, atunci. 

Ea deschise gura să spună ceva, dar nu apucă. 

— N-ai decât să protestezi, spuse el, nelăsând-o să 
vorbească. Dar eşti din cale-afară de generoasă şi să nu 
crezi că nu am observat asta. Să-i dai un sovereign pentru 
că ţi-a ţinut umbreluţa? In locul tău, i-aş fi dat o jumătate 
de penny. 

— Ce imagine ridicolă! Un conte cu umbreluţă de 
soare. Toată lumea o să spună că eşti excentric şi-mi va fi 
mult mai greu să-ţi găsesc o soţie în astfel de condiţii. 

El zâmbi strâmb. 

— Schimbi vorba. 

— Pentru că tot ce spuneai mi se părea anost. E o zi 
superbă. Facem o scurtă plimbare? 

— Dacă vrei... 

Deschise din nou umbreluţa şi o ridică, apoi îşi 
strecură mâna sub braţul lui. Dacă ar fi complimentat-o 
pentru vreo trăsătură pe care şi un străin ar fi putut să o 
observe, cuvintele lui i-ar fi făcut plăcere. 

Pentru chipul ei, pentru felul în care rochia roz îi 
scotea în evidenţă paloarea pielii. Dar, când îi vorbea 
despre lucruri pe care doar un fin observator le-ar fi sesizat, 
cuvintele lui o intimidau. Accepta fără probleme micile 
complimente. Restul erau doar prostii. 

— Când ne vom întoarce acasă în această după- 
amiază, poate îmi vei citi ceva, spuse ea. 

— Eu speram să-mi citeşti tu mie din noua ta carte în 
franceză. 

— Aceea este doar pentru plăcerea mea. 

— Ce păcat! Imi place mult cum sună cuvintele 
franţuzeşti. 

Replica parcă o învioră. 

— Aşadar, citeşti fluent în franceză? 

— Am luat lecţii. 


— Îţi împrumut cartea cu plăcere, după ce o voi 
termina. 

El clătină din cap. 

— Nu e nevoie. Nu mă interesează câtuşi de puţin să 
citesc despre creşterea animalelor în franceză sau în orice 
altă limbă. 

Ea deschise uşor gura, părând complet incapabilă să 
mai rostească un cuvânt. Apoi spuse: 

— Dar nu te-ar fi deranjat să îţi citesc eu din ea. 

Archie se opri, forţând-o să facă acelaşi lucru. 

— Nu citeşti în franceză, Camilla. De ce te prefaci? 

— Nu ştiu despre ce vorbeşti. 

Ea dădu să plece furioasă. El îi prinse mâna ca s-o 
oprească. Camilla se întoarse şi îl privi cu înverşunare. 

— La naiba, nu fugi de mine! mârâi el. Crezi că nu 
observ că ai secrete? Că refuzi să mă laşi să văd cine eşti 
cu adevărat? Obosiseşi să ţii umbreluţa? Nici vorbă. l-ai dat 
unui puşti şansa de a câştiga un sovereign şi de a o face 
fără să se umilească. De ce continui să îţi ascunzi această 
latură de parcă ar fi fără importanţă, când de fapt e cea 
mai bună parte din tine? 

—E o parte din mine care nu poate să 
supravieţuiască în lumea asta, Archie. Işi eliberă braţul. Am 
să-ţi spun un secret. Inspiră adânc. Nu ştiu să citesc în 
franceză. Dar mi-a plăcut cum arăta cartea, aşa că am 
cumpărat-o. Asta mi-a făcut plăcere. lar băiatului i-am dat 
acea monedă din aur din acelaşi motiv - pentru că mi-a 
făcut plăcere. 

— Cred că lumea ar fi un loc mai bun dacă tuturor le- 
ar face plăcere când vine vorba de astfel de lucruri. Puştiul 
părea cam mic să fie pe cont propriu în Londra. 

— Doar în ce priveşte vârsta. Dar mi-am dat seama că 
din multe puncte de vedere e mai bătrân ca noi. 

— Pentru că era murdar? 

— Pentru că am citit asta în ochii lui. Copiii străzii nu 
rămân copii prea multă vreme. 

— N-aş fi zis că o contesă cunoaşte necazurile 
săracilor. 


— Nu m-am născut contesă, Archie. 

El ştia asta, desigur, dar ceva din felul în care ea 
vorbise îl făcu să creadă că măcar o dată va fi dispusă să 
dezvăluie ceva despre trecutul ei. 

— Ce erai înainte, Camilla? 

— Însoţitoarea fostei soţii a lui Sachse. M-a luat în 
casă când aveam 14 ani. Mi-am petrecut o parte din 
copilărie într-o casă de copii, pentru că nimeni nici măcar 
nu se uita la mine, nimeni nu mă voia. Eram ca răţuşca cea 
urâtă despre care mi-ai citit de curând. Îl privi şi zâmbi 
victorioasă. Cred că m-am transformat într-o lebădă foarte 
drăguță. 

— Adevărat. Dar cu ce preţ? 

— Cu un preţ pe care am fost dispusă să-i plătesc. 

In vocea ei nu se simțeau nici regret, nici suferință. 
Doar acceptare. Se realizase, ajunsese din însoţitoare, 
contesă. El se gândi că e o femeie care are abilitatea şi 
hotărârea necesare ca să devină orice şi-ar dori. 


Capitolul 6 


Camilla îşi termina toaleta de dimineaţă când cineva 
bătu la uşa dormitorului. Frannie se grăbi să deschidă, în 
timp ce Camilla mai aruncă o privire în oglindă. Îi plăcea 
cum nuanțele închise şi cele deschise de albastru-gri ale 
rochiei pe care o purta se scoteau reciproc în evidenţă, iar 
pe ea o avantajau. Cât de importantă era culoarea 
materialului! Văzuse cum ţinute superbe urâţiseră femei 
foarte frumoase pentru că acestea aleseseră culoarea 
rochiei în funcţie de ce le plăcea, nu de ce le venea bine. 
Frannie se întoarse. 

— Lillian spune că v-au sosit pachetele. 

— Splendid. 

Se grăbi să ajungă în salonaş, unde servitorii aduceau 
ultimele pachete şi le rânduiau pe podea, lângă sofa, 
înainte de a se retrage. Lillian stătea lângă ei cu o listă în 


mână, asigurându-se că le fusese livrat ce comandaseră. 

— De unde aţi vrea să începem, milady? întrebă 
Lillian. 

— De aici. 

Camilla arătă spre o cutie mare. Lillian luă foarfecă, 
tăie sfoara şi ridică apoi capacul cutiei. De fiecare dată 
când soseau cutiile aşteptate, Camilla se simţea ca în 
dimineaţa de Crăciun de care nu avusese niciodată parte în 
copilărie. Deşi ştia ce se află în colet, simţea mereu un fior 
de nerăbdare când se întindea spre cutie şi scotea prima 
rochie. Cum spusese lordul Sachse la cină, deunăzi, era 
absolut banală. 

— Este atât de simplă, milady. 

— Aşa e. N-am ce face cu ea. Nu cred că am altă 
soluţie decât să le dau săracilor aceste haine. 

— Nu înţeleg de ce apelaţi în continuare la această 
croitoreasă, spuse Lillian cu un zâmbet larg. 

Făceau acest joc în fiecare lună când sosea comanda 
specială a Camillei. Se prefăceau că nu le fusese livrat 
exact ce comandaseră. 

Şarada începuse pe vremea când trăia fostul conte. 
Pe-atunci, erau nevoite să fie şi mai şirete şi cu băgare de 
seamă. 

— Unde sunt pelerinele? întrebă Camilla. 

— Aici, cred, răspunse Lillian, deschizând o cutie şi 
scoțând o pelerină grea. 

— E foarte drăguță. 

Camilla îşi trecu mâinile peste ea. 

— Da, chiar e. Îi va ţine foarte cald celei care o va 
purta. Poate trebuia să comandăm mai multe. Unde sunt 
păpuşile? 

Lillian se întoarse spre altă cutie. 

— Cred că aici. 

Îi dădu Camillei o păpuşă din cârpă, cu faţa brodată şi 
fir tors pe post de păr, pe care o fetiţă o putea ţine strâns în 
braţe noaptea, ca să se simtă în siguranţă. 

— Patinele pentru băieţi sunt la fundul cutiei, spuse 
Lillian în timp ce scotocea printre păpuşi. Scoase o bandă 


din piele groasă cu roţi montate la fiecare capăt. Acestea 
pur şi simplu se pun peste pantofi. 

— Acum, când mă gândesc, a fost o achiziţie foarte 
practică, nu? 

— Cred că băieţii le vor putea vinde dacă nu le vor 
plăcea. 

Un copil însă ar trebui să primească un dar pe care şi-l 
doreşte destul de mult ca să-l păstreze. Îşi încrucişă 
braţele. 

— Nu ştiu mai nimic despre băieţi. Când eram copil, 
tot ce-mi doream era să am o păpuşă pe care să o strâng în 
braţe la culcare. 

— L-aţi putea întreba pe lordul Sachse. Ar putea şti cu 
ce le place băieţilor să se joace. 

— Grozavă idee! Probabil ne va recomanda cărţi, dar 
merită oricum să-l întreb. O luă pe Lillian de braţ. Am uitat 
să îţi spun. Lordul Sachse îmi va plăti 100 de lire în fiecare 
lună. 

Lillian se încruntă. 

— Ca o alocaţie? 

— Nu, nu. Ca salariu. Un salariu bun ca să îi găsesc 
nevastă. 

— Aşadar, deveniți peţitoare? 

— Da, într-un fel. 

Nu privise niciodată lucrurile în felul acesta, dar, cu 
toate relaţiile de care se bucura, putea găsi o pereche 
potrivită - nu doar pentru lordul Sachse, ci pentru orice 
bărbat. O consola puţin faptul că, dacă nu va deveni 
ducesă, tot va avea un mijloc de a câştiga bani. Unul la 
care ar apela doar în ultimă instanţă, dacă situaţia ei ar fi 
disperată. 

Pentru o femeie de rangul ei, munca de orice fel ar fi 
fost degradantă. Trebuia să îl avertizeze pe Archie să nu 
spună nimănui că o plăteşte. Să rămână micul lor secret. 
Ştia că Lillian nu va zice nimănui, pentru că ea îi era, 
probabil, aproape prietenă. 

— Uite la ce mă gândeam, continuă ea. Am putea 
folosi o parte din bani ca să angajăm nişte femei care să 


facă hainele în loc să apelăm la croitoreasa de acum. M-am 
gândit că realizăm două lucruri importante. Angajăm 
persoane care nu au de lucru şi producem haine pentru cei 
care nu îşi permit să îşi cumpere. 

— Şi unde ar lucra? În pivniţă? 

— Nu, nu. Nu vreau să creadă că mi-e ruşine cu ele. 
Dar nici nu le pot lăsa să se vânture pe la intrarea 
principală, nu? Aşa că m-am gândit că ar putea folosi 
intrarea servitorilor şi să vină în salonaş. Aici e lumină 
bună. 

Îşi aduse aminte de numeroasele nopţi Când, copilă 
fiind, tremurase sub stâlpii de iluminat, unde mama ei se 
aşeza ca să aibă ceva lumină pentru cusut şi să nu fie 
nevoite să folosească lumânări, pentru că erau foarte 
scumpe. Era considerată muncă murdară. Acolo apăreau 
uneori bărbaţi care o abordau. 

„În loc să coşi, n-ai vrea să-mi iei lâna la scărmănat?” 
întrebau, apoi râdeau prosteşte, convinşi că au lansat o 
propunere plină de spirit. 

— Lady Sachse? 

Se smulse din oribila reverie. Lillian o privea cu ochii 
larg deschişi. 

— Sunteţi bine, milady? Mă ciupiţi de braţ. 

O eliberă imediat din strânsoare. 

— lartă-mă. Mă gândeam la ce posibilităţi există. Vom 
discuta despre ele mai târziu. Până atunci, spune-le 
servitorilor să pună totul într-o trăsură. Să ajungă la Armata 
Salvării. 

Camilla se număra printre susţinătorii lui Catherine şi 
William Booth, care făceau mari eforturi să le ofere adăpost 
şi sprijin săracilor şi ostracizaţilor din Londra. 

— Le veţi spune măcar acum de la cine sunt toate 
lucrurile? 

Ea clătină din cap. 

— Nu. Să nu ştie nimeni. 

Se întoarse spre uşă şi scoase un mic țipăt când văzu, 
cu surprindere, cine stătea la intrarea în încăpere. 

— Lord Sachse! 


— Contesă. 

— De când stai acolo? 

Un zâmbet devastator de frumos i se aşternu pe chip. 
— De suficient timp. 


Camilla era lividă. Arch era vrăjit. Ştiuse că are 
secrete, dar de ce se temea că se va afla cât de generoasă 
e? Pentru că toţi ceilalţi ar putea să afle astfel că e bună la 
suflet şi vor încerca să profite? Pentru că, aşa cum îi 
spusese în timpul plimbării după vizita la muzeu, o femeie 
generoasă nu poate supravieţui? Ea nu mai scoase o vorbă 
până când Lillian ieşi să cheme servitorii, dar el văzu că ea 
clocoteşte şi simţi tremurul din sufletul ei. 

— Cum îndrăzneşti? se răsti când rămaseră singuri. 
Cum îndrăzneşti să mă spionezi? 

— Nu voiam să te spionez. 

— Nu? Atunci de ce nu ţi-ai anunţat prezenţa? 

— Asta voisem să fac. li spusesem majordomului tău 
că o să mă anunţ singur, dar apoi n-am vrut să vă întrerup. 

Nu voia să le întrerupă. 

— Nu aveai niciun drept. 

— Nici un drept? N-aveam dreptul să aflu că bănuielile 
mele erau întemeiate? M-ai minţit cu privire la cumpărături, 
m-ai minţit cu neruşinare şi fără remuşcări. 

— O, am avut remuşcări. 

Se bucura să audă asta, dar nu-i plăcea să o vadă 
părând pierdută şi înfrântă. Nu-i plăcuse să îl mintă. Asta îi 
dădea oarece satisfacţie, dar încă îl deranja că ea nu 
reuşea să aibă încredere totală în el. Nu făcuse nimic să 
merite această lipsă de încredere, în afară de faptul că era 
înrudit cu bărbatul cu care ea se căsătorise. Bănuia că, 
după ea, aşchia nu sare departe de trunchi. Numai că 
ramura familiei lui era destul de departe de cea a fostului ei 
soţ. 

— Ce credeai că voi face? Că te voi obliga să returnezi 
hainele odată ce am descoperit că nu sunt pentru tine? 


— Asta ar fi făcut bătrânul Sachse. Semăna bine cu 
personajul din povestea pe care mi-ai citit-o acum două 
săptămâni. Cu Scrooge. Când îmi citeai, mă gândeam că 
probabil Dickens îl cunoscuse pe Sachse şi scrisese chiar 
despre el. 

— Aşa o fi, dar să nu crezi că reuşeşti să mă 
îndepărtezi de la subiect. Nu înţeleg de ce insişti ca 
acţiunile tale caritabile să rămână secrete. 

Nu doar faţă de el, ci, aparent, de toată lumea, căci 
asta reieşea din ce auzise. 

— Pentru că ele ţin de o latură a mea foarte personală 
şi care îmi aparţine doar mie. Ultima care îmi mai aminteşte 
de cine credeam că o să fiu. Oftă. Ştiu că sună de parcă aş 
fi bună de dus la ospiciu... dar mă simt ca o oglindă spartă, 
unde fiecare ciob reflectă o altă latură a aceluiaşi lucru. 

Arch găsi descrierea chiar mai precisă decât îşi 
imagina ea. Şi se întrebă dacă o oglindă odată spartă va 
putea redeveni vreodată ca înainte sau dacă va purta 
pentru totdeauna urmele ce arătau că fusese cândva 
mânuită fără pic de grijă. O apărase în faţa lui Spellman, o 
sărutase, căzuseră la învoială ca ea să îi caute o soţie în 
schimbul unui mic salariu lunar, dar tot nu reuşise să 
ajungă la ea cu adevărat, să îi câştige complet încrederea. 
Se îndreptă spre una dintre cutiile cu lucruri pentru copii şi 
scoase o pereche de patine. 

— Ce faci? întrebă ea. 

„O caut pe femeia închisă în turn”. 

Se întoarse spre ea, zâmbind. 

— Ai patinat vreodată? 

Camilla păru absolut consternată. 

— Bineînţeles că nu. 

El îi cântări ţinuta din priviri. Rochia îi accentua talia 
suplă şi  şoldurile înguste. Se întrebă dacă această 
conformaţie dusese în vreun fel la imposibilitatea de a-i 
dărui un moştenitor predecesorului său. 

— Du-te şi schimbă-te în ceva care nu îţi vine aşa de 
bine ca ţinuta pe care o porţi acum. 

— Eşti nebun? 


Archie râse. 

— Probabil. 

Făcu un pas spre ea, iar ea se dădu un pas înapoi. 
Făcu un efort să nu se simtă jignit. Văzuse o părticică dintr- 
o femeie care îl intrigase, ca atunci când priveşti prin 
caleidoscop, iar la fiecare mişcare iese la iveală o altă 
faţetă a modelului. Voia să-i cunoască toate chipurile. 

— Când ai râs ultima dată? 

— Eu râd deseori. 

— Cu poftă? 

Ea se încruntă. 

— Există şi altfel de râs? 

— Cel crud. Sarcastic, aspru. lar cel mai trist e când 
oamenii râd ca să-şi ascundă lacrimile. 

— De ce simţi mereu nevoia să etichetezi lucrurile? 

— Deci nu-ţi aduci aminte când ai râs ultima dată cu 
poftă, cu bucurie, din toată inima. 

Nu fusese o întrebare, ci o afirmaţie, căci începuse să- 
şi dea seama că ea găsea mereu moduri de a schimba 
sensul întrebărilor atunci când nu-i prea plăcea impresia pe 
care ar fi lăsat-o răspunsul ei. 

— Ba bineînţeles că îmi aduc aminte. 

— Impărtăşeşte-mi acel moment. 

Ea îi înfruntă privirea, provocându-l parcă să accepte 
momentul pe care urma să-l descrie. 

— Am râs când am aflat că bătrânul Sachse a murit. 

Arch îşi imagină că, vorbind astfel, ea se aştepta să îl 
şocheze. Sau să-i stârnească mila. Rostise fiecare cuvânt în 
stilul ei obişnuit, rece. lar el se întrebă dacă râsese şi când 
îşi jelise pierderea inocenţei. Zâmbi, ştiind că asta o va 
deranja. 

— Exact cum mă aşteptam. Au trecut ani buni de 
când n-ai mai râs din toată inima. Aşa că hai să mergem! 
Schimbă-te ca să plecăm în parc. 

— Archie, suntem prea bătrâni să ne dăm cu patinele. 

— Nici vorbă, o să fie distractiv. 

— Distractiv ar fi să mergem la cumpărături. 

— O să facem şi asta mai târziu, dacă vrei, dar până 


atunci grăbeşte-te. 

— Arch... 

— Haide. 

Îi aruncă o ultimă privire şi ieşi trufaşă din cameră, ca 
şi cum ar fi fost nemulțumită de pretenţiile lui. El bănuia 
însă că, înainte ca dimineaţa să se termine, va fi bucuroasă 
că l-a însoţit. Lillian se întoarse cu câţiva lachei. Le dădu 
indicaţii să ducă pachetele la trăsura care aştepta, apoi se 
uită la patinele din mâna lui, de parcă voia să le vadă 
înapoi în cutia din care fuseseră scoase. 

— Pe acestea le păstrez deocamdată, spuse Arch. 

— Prea bine, milord. 

Vru să iasă din încăpere, dar el o opri. 

— Lillian, mai poţi rămâne un pic? 

Ea ezită, dar se întoarse. 

— Da, milord. 

— Cât de des face asta? 

Ea îi aruncă o privire disperată, care părea să spună 
că nu are nici cea mai vagă idee despre ce e vorba. Apoi se 
gândi mai bine, pentru că, la urma urmei, el era cel care îi 
plătea salariul lunar. 

— O bună slujitoare nu îşi bârfeşte stăpâna şi nici nu 
discută despre treburile ei. 

— E o calitate lăudabilă şi o admir. Eu nu umblu după 
bârfe, ci caut răspunsuri. Încerc să înţeleg de ce a simţit că 
trebuie să ascundă de mine faptele bune pe care le face. 

Lillian îşi umezi buzele, apoi înghiţi în sec. 

— La finalul lunii, vei primi un bonus la salariu, spuse 
el. 

— Banii nu mă vor face să o trădez. 

Să o trădeze? Doamne Sfinte! Oare ce se petrecuse în 
casa asta înainte să ajungă în mâinile lui? 

— Lillian, e o întrebare simplă. Te întreb doar cât de 
des face asta. 

— În fiecare lună. Crede că, dacă face cheltuielile 
acestea lunar, pe toată durata anului, vor trece 
neobservate. Ochii i se umplură de lacrimi. Vă rog să nu îi 
spuneţi ce v-am dezvăluit şi să nu o pedepsiţi. 


— Să o pedepsesc? De ce-aş pedepsi-o... 

— Asta i-a făcut bătrânul Sachse. Sunt sigură. Deşi ea 
n-ar recunoaşte niciodată. Era foarte strâns la pungă. 
Odată, de Crăciun, cumpărase pelerine şi păpuşi pentru 
fetiţe. Când a aflat... el nu ştiu ce a făcut, iar ea n-a spus 
niciodată. Cert e că vreme de o lună s-a mişcat foarte încet 
şi cu grijă. 

Părea că, odată ce-şi dăduse drumul la gură, Lillian nu 
se mai putea opri. El închise ochii, imaginându-şi prea bine 
ce făcuse nenorocitul. O bătuse. Deschise apoi ochii. 

— Lillian, îţi mulţumesc pentru încrederea acordată. 
Tot ce mi-ai spus rămâne între noi. 

Îşi ridică puţin capul, iar în priviri i se citea revolta. 

— Tot nu s-a lăsat. Tot a cumpărat acele pelerine, ca 
să le fie cald copiilor, dar a făcut-o economisind din mica 
sumă de bani pe care o primea de la el pentru diverse 
lucruri. lar când a reuşit să îl convingă că îi trebuie o 
pelerină nouă, a cerut să i se facă mai multe rânduri de 
căptuşeală, motivând că îi e mereu frig. Când i-a fost adusă 
pelerina, a scos toate căptuşelile şi din ele am cusut 
împreună pelerine mai mici pentru copii, iar din resturi am 
făcut pături. Nu era mare lucru, dar tot era ceva. Şi ne 
simţeam şi noi bine de Crăciun. Păru dintr-odată extrem de 
jenată. V-am dezvăluit mai mult decât mi-aţi cerut şi decât 
ar fi trebuit. Nu sunt lucruri pe care şi-ar dori să le ştiţi. 

— Îmi dau seama, spuse el încet. Şi nu-i voi da de 
înţeles că ştiu. 

— Mulţumesc, milord. Acum pot pleca? 

— Da. 

După ce plecă Lillian, Arch se îndreptă spre fereastră 
şi privi în grădină. Îşi aminti de încordarea ei când Spellman 
pusese întrebări despre lucrurile cumpărate. Crezuse oare 
că Arch va proceda la fel ca soţul ei sau pur şi simplu 
reacţionase aşa din pricina experienţelor din trecut? Mai 
era vreo îndoială că se înconjurase de un zid? 


* 


Desigur, era familiarizată cu patinajul, se uitase cu 
mai multe prilejuri. Tinerilor le plăcea acest sport pentru că 
se puteau îndepărta cu uşurinţă de persoanele care îi 
însoțeau şi care nu reuşeau să ţină pasul cu ei. Nimeni nu 
obiecta cu privire la îndrăzneala cuplurilor, pentru că, deşi 
însoțitorii îi scăpau din ochi, în apropiere erau mereu alţi 
patinatori. Cu toate acestea, Camilla auzise că unele 
perechi fuseseră surprinse în timp ce se sărutau cu 
pasiune. Stătea pe o bancă parc şi îşi mişca picioarele 
înainte şi înapoi, testând rotilele de sub tălpi. Se întreba 
cum e posibil să te săruţi cu cineva când ai în picioare 
patine şi poţi oricând să cazi în fund. 

— Eşti gata? întrebă Archie, care stătea lângă ea. 

— Du-te tu primul. 

— Credeam că vom porni împreună, la braţ, ca să ne 
sprijinim unul celălalt. 

— Dacă te împiedici şi cazi, aş cădea după tine. 

— Nu o să cad. 

O spusese atât de îndrăzneţ şi de sigur pe el, dar fără 
pic de trufie. Rostite de ea, cuvintele ar fi părut arogante, 
pentru că snobismul era singurul ei scut. Oare cum reuşea 
să spună ce-ar fi zis şi ea, dar fără răceala care îi însoțea 
mereu cuvintele? Poate pentru că zâmbetul lui va cald, iar 
ochii îi erau ademenitori. 

— Mă tem că va trebui să-mi dovedeşti mai întâi că 
poţi sta în picioare. 

El îi întinse mâna, cu palma în sus. 

— Ai încredere în mine, Camilla. 

Ea îi privi palma înmănuşată. Ce n-ar da să-şi poată 
pune mâna într-a lui. Îşi ridică privirea spre el, implorându-l 
din ochi să înţeleagă că nu se referea doar la patinaj, 
convinsă, în acelaşi timp, că nici el nu vorbea doar de asta. 

— Nu pot. 

— Dacă n-ar fi deja mort şi îngropat, cred că l-aş 
omori eu. 

Până ca ea să înţeleagă sensul cuvintelor lui şi să-şi 
dea seama la cine se referea, el plecase de pe bancă şi 
patina tot mai departe. Se întoarse să o privească şi ridică 


mâinile, de parcă săvârşise vreun miracol. 

— Uite, vezi? Nu-i aşa de greu. 

Părea, într-adevăr, destul de simplu. Şi el chiar era 
amuzant. Se ridică de pe bancă, dar îi fugiră picioarele şi 
trebui să se aşeze imediat la loc. Nu era chiar floare la 
ureche. _ 

— Impinge-ţi picioarele sub bancă, să îţi fie mai uşor 
când te ridici, sugeră el. 

Ea clătină din cap. 

— Nu cred că pot. 

— Nu vorbeşti precum contesa pe care o cunosc eu. 
Se întoarse lângă ea şi îi întinse mâinile. Haide. 

— Fă-mi o demonstraţie, arată-mi că te pricepi. 

— Dacă o mai lungim, n-o să mai fim singurii de pe 
traseu. Trebuie doar să îţi găseşti echilibrul, după care 
devine simplu. 

— Am nevoie să te văd parcurgând o distanţă ceva 
mai mare ca să am un pic de încredere, insistă ea. 

— Prea bine. 

Se îndepărtă de ea patinând, cu mâinile la spate, cu 
alunecări lungi şi sigure. Frumoase de-a dreptul. Elegante. 
Dar fără să aducă măcar cu frumuseţea şi eleganța unei 
femei. Trupul lui radia forţă şi putere, iar ea era sigură 
acum că el putea, într-adevăr, să se ţină pe picioare şi să o 
susţină şi pe ea. 

Dispăru după un cot al aleii, unde ea nu-l mai putea 
vedea din cauza gardului viu. Dornică să nu-l scape din 
ochi, aproape că se ridicase când afurisitele de patine 
încercaseră să-i îndrepte picioarele în direcţii opuse, aşa că 
pică la loc pe bancă, scrâşnind din dinţi. Atunci auzi sunetul 
rotilelor. Archie se întorcea la ea, emanând încredere prin 
fiecare mişcare, cu chipul luminat de un zâmbet strălucitor. 

— E distractiv, Camilla. Chiar trebuie să... atenţie, ai 
grijă! 

Ea scoase un țipăt. O veveriţă îi tăiase calea, gonind 
pe potecă. Archie încercă să o evite. Işi pierdu echilibrul şi 
căzu pe marginea aleii. 

— Vai, Archie! 


Aproape că ajunsese lângă el când îşi dădu seama că 
sub picioare simţea rotilele, nu pământul. Intră în panică şi 
începu să dea nebuneşte din mâini. Picioarele îi porniră în 
direcţii diferite, de parcă erau controlate de minţi diferite. 
Inainte să poată face ceva, căzu peste el, iar el o cuprinse 
cu braţele, ţinând-o pe loc şi amortizându-i căderea cu 
propriul trup. Un trup atât de tânăr şi de masculin. Nu 
moale şi umflat de la prea multă mâncare, ca al soţului ei. 
Nici urât mirositor de la excesul de tutun şi băutură. El îi 
zâmbi larg. 

— Vezi? Ne-am distrat de minune. 

— Cum poţi să zâmbeşti? 

— Cum poţi să nu zâmbeşti? 

Arch făcu apoi ceva cu totul ieşit din comun. Începu 
să râdă. Un râs din toată inima. Îi simţea hohotele din 
pieptul lipit de alei. 

— Arătai teribil de caraghios, spuse el. 

— Eu? Nu te-ai văzut pe tine. Credeam că o să-ţi iasă 
ochii din cap. 

Deşi se împotrivise din răsputeri, îşi aminti imaginea 
lui pe când se chinuia să-şi regăsească echilibrul, izbucni în 
râs, iar el fel. Inchise ochii şi îi revăzu cu ochii minţii comica 
expresie de groază de pe chip, iar râsul ieşi din ea în 
cascadă, amestecându-se cu hohotele lui. În viaţa ei nu 
văzuse ceva mai amuzant. El tăcu brusc. Ea deschise ochii 
şi observă intensitatea cu care o privea, iar chicotelile 
încetară, copleşite de violenţa dorinţei lui brute şi fără 
ascunzişuri. 

— Ai un râs adorabil, îi spuse el. 

— Nu i... 

— Nu! murmură el, prinzându-i faţa în mâini. Nu 
pleca. Rămâi femeia care eşti acum. 

— E o femeie naivă şi nătângă, pe care nimeni n-ar 
lua-o în serios. 

Işi plimbă degetele pe chipul ei. 

— Totul s-a schimbat la tine în momentul în care ai 
început să râzi. Atât de tânără, de lipsită de griji... O astfel 
de femeie aş putea iubi. 


— Îţi va frânge inima şi o va frânge şi pe a ei. Nucţi 
poate dărui un fiu, iar tu nu-i poţi dărui titlul de ducesă. 

— l-aş putea dărui un sărut. 

El ridică uşor capul, iar ea, deşi ştia că ar trebui să se 
ferească, nu o făcu. Rămase nemişcată, întinsă peste el şi 
închise ochii când buzele lui le atinseră pe ale ei. Atât de 
tandru şi de dulce. Oare cum de nu înţelegea că tocmai din 
cauză că ţinea atât de mult la el nu îl putea lăsa să treacă 
dincolo de zidurile ridicate ca să o protejeze? Arch îşi dădu 
capul pe spate şi se uită fix în ochii ei. 

— N-a fost tocmai rău, nu-i aşa? 

Ea îi apăsă buzele cu mâna. 

— Îmi frângi inima. Camilla se ridică până ca el să 
apuce să spună ceva şi îşi refăcu fortăreaţa interioară. Cum 
propui să ne ridicăm în picioare? 

El se puse în şezut, cu pieptul lipit de spatele ei, 
atingându-i gâtul răsuflarea caldă. 

— Mai rămâi cu mine, femeie care eşti acum, rămâi 
măcar până ce ajungem la capătul aleii. 

— Promite-mi că n-ai să mă săruţi. 

El îşi lipi buzele calde de gâtul ei. 

— Promit. 

Când îi simţi atingerea buzelor pe pielea fină, aproape 
că vru să se întoarcă spre el şi să-l implore să-şi încalce 
promisiunea. Dar el se dezlipi, iar Camilla auzi zgomotele 
pe care le făcea în încercarea de a se ridica. Privi peste 
umăr şi se gândi că poate nu va mai apuca niciodată să-l 
vadă în lumina în care îl zărise până acum câteva 
momente. El se ridică aproape fără efort, apoi întinse 
mâinile spre ea, iar ea se uită în ochii lui. Câteva şuviţe îi 
căzuseră peste frunte şi trebuiau îndreptate, dar ea nu se 
mai simţi deranjată de aspectul lui dezordonat. 

— O să te fac să cazi din nou, spuse ea. 

— Nu-i adevărat. Sunt mai puternic decât par, sunt 
pregătit şi am echilibru. 

Îşi puse mâinile într-ale lui şi îl lăsă să o ridice în 
picioare. El îi zâmbi. 

— Vezi? E mai uşor să stai pe picioarele tale când 


îngădui cuiva să te ajute. 

— M-am obişnuit să fac totul pe cont propriu. 

— Ştiu, răspunse el. Arch îi petrecu un braţ în jurul 
braţului lui. Nu mă deranjează să te sprijini de mine. 

Camilla nici măcar nu îşi aducea aminte când se 
sprijinise ultima dată de cineva. În niciun caz nu îndrăznise 
să caute reazem la soţul ei. Nu se temea de toţi bărbaţii. 
Ştia că unii erau buni şi blânzi. Dar înţelegea că blândeţea 
presupunea o vulnerabilitate pe care nu era dispusă să o 
arate şi un pas în afara zonei în care se izolase şi pe care 
nu voia să o părăsească. Se îndreptă în aşa fel încât umărul 
să i se sprijine de al lui. 

— Pasul meu nu e aşa de mare ca al tău. 

— Atunci o să mi-l ajustez. Sunt un tip adaptabil. 

— Nu cred că e prima dată când patinezi, aşa cum ai 
vrut să mă faci să cred. 

— Nu e. Am fost uimit că mi-ai venit în ajutor. Ai fost 
şocată când ţi-ai dat seama că patinezi de-adevăratelea, 
nu? 

— Şocată? Am fost îngrozită. 

— Ai mascat bine. 

— Aşa fac mereu, Archie. 

— Cu mine nu e nevoie. Niciodată nu te-aş ridiculiza. 

— Nu înţeleg de ce-mi acorzi atâta atenţie. Eşti tânăr 
şi chipeş, eşti blând şi bun. Ai putea avea orice femeie 
doreşti. 

— Ba se pare că nu. 

Simţi o fierbinţeală cuprinzându-i faţa. Oare chiar 
voise să spună ce înţelesese ea? 

— Sunt a ta până la capătul aleii, îi zise, fără să 
înţeleagă nici ea de ce simţise nevoia să spună asta. 

— Poate vom descoperi că aleea nu se termină 
niciodată. 

Camilla se abţinu de la orice comentariu în timp ce el 
o conducea pe alee, alunecând în tandem. Însă ştia 
adevărul. Toate lucrurile frumoase ajung la final. Şi, de 
regulă, mult mai repede decât ne dorim. 


Capitolul 7 


Camilla avea cel mai încântător râs. Arch nu şi-l putea 
scoate din minte în timp ce dansa la ultimul bal al 
sezonului. Ea îl instruise să acorde atenţie fiecărei 
partenere, dar nu era lucru uşor când amintirea râsului ei 
acoperea muzica orchestrei. 

Când râdea, ochii ei prindeau viaţă, obrajii i se 
colorau, iar gura ei era numai bună de sărutat. N-ar fi 
trebuit să profite de situaţie, dar nu se putuse înfrâna. 

Deşi fusese măritată ani buni, sărutările ei nu erau ale 
unei femei experimentate. Erau mai degrabă timide, 
nesigure, de parcă nu înţelegea prea bine ce se petrece 
între ei. Poate că nu cunoscuse niciodată o asemenea 
tandreţe. Asta putea fi explicaţia. Arch bănuia că soţul ei 
fusese primul bărbat care o posedase, iar după ce îşi făcuse 
o idee despre sentimentele ei faţă de individ, îşi dăduse 
seama că erau slabe şanse să se fi grăbit să treacă în patul 
altcuiva după moartea contelui. 

El îşi dorea nespus să o facă să trăiască senzațiile 
uimitoare pe care un bărbat şi o femeie şi le pot oferi. Dar 
putea oare exista pasiune adevărată fără dragoste? Putea 
exista dragoste fără viitor? 

— Şi îţi dai seama că mama s-a cam supărat pe el, 
spuse partenera lui de dans, aducându-l cu picioarele pe 
pământ şi în faţa îndatoririlor pe care le avea. 

Nu fusese atent, aşa că nu avea nici cea mai vagă 
idee pe cine se supărase mama ei. 

— Are deja 32 de ani, continuă ea. lar mama crede că 
e momentul să se însoare. 

Oare despre fratele ei era vorba? Dansa cu 
încântătoarea Lady Anne Stanbury, sora ducelui de 
Weddington, un bărbat pe care Arch începu să îl invidieze 
pentru că avusese înţelepciunea de a nu-şi face apariţia. 

— Nu eşti de acord? întrebă el. 


— Cred că motivul pentru căsătorie trebuie să fie 
dragostea, nu vârsta. 

El zâmbi. Era plăcut să cunoască o tânără ale cărei 
păreri nu erau cele ale majorităţii. 

— Înţeleg că e primul sezon şi pentru tine, spuse ea 
cu un zâmbet luminos. 

— Aşa este. 

— Şi ce părere ai? 

— Abia dacă am avut timp să respir de când am ajuns 


aici. 

Ea chicoti. 

— Nu e minunat? Mie mi-a plăcut mult. 

— Va fi, cu siguranţă, un sezon pe care cu greu îl voi 
uita. 


Acordurile finale ale piesei muzicale se stinseră, iar el 
o însoţi pe Lady Anne înapoi la mama ei. 

— Ducesă, vă mulţumesc că mi-aţi îngăduit să dansez 
cu încântătoarea dumneavoastră fiică. 

Ducesa zâmbi cu amabilitate. 

— Mi s-a părut că faceţi un cuplu tare frumos. 

Lady Anne îşi dădu ochii peste cap. 

— Oh, mamă, îmi doresc să fiu mai mult decât un 
accesoriu bine asortat. 

— Fata mea dragă, primul tău sezon e pe sfârşite şi 
încă nu ţi-ai găsit un peţitor. 

— lar asta nu mă îngrijorează câtuşi de puţin. 

— Foarte bine, Lady Anne, spuse el. Acum vă rog să 
mă scuzaţi, carnetul meu de bal e plin în această seară. 

Îşi făcu loc prin mulţime, căutând-o pe Camilla. Era la 
al şaselea dans... sau poate la al şaptelea? Nu era sigur. 
Începea să intre în panică. Nu doar că nu ştia ce dans 
urmează, dar nu-şi amintea nici pe cine trebuia să invite. 
Simţi o mână delicată atingându-i braţul. Se întoarse şi 
răsuflă uşurat la vederea chipului surâzător al Camillei. 

— Nu-mi aduc aminte cu cine urmează să dansez, 
recunoscu el. 

Ea îi zâmbi. 

— Cu mine. 


— Slavă cerului! Nu-mi dau seama cum reuşeşti să ţii 
minte totul. 

Ea îşi ridică încheietura mâinii şi-i arătă carneţelul de 
bal agăţat deasupra mănuşii. 

— Bănuiesc că nu poţi să-mi faci şi mie rost de aşa 
ceva. 

— Nu ai nevoie. Am fost lângă tine când te-ai trecut 
pe fiecare carnet. Ştiu cu ce doamnă vei dansa fiecare 
dans. 

— Ai notat totul pe spatele carnetului tău? 

— Nu. Pur şi simplu, am o memorie bună. 

Se auziră primele acorduri ale valsului. 

— Ai prefera să facem o plimbare în grădină? întrebă 
ea. 

Ar fi preferat, dar se temea că va fi tentat să-i fure o 
sărutare. Era ultimul bal din sezon şi văzuse numeroase 
cupluri sărutându-se când reuşeau să scape de sub ochii 
însoţitorilor. Multe femei fuseseră deja promise în căsătorie, 
însă niciuna dintre cele de pe lista lui. Camilla se asigurase 
că nu-i iroseşte timpul, de parcă el ar fi considerat drept 
pierdere de vreme vreun moment petrecut cu o tânără 
frumoasă. 

După acea ieşire la patinaj, ea revenise la 
comportamentul obişnuit şi era hotărâtă să îi găsească o 
soţie. Uneori, Arch avea senzaţia că acea dimineaţă nici nu 
existase vreodată. Alteori, adormea cu gândul la râsul ei 
care îl învăluia. 

— Nu, mai bine ne ocupăm doar de ce avem de făcut 
acum. 

Îi făgăduise că nu va mai depăşi limita, însă era o 
promisiune foarte greu de ţinut, mai ales când, dat fiind 
programul serii, ea trebuia să îi stea în apropiere. 

O conduse pe ringul de dans, iar când braţele lui o 
înconjurară, îşi dori să scape de sentimentul care îl copleşi: 
că locul ei era exact acolo. 

Ea purta o rochie de un roz extrem de pal, cu 
marginile albastre şi decolteul foarte modest. Trandafiri roz 
îi împodobeau părul pieptănat în sus. Bijuteriile de la gât 


străluceau aproape la fel de intens ca ochii ei. 

— Te distrezi, remarcă el. 

Zâmbetul ei înflori precum trandafirii din păr înainte 
de a-i fi prinşi în plete. 

— Teribil. Ador balurile. Îmi plac dansul, muzica, 
hainele frumoase, podoabele. Mă fac să mă simt atât de 
vie. 

— Eşti destul de populară. 

— Puteam să am carnetul de bal plin, dar am preferat 
să stau şi să te observ alături de diverse domnişoare. La 
dansul următor însă nu vei mai sta pe margine. Voi avea 
drept partener un duce, iar tu vei dansa cu fiica lui. 

— Credeam că tocmai am dansat cu fiica unui duce. 

— Aşa e. Tatăl lui Lady Anne era duce, dar a murit 
acum câţiva ani. lar fratele ei nu a venit în această seară. 

— Dar e disponibil? întrebă el, destul de sigur că 
răspunsul va fi negativ, dată fiind conversaţia pe care 
tocmai o avusese cu sora acestuia. Arch avu un ton 
nepăsător, căci învățase regulile jocului pe care ea îl 
respecta cu atâta pricepere. 

— Pentru mine, nu. Încă nu are un moştenitor. 

Ea continuă să îl privească în ochi, făcându-l să se 
simtă de parcă în toată încăperea nu exista cineva mai 
important. lar el îşi dădu seama că poate şi asta făcea 
parte din joc. 

— Te-a cucerit Lady Anne? vru ea să ştie. 

— Lady Anne? 

— Tânăra cu care tocmai ai dansat. 

— A, da, Lady Anne, cea care crede că oamenii ar 
trebui să se căsătorească din dragoste. 

— Se pare că gândiţi la fel. Aşadar, să o luăm în 
calcul? 

— Nu prea cred. E foarte drăguță, dar are jumătate 
din anii mei. 

— Nu vei găsi multe fete de măritat de vârsta ta. 

— Tu ai putea fi una. 

Ea îl privi iritată. 

— Sunt aproape de vârsta ta, dar nu-s bună de 


măritat cu tine, aşa cum bine ştii. 

— Aşa este. Uneori, uit de mine când te văd aşa de 
frumoasă. 

Camilla roşi, iar el se întrebă dacă şi asta făcea parte 
din joc. Dacă îi putea ordona sângelui să îi coloreze chipul. 
Îi displăcea profund că în acea seară îi punea la îndoială 
toate aspectele comportamentului. Voia ca între ei să fie, 
înainte de toate, o relaţie bazată pe sinceritate, înţelegea 
că nu putea fi vorba de dragoste, dar între ei ar fi putut 
exista afecţiune, sinceritate, prietenie. 

— Ce s-a întâmplat? îl întrebă ea încet. 

El clătină din cap, apoi hotărî că nu se putea aştepta 
la onestitate din partea ei dacă el nu era la rândul lui 
sincer. 

— Aş vrea să nu apelezi la jocuri cu mine. N-ai decât 
să le joci cu ducele tău, dar nu cu mine. 

— Am uitat cum e să nu le joc. 

— Atunci probabil ar trebui să te educ, aşa cum şi tu 
mă educi pe mine. 

Muzica încetă, iar el scoase un oftat uşor, dorindu-şi 
ca seara să se încheie brusc. 

— Cine urmează? 

— Lady Alice. 

— Dar am dansat cu Lady Alice exact înainte să 
dansez cu tine. 

— Nu, ai dansat cu Lady Anne. 

Îl uluia memoria ei. 

— Presupun că mă vei ajuta să o găsesc pe Lady Alice 
fără să dau cu stângul în dreptul. 

— Desigur. 

Ea îl conduse prin mulţime, zâmbindu-le celor pe 
lângă care trecea, oferind aici o şoaptă, acolo o atingere pe 
braţ. Era cu adevărat în elementul ei, amfitrioana amabilă a 
unui bal pe care, de fapt, nu îl găzduia. Cum era posibil ca 
ea să nu îşi dea seama că se bucura deja de respectul care 
credea că îi lipseşte? Şi la naiba dacă nu părea să ofere 
zâmbete sincere tuturor în afară de el. Camilla adora să fie 
în centrul atenţiei, asta o făcea să înflorească, şi se 


pricepea de minune să întoarcă solicitudinea pe care o 
primea. lar spre marea lui uimire, părea că le oferă tuturor 
atenţia ei. Oh, observase o atingere în plus pe braţul unui 
domn a cărui ţinută părea croită dintr-un material mai bun 
decât al hainelor celorlalţi, dar nu lăsa impresia că face 
diferenţe între persoane în funcţie de felul cum arătau. 

Ea se opri şi atinse un domn pe umăr. Lui Arch nu 
prea îi plăcu felul în care bărbatul îşi cobori privirea asupra 
Camillei, de parcă s-ar fi imaginat plimbându-şi degetele 
peste decolteul ei. 

— Lord Winburrow, rosti ea încet, Lady Jane Myerson 
încă nu a dansat, iar lordul Sachse e programat să o invite 
abia la al optulea dans. Cum sunteţi un gentleman atât de 
bine văzut, m-am gândit să vă aduc la cunoştinţă situaţia 
ei, în ideea că poate veţi binevoi să o scutiţi de neplăcerea 
de a sta atât de mult timp într-un colţ al încăperii, fără un 
partener de dans. 

— Sunteţi foarte amabilă să îmi aduceţi la cunoştinţă 
trista situaţie în care se află, dar cred că voi sta deoparte 
dansul acesta. 

— Amanta dumneavoastră va dansa cu soţul ei, deci 
cred că v-ar prinde bine să fiţi ocupat cu altă doamnă, 
înainte ca şi alţii să observe către cine se îndreaptă atenţia 
dumneavoastră. 

Lordul Winburrow se făcu stacojiu la faţă şi păru că 
lavaliera i se transformă brusc în ştreang. 

— Vă apreciez sfatul. Plec imediat în căutarea lui Lady 
Jane. 

Arch îl privi cum se îndepărtează degrabă. 

— Eşti de acord cu relaţia lui? întrebă el încet. 

— Nu sunt în măsură să judec. Vei vedea că unele 
femei sunt foarte deschise când vine vorba de amanti, ba 
chiar le conferă lor rolul de însoțitori, nu bărbaţilor cu care 
sunt măritate. Amanta lui n-a ajuns în acest punct. 

El clătină din cap. 

— Nu-i înţeleg pe aristocrați. Cred că pe lista mea de 
pretenţii de la o femeie ar trebui să trec şi să nu îşiia un 
amant. 


Ea îl privi cu intensitate, schiţând un zâmbet. 

— Cred că lângă tine nicio femeie nu va dori să calce 
strâmb. 

— M-a mirat gestul tău amabil faţă de Lady Jane 
Myerson după scandalosul episod cu lipsa mănuşilor. 

Ea ridică din umerii delicati. 

— Nu e potrivită pentru tine, dar asta nu înseamnă că 
nu ar fi perfectă pentru altcineva. Un zâmbet îi înflori pe 
chip. Şi iat-o pe Lady Alice. 

Arch şi-o aminti, îşi aduse aminte când îi fusese 
prezentat şi îşi trecuse numele în carneţelul ei de bal. Era 
frumoasă, într-adevăr. Părul îi era de un blond atât de 
deschis încât semăna cu nuanţa perlelor de pe rochia albă 
şi scotea în evidenţă verdele ochilor. Trăsăturile ei erau fără 
cusur, iar zâmbetul părea sincer şi cald. 

— Lord Sachse. 

Vocea îi era ca de privighetoare. 

— Lady Alice. 

— Sunt nevoită să recunosc că aşteptam cu 
nerăbdare să dansăm. Contesa are numai cuvinte de laudă 
la adresa dumneavoastră. 

— Nu mai multe decât am eu la adresa ei. 

Lui i se păru că se poartă ca un bufon desăvârşit. 
Fusese la numeroase baluri, dar niciodată nu o întâlnise pe 
tânăra elegantă şi sigură pe sine din faţa lui. 

— Îndrăznesc să spun că momentul e cum nu se 
poate mai nimerit. Tocmai mă pregăteam să îmi caut 
următoarea parteneră de dans. 

Glasul care tocmai se auzise era răguşit, dar amabil, 
iar când Arch îl privi pe bărbatul despre care era sigur că e 
ducele de Kingsbridge, ştiu că n-ar fi trebuit să îl 
antipatizeze imediat, pentru că nu avea nimic care să 
merite o asemenea atitudine. Însă nu se putea abţine. 

Îi displăcea totul la el. Avea favoriţi groşi şi o mustață 
pe măsură, ambele atât de albe încât culoarea iniţială era 
imposibil de ghicit. Nu că ar fi contat. Ochii îi semănau cu ai 
fiicei, la fel zâmbetul şi căldura. Ce-i displăcea de fapt lui 
Arch era, probabil, faptul că ducele nu părea conştient de 


prezenţa în încăpere a altcuiva decât a lui şi a Camillei. 
Când îi oferi braţul, iar Camilla i-l acceptă, păru că şi ea 
simte la fel. 

— Milord? 

Işi îndreptă imediat atenţia asupra lui Lady Alice, care 
aştepta, se pare, ca el să se concentreze asupra ei. Îi oferi 
braţul. 

— Mergem? 

În vreme ce o conducea spre ringul de dans, îşi dădu 
seama că era în largul ei. Când îi acceptă braţul, zâmbetul îi 
cuprinse întregul chip. Părea directă, iar el presupuse că n- 
ar avea niciodată secrete, că n-ar reprezenta un mister pe 
care să fie nevoie să-l desluşească. Avea deschiderea şi 
sinceritatea pe care el le căută, şi se întreba de ce ideea nu 
i se părea atrăgătoare. Era uşoară ca un nor pufos pe cerul 
unei zile de vară când se roteau pe ringul de dans. Ochii îi 
sclipeau, zâmbetul îi era divin. El se gândi că era cea mai 
promițătoare dintre toate femeile cu care dansase în acea 
seară. 

— Mă bucur că tata e atât de interesat de Lady 
Sachse, spuse ea. E văduv de aproape doi ani şi uneori se 
simte singur. 

— Inţeleg că are deja un moştenitor. 

Ea râse încet. 

— Fraţii mei sunt plecaţi în aventuri grozave, în timp 
ce eu stau aici şi-mi caut un soţ. Mi se pare cam nedrept, 
pentru că mi-ar plăcea foarte mult să am şi eu parte de 
aventuri. 

— Unde ti-ar plăcea să mergi? o întrebă el. 

— Nu sunt sigură. Poate în Africa. Sau în Egipt. Ori în 
America, însă tata e de modă veche şi crede că interesele 
unei femei trebuie să se rezume la casă. 

— Bănuiesc că asta îi va fi atitudinea şi faţă de 
viitoarea lui soţie. 

— Dacă va mai avea vreo soţie. Eu, una, sigur n-am 
să îl împing să facă pasul, deşi o companioană ar fi plăcută. 
Şi îmi place de Lady Sachse. 

— Se pare că multă lume simte la fel. 


— Poate fi extrem de discretă dacă o doamnă dă de 
necaz. Apreciez această formă de loialitate. 

la te uită, ce interesant! 

— Nu ştiam că doamnele i se confesează. 

— Cu privire la o mulţime de chestiuni, sunt sigură. 

El vru să o întrebe dacă şi ea ar face la fel în cazul în 
care Camilla i-ar deveni mamă vitregă. O privi cu coada 
ochiului pe Camilla în timp ce dansa cu ducele. Arăta 
răpitor de frumoasă. 

— E încântătoare. 

Arch îşi îndreptă din nou privirea asupra lui Lady 
Alice. 

— Imi cer scuze. Sunt uşor distrat în această seară. 
Am sentimentul că este ultima mea ocazie de a evalua 
tinerele de măritat. 

— Destul de multe sunt deja promise. 

— Asta am înţeles şi eu. Dacă îmi ierţi îndrăzneala, 
sunt surprins că tu nu eşti. 

Ea se încruntă. 

— Nu am căutat serios pe cineva. Tata e cam supărat 
pe mine. 

— Nu mi-a lăsat impresia că ar fi. 

— Nu e prea temperamental, dar mă ameninţă că îmi 
taie veniturile dacă în următorul sezon nu iau în serios 
vânătoarea de potenţiali soţi. Deşi eu aş prefera să vânez în 
Africa. 

— Un soţ? 

Ea râse. 

— Nu, un leu. Deşi mărturisesc că mulţi dintre aceşti 
domni mi se par foarte îmbâăcsiţi. Poate chiar ar trebui să- 
mi caut un soţ în Africa. 

Muzica se opri, iar lui îi păru rău pentru a doua oară în 
acea seară. 

— Mulţumesc, milord. Mi-a făcut mare plăcere acest 
dans. 

— Cred că ar trebui să te conduc la tatăl tău. 

Zâmbetul ei păru umbrit de tristeţe şi milă. 

— La mătuşa mea. Când noi nu eram atenţi, tata şi 


partenera lui de dans s-au strecurat pe uşile laterale. 

El se simţi de parcă primise un pumn în stomac. 
Pentru numele lui Dumnezeu, cum reuşeau toţi aceşti 
oameni să lase mereu impresia că nimic nu ar conta? Se 
temu că faţa îi va trăda emoţiile care îl încercau. 

— La mătuşa ta, atunci. 

Şi, pentru că nu îşi amintea cu cine urma să danseze, 
trebuia să plece în căutarea Camillei. 

Ducele de Kingsbridge trăia de o jumătate de secol, 
însă era considerabil mai tânăr decât primul ei soţ, nu atât 
ca ani, cât ca atitudine. 

— Mi-e dor de bătrânica mea, spuse el în timp ce se 
plimbau prin grădină, el cu mâinile la spate, Camilla cu 
mâinile împreunate în faţă. 

— Nu ar dori să o jeliţi o viaţă întreagă, Excelenţă, 
răspunse ea cu bunătate. 

Se vădise că melodia pe care dansau fusese preferata 
răposatei soţii a ducelui, iar pe el îl cuprinsese melancolia. 
Camilla nu-l putea învinovăţi. Soţia lui fusese o femeie din 
cale-afară de bună. 

— N-aveam nicio intenţie să mă îndrăgostesc de ea 
când ne-am căsătorit, spuse el cu glas răguşit. l-am spus să 
îmi dăruiască un moştenitor şi un al doilea urmaş, după 
care ne putem vedea fiecare de viaţa sa. Chicoti uşor. 
Aveam planurile făcute. 

Luminile aruncau un fel de aură asupra lor şi a 
câtorva cupluri care ieşiseră să ia un pic de aer - şi poate 
ceva mai mult de atât. Ea încercă să ignore vederea 
săruturilor furate ici şi colo. Erau, de cele mai multe ori, 
săruturi caste, o atingere rapidă a buzelor. Nimic 
asemănător celor pe care i le dăruise Archie. Simplul gând 
la ele o făcea să ardă pe dinăuntru. 

— Şi ce-i cu tine şi acest nou conte de Sachse? întrebă 
Kingsbridge. 

| se strânse inima şi se temu că nu-şi putuse ascunde 
gândurile. 

— Ce să fie? 

— Haide, fată dragă, ai avut un soţ bătrân. Acum ar 


trebui să ai unul tânăr. 

— Sachse are nevoie de un moştenitor, Excelenţă. 

— Da, cam supărătoare situaţia. 

— Mi s-a părut că el şi Lady Alice formează un cuplu 
tare frumos. 

— Lui Alice a mea îi pasă mai mult de aventură decât 
de căsătorie. 

— Are aproape 20 de ani, Excelenţă. E timpul să-şi 
găsească un soţ. 

— N-am s-o oblig să se mărite. 

Se opri la capătul aleii şi se întoarse spre ea. 

— Ce doreşti, Lady Sachse? 

— Imi doresc să fie fericit. Vreau să aibă o căsnicie 
cum aţi avut dumneavoastră. 

— Şi crezi că Alice e aleasa? 

— Cred că e posibil. 

— Dar suntem la sfârşitul sezonului. Nu o voi presa să 
ia o decizie, nici nu voi încerca să o influenţez. Dacă îi vrea 
mâna, va trebui să ducă muncă de convingere. Şi te previn 
că nu se lasă lesne convinsă de nimic. In privinţa asta, 
seamănă cu mama ei. 

— Se pare că singura soluţie este să le permitem 
contelui şi fiicei dumneavoastră să petreacă mai mult timp 
împreună. Poate veţi dori să faceţi o vizită la conacul 
Sachse. 

EI îşi înclină gânditor capul. 

— Mă voi gândi la asta. Dar zi-mi drept: doar pentru el 
cauţi pereche? 

Ea îi zâmbi cu toată căldura. 

— Nu, nu în totalitate. 

Râsul lui grav răsună în grădină. 

— Nu m-am mai jucat de mult de-a flirtul. Aproape că 
am uitat cum se face. 

— Mă scuzaţi. 

O cuprinse îngrijorarea când recunoscu vocea lui 
Archie. Se întoarse repede, încercând să-şi mascheze 
nervozitatea. Nici c-ar fi putut să vină într-un moment mai 
prost. Şi de ce Dumnezeu nu era în sala de bal, flirtând cu 


Lady Alice? 

— Sachse, spuse Kingsbridge, ai venit să te asiguri că 
nu profit de încântătoarea văduvă? 

— De fapt, Camilla mă ajuta să ţin socoteala 
partenerelor de dans. Nu mai ţin minte cine era 
următoarea. 

— Atunci vă las să vă lămuriţi. 

Luă mâna Camillei, îi făcu cu ochiul şi apoi îi sărută 
degetele înmănuşate. 

— Am să reflectez la planurile tale. 

Se îndepărtă, iar ea aşteptă până ce se asigură că nu- 
i mai poate auzi, apoi spuse cu un şuierat: 

— Făceam progrese importante. 

— Era evident pentru toată lumea. 

— Ce vrei să spui? 

— Arătai complet vrăjită când dansaţi. 

— Nu-i adevărat. 

— Ba da. 

— Îl plac, Archie. Îl plac mult. E mult mai bun decât 
Lucien, iar soţia lui la adorat. 

— Nu credeam că aristocrații se şi iubesc. 

— Unii. Ea oftă adânc din pricina conversaţiei 
absurde. Lady Sylvia Giles, Lady Emily Cooper-Smythe, 
Lady Priscilla Norwood. 

— Poftim? 

— Ele sunt următoarele tale partenere de dans. Poate 
vrei să ţii minte numele. 

— Am ratat, probabil, ocazia de a dansa cu Lady 
Sylvia. O să-i trimit mâine flori şi un bilet cu scuze. 

Părea atât de abătut că i se făcu milă de el. 

— Nu e grav. E doar un dans. 

— Credeam că totul e important la astfel de 
evenimente. 

— Da, într-un fel. Dar e primul tău sezon şi vei fi 
iertat. O să am grijă de asta. 

— Ai o influenţă fantastică. ` 

— Nu atât de mare pe cât aş vrea. li îndreptă lavaliera 
şi îi aranjă reverele redingotei. Acum am face bine să ne 


întoarcem înainte ca ducele să creadă că facem prostii şi să 
conchidă că nu eşti potrivit pentru fiica lui. 

— Despre asta discutai cu el? Despre mine şi fiica lui? 

— l-am invitat la reşedinţă. Îşi ridică privirea spre a 
lui. O să vorbim mai târziu despre asta. Acum nu trebuie să 
o laşi pe Lady Emily Cooper-Smythe să aştepte. 

încerca să glumească, dar adevărul era că nu-i păsa 
dacă le lăsa pe toate să aştepte. Cum era să-i găsească o 
soţie potrivită când nu era implicată trup şi suflet? Porni 
spre sala de bal, iar el îşi potrivi pasul după alei. 

— Nu i-am văzut pe ducele şi ducesa de Harrington, 
spuse el. 

— Au plecat ieri în voiajul de nuntă. Se duc în Italia. l- 
am spus lui 

Rhys că am auzit că un climat mai cald sporeşte 
fertilitatea. 

— Unde Dumnezeu ai auzit aşa ceva? întrebă el vădit 
uluit. 

— M-am interesat, recunoscu ea. 

Întrebase moaşe, medici, pe toată lumea ce ar putea 
face să rămână însărcinată. 

— Eram de-a dreptul disperată. Am petrecut timp în 
compania femeilor cu copii, pentru că mi se spusese că 
asta îmi va spori şansele de a rămâne, la rândul meu, grea. 

Îi aruncă o privire, întrebându-se de ce era dispusă să 
recunoască faţă de el lucruri pe care nu le împărtăşise 
nimănui niciodată. 

— Am ţinut chiar şi o perlă sub pernă. 

— De ce? 

Ea ridică din umeri. 

— E o poveste din bătrâni. Perlele ar spori, zice-se, 
fertilitatea. 

— Nu înţeleg cum e posibil ca o perlă... 

— Trebuie să înţelegi că îmi doream cu disperare un 
copil. Eram dispusă să fac orice. Aş fi stat atârnată cu capul 
în jos dacă mi-ar fi spus cineva că îmi va fi de ajutor. 

— Şi totuşi nimic n-a funcţionat. 

— Pentru mine, nu. Îi aruncă o privire. Dar altora se 


pare că le-a folosit. 

— Poate că te-ai consumat prea mult din dorinţa de a 
rămâne însărcinată. 

— Nu ştiu dacă grijile pe care mi le-am făcut au avut 
vreo legătură. 

— Când eram student şi învăţam pentru un examen, 
mi se părea că la examenele pentru care îmi făceam cele 
mai multe griji eşuam lamentabil, oricât de mult învăţam. 
Dar, când nu eram atât de dornic să mă descurc bine, 
cumva obţineam rezultate foarte bune. Era ca şi cum, 
făcându-mi griji, lucram contra mea şi atrăgeam tocmai 
lucrurile de care mă temeam. 

— Nu văd cum situaţia ta se aseamănă cu a mea. 
Pentru numele lui Dumnezeu, mintea nu poate controla 
trupul. Nu e ca şi cum, dacă te tai la mână şi îţi faci griji cu 
o privire la vindecare, nu o să te mai vindeci. 

— Aşa e. 

— M-am împăcat cu gândul că nu voi avea copii, 
spuse ea, şi îi zâmbi. Dar e posibil să fiu pe punctul de a 
avea un duce. 

Spre marea ei mirare, el se aplecă, îi luă mâna şi o 
duse la buze. Se întrebă cum de simte prin mănuşă căldura 
gurii lui, iar pe a ducelui nu o simţise. 

— Vreau să fii fericită, Camilla. 

— lar eu vreau acelaşi lucru pentru tine. 

— Aşadar, gândim la fel, spuse el, apoi zâmbi. Cred că 
Lady Emily Cooper-Smythe e următoarea parteneră de 
dans de pe listă. 

— Întocmai. Ai ţinut minte. 

Zâmbetul lui păli, iar privirea i se întunecă. 

— Ţin minte şi că ultimul dans e cu tine. Nu o să 
renunţ la el. Nu în seara aceasta. Deci nu te gândi să i-l 
acorzi ducelui tău. Nu mă voi da deoparte. 

Îi eliberă mâna din strânsoare şi intră în sala de bal, 
iar ea nu se putu gândi decât că, cel puţin în acea seară, nu 
voia ca el să renunţe. 


Capitolul 8 


În mod obişnuit, adora strălucirea şi magia balurilor. Îi 
plăcea să danseze, să îndepărteze bârfele când îi afectau 
pe cei pe care îi simpatiza, fără a le îndrepta vreodată spre 
cei care nu-i erau pe plac. O femeie în poziţia ei nu-şi 
permitea să aibă duşmani. 

Insă în acea seară îi era cumplit de greu să nu cadă 
pradă melancoliei. Şi nu putea învinui pe altcineva decât pe 
sine. Dansase doar de câteva ori, preferând să îi 
urmărească de la distanţă pe dansatori, să îl privească pe 
Archie alături de diverse femei, ca să îşi dea seama care îl 
pune mai bine în valoare. _ 

Fusese o adevărată tortură. li văzuse pe chip felurite 
zâmbete şi înţelesese că, însoţindu-l prin Londra un sezon 
întreg, ajunsese să-i descifreze limbajul zâmbetelor. Toate 
erau sincere, niciunul nu era fals sau forţat şi, cu toate 
acestea, fiecare transmitea ceva diferit. Chiar şi cel mai mic 
zâmbet era oferit cu amabilitate şi îngăduinţă şi arăta că 
partenera îl interesează întrucâtva, dar nu e genul de 
femeie care să îl încânte. Apoi, zâmbetele deveniseră tot 
mai largi. Abia acum, la ultimul dans cu ea, el zâmbea cu 
toată fiinţa lui, de parcă găsise, la finalul serii, femeia cu 
care îşi dorea cu adevărat să danseze. 

Între două bătăi ale inimii, acolo unde visurile prind 
aripi, se gândi la posibilitatea de a fi chiar ea femeia pe 
care s-o ia de nevastă dacă i-ar putea dărui un copil. Visa 
cu ochii deschişi, iar în vis totul este cu putinţă... 

Dar la fel de repede alungă acest gând. Fără titlu 
nobiliar, ea nu valora nimic. Era o fiică de oameni săraci 
care nici măcar nu ştia să citească. Dacă ceilalţi ar afla 
vreodată, ar fi respinsă, umilită, ostracizată. Şi-ar pierde 
toate favorurile de care se bucura la Curte. N-ar mai 
însemna nimic. Aşa că se va ţine de planul iniţial. Îi va găsi 
o SA ţie. Una care să îl facă să zâmbească şi care va arăta 


cel mai bine în braţele lui. Urmau, desigur, toate micile 
atribute care contau pentru el. Vocea, inteligenţa, 
bunătatea. li dăduse o sarcină imposibilă. Dar asta o făcea 
şi mai hotărâtă să-i demonstreze că îi poate alege o 
mireasă potrivită. Chiar voia să îl vadă fericit. 

Ţinea la el şi, pe lângă lista calităţilor pe care Arch le 
căuta la perechea sa, Camilla făcuse propria listă, cu care 
el poate nu ar fi fost de acord, dar de care, de asemenea, 
ea avea să ţină cont. Aleasa trebuia să îşi ia în serios poziţia 
socială, să ştie să se îmbrace astfel încât să îşi scoată în 
evidenţă calităţile, să fie stăpână pe sine, să cunoască în 
detaliu regulile de etichetă şi codul bunelor maniere. 
Existau multe aspecte la care era sigură că Arch nici nu s-ar 
gândi. Era norocos că ea acceptase să îi găsească o soţie. 

Se mişcau pe ringul de dans, iar el părea la fel de 
obosit ca ea. Se făcuse aproape două dimineaţa. Unele 
cupluri se retrăseseră deja, dar multe rămăseseră. Se 
formaseră mici grupuri ce urmau să se întâlnească peste 
puţin timp ca să ia masa la reşedinţa cuiva. 

— Arăţi la fel de obosit precum mă simt eu, îi spuse 
ea, bucuroasă că are parte de susţinerea braţelor lui. 

— Cred că mi s-au tocit tălpile. 

— Ai făcut o figură tare frumoasă în seara asta. Multe 
doamne au stat cu ochii pe tine şi cred că unele care deja 
au fost promise îşi doreau să nu fi fost chiar aşa de grăbite. 

— Am venit aici o bună parte din sezon. Ce a fost aşa 
de diferit în această seară? 

— Cred că în seara aceasta ai lăsat impresia unui 
bărbat pornit la vânătoare. 

Aşa şi era. Dansase, îşi fermecase partenerele, iar ea 
răspândise zvonul că el se hotărâse, în sfârşit, că e 
momentul să se însoare. 

— Nu vreau să vorbesc de vânătoare, spuse el încet, 
în timp ce privirea nu i se dezlipea de a ei, parcă ţinând-o 
captivă. E ultimul nostru dans din această seară, din sezon, 
poate din toată viaţa. Nu vreau să fie şi altcineva în acest 
dans. Nici Lady Alice, nici Anne, nici Emily. Şi în niciun caz 
vreun duce. Dansează ca şi cum ai fi a mea. 


Oh, îi cerea atât de mult, prea mult. Totuşi, îi era 
imposibil să ignore rugămintea din ochii lui. Nu aveau viitor, 
nici prezent. Nu îşi permiteau să rişte şi să piardă din 
vedere scopurile stabilite, dar nu era nimic grav dacă se 
prefăceau pentru câteva momente că între ei nu existau 
secrete, că nu se temea de intensitatea cu care el privea 
lumea. 

Nimeni de aici nu ar mai privi-o la fel dacă s-ar afla că 
nu ştie să citească. Că e analfabetă, ignorantă, proastă. Ar 
pierde respectul tuturor... dar pentru câteva clipe... îşi va 
asuma riscul. 

Îl apucă mai strâns şi-i dărui un zâmbet cum nu-i 
oferise nici unui alt bărbat în acea seară. Nici măcar ducelui 
de Kingsbridge. Cum nu se putea privi în vreo oglindă, nu 
avea cum să ştie dacă expresia ei transmitea întocmai ce 
simţea: era recunoscătoare că era cu el, că dansau 
împreună şi că îl avea lângă ea. 

Pielea lui era mai închisă la culoare decât a majorităţii 
bărbaţilor, iar ea îşi imagină că petrecea mult timp 
plimbându-se prin parcuri, călărind pe drumuri de ţară, deşi 
în timpul petrecut la Londra preferase muzeele şi librăriile. 
Ştia atât de puţine despre el, dar era mai bine aşa. 

Era mai sigur să nu privească dincolo de aparente. 
Lucru deloc greu când aparențele erau atât de plăcute 
ochiului. Trăsăturile îi păreau cioplite în piatră, dar şlefuite 
cu o mână blândă, care îi conturase perfect maxilarul 
puternic, puntea nasului. Deşi ştia cât de moi îi pot fi 
buzele, nu aveau nicio moliciune când zâmbea câtuşi de 
puţin. Ochii lui îi plăceau cel mai mult, pentru că erau cei 
mai sinceri pe care îi văzuse vreodată. În ei se oglindeau 
toate sentimentele care îl încercau: dezamăgire, plăcere, 
tristeţe, furie, fericire, bucurie. 

O neliniştea mulţimea trăirilor lui, iar dorinţa lui de a 
le împărtăşi o lua mereu prin surprindere. Nu făcea niciun 
joc. Nu se ascundea în spatele nici unui zid. Era exact cum 
părea, iar lipsa lui de falsitate îl făcea incredibil de 
atrăgător. 

Camilla nu fusese niciodată cu adevărat îndrăgostită. 


Motivele pentru care se măritase cu bătrânul conte 
fuseseră clare pentru amândoi: siguranţă, rang şi putere. 
Nu-şi făcuse niciodată un amant, nu căutase compania unui 
bărbat doar ca să fie cu el. 

Dar prezenţa acestui bărbat o făcea să vadă o mică 
parte din tot ce ratase. lar uneori se întreba dacă s-ar putea 
cruța de suferinţă dacă pur şi simplu ar închide ochii şi s-ar 
preface că nu vede. 

lată însă că în această seară, la ultimul lor dans, 
ţinuse ochii larg deschişi, bucurându-se de compania unui 
bărbat periculos, care readucea la viaţă vechi îndoieli ce o 
chinuiau. Un bărbat care discuta cu pasiune despre lucruri 
pe care ea nule va trăi niciodată. 

Se pierduse atât de tare în ochii lui, încât aproape că 
nu observase că el redusese distanţa dintre ei. Dansau mai 
apropiaţi decât se cuvenea, dar brusc nu îi mai păsa. 
Coapsele lui se atingeau de ale ei şi simţea scântei 
aprinzându-se ca atunci când flacăra unui chibrit atinge un 
braţ de surcele. Inima ei voia să crească, genunchii voiau 
să se topească. Dar el o susţinea la fel cum o făcuse în 
parc, când purtau amândoi patinele acelea ridicole. Ceva se 
întâmplase în acea dimineaţă, ceva ce mersese mai 
departe decât rotilele ce-o purtaseră deasupra pământului. 
O provocase să aibă încredere în el... iar ea avusese. 

Acum era aproape la fel de speriată ca atunci. Vedea 
în flacăra din ochii lui şi în blândeţea zâmbetului că voia 
mai mult decât un dans. Toată seara, nu se uitase aşa la 
nicio altă femeie, părea că păstrase privirea aceasta doar 
pentru ea. Numai că în acest fel ar fi trebuit să se uite la 
femeia cu care urma să se căsătorească, de parcă nu ar 
exista cineva mai important, ca şi cum el ar fi prinţul, iar ea 
regina. Exact aşa cum îi spusese ei că vrea să se întâmple. 

Camilla nu ştia cum va face faţă când îi va găsi, în 
sfârşit, o femeie pe care o va privi cum se uita la ea în 
acele momente. O va durea, va fi o durere greu de îndurat. 
lar o parte din ea probabil va muri. Se gândi că, şi de-ar fi 
să trăiască o mie de ani, tot nu va mai avea parte de un 
moment încărcat de atâtea promisiuni sau de atâtea 


regrete precum acesta. 


* 


Ceva se întâmplase în timpul ultimului lor vals. În timp 
ce trăsura hurducăia pe străzi, Arch nu reuşea să-şi dea 
seama ce anume se întâmplase, însă sentimentul acela 
rămăsese între ei, licărind precum neclintirea ce urmează 
după un tunet ce face pământul să vuiască. Parcă ea lăsase 
să coboare podul mobil al castelului care o înconjura şi 
parcursese drumul până la jumătate, temându-se să ajungă 
pe un teren sigur, în timp ce apa din şanţul de sub ea părea 
să clocotească. Citise în ochii ei că se gândea intens la 
ceva, evaluând idei, luându-le în calcul, respingându-le... 

Cu toate acestea, se bucurase de absolut toată 
atenţia ei. Nu credea că în acele momente trecea în revistă 
calităţile fiecăreia dintre femeile cu care el dansase. Urma 
să facă şi asta, dar mai târziu. 

Pentru moment, între ei se aşternuse tăcerea. Stăteau 
unul în faţa celuilalt, pe locuri opuse. Era o tăcere 
confortabilă, relaxată, şi totuşi ceva îi spunea că nu era 
aşa, că era o tăcere încărcată de tensiune. Ceva se 
schimbase în timpul dansului, conştientizaseră ceva... iar 
amândoi păreau gata să ignore acest lucru. 

— Vreau să mă duc acasă, spuse el în cele din urmă, 
spărgând tăcerea ce se aşternuse în trăsură. 

Ea îşi mută privirea de la fereastră. 

— Da, desigur, eşti liber să îţi vezi de drum după ce 
mă laşi la reşedinţa mea. 

— Nu. Vreau să spun că vreau să mă duc la 
Heatherton. 

— La Heatherton? 

— Satul unde am crescut. Vreau ca familia să vadă că 
am supravieţuit primului sezon londonez. 

— N-ar fi suficientă o scrisoare? 

Simţi în vocea ei o urmă de panică şi se gândi că, 
dacă intuise bine, următoarea lui afirmaţie o va face să 
sară de pe bancheta trăsurii. 


— Nu ar fi suficientă. Mama o să vrea să vadă cu ochii 
ei cum m-am descurcat. Mi-ar plăcea să mă însoţeşti. 

— La Heatherton? 

— Da. 

Ea privi pe fereastră, deşi, chiar dacă l-ar fi privit, el n- 
ar fi putut şti ce gândea. Întunericul dinăuntru o proteja şi, 
fără îndoială, îi oferea alinare. El nu-l putea străbate, nu 
putea afla ce simţea ea. Arch era pe punctul să-i spună că o 
să se ducă singur, când ea vorbi încet: 

— Aş vrea să merg cu tine. Foarte mult aş vrea. 

Era răspunsul pe care el îl aştepta, dar la care nu 
îndrăznise cu adevărat să spere. 

— Dar va trebui să-mi iau şi secretara. Şi camerista. 

— Desigur. lei pe cine vrei. lei ce vrei. 

— Cât vom sta acolo, vom putea discuta despre 
alegerile tale în legătură cu viitoarea soţie. 

— Nu. 

Cuvântul sună mai dur decât intenţionase. Ea îşi 
întoarse capul spre el, surprinsă, fără îndoială, de 
sentimentul exprimat atât de concis. 

— Toate astea, spuse el descriind cu degetul un cerc 
pe care ea nu prea putea să îl distingă clar, nu au ce căuta 
acolo. 

— Titlul nobiliar nu e ca o haină pe care ţi-o poţi da 
jos când vine primăvara. Este mereu o parte din tine, 
indiferent unde eşti sau ce faci. 

— Sunt conştient de asta, dar vreau ca timpul pe care 
îl vom petrece la Heatherton să fie precum ultimul nostru 
dans: fără referiri la vânătoarea de neveste. Vreau să las 
asta în urmă, ca prin farmec, câtă vreme vom fi la 
Heatherton. Putem relua subiectul când vom reveni la 
conacul Sachse. 

— În regulă. 

Acum el era cel care privea pe fereastră, cuprins de 
un sentiment de uşurare, cu toate că se întreba dacă nu 
cumva era o greşeală să o ia cu el. 


Capitolul 9 


Camilla nu-şi amintea să fi fost atât de emoţionată 
nici când îi fusese prezentată reginei. Nu-şi putea explica 
freamătul din stomac, care sporea pe măsură ce se 
apropiau de casa lui Archie. Le era recunoscătoare 
mănuşilor că îi absorbeau transpiraţia din palme. 

„Sunt ridicolă, zău”, îşi spunea în gând pentru a mia 
oară. Urma să îi cunoască familia lui Archie. Oameni de 
rând. Care aveau însă ceva sânge albastru în vene. Diluat 
de trecerea anilor, desigur, dar ea, de exemplu, nu avea 
nici măcar o picătură. 

Când trăsura intră în satul Heatherton, nici Archie nu 
părea în largul lui. Se rezemase cât putea de banchetă, 
protejat de întunericul din trăsură, ca şi cum n-ar fi vrut să 
fie văzut. Camillei i se păru ciudat comportamentul lui. 
Plecase de acolo profesor şi se întorcea conte. Toţi cei din 
sat l-ar trata acum cu deferenţă. 

Traversară partea de nord a satului până când vizitiul 
ajunse pe un drum mai îngust. 

— Mi-au lipsit liniştea şi pacea de la ţară, spuse el 
încet, de pe locul aflat vizavi de alei. 

— Conacul Sachse nu seamănă deloc cu reşedinţa ta 
de la Londra. Sunt sigură că te vei simţi bine acolo, cu toate 
că vei avea, desigur, mai multe responsabilităţi. 

El schiţă un zâmbet. 

— Nicio responsabilitate nu mi se pare mai importantă 
decât aceea de a forma mintea unui copil. 

— Aşadar îţi este dor să predai? întrebă ea. 

— Foarte mult. Tata era directorul şcolii. Mă gândeam 
să îi calc pe urme într-o bună zi. Cred că într-un fel am 
făcut-o, dar nu aşa cum m-aşteptam. 

— Archie, cum trebuie să mă adresez celor din familia 
ta? Casa regală le-a oferit titluri de curtoazie? 

— Nu, iar mama chiar mi-a cerut să nu solicit acest 


privilegiu. Preferă să rămână oameni obişnuiţi. 

— Nu prea pot înţelege de ce cineva nu arvrea să i se 
acorde un titlu. 

— Poate vei înţelege mai bine - şi mă vei înţelege mai 
bine şi pe mine - după ce vei petrece ceva timp aici. 

Ea se întrebă dacă nu cumva o invitase tocmai din 
dorinţa de a fi mai bine înţeles. 

Trăsura încetini. Camilla privi pe fereastră şi văzu 
casa. Era destul de mică. Nu tocmai mică pentru 
standardele simple de la ţară, dar nu se compara sub nicio 
formă cu proprietăţile care îi reveniseră lui Archie după 
moartea soţului ei. Nu reuşea să înţeleagă cum de el nu 
părea să se bucure pe deplin de norocul care căzuse asupra 
lui. Să trăieşti în casa care se înfăţişa înaintea lor sau într- 
un conac cu 74 de camere? Alegerea părea evidentă. 

Trăsura se opri. Lacheul deschise portiera şi o ajută 
pe Camilla să coboare exact când o femeie cu părul alb 
ieşea în grabă din casă. Camilla nici nu îşi dăduse seama că 
Archie coborâse din trăsură. Şi iată-l în faţa ei, strângând-o 
în braţe pe femeie, ridicând-o şi făcând piruete cu ea. Râsul 
fericit şi nestăpânit al femeii plutea în jur. Camilla nu mai 
auzise niciodată un sunet în care să se simtă o bucurie atât 
de sinceră, izvorâtă din suflet. 

— Oh, Arch, lasă-mă jos! 

Îl bătu pe umeri, parcă ştiind că nu era nevoie să se 
agaţe strâns de el. O ţinea suficient de bine. Strânsoarea îi 
era puternică şi sigură. Nu avea cum să o scape. 

— Mi-a fost dor de tine, mamă! 

Râse şi se învârti cu ea în braţe încă o dată, apoi o 
lăsă jos. Ea făcu un pas înapoi, cu mâinile în şolduri. 

— la să mă uit mai bine la tine. 

Camilla văzu expresia de iubire şi de mândrie din 
ochii mamei lui şi simţi că ochii i se umplură de lacrimi. ŞI 
mama ei o privise aşa cândva. | se rupea sufletul văzând 
acest devotament matern. 

— Ai cam slăbit, flăcăule, spuse mama lui. 

Archie încuviinţă din cap, zâmbind larg. 

— Un pic, dar cred că par aşa de suplu de la croiala 


excelentă a hainelor. Camilla insistă să port doar lucruri de 
cea mai bună calitate. Că veni vorba... 

Se întoarse spre Camilla. Zâmbetul îi deveni mai cald, 
iar ochii, de asemenea. Întinse spre ea mâna înmănuşată. 
Când îi luă mâna, Camilla nu putu să nu observe în privirea 
mamei lui că făcea fel şi fel de presupuneri cu privire la ei 
doi. Archie o trase mai aproape. 

— Lady Sachse, dă-mi voie să ţi-o prezint pe mama. 

— Oh! Femeia scoase două mici ţipete şi-şi duse 
mâna la piept. Oh, Doamne. Te-ai însurat! 

— Nu, nu, mamă. Lady Sachse e văduva fostului 
conte. 

Mama lui făcu ochii mari. 

— Oh, deci sunteţi contesa! Trebuie să fac o 
reverență? Bineînţeles că trebuie. 

Şi făcu întocmai. Camillei îi plăcuseră de fiecare dată 
linguşeala şi supunerea pe care ceilalţi i-o arătau datorită 
rangului pe care îl obținuse prin căsătoria cu bătrânul 
conte, dar aici, la ţară, în faţa acestei locuinţe modeste şi 
fiind conştientă de dragostea pe care femeia i-o purta fiului 
ei, se simţi falsă şi nevrednică. 

— Doamnă Warner, vă rog, nu e nevoie să faceţi vreo 
reverență în faţa mea. Sunteţi totuşi mama contelui. 

Doamna Warner se ridică iute. 

— Aşa este. Şi nici c-am văzut vreunul mai chipeş. 
Văd că îţi etalezi averea. Călătoreşti cu două trăsuri. Ce vor 
spune vecinii? 

— N-am avut de ales. Lady Sachse a venit cu 
camerista şi secretara. Ne-a însoţit, desigur, şi majordomul 
meu. 

El clătină din cap ca şi când toate acestea i se păreau 
teribil de pretenţioase, iar Camilla aproape că-şi dori să nu 
fi insistat să-şi ia servitorii cu ei. 

— Nu m-am gândit că ar fi o problemă dacă aducem 
câteva persoane în plus, îi spuse el mamei în cele din urmă. 

— Oh, nu, sigur că nu e nicio problemă. Îi putem caza 
în locuinţele servitorilor mei. Se aplecă înspre Camilla. Doar 
doi membri ai personalului stau în casa mare: bucătăreasa 


şi slujnica. Mai am un grădinar şi un grăjdar. Oamenii voştri 
pot sta cu ei, iar slujnicele pot dormi în casă, la ultimul etaj. 
E un pic înghesuit, dar tot e mai bine decât în hambar. 
Acum haideţi cu mine în casă, să vă conduc în camerele 
voastre. 

— Ştiu unde mi-e camera, mamă, spuse Archie. 

Femeia râse. 

— Sigur că ştii, dar Lady Sachse nu ştie şi vreau să îi 
fac turul casei. Am dat instrucţiuni ca toată lumea să fie aici 
la ora şapte ca să cinăm. 

— Toată lumea? întrebă Camilla. 

— Fratele şi sora mea, răspunse Arch, prinzându-i 
mâna de braţul lui şi conducând-o spre casă. 

— N-am ştiut că... 

— Pentru că nu mă întrebi niciodată nimic despre 
mine. 

Vocea lui părea învăluită de o tristeţe pe care ea nu 
şi-o putea explica. 

— Nu fi ridicol. Vorbim tot timpul. 

El îi aruncă o privire. 

— Vorbim despre croiala hainelor mele, despre faptul 
că Lady Jane Myerson nu poartă mănuşi şi despre cine cu 
cine se potriveşte mai bine. Eviţi mereu să răspunzi la orice 
întrebare personală pe care ţi-o adresez şi nu mă întrebi 
niciodată despre chestiuni intime. 

— Îţi respect intimitatea. 

— Ei, bine, n-o mai face. Pentru că n-am nicio intenţie 
să o respect pe a ta cât timp vom fi aici. 

În mintea ei prinseră contur imagini în care el o privea 
îmbăindu-se. f 

— Ce vrei să spui cu asta? |ţi place să tragi cu ochiul? 

— Sigur că nu. Spun doar că vreau să avem ocazia să 
ne cunoaştem cu adevărat în perioada pe care o vom 
petrece aici. 

Camilla privi spre casa unde mama lui îi aştepta. 

— Îmi place de mama ta, recunoscu ea. 

El zâmbi. 

— Cred că îți va plăcea de toţi din familie. 


Camilla era consternată şi, în acelaşi timp, fascinată 
într-un fel ciudat în timp ce urmărea familia lui Archie în 
timpul cinei. Era ca atunci când dai peste o trăsură 
elegantă ce s-a răsturnat, dar nu te poţi abţine să nu te uiţi, 
deşi ştii că îţi va fi greu să priveşti când cei răniţi vor fi 
scoşi de acolo. 

Sora lui Archie, Nancy, era încântătoare şi destul de 
plăcută. În schimb, soţul ei, Owen, era un bărbat absolut 
lipsit de frumuseţe. Când le fu prezentată lor şi celor două 
fiice, Camilla nu se putu gândi decât la cât de îngăduitor 
fusese Dumnezeu pentru că fetele semănau cu mama şi 
fuseseră scutite de neşansa de a moşteni trăsăturile 
nefericite ale tatălui. 

Fratele lui Archie, Winston, era cu cinci ani mai tânăr 
decât el şi nu avea eleganța lui. La fel ca Archie, zâmbea cu 
uşurinţă. Camilla avu impresia că şi săruta cu aceeaşi 
uşurinţă. De când se aşezaseră la masă, îi făcuse cu ochiul 
în numeroase rânduri, între momentele în care îşi îndesa 
mâncarea în gură. Nu purta nici haină, nici vestă, nici 
lavalieră. Purta o cămaşă cu o croială lejeră, descheiată la 
gât, iar ea îi putea vedea smocurile de păr negru de pe 
piept. Se trezi întrebându-se dacă şi Archie are păr negru 
pe piept. Se gândise adesea că bătrânul Sachse ar fi trebuit 
tuns de două ori pe an. Dar despre părul lui Archie îşi 
imagina lucruri cu totul diferite. Se gândea cum şi-ar trece 
degetele prin el... 

Luă o înghiţitură de vin ca să îşi umezească gura ce i 
se uscase brusc. Gânduri primitive provocate de compania 
unor primitivi. Cina nu semăna deloc cu cele cu care era 
obişnuită. Bucătăreasa dispăruse după ce mâncarea fusese 
adusă la masă, iar toţi mesenii începuseră să se servească 
singuri. Mâncau, vorbeau şi râdeau şi abia dacă se opreau 
un pic ca să respire. Deşi dragul de Archie, fie 
binecuvântat, o servise pe ea mai întâi. 

Archie stătea în capul mesei, ea se afla la dreapta lui, 


vizavi de fratele acestuia, iar lângă ea se aşezase sora lui. 
Până şi cele două copile stăteau la masă. Una dintre ele era 
aşezată lângă mama ei, iar pe scaun îi fusese pus un teanc 
de cărţi ca să o mai înalțe. Cealaltă şedea vizavi de mama 
sa, lângă tată. Mama lui Archie stătea la celălalt capăt al 
mesei, cuprinzându-i pe toţi cu o privire atât de plină de 
mândrie încât Camilla trase concluzia că dragostea este 
într-adevăr oarbă, pentru că femeia părea să nu-şi dea 
deloc seama că plăcerea şi verva cu care mesenii mâncau 
şi vorbeau nu erau câtuşi de puţin adecvate. 

Va trebui să îi găsească lui Archie o femeie puternică. 
Una care să ştie că toţi cei mici nu mănâncă la aceeaşi 
masă cu adulţii, că o persoană nu îşi pune singură în 
farfurie, iar conversaţia nu trebuie să includă situaţia 
animalelor din gospodărie. 

Crezi că o să ai ceva timp să te uiţi un pic la vite? 
întrebă Winston, punându-şi cotul pe masă şi înclinându-se 
spre Archie cu bărbia sprijinită în pumn. 

Era un subiect care relua o conversaţie începută mai 
devreme, despre una dintre vaci, care avea dificultăţi la 
împerechere. 

— O să-mi fac timp, răspunse Archie şi îi dădu fratelui 
să cotul jos de pe masă. 

Winston deschise gura, pregătindu-se să obiecteze. 
Archie făcu semn cu capul spre Camilla şi spuse cu voce 
joasă, dar autoritară: 

— Unde-ţi sunt bunele maniere? 

Winston avu inspiraţia de a se arăta spăsit. 

— Nu cred că aristocrații stau cu coatele pe masă. 

— Şi nici tu n-ar trebui, Win, zice Nancy. Le dai un 
exemplu prost fetelor. 

— Te rog să mă ierţi, surioară. Mama şi eu nu suntem 
obişnuiţi cu cinele elegante. 

„Sfinte Dumnezeule”, îşi spuse Camilla. Dacă asta li 
se părea lor o cină elegantă, n-ar fi vrut să fie prin preajmă 
la una dintre mesele lor obişnuite. 

— Mama şi cu mine, îl corectă Arch. 

Winston rânji şi făcu cu ochiul. 


— Poţi scoate lordul din sala de clasă, dar nu poţi 
scoate profesorul din lord, aşa-i? 

— Cam aşa. 

— Ai fost dintotdeauna un profesor foarte bun. Ţi-e 
dor să predai, Arch? îl întrebă Nancy. 

— Nici n-am avut prea mult timp ca să mi se facă dor 
de ceva în afară de familie. 

— Aveţi familie, Lady Sachse? întrebă Nancy. 

— Nu, răspunse Camilla. 

— Atunci vă rog să vă consideraţi oricând bine-venită 
în casa mea, zise doamna Warner. 

— Sunteţi foarte amabili cu toţii, răspunse Camilla. 

Erau cuvinte sincere, chiar credea ce spunea, dar 
Camilla îşi dădu seama că, într-un fel, nu păreau venite din 
suflet. 

— Sunteţi cu adevărat extrem de amabili, adăugă ea. 
Lordul Sachse este foarte norocos. 

— Nu ştiu dacă aşa se crede şi el, replică Winston, 
făcând iar cu ochiul. 

— Win, zise Arch cu glas scăzut şi clătinând încet din 
cap. 

— Dânsa nu ştie că ai prefera să fii acilea? întrebă 
Winston. 

— Se spune corect aici, nu acilea. Şi nu mai vorbi de 
parcă n-ai şti carte. 

Winston afişă un rânjet larg. 

— Fac asta doar ca să te scot din sărite. 

— Ţine-o tot aşa, iar după ce terminăm aici o să-ţi dau 
o lecţie în hambar. 

Winston îşi înălţă capul cu un aer obraznic. 

— Mi se pare că te-ai cam îmblânzit de când ai plecat. 
Te-aş putea învinge acum. 

— Nu te baza pe asta. 

Camilla îl fixă cu privirea pe Archie. Nu se putea să fie 
vorba de a-şi căra pumni unul altuia. 

— Nimeni nu se bate cu nimeni câtă vreme Archie e în 
vizită, spuse ferm mama lor. 

— Ah, mami... începu Winston. 


— Nu mă lua pe mine cu mami. Nu voi tolera bătaia. 
Fratele tău e acum un om de rang înalt. Trebuie să respecţi 
asta. 

— Dar el a spus mereu că respectul trebuie câştigat. 

— Nu îţi respecţi fratele, domnule Warner? întrebă 
Camilla, simțind nevoia să sară în apărarea lui Archie. 

EI îi făcu cu ochiul. 

— Nu există bărbat în Anglia pe care să îl respect mai 
mult. 

— Ai un fel ciudat de a o arăta. 

— Sunt tachinări între fraţi, Lady Sachse. Dar, 
neavând familie, nu aveţi de unde să ştiţi cum vine asta, 
aşa-i? 

— Ajunge, Win, se răsti Archie înainte ca ea să poată 
da o replică. Regulile nobilimii sunt diferite. 

— Am observat. lar eu, unul, nu m-am dat niciodată în 
vânt după reguli. 

Îşi puse din nou cotul pe masă. Archie i-l împinse. 

— Motiv pentru care, după cină, noi doi vom petrece 
ceva timp în hambar. 

— N-o să vă bateţi, nu-i aşa? întrebă Camilla, deşi îşi 
dădu seama cu mirare că ideea o înveselea. 

Era ca şi cum Archie o apăra pe ea. 

El zâmbi. 

— Bineînţeles că nu. Doar că voi folosi un limbaj mai 
dur decât se cuvine la masă. 

— Aş îndrăzni să spun că Winston ar merita să i se 
tragă o săpuneală, spuse Nancy. | s-a oferit un post la 
şcoală, dar l-a refuzat. 

— N-am niciun chef să-mi petrec zilele cu o adunătură 
de răsfăţaţi. 

— Nu îţi plac copiii? întrebă Camilla. 

— Nişte mici nesuferiţi. Cu excepţia nepoatelor mele, 
desigur. 

Camilla îşi dorea din toată inima să-l lovească pe 
individ. Nu avea nicio îndoială că Winston urma să aibă 
casa plină de copii, în timp ce ei nu-i fusese hărăzit 
niciunul. Archie se aplecă spre ea. 


— Înfrânează-ţi furia, contesă. Nu vorbeşte serios. 
Odată ce-ţi găseşte călcâiul lui Ahile, într-acolo îşi îndreaptă 
săgețile. 

— Nu e prea drăguţ. 

— Sunt de acord cu Lady Sachse. Nu eşti prea drăguţ 
în seara asta, Win, spuse Nancy. Ţi s-a acordat deja 
suficientă atenţie. Archie, povesteşte-ne totul despre 
Londra. 

— E impresionantă, Nancy. Cred că ţi-ar plăcea. 
Trebuie să veniţi în vizită anul viitor. Tu, Owen şi fetele. 

— Oh, ar fi minunat. Nu-i aşa, Owen? 

Owen îşi ridică privirea din farfurie şi îi zâmbi soţiei 
sale, iar datorită acelui simplu gest, Camilla aproape că uită 
că acel bărbat nu era prea plăcut ochiului. 

— Dacă asta doreşti, răspunse el încet. 

— Cred că da. 

El încuviinţă din cap, apoi continuă să mănânce. 

— N-ai vrea şi tu să vii, mamă? întrebă Nancy. 

Doamna Warner clătină din cap. 

— Eu şi tatăl vostru am fost cândva la Londra, când 
eram tineri. Nu prea mi-a plăcut. Mult prea multă lume, 
oameni care se înghesuie unii într-alţii şi mai şi buzunăresc 
pe câte cineva. 

— Găsesc că Londra e captivantă, interveni Camilla. 
Sunt atâtea de făcut, atâtea de văzut. 

— Poate o să-mi faci un tur privat, sugeră Win, 
făcându-i cu ochiul din nou. 

— Ţi-a intrat ceva în ochi? întrebă Camilla. 

El se îndreptă de spate. 

— Poftim? 

— Ochiul tău. Am remarcat că tot clipeşti din el de 
când ne-am aşezat la masă. M-am gândit că poate ai ceva 
în el. Eu, una, n-aş fi ofensată dacă te-ai scuza, te-ai ridica 
de la masă şi ai elimina sursa problemei. 

Winston îşi duse o mână la ochi. 

— Vă cer mii de scuze dacă beteşugul meu v-a jignit. 
Am fost la cei mai buni doctori din zonă, dar n-au reuşit să 
îşi dea seama de ce-mi zvâcneşte ochiul din când în când. 


— Pentru numele lui Dumnezeu, Win... începu Archie. 

— Nu, îl întrerupse Camilla. Eu îţi cer scuze. Nu mi-am 
dat seama... Am crezut că flirtezi cu mine. Deci medicii n- 
au nicio idee ce ar cauza acel spasm al ochiului? 

Winston îşi cobori mâna, clătină din cap şi făcu din 
nou cu ochiul. 

— Nicio idee. Sunt aşa de ani buni. Mi se întâmplă în 
special când văd o fată drăguță. 

De data aceasta, îşi însoţi mişcarea pleoapei cu un 
rânjet larg. 

— Win! se răsti Nancy. 

Camilla aruncă o privire spre Archie şi văzu că face 
eforturi să îşi ascundă zâmbetul, în timp ce clătina 
dezaprobator din cap. Işi drese vocea. 

— Îţi cer scuze pentru purtarea fratelui meu. E învăţat 
cu flirturi de tavernă cu fetele care servesc. 

— Ei, hai acum, nu e cazul să îţi ceri scuze. Mă 
amuzam şi eu un pic. De când ai uitat să reacţionezi la o... 
Au! Winston făcu ochii mari către sora sa. Hei, Nancy, de 
ce-ai făcut asta? 

— Ce să fac? N-am făcut nimic. 

El se întoarse apoi spre Camilla şi în ochi îi apăru o 
expresie drăcească. 

— M-ai lovit? 

— Ţi-aş cere scuze, dar sufăr de o afecţiune 
inexplicabilă. Piciorul meu are tendinţa să intre în contact 
cu fluierele picioarelor tinerilor nesuferiţi. 

— Măi, să fie! Bravo, Lady Sachse! exclamă Nancy, 
izbucnind apoi într-o cascadă de chicoteli. 

Winston îi făcu din nou cu ochiul Camillei. 

— Am meritat-o. 

— Mai vrei? întrebă ea. 

— Nu, mulţumesc. Mi-a ajuns. 

Camilla simţi cum o mână îi cuprinde mâna pe care o 
avea aşezată în poală, pe sub faţa de masă. Il privi pe 
Archie, iar el îi zâmbi cu căldură. 

— Bravo. 

— A fost un soi de test? 


— Deloc. Pur şi simplu nu ne formalizăm aşa de mult 
precum cei din Londra. Îţi dai seama acum că toate cinele 
festive mi se par foarte plictisitoare. 

— Maschezi bine asta. 

— Mă tem că va veni o vreme când voi ţine totul 
ascuns. 

Cuvintele rămaseră nerostite, dar ea le auzi suficient 
de tare. Va veni o vreme când el va deveni la fel de ascuns 
ca ea. 

— Mă gândeam că... 

— Ar fi o premieră în seara asta, Win, spuse Arch, 
dându-şi jos haina şi punând-o cu grijă peste uşa unei boxe 
din hambar. Ce a fost în capul tău de te-ai apucat să o 
tachinezi aşa pe contesă? 

— Dar ea mi-a întors-o. Nu mă aşteptam. 

Arch însuşi nu se aşteptase. Reacţia ei fusese o 
surpriză plăcută. Existaseră momente când îşi dorise să o 
poată înţelege şi clipe în care se bucurase de fiecare nouă 
descoperire, fericit să vadă în ea un izvor de reacţii 
neaşteptate. 

— Poate ar trebui să te chem la Londra în următorul 
sezon monden, spuse Arch. 

— Pentru ce? întrebă Win. 

— Pentru că, dacă mor fără să am un urmaş, tu vei fi 
următorul în linia de succesiune şi trebuie să ştii şi să 
respecţi o mulţime de reguli şi norme de comportament. 
După mica ta reprezentaţie de la cină, cred că ai nevoie de 
nenumărate ore de dădăceală. 

— Dacă mori fără să ai urmaşi, o s-o implor pe Lady 
Sachse să mă ia sub aripa ei protectoare. De ce ai minţit-o 
în legătură cu lupta noastră? 

— Pentru că ideea părea să o deranjeze, iar mama 
deja ne interzisese să ne batem. 

Arch îşi desfăcu nasturii de la cămaşă, şi-o trase peste 
cap şi o aşeză cu atenţie peste haină, vestă şi lavalieră. Işi 
roti umerii şi îşi dezmorţi gâtul, mişcându-şi capul de la 
stânga la dreapta. Era un sentiment minunat să se simtă iar 
liber. 


— E o frumuseţe de femeie, dar e cam distantă, 
comentă Win. 

— Te-a dovedit în seara asta, replică Arch, începând 
să sară pe vârfuri. De ce ai fost atât de nesuferit la cină? 

— Incercam să capăt puţină atenţie. Ea abia dacă-şi ia 
ochii de la tine. 

Arch încremeni şi îşi fixă fratele cu privirea. 

— Nu-mi zice că n-ai băgat de seamă, continuă Win. 

Nu băgase. Ocazional, crezuse că o surprinde uitându- 
se la el, dar când îşi îndreptă ochii spre ea privirea ei era în 
altă parte. Ridică din umeri. 

— Tot ce o interesează la mine e să îmi învăţ 
îndatoririle. 

Win îşi trase, la rândul lui, cămaşa peste cap şi o lăsă 
să cadă pe jos. În alte vremuri, hainele lui Archie ar fi fost şi 
ele împrăştiate pe jos, nu împăturite cu grijă şi puse 
deoparte. 

— Deci ai cerut-o? 

— Am cerut-o de nevastă, dar nu vrea să accepte 
pentru că este stearpă. 

— Stearpă? Ce noroc! Fă-ţi-o atunci amantă şi nu va 
trebui să te îngrijorezi că vei avea vreun copil din flori... 

Archie simţi până în umăr impactul dintre pumnul lui 
şi falca fratelui său. Win se clătină, făcu câţiva paşi înapoi şi 
se prăbuşi ca un sac cu cereale aruncat de pe umărul unui 
bărbat înalt. Işi frecă falca gemând. 

— De ce-ai făcut asta? Nu eram pregătit. 

— Am considerat că lecţia despre respect trebuie să 
înceapă imediat. 

Win se ridică. 

— Nu ţi-a plăcut ce-am spus. 

— Nu tocmai, nu. Camilla e o doamnă cât se poate de 
onorabilă... 

— Camilla? Nu e cam intim să îi spui pe nume? Nu 
cumva îţi e deja amantă... 

Win făcu o eschivă la vederea pumnului care i se 
îndrepta spre falcă, dar nu-l văzu pe cel care îi ţintea 
abdomenul. Se împletici şi căzu în genunchi. Răsuflând 


greu, privi spre Arch. 

— Să înţeleg că da? 

Archie îşi propti cizma de umărul fratelui său şi îl 
împinse pe spate. Fusese uşor. Mult prea uşor. 

— Nu, normal că nu e amanta mea. Nu că ideea nu-i 
trecuse prin minte. Văd că tu eşti cel care s-a cam înmuiat 
în ultima vreme, spuse el, sperând să pună capăt 
comentariilor fratelui său referitoare la Camilla. 

Win se ridică şi se repezi spre el, trântindu-l la 
pământ. Se rostogoliră, se loviră cu pumnii, se rostogoliră 
din nou. Loviturile lui Arch erau mai hotărâte, mai 
puternice. Pe ale lui Win abia le simţea. Îşi dădu seama că, 
de când se întorsese acasă de la câmp, fratele lui nu-i 
spusese niciodată pe nume. Nu se îndoia că întreaga 
familie era bucuroasă că îl vede, dar observase o diferenţă 
subtilă în felul în care îi vorbeau, de parcă nu erau chiar 
siguri în ceea ce-l priveşte. lar acum vedea diferenţa în felul 
în care lupta fratele său. 

— La naiba, Win, luptă! ceru el. 

— Şi să risc ca mânia Coroanei să coboare asupra 
mea pentru că i-am rănit unul dintre fii? 

— Mai bine furia Coroanei decât a mea. 

Continuară să se rostogolească, să scrâşnească şi să- 
şi dea lovituri slabe. Arch se simţea tot mai furios şi frustrat 
pentru că, de când îi revenise acel titlu, totul se schimbase. 
Cândva, Win ar fi fost foarte încântat să-l pocnească bine 
pe fratele lui mai mare. lar acum îl trata pe Arch ca pe o 
persoană de care s-ar teme. 

Arch venise acasă pentru că voia să se simtă din nou 
el însuşi, să revină la vechile obiceiuri, să se poată preface 
o vreme că nu e contele de Sachse. Voia să regăsească 
multumirea pe care o simţea pe vremea când ştia exact 
cine e şi ce responsabilităţi îi revin. Îi displăcea profund... 

Şuvoiul de apă rece parcă îi biciui capul şi umerii. 
Slavă Domnului că unele lucruri nu se schimbă niciodată! 
Draga de Nancy îi despărţise mereu pe el şi pe Win. Un gest 
curajos, pentru că ştia ce-i pregăteşte Arch. Il împinse pe 
Win şi se năpusti asupra ei. Ea căzu sub el, iar ţipătul ei 


răsună în tot hambarul. Abia după ce-şi dădu părul negru 
de pe ochi Arch îşi dădu seama ce mare greşeală făcuse. 
Nu pe Nancy o imobilizase. Nu, nicidecum. 

O ţintuia la pământ pe Lady Sachse. 


Capitolul 10 


— Mă scuzaţi, cred că mă strigă mama. 

Camilla abia dacă îşi dădu seama că Winston se 
strecură afară din hambar precum un şoarece (ceea ce şi 
părea să fie) şi că Archie stătea peste ea. Deşi se sprijinea 
în coate, odată cu fiecare suflare rapidă şi adâncă, sânii ei 
atingeau pieptul lui. Pieptul gol. Minunatul său piept gol. 
Avea păr pe ici, pe colo, iar ea dorea să-l atingă, să-şi 
plimbe degetele pe pieptul şi pe umerii lui. Nu mai simţise 
faţă de niciun bărbat o asemenea dorinţă incredibilă. 
Tânjea după el. Dorinţa era fierbinte, arzătoare. 

Pentru că bărbaţii nu se întorseseră, Nancy îi spusese 
Camillei că probabil se încăierau şi, fiind ocupată cu fiica ei 
cea mică, o rugase pe Camilla să vadă ce se întâmplă. li 
explicase că va găsi afară, lângă uşa hambarului, o găleată 
cu apă pe care să o folosească pentru a-i despărţi. Camilla 
se gândise să-i spună că o femeie de rangul ei nu se ocupă 
cu despărţirea bătăuşilor, dar o intrigase ideea că Archie 
era implicat într-un lucru atât de nedemn. 

Stătuse în uşă şi îi privise rostogolindu-se pe podeaua 
plină de paie, ascultând oribilele sunete ale loviturilor, 
mârâielilor şi gemetelor celor doi. Când Archie îi ceruse 
fratelui său să se bată mai cu viaţă, Camilla considerase că 
nu are de ales şi că trebuie să pună capăt acelei nebunii. 
Tremurase din toate încheieturile în timp ce aducea găleata 
tot mai aproape, turnând-o apoi peste cei doi. 

Dar nimic nu se compara cu tremurul pe care îl simţea 
acum. Şiroaie de apă se prelingeau de pe chipul lui Archie. 
Părul îi era ud, umerii îi erau leoarcă şi respira cu greu, de 
parcă încă s-ar fi luptat. Nici ea nu respira mai uşor. 


Atmosfera devenise atât de încinsă, încât Camilla începu să 
transpire. Simţea broboane de sudoare formându-i-se între 
sâni. 

— Cum se face că ajungem mereu pe jos, unul peste 
celălalt, când ne aşteptăm mai puţin? întrebă el. 

— Lasă-mă să mă ridic, se răsti ea. 

Părea că vocea îi răsună de undeva de departe, de 
parcă nici nu era a ei, ci a unei persoane care nu vrea, de 
fapt, să fie eliberată. 

— Stai, îi ceru el, iar privirea i se întunecă. Ai paie în 
păr. 

Nu părea tocmai un motiv ca să stea nemişcată, dar 
făcu ce i se ceru. El îşi mută greutatea corpului în aşa fel 
încât nu o mai încăleca, ci era aşezat între picioarele ei, cu 
pieptul atât de apropiat de ea încât îi turtea sânii, iar 
căldura trupului lui îi pătrundea prin veşminte. li simţea 
răsuflarea pe gât, dar privirea lui n-o întâlnea pe a ei, ci 
părea concentrată asupra zonei de unde scotea fire de 
paie. 

Ea îi urmărea mişcările muşchilor gâtului acoperit cu 
sudoare, în timp ce înghiţea în sec. Îi privi cu atenţie linia 
largă a umerilor. Era robust şi ferm, tot numai carne şi 
muşchi. Forţa i se citea şi în cea mai mică mişcare pe care 
o făcea. Muşchii i se tensionau şi se răsuceau, braţele i se 
încordau ca să îi susţină greutatea şi să nu o strivească de 
tot. Ea simţi mirosul înţepător al sudorii lui şi se întrebă 
cum de nu o dezgusta. Simţi o dorinţă subită de a-şi ridica 
gura către gâtul lui şi de a aduna broboanele cu limba. Voia 
să-l guste. Să simtă intimitatea atingerii lui. 

Dar nu putea risca. Un profesor avea, fără îndoială, 
metodele lui ca să îi descopere jenanta incapacitate de a 
citi. ÎI cunoştea pe Archie destul de bine ca să ştie că, dacă 
s-ar deschide în faţa lui fie şi un pic, el va insista să se 
dezvăluie complet şi va ieşi astfel la iveală tot ce era stricat 
şi impur la ea. Atunci, el o va dispreţui şi va considera că 
prezenţa ei e nedemnă de el. 

Simţi deodată cum greutatea părului strâns parcă 
dispare. Privind în lături, văzu cum el îşi umplu palma cu 


şuviţe de un castaniu auriu din pletele ei, apoi îşi afundă 
faţa în ele. Arch închise ochii, inspiră adânc, iar ei i se păru 
că e ca prins într-o vrajă. 

— Nici nu ai idee cât de mult mi-am dorit să îţi văd 
părul despletit, răsfirându-se împrejurul tău. Cu un zâmbet 
triumfător, păru să cântărească greutatea pletelor pe care 
le ţinea în palmă. Cred că îţi trec dincolo de mijloc. Şuviţele 
îi alunecară din mână. Îi mângâie obrazul. Atingerea lui era 
caldă, iar privirea, febrilă. Mă torturezi, spuse el cu glas 
răguşit. Cu trufia ta, cu atitudinea ta rece. Nimic nu-mi 
doresc mai mult decât să topesc inima contesei de gheaţă. 

Apoi gura lui o acoperi pe a ei, reuşind întocmai ce 
mărturisise că îşi doreşte mai mult decât orice, topindu-i 
orice tentativă de rezistenţă. Undeva, în depărtare, 
raţiunea ei striga că trebuie să pună capăt acestei 
nesăbuinţe, dar o altă voce răspunse: „Nu încă. Incă un 
minut. Îngăduie-ţi încă o dulce mişcare a limbii, mai bucură- 
te o dată de gustul lui, savurează-i apropierea înainte de a-l 
respinge, aşa cum ştii că trebuie să faci”. 

Da, trebuia să pună capăt acestei nesăbuinţe înainte 
de a merge prea departe. Înainte ca mâinile lui să-i 
mângâie umerii goi aşa cum mâinile ei atingeau acum 
umerii lui. Nu simţise niciodată fericirea născută din dorinţă 
adevărată... Da, era fericire. Fericirea de a dori şi de a fi 
dorită. De a simţi că are nevoie de cineva, iar acea 
persoană să simtă acelaşi lucru pentru ea. Auzi gemete. Nu 
era sigură dacă ea le scotea. Sau el. Auzi murmure. El făcea 
să plouă cu sărutări pe chipul ei, pe gât, înainte de a se 
cufunda din nou într-un sărut ce ameninţa să fărâme 
ultimele rămăşiţe de gheaţă ce-i împresurau inima. 

Dar contesa de gheaţă ştia ce înseamnă să fii 
vulnerabilă, dezgolită. O persoană putea fi complet goală 
chiar şi îmbrăcată. Prefera să moară decât să vadă în ochii 
lui chiar şi cea mai mică urmă de milă. Rupse vraja 
sărutului lor şi tot ce se auzi în jur fu sunetul respiraţiilor lor 
sacadate. Îi împinse umerii cu mâinile. 

— Dă-te la o parte! 

Detesta disperarea şi teama pe care le simţea în 


propria voce. 

— Camilla... 

— Dă-te la o parte! 

Se luptă să îşi recapete siguranţa care îi servea drept 
armură şi îi aruncă o privire despre care ştia că e aspră şi 
dură. Apoi vorbi, iar cuvintele îi erau atent alese şi grabnic 
rostite: 

— Dă-te la o parte acum, milord. 

Simţi că nu va uita niciodată durerea pe care o citi în 
ochii lui înainte să-şi plece capul şi să se ridice în picioare. 
Archie îi întinse mâna, iar ea îi îngădui să o ajute să se 
ridice, conştientă de părul care i se revărsa pe umeri şi de 
dorinţa cu care el o privea. Ar fi vrut să îl cuprindă cu 
braţele, să îl strângă tare şi să nu-i mai dea drumul 
niciodată. Numai că pentru ei nu exista un viitor. Lui îi 
trebuia o soţie care să le dăruiască un moştenitor, iar ea 
trebuia să îşi păstreze secretul. 

— Sunt sigură că tot ce s-a petrecut a fost doar un 
moment de  rătăcire din cauza acestui loc complet 
necivilizat. 

Arch îi aruncă o privire scurtă, în care furia luase deja 
locul dorinţei. Era un sentiment căruia Camilla ştia şi putea 
să îi facă faţă. 

— Ai grijă să nu se mai întâmple, ordonă ea, după 
care se întoarse pe călcâie şi ieşi din hambar. 

Învăţase cu mult timp în urmă să se forţeze să facă 
lucruri pe care nu dorea să le facă, dar nimic nu-i fusese 
mai greu decât să-l lase acolo singur, să-şi lingă rănile după 
ce fusese respins. 


Pentru Archie, taverna Mistreţul fusese, în tinereţe, 
unul dintre locurile favorite de vânătoare. Era paradisul 
oricărui bărbat, cu râsete zgomotoase, glume deocheate 
aruncate ici-colo în conversaţie şi bere cât încape. Muşteriii 
se plângeau de vreme, de recoltă, de afaceri sau de 
neveste. Jucau darts într-o încăpere alăturată, puneau 


rămăşaguri şi iar beau bere. Îşi povesteau necazurile şi 
bucuriile. 

După ce Camilla ieşise din hambar, el se îmbrăcase şi 

pornise spre cârciumă, fără să spună nimănui ce are de 
gând. Avea nevoie de singurătatea oferită de acea plimbare 
ca să îşi pună ordine în gânduri, dar se aştepta ca la finalul 
drumului să regăsească acea camaraderie pe care localul i- 
o oferise mereu în tinereţe. 
A Descoperi, în schimb, că nu mai era unul de-al locului. 
In locul bătutului binevoitor pe umăr cu care era întâmpinat 
înainte, fu primit cu o linişte mormântală. Jim, cârciumarul, 
ieşi din spatele tejghelei şi se grăbi să-i iasă înainte. 

— Excelenţă, ce bine că aţi trecut pe la noi. Daţi-mi 
voie să vă aranjez aici o masă. 

Câţiva meseni îl salutară dând din cap, apoi se grăbiră 
să privească în altă parte, de parcă vederea lui i-ar fi durut. 
Unii îşi scoaseră jos pălăriile şi la trecerea lui murmurară: 

— Milord. 

Aşa se face că se trezi la o masă din colţul localului, în 
penumbră, din nou singur. Nu avusese senzaţia că e atât de 
schimbat după câteva luni, dar se părea că primirea titlului 
îl schimbase în ochii celorlalţi. 

Stătu la masă, bău, medită şi se întrebă de ce o viaţă 
atât de plăcută se transformase într-un nesfârşit şir de 
încercări pe care se vedea că era osândit să le rateze. 
Putea să jure că în privirea Camillei văzuse dorinţa. Atunci 
de ce îi dăduse de înţeles că gesturile lui erau absolut 
nedorite? li întorsese sărutul şi o făcuse cu pasiune. 
Gemetele ei îl împresuraseră, limba ei se încolăcise cu a lui, 
degetele îi dansaseră pe umerii lui. Cum să-i fi interpretat 
greşit interesul când gesturile ei îl arătaseră cu atâta 
claritate? 

Ridică privirea şi îl văzu pe Win cu un rânjet pe faţă şi 
două halbe în mâini. 

— Eşti gata pentru încă un rând? întrebă fratele lui. 

— Mai întrebi? 

Win puse halba pe masă, se trânti pe scaunul de 
lângă Archie şi se lăsă pe spate până când picioarele din 


faţă ale scaunului se ridicară, iar spătarul se sprijini de 
perete. Ridică halba şi îi făcu fratelui său cu ochiul. 

— Noroc! 

Arch închină halba şi o dădu peste cap aproape pe 
toată. O beţie zdravănă era exact ce-i trebuia ca să dea 
uitării necazurile. Cum ar fi fost ca un bărbat cu rangul şi 
averea lui să li se plângă unor bărbaţi care trudeau din greu 
şi abia o duceau de pe o zi pe alta? 

— De unde-ai ştiut că o să fiu aici? întrebă Arch. 

— De la mama. M-a trimis după tine. A zis că sigur o 
să te găsesc aici când nu te-ai mai întors din hambar odată 
cu contesa răvăşită. Nu părea prea încântată când a intrat 
pe uşă. 

— Nu prea i-a plăcut că am întrecut măsura cu 
gesturile mele. 


— Ai forţat-o? 
Arch oftă, apoi adoptă poziţia fratelui său şi se sprijini 
de perete. 


— Sigur că nu. Să-i faci curte unei contese nu e 
acelaşi lucru cu a curta o fată de-aici din sat. Ai idee câte 
fete am sărutat acolo în hambar? Şi niciuna nu s-a 
împotrivit şi nu s-a plâns. 

— Contesa s-a plâns? 

— A considerat că m-am purtat necuviincios. 

— Şi-aşa a fost? 

— Aşa intenţionasem. În schimb, am fost delicat, deşi 
flămând de ea. Am impresia că cel de dinaintea mea n-a 
fost tocmai un individ blând, aşa că nu doream să o sperii. 

— Nu mi s-a părut că e tocmai lesne de speriat. 

— E mult mai vulnerabilă decât pare. Vreau să înlătur 
acea faţadă pe care o arată lumii şi să descopăr femeia 
ascunsă sub ea. Văd frântul când şi când, dar asta e 
îndeajuns ca să mă ţină sub vrajă. 

— Mi se pare că prea te chinui. Acum eşti conte. Cred 
că-ţi poţi face rost de câte femei frumoase vrei şi fără prea 
mare bătaie de cap. 

— Nu-mi place să fiu conte. Nici nu-ţi închipui cât de 
însingurat devii. Nu am crescut printre nobili, iar dacă Lady 


Sachse se poate asigura că mă acceptă printre ei, nu-i 
poate face să mă primească şi în inimile lor. Am venit la 
cârciumă pentru că voiam să fiu acceptat pentru cine sunt, 
nu pentru ce sunt. Dar uite că până şi aici am pierdut 
bucuria asta. 

Privirea i se aţinti asupra lui Win. 

— Nici măcar tu nu mă priveşti la fel. Loviturile tale n- 
au lăsat niciun semn. Ai dat în mine ca o fetiţă. 

Win rânji. 

— Tu, în schimb... Mâine-dimineaţă abia o să pot să 
mă mişc. De-asta ai vrut să ne batem? Ca să te simţi din 
nou ca înainte? Normal? 

— Vreau să fiu cine eram înainte să apară acel avocat 
cu documentele lui şi cu explicaţiile despre liniile de 
succesiune. 

— Tata spunea că, odată ce devii cunoscut, nu mai 
poţi fi ca înainte. In cazul tău... Ceea ce ai obţinut ne-a 
făcut pe toţi să nu te mai privim pur şi simplu ca pe 
Archibald Warner. Acum eşti contele de Sachse. Pentru 
omul de rând, sună înspăimântător. lar toţi cei de aici sunt 
oameni de rând. 

— Nu şi tu, Win. 

— Dar nici nu am vreun titlu. Trebuie să respect că tu 
ai. Tot fratele meu eşti şi te iubesc. Dar eşti şi-un afurisit de 
conte. 

— Ceea ce-ai putea deveni şi tu dacă mor fără să las 
în urmă un moştenitor. 

— Aşa că dă-i bătaie şi fă ce ai de făcut, întrucât n-am 
niciun chef să fiu în locul tău. 

— Ei, bine, dacă îi iese Camillei pasienţa, până la 
următorul sezon voi fi căsătorit cu o tânără potrivită, care 
să îmi dăruiască un moştenitor. 

— Imi place cum gândeşte. 

Archie făcu o grimasă. Lui nu-i plăcea în mod special, 
mai ales că planul presupunea şi ca ea să-şi găsească un 
duce pe care să-l ia de bărbat. Cu toate acestea, se vedea 
nevoit să recunoască faptul că spusele de mai devreme ale 
lui Win despre posibilitatea de a şi-o face amantă îi 


rămăseseră în minte. Camilla nu mai era o inocentă care 
trebuia să ţină la fecioria ei. Dacă într-adevăr era stearpă, o 
putea avea fără grija că ar lăsa-o însărcinată. Ar fi o relaţie 
fizică lipsită de orice riscuri - în afară de riscul ca el să 
sufere. Şi poate şi ea. 

Oare din ce motiv se ferea de el? Pentru că simţea 
ceva mai mult decât simplă afecţiune? Dacă aşa ar sta 
lucrurile, el ce-ar face? Jurase că n-o va răni, dar cum putea 
să nu o facă? 


Întinsă în pat, Camilla privea umbrele dansând pe 
tavan. Işi dorea ca Archie să n-o fi sărutat, dar îşi dorea şi 
să nu se fi oprit. Nu era tocmai o fetişcană uşor 
impresionabilă la vederea unor umeri puternici sau a unui 
chip arătos, dar era nevoită să recunoască, fără doar şi 
poate, că Archie avea un fizic din cale-afară de atrăgător. 
Niciodată nu trăise plăcerea adevărată la atingerea unui 
bărbat, dar simţea că Archie i-ar putea-o dărui. 

La sărutat cu siguranţă se pricepea foarte bine, 
dincolo de toate aşteptările. In trei rânduri o sărutase, iar 
de fiecare dată momentul fusese încărcat cu o căldură ce o 
ademenise spre el şi-i alungase orice fărâmă de judecată. 

De afară se auzi, prin fereastra întredeschisă, ceva ce 
nu putea fi descris decât ca un miorlăit. Se dădu jos din pat, 
traversă camera, dădu la o parte perdeaua şi privi afară. 
Văzu la distanţă, în lumina lunii, două siluete de bărbaţi 
clătinându-se pe alee de parcă nu se puteau hotărî încotro 
să meargă. Pe unul dintre ei l-ar fi recunoscut oriunde - era 
Archie. 

Se duse degrabă către uşă şi, în drum, îşi culese şalul 
de la capătul patului. Cobori scările, traversă casa şi ajunse 
în bucătărie tocmai când Archie şi fratele lui se poticniră 
înăuntru. Pe masă fusese lăsată o lampă, de parcă mama 
lor s-ar fi aşteptat la o sosire atât de târzie. 

Archie nu mai avea lavalieră, cămaşa îi era 
descheiată până la jumătatea pieptului, haina era şifonată. 


— Lord Sachse! se răsti ea. 

El îşi înălţă brusc capul, apoi păşi înainte, privind uşor 
cruciş, ca şi cum i-ar fi fost greu să vadă clar. Privirea i se 
lumină, iar gura i se lărgi în ceva ce putea fi descris doar ca 
un zâmbet idiot. 

— Cammie! M-ai aşteptat! Ce drăguţ din partea ta. 

— Cammie? 

El ridică un deget. 

— Camilla e prea formal, şi m-am săturat până peste 
cap să mă tot formalizez. 

Articula cu greu cuvintele, care se încleiau unele de 
altele. 

— Vorbeşti aiurea, spuse ea. 

El încuviinţă din cap, apoi rânji din nou. 

— Cred că da. Dar trebuie să discutăm. Win mi-a dat o 
idee grozavă. 

îngrozită de ce vedea în faţa ochilor, privi spre 
Winston, care părea în pericol să-şi piardă echilibrul în orice 
secundă. Şi el avea întipărit pe faţă un rânjet prostesc. 

— Pe mine să mă scuzaţi, cred că o aud pe mama, mă 
cheamă. 

Se izbi de masă, traversă camera împleticindu-se şi se 
lovi de un perete. Se redresă destul de repede, se întoarse 
cu faţa spre ea, zâmbind în continuare, apoi se prăbuşi la 
pământ. Camilla se simţi tentată să-i mai ardă o lovitură. Se 
întoarse spre Archie. 

— Mă duc să-ţi chem majordomul. 

El cătină din cap. 

— Nu, nu! 

Se mişcă pe lângă masă cu mare băgare de seamă, 
folosindu-se de scaune ca să îşi menţină echilibrul. 

— N-am băut aşa de mult ca Win. 

Clătinându-se, ajunse lângă ea şi îşi petrecu o mână 
după umerii ei. Camilla fu la un pas să cadă din picioare 
sub greutatea lui. Îşi petrecu şi ea un braţ în jurul lui, în 
încercarea de a se echilibra şi ea, şi el. 

— Vei reuşi să urci scările? 

— Cu siguranţă, spuse el. 


Fu un urcuş greoi şi nesigur şi de câteva ori Camilla se 
îndoi sincer că Arch va reuşi să ajungă la etaj. Insă nu se 
dădură bătuţi. Corpul lui atârna tot greu pe măsură ce se 
sprijinea tot mai mult de ea, iar picioarele abia i se mişcau 
din treaptă în treaptă, de parcă îşi dorea să urmeze 
exemplul fratelui său şi să se întindă pur şi simplu pe scări, 
răpus de băutură. 

Ajunseră într-un final la etaj, iar ea îl conduse pe hol 
către camera unde îi văzuse mai devreme bagajele. Şi 
acolo fusese lăsată o lampă aprinsă, iar ea se întrebă dacă 
mama băieţilor era obişnuită cu astfel de apucături din 
partea lor. Reuşiră să ajungă lângă pat, unde puterile care îl 
ţinuseră până atunci pe propriile picioare îl părăsiră. Se 
prăbuşi în pat, ţinând-o în continuare în braţe pe Camilla. 
Ea îl împinse de umeri şi îi ordonă: 

— Archie, lasă-mă să mă ridic. 

— Şşşt! şopti el prelung. Vreau să-ţi vorbesc despre 
strălucita idee a lui Win. 

— Mâine-dimineaţă. 

— Acum. 

— Măcar lasă-mă să te bag în pat cum se cuvine. 

Rânjetul lui era răutăcios, dar jucăuş. 

— Eu pe tine vreau să te bag în pat... şi deloc cum se 
cuvine. 

Ea îl împinse şi mai tare. 

— Archie... 

— Dă-mi voie să-ţi explic, pe urmă te las să pleci şi 
mă bag singur în pat. 

Ea scoase un oftat obosit. 

— Prea bine, ia să auzim ce-i cu ideea asta strălucită, 
care, venind de la Win într-o seară de beţie, nu poate fi 
decât absurdă. 

— Ar trebui să devenim amanți. 

Inima îi bătea să îi sară din piept, iar stomacul i se 
strânse ca un nod. 

— Ba nu ar trebui. 

— Ascultă-mă până la capăt, o rugă el, punându-i un 
deget pe buze. E o idee grozavă, pe cuvânt. Vezi tu, 


spuneai că nu mă vei lua de bărbat pentru că nu poţi avea 
copii, iar eu am nevoie de un moştenitor. Dar dacă bătrânul 
Sachse era cel sterp, nu tu? 

— Asta nu e cu putinţă. Ţi-am mai spus - prima lui 
soţie a avut un fiu. 

— Eşti sigură? 

— Fără îndoială. 

Deşi stătea culcat, el reuşi să îşi încline capul şi păru 
să chibzuiască atent la întreaga situaţie. 

— Poate că sămânţa lui era prea învechită ca să mai 
rodească. Clătină din cap. Nu mai are importanţă. O atinse 
pe obraz. Am putea deveni amanți. Ne-am împreună ca 
iepurii. Dacă vei rămase însărcinată, te voi lua de nevastă. 
Dacă nu, voi lua o femeie aleasă de tine. 

Oh, dar ce propunere nedreaptă! Nu se gândea oare 
că un asemenea aranjament o va face să ţină şi mai mult la 
el? După ce o va cunoaşte intim, va putea el oare să o dea 
deoparte cu atâta uşurinţă pentru alta? Va putea ea oare să 
renunţe la el? 

— Dar tu nu eşti duce, îi aminti ea. Vreau să devin 
ducesă. 

— Am stabilit deja că o să te ajut. Dacă într-adevăr 
eşti stearpă şi ne convingem amândoi de asta, te vei mărita 
cu un duce bătrân care nu mai are nevoie de moştenitori. 
Dar putem rămâne amanți. E cum nu se poate mai bine, 
Cammie. 

În afară de situaţia în care ar rămâne însărcinată şi se 
va mărita cu un conte - cu acest conte. Până şi acest plan îi 
surâdea. Să fie a lui, să-i poarte copilul. 

— Ce crezi, Cammie? 

Când el îi spunea aşa, îi venea tare greu să rămână 
de piatră. Arch închise ochii şi începu să îi mângâie obrazul 
cu un aer absent. 

— Am face dragoste în fiecare noapte. Te-aş încălzi cu 
sărutări... Te-aş înfierbânta... cu atingerile mele. Vreau să 
fiu... în tine. 

Ea simţi că înlemneşte. Niciun bărbat nu îi vorbise 
vreodată atât de intim, niciunul nu îi detaliase cu precizie 


cum ar vrea să-şi înlănţuie trupurile. O cuprinse 
fierbinţeala. O copleşeau imaginile cu el făcându-i exact ce 
descrisese. Dorinţele lui amestecându-se cu ale ei, trupurile 
lor contopindu-se. 

El îşi întrerupse mângâierile, iar respiraţia îi deveni 
adâncă şi regulată. 

— Archie? şopti ea. 

Văzându-l că nu face nicio mişcare, întinse mâna şi îi 
atinse părul, tâmplele, obrazul, apoi îl apucă de bărbie şi îşi 
lipi degetele de buzele lui. 

— Meriţi ceva mai bun decât mine, Archie, fie şi doar 
ca amantă. Nici nu ştii cât de greu îmi e să te resping. Dar 
sunt nevoită s-o fac. Mă înspăimânţi, frumosul meu conte. 

Se desprinse din îmbrăţişarea lui şi se dădu jos din 
pat. IIl descălţă. Nu avu forţa necesară ca să-l bage în 
aşternut, aşa că trase peste el marginile păturii pe care 
zăcea. S-ar fi dezvelit dacă s-ar fi întors pe cealaltă parte, 
dar măcar va fi acoperit pentru puţină vreme. 

Se aşeză cu băgare de seamă pe marginea patului ca 
să-şi poată trece din nou degetele prin părul lui. Adormit, 
părea cu totul inofensiv. Cine ar fi zis, privindu-l în acele 
momente, că stă în puterea lui să o distrugă? 

— Nu te teme, spuse el dintr-odată, făcând-o să-i sară 
inima din piept. 

Camilla se ridică de pe pat şi făcu un pas înapoi, 
privindu-l fix. Arch nu se mişcă şi nici nu deschise ochii. 
Când bătăile inimii i se mai potoliră, făcu lampa mică, iar 
umbrele o împresurară. 

Cât de diferite erau lucrurile aici! Cât de diferit era el! 
Niciodată nu-l văzuse băut. Soţul ei fusese rău la beţie, dar 
Archie nu avea pic de răutate în el. Nici măcar când bea. 

Se apropie din nou de pat şi îngenunche pe podea. Îşi 
plimbă degetele prin părul lui. 

— Ideea lui Win e cu adevărat strălucită, şopti, dar mă 
tem că la sfârşit ne va frânge inimile. 

Se ridică, apoi îi sărută fruntea şi se strădui să ignore 
faptul că inima ei se frângea deja. 


Capitolul 11 


Îşi savurau ceaiul de la ora 5. Arch era aproape sigur 
de asta, în timp ce stătea la fereastră şi privea în grădina 
mamei sale. Nepoatele lui se aşezaseră pe scaunele lor 
micuţe la măsuţa făcută special pentru ele de Owen. 
Fiecare avea în dreptul ei un ceainic mic, ceşti şi 
farfurioare. Camilla, contesa de Sachse, stătea alături de 
ele şi le turna în ceşti un ceai imaginar. Arch era absolut 
fermecat de lipsa oricărei urme de prefăcătorie de pe chipul 
ei şi de plăcerea evidentă cu care se juca împreună cu cele 
mici. Soarta fusese crudă, într-adevăr, să o văduvească de 
prilejul de a avea şi ea fiice. 

— Poftim, bea asta, îi spuse mama lui, punându-i sub 
nas o ceaşcă de cafea neagră. 

Aroma aproape că-i provocă o revoluţie în stomac. 
Capul îi pocnea, trupul îi era lipsit de energie. Bău totuşi 
cafeaua, ştiind că altfel mama lui nu-i va da pace. Şi de-ar fi 
un moşneag, tot mama lui ar fi şi ar avea pretenţia să o 
asculte fără să crâcnească. lar ceva îi spunea că el ar 
proceda întocmai. 

— Îmi place de contesa ta, spuse ea încet, iar el fu 
convins că tonul vocii ei era scăzut din pricina durerii lui de 
cap. 

— Nu ea mea. 

Mai luă o înghiţitură şi simţi cum căldura lichidului îl 
inundă şi ajunge până la cap. Era sigur că îi pusese ceva în 
cafea. Cunoştea fel şi fel de remedii naturiste care făceau 
minuni. 

— Nu poate avea copii, completă el cu o voce 
scăzută, de parcă ar fi dezvăluit un secret trist. Ridică apoi 
ceaşca. N-ai cumva un remediu pentru asta? 

Ştia că, şi dacă ar putea avea copii, Camilla tot şi-ar 
dori să se mărite cu un duce. Se gândea însă că ar avea 
parte, în mod sigur, de prea mai multă fericire. 


Mama lui clătină din cap şi privi pe fereastră. 

— Mare păcat. Are atâta răbdare cu fetele. 

— Şi cu mine, de cele mai multe ori. M-a învăţat multe 
de când am ajuns la Londra. 

— l-ai mărturisit că o iubeşti? 

El înjură în gând. Mama lui ştiuse dintotdeauna totul. 
Era atotştiutoare. Uneori, capacitatea ei incredibilă de a 
afla adevărul era aproape înspăimântătoare. Ştia mereu 
dacă el şi Win se bătuseră chiar şi atunci când făcuseră 
eforturi uriaşe să nu se lovească în zona feţei şi să nu lase 
nicio urmă. Ştiuse, la un moment dat, că el trişase la un 
examen. Nu-i spusese nimic, doar îl privise, dar el îşi 
dăduse seama că ea ştie. Ştiuse când sărutase o fată 
pentru prima dată şi când dusese prima oară o tânără în 
hambar. Habar nu avea cum se făcea de ea ştia 
întotdeauna totul. Ştia şi atât. 

— Nu s-ar schimba nimic dacă i-aş spune, recunoscu 
el în cele din urmă. Ca să fiu sincer, nici nu ştiu dacă într- 
adevăr o iubesc. Îmi e dragă, asta e sigur, dar dincolo de 
asta... nu ştiu, spuse clătinând din cap. 

— Niciodată până acum nu ai adus acasă o femeie. 

— Nu puteam s-o las la conacul Sachse. 

— Nu văd de ce. 

Arch închise ochii. Durerea parcă sporise dintr-odată. 

— Îşi ţine trecutul ascuns. Despre al meu nu pune 
niciodată întrebări. Deşi toate lucrurile care mi s-au 
întâmplat înainte să o cunosc m-au format. Cred că acelaşi 
lucru se aplică şi în cazul ei. Am crezut că, dacă îi fac 
dezvăluiri, îmi va face şi ea. Nici măcar nu ştiu de ce îmi 
pasă. 

Ea îl bătu uşor pe braţ. 

— Cred că ştii. 

— Nu s-ar mulţumi niciodată cu mine. 

— Oricum, meriţi mai mult decât o femeie care doar 
s-ar mulțumi cu tine. 

— Simţi asta pentru că eşti mama mea. Dădu peste 
cap ce mai rămăsese din cafea, apoi îi întinse ceaşca goală. 
Am s-o duc să vadă şcoala. 


Lăsând-o pe mama lui acolo, se îndreptă spre o uşă 
laterală şi ieşi în grădină. Auzea tot mai clar râsetele 
Camillei şi pe ale fetelor. Dădeau un ceai dansant. N-ar fi 
vrut să le întrerupă jocul, dar voia să petreacă puţin de 
timp alături de Camilla. Considera şi că îi datorează scuze. 
Amintirile despre noaptea trecută erau vagi, iar cafeaua 
oferită de mama sa nu prea îl ajutase să îşi limpezească 
mintea. Camilla îşi ridică privirea spre el, de parcă i-ar fi 
simţit brusc prezenţa, îi zâmbi, iar căldura surâsului ei 
aproape că-l ţintui pe loc. Aparţinea acestui loc, dar, de 
îndată ce gândul îi încolţi în minte, ştiu că nu era adevărat. 
Ea voia rang, privilegii, voia simpatia Curţii. În acest mic 
colţ din nordul Angliei, nu exista nimic din toate acestea. 

— Milord, doreşti să ni te alături? întrebă ea. 

înţelese cu oarece dezamăgire că zâmbetul ei făcea, 
fără îndoială, parte din jocul pe care îl juca împreună cu 
nepoatele lui. 

— De fapt, milady, mă gândeam să te duc să vezi 
şcoala unde predam odinioară. 

— Mi-ar face plăcere, spuse ea, iar zâmbetul începu 
să îi capete un aer solemn, de parcă făcea trecerea din 
imaginar în lumea reală. lar acea trecere nu-i făcea 
neapărat plăcere. 

El îi oferi mâna. Ea purta mănuşi, el nu. Şi nici nu 
avea de gând să şi le pună. Nu aici, nu la Heatherton, unde 
veşmintele îi erau cândva banale, iar manierele, simple. O 
ajută să se ridice. 

— O să mergem pe jos, dacă nu te deranjează, spuse 
el. 

Camilla încuviinţă din cap şi-i privi mâinile. Îşi strânse 
buzele, de parcă s-ar fi pregătit să lanseze un comentariu 
despre ţinuta lui nu tocmai pusă la punct. Apoi păru că se 
răzgândeşte şi pur şi simplu îşi puse mâna pe braţul lui. 

— Condu-mă. 

Arch îşi privi nepoatele. 

— Mergeţi la bunica. 

Fetele o luară la sănătoasa. Arch ştia că vor face 
întocmai ce li se ceruse. Aşa mergeau lucrurile la ei în 


familie. Copiii le dădeau ascultare adulţilor. 

Drumul până în cealaltă parte a satului nu era lung, 
dar păru nesfârşit pentru că oamenii îl salutau aşa cum îl 
salutaseră cei din cârciumă, cu o seară înainte - ca pe un 
lord, nu ca pe un prieten. Arch simţea că devine tot mai 
tensionat, pentru că i se părea că e captiv între două lumi: 
cea în care se născuse şi cea pe care destinul o alesese 
pentru el. 

O conduse pe Camilla pe drumul plin de praf care se 
termina într-un cerc aflat în dreptul a trei clădiri: biserica, 
şcoala şi căminul şcolii. 

— E o şcoală cu internat? întrebă ea, punând în sfârşit 
capăt tăcerii stânjenitoare care se instalase între ei. 

Simţi o undă de bucurie auzind că ceva i-a trezit 
interesul. 

— Da, în cea mai mare parte. Părinţii din oraşele mai 
mari din vecinătate îşi trimit băieţii aici. Sunt cazaţi acolo, 
spuse el arătând spre clădirea de lemn, cu trei rânduri de 
ferestre, din depărtare. Băieţii de aici din sat vin aici doar în 
timpul zilei, după ce şi-au terminat treburile de pe lângă 
casă. 

Archie îi tratase pe toţi la fel, întrucât credea că 
educaţia îi face pe toţi să fie egali. 

— Nu găseşti că-i straniu că prezenţa e obligatorie, 
dar părinţii trebuie să plătească o taxă pentru şcolarizarea 
copiilor? întrebă ea. 

Prezenţa devenise obligatorie în 1876, dar Archie ştia 
că oamenii găseau mereu căi de a păcăli legea. Familiile 
mai sărace preferau să îşi trimită copiii la muncă. 

— Multe taxe sunt în funcţie de venitul familiei, şi 
există şi şcoli caritabile, explică el. 

Camilla îl privi cu buzele strânse. 

— Şi crezi că oferă acelaşi nivel de educaţie ca şcoala 
de aici? 

El oftă. 

„Recunosc că sistemul nu e perfect. Ce sugerezi? 

— Mai multă implicare a statului, mai multe dispoziţii 
şi proceduri. Soluţii prin care toată lumea să poată avea 


acces la educaţie de calitate, indiferent de venit. 

— Se pare că ai cugetat mult la asta. 

„E ceva ce-mi vine în minte când şi când. Nu-ţi poţi 
imagina cât de greu le este celor lipsiţi de educaţie să îşi 
îmbunătăţească nivelul de trai. 

— Parcă ai vorbi din experienţă. 

— Nu din cea proprie. Îşi întoarse privirea, părând 
brusc interesată de copacii de la marginea drumului. Dar 
am văzut greutăţile prin care au trecut alţii. 

— Deci nu te preocupă doar soarta săracilor, ci şi a 
celor fără educaţie. 

— Am numeroase preocupări. 

— Văd. 

Arch îşi dorea să afle cum o putea convinge să-l 
includă şi pe el pe lista preocupărilor ei. 

— Aici era clasa mea. 

O privi inspectând încăperea. Băncile erau aliniate în 
şiruri egale. Tabla unde scrisese pentru elevii lui. Rafturile 
pe care se aflaseră cândva cărţile pe care le folosise. 
Lăsase totul aici când plecase la Londra. Înlocuitorul lui încă 
nu se acomodase suficient ca să şteargă urmele prezenţei 
lui. Asta îl bucura, căci voia ca ea să-şi facă măcar o idee 
despre cine era el înainte să devină conte. 

Camilla se îndreptă spre fereastră şi privi spre 
pajiştea umbrită de copaci. Vedea în depărtare drumeagul 
pe care veneau părinţii care îşi aduceau copiii în prima zi de 
şcoală. 

— Cred că elevii tăi erau destul de distraşi de acest 
du-te vino pe care-l vedeau pe fereastră, spuse Camilla. 

— Nu mai distraşi ca mine. În zilele cu vreme extrem 
de plăcută, ţineam orele la umbra acelor copaci. 

— Ce neobişnuit! 

El luă o bucată de cretă, o azvârli în sus, apoi o 
prinse. li plăcea să-i simtă greutatea în palmă. Scrise pe 
tablă: „O dragoste mare duce la o pasiune la fel de mare”. 
Atinse tabla. Ea aruncă o privire plină de răceală asupra 
cuvintelor, apoi îşi îndreptă din nou atenţia asupra 
peisajului de dincolo de fereastră, în mod clar 


neimpresionată de sentimentele pe care el le pusese în 
cuvinte. Arch şterse tabla, întrebându-se ce-ar fi de făcut ca 
să-i reintre în graţii. 

— Noaptea trecută am visat că eram singuri la mine 
în cameră, spuse el, după ce luă hotărârea de a fi direct. 

Ea îl privi peste umăr, ţintuindu-l cu una dintre 
uităturile ei fixe. 

— Noaptea trecută erai beat mort. 

— Deci tu erai de-adevăratelea, nu vreo fantomă. 

— Cineva trebuia să te bage în pat şi, cum fratele tău 
aude mereu că îl strigă mama, am fost nevoită să mă ocup 
de tine. Poate ar trebui să-l vadă un doctor. Cred că e 
nebun de-a dreptul, pentru că eu, una, n-o aud niciodată 
chemându-l. 

El simţi că îl tachinează, că ştia foarte bine că vorbele 
lui Win erau doar un pretext ca să şteargă puţina. 

— Eu şi Win am avut mereu capacitatea extraordinară 
de a o auzi pe mama când alţii n-o aud. 

Era o veche înţelegere a lor să apeleze la această 
scuză când celălalt voia să fie singur cu o fată drăguță. 

— Nu cumva suferi şi de problema lui la ochi? întrebă 
ea pe un ton acru. 

— Nu, problema mea e la gură, zâmbesc necontrolat. 
Mai ales când văd o domniţă drăguță. 

— N-aş fi zis că eşti genul de bărbat care bea peste 
măsură. 

| se păru că simte în vocea ei o dezamăgire sinceră. 
Nu putea s-o condamne pentru asta, dar i se păru nedrept 
ca ea să-l învinuiască de vreme ce nu-l lăsase să-i arate 
adevăratele lui calităţi. 

— Oamenii caută evadarea în feluri diferite. Unii beau, 
alţii pur şi simplu întorc spatele şi pleacă. 

Ea îi zâmbi cu tristeţe. 

— Sau devin de gheaţă. 

— Nu e nevoie. Nu cu mine, cel puţin. 

— De ce anume încerci să fugi, Archie? 

îngrijorarea din vocea ei îl surprinse şi îl încântă. 
Traversă încăperea până ce ajunse lângă ea, se rezemă cu 


umărul de perete şi privi afară, având grijă să o poată 
vedea şi pe ea cu coada ochiului. 

— Îmi lipseşte onestitatea unei vieţi simple. 

Ea clătină din cap. 

— Onestitatea? 

— Te prefaci că eşti o contesă de gheaţă, dar nu eşti. 
Când mergeam împreună la baluri, am văzut atâţia oameni 
care-i privesc pe ceilalţi de sus şi nu pot pricepe de ce-ar 
vrea să facă asta. Ce au de câştigat? Un fals sentiment de 
superioritate? Eu preţuiesc truda, Camilla. Preţuiesc 
capacitatea omului de a judeca, de a gândi. Preţuiesc 
marele opere literare. Preţuiesc omul şi tot ceea ce a 
realizat. Balurile le găsesc anoste, conversațiile de la cinele 
festive mi se par lipsite de pasiune. Şi bravo lui Lady Jane 
Myerson pentru că a avut îndrăzneala să nu poarte mănuși 
în public. Îşi mută privirea asupra ei, văzând-o pe ea şi 
numai pe ea. Ştiu că nu sunt demn de titlul... 

— Nu cunosc pe nimeni mai demn de acest titlul. 

Îi mângâie obrazul cu mâna înmănuşată. Era pentru 
prima dată când ea era cea care iniţia o apropiere între ei, 
iar el îşi dorea cu ardoare ca ea să urmeze exemplul lui 
Jane Myerson şi să-şi dea jos afurisita de mănuşă. 

— N-am cunoscut în viaţa mea pe cineva care crede 
cu atâtea pasiune în lucrurile pe care le consideră 
importante. Nici n-am cunoscut pe cineva care consideră că 
pasiunea există şi dincolo de dorinţele carnale. 

— Există pasiune şi în artist, în scriitor, în arhitect, în 
constructor, în orice persoană căreia chiar îi pasă de ceea 
ce face. Pasiunea nu se regăseşte doar între cearşafuri... 
Vocea lui se stinse, ca şi cum ar fi înţeles ce implicaţii ar fi 
avut vorbele sale, şi-i evită privirea. Pentru tine nu s-a 
regăsit niciodată între cearşafuri, aşa e? 

Camilla îşi luă mâna de pe obrazul lui. 

— Nu. 

— Ţi-aş putea oferi acea pasiune. 

— Nu simt nicio ezitare în vocea ta şi nu mă pot hotărî 
dacă eşti cu adevărat priceput sau doar arogant. 

El îi prinse bărbia şi îi întoarse faţa spre el. 


— Îţi făgăduiesc că alături de mine vei cunoaşte 
pasiunea. 

— Am secrete, Archie. Sunt ale mele, le voi păstra şi 
mă vor împiedica mereu să vin în patul tău. 

— Dar poate nu mă vor împiedica să vin eu în al tău. 

Ea râse uşor, iar sunetul vocii ei îl atinse profund. 

— Mă ispiteşti cu adevărat, Lord Sachse, dar mă tem 
că ai fi teribil de dezamăgit de ce-ai descoperi cu mine în 
pat. 

— Nu cred că e cu putinţă. 

— Are legătură cu dorinţa te de sinceritate şi cu 
disprețul faţă de ce se află doar la suprafaţa individului. Ce 
vrei tu e dincolo de ce-ţi pot oferi. 

— M-aş mulţumi şi cu mai puţin, spuse el, surprins de 
tonul aproape disperat al vocii lui. 

— N-ar trebui şi n-am să îngădui aşa ceva. 

Îşi ridica din nou zidul de gheaţă, iar el începea să 
obosească să-l escaladeze. Facă-se cum i-o fi voia. Nu 
putea exista pasiune dacă nu exista măcar un dram de 
interes. Şi cunoştea o mulţime de femei care s-ar arăta 
interesate. 


— Oh, milord, nu-mi vine să cred că m-aţi ales pe 
mine. 

În timp ce se dezbrăca, nici lui Arch nu prea îi venea 
să creadă că o alesese tocmai pe Bessie. Vocea fetei era 
gâtuită, entuziasmul  e-aproape palpabil, dar toată 
încântarea ei nu avea legătură cu el, cu bărbatul Archie, ci 
părea să plece de la faptul că acum era un blestemat de 
conte! 

— N-am avut niciodată un conte în patul meu. 

Îi spusese şi îi repetase aceste cuvinte pe drumul de 
la Mistreţul. Când ajunsese la cârciumă, cu ceva vreme în 
urmă, îi spusese cârciumarului că în seara cu pricina nu l-ar 
interesa doar să bea nişte beri. In scurt timp, două dintre 
fetele care serveau îi acordau toată atenţia lor. Ar fi putut 


să le aleagă pe amândouă dacă are fi avut chef de dezmăţ 
total. Însă nu dorea decât să se descarce de toată 
tensiunea ce părea să sporească de la o zi la alta, pe 
măsură ce devenea tot mai frustrat în legătură cu Camilla. 

— Dacă ştiam, schimbam aşternuturile... 

— Aşternuturile sunt în bună regulă. 

Nu o preocupase niciodată starea aşternuturilor. El 
ştia asta pentru că nu era prima dată când ea îl invita în 
modesta ei căsuţă şi nici întâia oară când el accepta 
invitaţia. 

— Numai să-mi spuneţi ce poftiţi, spuse ea. Fac orice. 
Vreau să-i fac pe plac Excelenței Sale. 

— Un bun început ar fi să nu-mi mai spui Excelenţă. 

O răsturnă pe pat şi începu să-i ciugulească gâtul. 

— Nu mi-am dat jos toate hainele. 

Evident că nu. Doar nu era orb. 

— Ţi le dau eu jos, spuse el, şi începu să tragă de 
câteva panglici. 

— Dar nu trebuie să vă munciţi. Sunteţi conte. 

El nu-şi putu reţine un oftat de nemulţumire. 

— Nu mi se pare tocmai muncă. Îmi place să dezbrac 
o femeie. Prelungeşte momentul şi plăcerea. 

— Dacă aşa vreţi... 

— Aşa vreau, da. 

Adevărul era că ar fi preferat un dram de 
spontaneitate şi o dovadă că ea chiar îl doreşte. incepu să 
se ocupe din nou de panglici. 

— Cum vreţi să vă ating? vru ea să ştie. 

— Cum îţi place. 

— Vreţi să îmi folosesc gura? Mâinile? 

El scrâşni din dinţi. 

— Foloseşte ce-ţi face plăcere. 

— Dar dumneavoastră sunteţi persoana importantă. 
Pe dumneavoastră trebuie să vă mulţumesc. 

Şi chiar l-ar fi mulţumit dacă nu şi-ar mai fi făcut 
atâtea probleme. Scoase un geamăt prelung, se dădu jos 
din pat şi începu să se plimbe prin cameră. Picioarele lui 
goale păşeau pe covoare făcute din zdrenţe şi pe podele ce 


nu fuseseră lustruite într-atât încât să reflecte totul în jur. 
Ceea ce era bine, pentru că tot ce vedea în jur era atât de 
tern. Işi blestemă imediat gândul. Nu voia să găsească 
acum cusururi unui univers din care făcuse cândva parte. 

— Imi pare aşa de rău, milord. Nu am vrut să vă 
nemulţumesc. 

El se întoarse spre ea. Stătea ghemuită în pat şi îşi 
cuprinsese genunchii cu mâinile. 

— Nu m-ai nemulţumit. 

— Dar aşa păreţi. 

El privi în jos. Da, cam aşa stăteau lucrurile. Situaţia 
arăta destul de tristă. Nu se vedea nici urmă de entuziasm 
acolo jos, cu siguranţă, îşi trecu mâinile prin păr. Nu-şi 
putea aminti să fi avut vreodată o idee mai proastă decât 
să-şi găsească o fată într-o cârciumă ca să îşi potolească 
poftele cu ea. De fiecare dată când ajunsese în pat cu o 
femeie, o făcuse pentru că existase o atracţie reciprocă, 
pentru că amândoi se doriseră şi totul cursese firesc înspre 
a face dragoste. Niciodată dorinţa nu fusese doar a unuia 
dintre ei, aşa cum se prezentau lucrurile în situaţia 
dezastruoasă în care se afla acum. El o dorea, în timp ce tot 
ce dorea ea era să îi facă pe plac. 

— Imi pare rău, Bessie, a fost o greşeală. 

— Nu, nu! Nu a fost, spuse ea, ridicându-se în 
genunchi. Daţi-mi încă o şansă. Am să fac să vă placă, 
promit. 

El se aşeză pe marginea patului, îi mângâie obrazul, 
trecându-şi degetele prin pletele ei negre. 

— Nu despre asta e vorba. Nu am greşit pentru că te- 
am ales pe tine, ci pentru că am crezut că voi găsi prea 
uşor ceea ce căutam. Eşti o femeie încântătoare şi ai cele 
mai bune intenţii. Se aplecă şi o sărută pe frunte. Nu de 
tine sunt dezamăgit, ci mai curând de mine. 

— Dar, dacă îmi spuneţi ce voiţi, aş face să nu mai fiţi 
dezamăgit. 

Nu înţelegea nimic. lar el nu voia să îi spună ce 
dorea... Voia să se piardă într-o pasiune unde nu era nevoie 
de explicaţii şi de justificări. O prinse de bărbie şi îi făcu 


ştrengar cu ochiul. 

— Hai să uităm că am fost aici în noaptea asta, bine? 

— Dacă aşa vreţi... 

Din nou era vorba despre ce dorea, despre ce voia el, 
Excelenţa Sa. lar ce dorea se şi înfăptuia. Se gândi că poate 
ar trebui să se simtă recunoscător. Să îşi schimbe felul de 
gândi. Nu se simţea deloc în largul lui în postura de conte. 

— Aşa vreau. 

Se ridică de pe pat, îşi luă pantalonii de pe scaunul 
din apropiere şi înlemni când auzi venind din depărtare un 
dăngănit de clopot. 

— E alarma de incendiu, vesti Bessie. 

Spre deosebire de cei din Londra, localnicii din 
Heatherton nu aveau un motor pe aburi care să pompeze 
apa. Depindeau de un motor manual, de găleți şi de o 
mulţime de mâini capabile. Arch îşi trase repede pantalonii 
pe ei şi îşi încheie nasturii. Cu restul hainelor îngrămădite la 
subraţ, ieşi în fugă pe uşă. 


Totul se transformase în nebunie, haos, teroare. 

Camilla zăcuse în pat cu gândul la Archie. Oare chiar 
o dorea? O înspăimânta ideea. Soţul ei cu siguranţă nu o 
dorise. Voise să o rănească, dar ce văzuse în ochii lui Archie 
nici că putea fi mai departe de aşa ceva. Nimeni nu o putea 
dori cu adevărat pe femeia care pretindea ea că este când 
ieşea în lume. Ştia asta. Însemna că, dacă el o dorea, 
văzuse dincolo de carapacea cu care se proteja, lucru ce o 
îngrozea şi mai mult, o împiedica să doarmă. Aşa că era 
trează când se dăduse alarma de incendiu. 

leşi grabnic pe hol şi aproape căzu la pământ când 
Winston trecu în goană pe lângă ea. 

— Arde şcoala! strigă el. 

— Unde e Archie? întrebă ea. 

— Probabil e deja acolo. 

Apoi Winston se făcu nevăzut, iar Camilla ieşi în fugă 
după el, fără să se mai gândească vreo secundă că nu era 


îmbrăcată cum se cuvine. Archie ieşise în oraş ceva mai 
devreme, iar dacă încă nu se întorsese însemna că Winston 
avea dreptate şi că Archie ar fi acolo, la incendiu, încercând 
să îşi salveze mult iubita şcoală. Ştiind că era din cale-afară 
de săritor, Camilla se temea că el se va pune în pericol. 

Gândul că el ar putea muri în incendiu aproape că o 
făcu să se chircească de durere. Se împiedică, apoi se 
îndreptă şi-şi continuă drumul în mare grabă. Îl văzu pe 
Winston gonind călare. La naiba! De ce nu se gândise să 
dea mai întâi de el? De ce crezuse că el se va grăbi către 
incendiu? 

Privi spre hambar, dar renunţă la gândul de a lua un 
cal şi continuă să alerge, aproape dorindu-şi să fi avut o 
pereche de patine cu rotile. Nu-şi amintea să mai fi alergat 
din vremea când era copilă. Auzi un tropăit, un zgomot de 
copite. 

— Lady Sachse! 

Se opri şi se întoarse exact când o căruţă opri lângă 
ea. Se trezi trasă sus, în spate, cu servitorii, şi nu tocmai 
ceremonios. Inainte să îşi recapete răsuflarea sau să spună 
ceva, vizitiul deja mâna caii. O văzu pe mama lui Archie 
stând pe capră lângă vizitiu, care de fapt era grăjdarul. 

Căruţa se îndreptă spre oraş şi porni pe drumul ce 
ducea către şcoală. Vedea cum flăcările se preling pe cerul 
nopţii, de parcă focul ar fi vrut să mistuie şi stelele, nu doar 
clădirea. Săgeata rece a terorii îi străpunse inima. Nu 
şcoala ardea, ci clădirea în care dormeau elevii. 

Nu-şi aminti apoi când se opri căruţa, nici când sări 
din ea. Ştia doar că îşi făcea loc prin mulţimea de oameni. 
Slavă cerului că aveau o pompă de apă. Văzu cum câţiva 
bărbaţi pompau, în timp ce altul ţinea un furtun şi îl 
îndrepta în aşa fel încât apa să ţâşnească tot mai sus, spre 
clădirea în flăcări. Alţi bărbaţi se aşezaseră în şir, dându-şi 
unul altuia găleți cu apă şi aruncându-le spre partea de jos 
a căminului. 

Dar copiii, unde erau copiii? Văzu apoi patru micuţi 
strângându-se unul într-altul. Nişte băieţei cu feţele mânijite 
şi ochii măriţi de groază. Se lăsă la pământ şi îi cuprinse cu 


braţele pe cei doi care se aflau mai aproape de ea, 
întinzându-se apoi să îi consoleze şi pe cei la care nu 
putuse să ajungă. 

— Sunteţi bine? 

Băieţii dădură din cap. 

— Lordul Sachse a intrat să îl ia şi pe Tim, spuse unul 
dintre ei. Trebuia să iasă până acum. 

— Să iasă? Adică a intrat în clădire? 

Băiatul încuviinţă. 

— Ne-a scos mai întâi pe noi, dar nu îl găseam pe Tim. 

— Oh, Dumnezeule mare! 

Camilla reuşi cumva să îi prindă în îmbrăţişare pe toţi 
cei patru copii. Simţea nevoia nu doar să ofere consolare, ci 
să şi primească. Privi înspre clădirea din care se înălţau 
coloane de fum negru. 

Flăcările apăreau şi dispăreau ca nişte săgeți. Era cu 
neputinţă ca Archie să fie acolo. Sigur ieşise, doar că băieţii 
nu îl văzuseră. Dar dacă nu ieşise? 

— Rămâneţi aici, le ceru. 

Se ridică şi alergă spre clădire. Nu prea ştia ce să 
facă, să intre ca să-l găsească ori să strige din uşă, ca el să 
o audă şi să îşi dea astfel seama unde era ieşirea. Aproape 
că ajunsese, când un braţ îi înşfăcă mijlocul şi se trezi în 
aer, apoi readusă cu picioarele pe pământ. 

— Stai aici, contesă. Unde crezi că te duci? 

Îşi ridică privirea şi zări chipul înnegrit al lui Win. 

— Archie e acolo, înăuntru. 

— Ştiu. 

În voce i se simţea resemnarea. 

— Atunci fă ceva să-l scoţi de acolo. 

— Nu-i nimic de făcut. 

Vorbele îi sunară ca de pe lumea cealaltă. Nu, nu! Ştia 
ce înseamnă să se simtă neputincioasă şi-şi jurase că nu se 
va mai simţi aşa niciodată. 

— Lasă-mă să mă duc. 

— Nu. 

începu să îl lovească în cap şi umeri. 

— Lasă-mă! Trebuie să-i vin în ajutor! 


— Dacă intri acolo, iar între timp el iese şi află unde 
te-ai dus, se va duce după tine. 

Incepu din nou să îl lovească, să îl zgârie, să îl muşte. 

— Lasă-mă! 

Işi recâştigă pentru puţin timp libertatea, dar nu făcu 
mai mult de câţiva paşi, şi Winston o înşfăcă din nou. 

— Nu ajuţi pe nimeni în felul acesta! strigă el. 

lar îl lovi. 

— Nu-l poţi lăsa să moară! Nu poţi! 

Era disperată să scape din strânsoarea lui, înnebunită 
să poată face ceva. Nu putea îndura gândul de a-l pierde pe 
Archie în incendiu... Când se uită înspre clădire, abia mai 
putea vedea din cauza lacrimilor. Dar tocmai atunci îl 
observă. Era aplecat în faţă şi se îndepărta alergând 
dinspre clădire. Ţinea ceva în braţe. Brusc se auzi un 
trosnet. Bum! 

Winston îşi slăbi strânsoarea. 

— Uite-l. 

— Văd, răspunse ea şi se ridică în picioare. 

Oamenii strigau, iar unul dintre zidurile clădirii se 
prăbuşi. Archie se ghemui şi mai mult, gonind cât mai 
departe de clădirea care cădea. Se grăbea tocmai spre 
locul unde îl aştepta ea. Ajunse lângă Camilla împleticindu- 
se, tuşind şi scuipând. Avea pe el doar pantalonii. 

— Eşti ars, spuse ea. 

— Sunt bine. Ai tu grijă de băiat? 

— Nu te poţi întoarce acolo! 

El clătină din cap. 

— Nici nu-i nevoie. El era ultimul. Dar trebuie să ajut 
la pompă. 

— Clădirea nu mai poate fi salvată. 

— Nu, dar asta nu înseamnă că focul ne va învinge. 

O sărută atât de iute şi de apăsat că, până îşi dădu ea 
seama de cele întâmplate, el dispăruse deja. Camilla îi 
acordă apoi toată atenţia băiatului adus de el. Tim, parcă 
aşa spusese cineva că îl cheamă. Avea nişte ochi atât de 
mari... Toţi copiii aveau ochii aşa de mari şi n-ar fi trebuit 
să vadă o asemenea nenorocire. La naiba cu toate! Archie 


avea dreptate. Nu aveau să se lase învinşi. 

Incendiul mai dură ore bune. Camilla avusese 
dreptate. Clădirea unde se aflau dormitoarele copiilor nu 
mai putea fi salvată. Aşa că oamenii au făcut tot ce au 
putut ca să salveze şcoala. Stropiră pajiştea şi copacii 
dintre cele două clădiri. Stropiră şi şcoala. lar când nu mai 
rămase nimic de făcut, aşteptară până ce se stinse şi 
ultimul jăratic. 

Arch o găsi pe Camilla singură, cu o găleată în mână. 
O văzuse trudind cot la cot cu sătenii, după ce copiii 
fuseseră duşi la culcare. Cei ale căror familii nu locuiau în 
apropiere fuseseră luaţi în grijă de părinţii colegilor lor. A 
doua zi, Arch avea să-l ajute pe director să transforme una 
dintre sălile de clasă în dormitor temporar, până ce noul 
cămin va fi gata. 

Numai că în acel moment nu se gândea deloc la toată 
munca ce va trebui depusă în zilele următoare, ci cum să-şi 
mişte trupul istovit de-a lungul pajiştii ca să ajungă la 
Camilla. 

— Cum s-a întâmplat? întrebă încet când ajunse lângă 
ea. 

— Unul dintre băieţii mai mari a recunoscut că şi-a 
pus sub pat o lumânare ca să citească. Pare-se că a 
adormit înainte să o stingă. Are câteva arsuri, dar se va 
face bine. 

li luă găleata din mâna înţepenită. 

— Haide, trebuie să te ducem acasă. 

Se întoarse spre el cu o sălbăticie pe care nu i-o mai 
văzuse vreodată. Incepu să-l lovească în umeri şi piept. 

— Ai intrat în clădirea în flăcări! 

El o apucă de încheieturi. 

— Am ajuns aici printre primii. 

— Puteai să mori! 


Camilla arăta de parcă era gata să se prăbuşească 
precum clădirea incendiată, iar el fu uimit că reuşea totuşi 
să rămână în picioare. Chipul îi fu inundat de lacrimi. 

— Winston n-a vrut să mă lase să intru. Mi-a fost atât 
de frică. Dacă n-ai mai fi putut să ieşi? Eşti aşa de 
împrăştiat câteodată, atât de pierdut în cărţile tale idioate, 
de parcă nu vezi realitatea din jur. 

— Văd realitatea unui incendiu. 

— N-aş fi putut să te salvez. 

— Ah, Camilla, curajoasa mea. O ridică în braţe şi îi 
simţi obrazul înlăcrimat lipindu-i-se de umăr, ca un balsam 
pentru arsurile lui. Hai acasă. 

— Pot merge şi singură. 

— Şi eu. 

— Tu eşti conte. Ar trebui să pui un servitor să mă 
care. 

— Nu-i niciun efort să merg cu tine în braţe. Ba chiar 
îmi place. 

— Sunt atât de obosită, Archie. 

— Ştiu. Am să-i spun cameristei să-ţi pregătească baia 
şi pe urmă te vom băga în pat. 

Când ajunseră acasă, toată lumea era încă agitată. 
Arch ştia că fuseseră cu toţii la stingerea incendiului, dar nu 
rămăseseră la fel de mult ca el. Îl puse pe Win să urce cada 
de baie în camera ei, iar el o aşeză pe Camilla în pat. Nu îşi 
dădea seama dacă era în stare de şoc sau pur şi simplu 
epuizată. Îi ceru cameristei să o ajute să se îmbăieze şi 
promise că se va întoarce cu ceva pomezi după ce Camilla 
îşi va fi terminat baia. În timp ce aştepta, hotărî să se spele 
şi el bine. Era în bucătărie când Win intră peste el. 

— Micuta ta contesă a fost o adevărată tigroaică în 
noaptea asta. 

— Mi-a spus că a încercat să intre în clădire. 

— Aşa e. Aproape că n-am reuşit s-o ţin. Nu e genul 
de femeie pe care să vrei s-o înfurii, aşa-i? 

— Aşa-i, nu e, răspunse Arch în timp ce se usca. 

— Nu ţin minte să te fi văzut mergând la incendii pe 
jumătate dezbrăcat. 


Heatherton era o comunitate mică, unde anumiţi 
bărbaţi erau desemnaţi să intervină în caz de incendii, ca 
să se ştie mereu cine conduce lupta cu flăcările şi pe cine 
se putea conta să fie la locul incendiului. Când auzise 
alarma, Arch reacţionase conform vechiului obicei. 

— N-ai nimic de zis? întrebă Win. 

— Aveam treabă. 

Win zâmbi. 

— Ştiu. Bessie a trecut pe aici să îţi aducă pantofii. 
Pare-se că ţi-ai luat hainele, dar ai uitat pantofii. Mereu a 
fost o fată de nădejde. 

— Mai bine să păstrăm vizita ei între noi, ca fraţii, 
bine? 

— Desigur. Ca şi vizita ta în casa ei. 

Arch era rupt de oboseală şi nu avea niciun chef de 
umorul enervant al lui Win. Luă borcanul cu pomadă din 
dulăpiorul unde îl ţinea mama sa şi ieşi din cameră. 

— A fost de-a dreptul uimitoare contesa ta. N-aş fi 
crezut că va sări în ajutor. 

Arch îşi privi fratele peste umăr. 

— E bună la inimă, Win. Dar nu lasă asta să se vadă, 
de parcă i-ar fi teamă că îi va fi călcată în picioare. 

— Mai bine-ai avea grijă de inima ta, frate. 

Nu credea că inima îi era în vreo mare primejdie. 
Traversă casa şi urcă scările până la camera ce fusese 
cândva a lui Nancy şi pe care acum o folosea Camilla. Bătu 
uşor la uşă, iar de partea cealaltă se auziră paşi. Uşa se 
deschise, şi apăru Frannie. 

— Lady Sachse a terminat baia? întrebă Arch. 

— Da, milord. Mă pregăteam să-i împletesc părul. 

— Mă ocup eu. 

Făcu un pas înapoi şi făcu un semn din cap. Frannie 
deschise gura să spună ceva, apoi renunţă. Ştia că nu era 
cazul să ia la întrebări un conte şi înţelegea cât de 
important era ca lucrurile personale să rămână personale. 
El nu avea nicio temere că se va afla dincolo de aceşti 
pereţi despre această vizită la ceas târziu în noapte... sau 
la ceas devreme de dimineaţă. 


Ea făcu o scurtă reverență, apoi porni grăbită pe 
culoar. Arch intră în cameră şi avu o mică ezitare înainte de 
a închide uşa. Camera mirosea a Camilla. A izul ei de 
trandafiri. Se gândi că, dacă inspira suficient de profund şi 
de des, va putea şterge duhoarea de fum şi de resturi 
carbonizate. 

Camilla stătea la măsuţa de toaletă, cu ochii aţintiţi în 
oglindă. Părea că priveşte reflexia lui, în timp ce se apropia, 
nu pe ai ei. Nu era nici timidă, nici speriată, aşa că, dacă n- 
ar fi fost de acord ca el să închidă uşa, el ştia că s-ar fi făcut 
auzită. 

Purta o cămaşă de noapte curată. Părul îi era 
despletit, ca o perdea de cosiţe castanii-aurii, atârnând cu 
puţin peste scaunul pe care stătea. Ochii li se întâlniră în 
oglindă. Privirea ei avea un aer pierdut, de parcă nu şi-ar fi 
revenit încă din şocul provocat de evenimentele de peste 
noapte. 

Chiar dacă o dorea cu pasiune, ştia că n-o va face a 
lui acolo, sub acoperişul casei părinteşti. Avea nevoie însă 
de oricât de puţin îşi puteau oferi unul celuilalt, iar dacă 
acel ceva însemna doar prezenţa ei, era îndeajuns. 

Traversă încăperea, îngenunche în faţa ei şi îi arătă 
borcanul cu pomadă. 

— Pe când locuiam aici, eram pompier voluntar. Nu 
eram prea grijuliu şi din când în când mă ardeam. Pomada 
asta e făcută de mama. Nu ştiu ce pune-n ea, dar face 
foarte bine. 

— Nu m-am ars, spuse ea încet. 

— Nu, răspunse el, întorcându-i mâna ca să îi vadă 
palma. Dar nu eşti tocmai obişnuită să cari găleți pline. 

| se strânse inima la vederea cărnii vii şi sfârtecate. Te 
temuse că are băşici, dar muncise atât de mult că i se 
rupseseră fâşii din piele. El desfăcu borcanul şi luă cu 
degetul un pic de pomadă pe care i-o întinse cu mare grijă 
şi cu tandreţe în palmă. 

— Putea şi Frannie să facă asta. 

EI îşi ridică privirea. 

— Ai prefera să fie Frannie aici? 


Ea clătină uşor din cap. El îi zâmbi. 

— Mă bucur. 

li luă cealaltă mână şi aplică pomadă pe pielea 
chinuită. 

— E mai bine? 

— Da. 

După ce termină de aplicat crema, se lăsă uşor pe 
spate şi îi ridică un picior. Era atât de mic şi delicat. Nu 
suporta să-l vadă aşa de zgâriat, tăiat şi lovit. 

— Ah, Camilla, uită-te la bietele tale picioare. 

— Nu, mulţumesc, mai bine nu. 

— Ce-a fost în mintea ta de-ai plecat din casă fără 
pantofi? 

— Nici tu n-aveai pantofi. 

— Când eram mic, nici nu prea purtam. Doar iarna. 
Picioarele mele sunt mai călite decât ale tale. 

Cu multă blândeţe, îi aplică încă un pic de cremă pe 
tălpi. Avea nişte degete atât de mici. Se întrebă cum ar 
reacţiona Camilla dacă i-ar prinde unul între buze sau dacă 
i-ar săruta adorabila boltă a piciorului. 

— Nu-ţi era teamă, Archie? 

Întrerupându-şi şirul gândurilor şi al gesturilor, îşi 
ridică privirea spre ea. 

— Nici nu m-am gândit la pericole. Mă gândeam însă 
că, dacă nu îl găsesc repede pe băiat şi nu ies degrabă, n-o 
să te mai văd niciodată. Şi nu eram dispus să fac un 
asemenea sacrificiu. 

Ochii Camillei se umplură de lacrimi. Îi îndepărtă părul 
de pe frunte. 

— Eşti diferit de toţi cei pe care i-am cunoscut. Nu eşti 
arogant, sofisticat, irascibil. Eşti lipsit de egoism. Eşti teribil 
de bun. Abia dacă ştiu ce să cred despre tine. 

— Nu mă mai compara cu alţii şi acceptă-mă aşa cum 
sunt. 

— Dacă ai fi murit în noaptea asta, aş fi suferit 
cumplit. Nu vreau să sufăr. 

— Dacă nu suferi niciodată, nu ai cum să cunoşti 
marea fericire. Recompensele nu vin dacă nu-ţi asumi 


riscuri. Altfel, totul ar fi simplu, iar viaţa ar fi teribil de 
anostă. 

— Vrei să-mi risc inima, dar inima mea nu e de pus la 
bătaie. 

— Ba da. Doar că ai ferecat-o. Dă-i o şansă. Elibereaz- 
O. 

— Îmi ceri prea mult. 

— Atunci mă voi strădui să o eliberez eu. 

Coborându-şi uşor capul, îi sărută talpa. Simţi cum 
degetele i se zbat în aer. N-o putea învinui pentru că se 
temea, însă chiar ştia ce sentiment minunat poate fi 
dragostea şi câtă împlinire poate aduce. Văzuse asta la 
părinţii lui. Vedea şi la Nancy. 

Se ridică şi o luă în braţe. Simţea că acolo era locul ei, 
cu capul cuibărit în scobitura umărului său. O duse spre pat 
şi o aşeză, apoi o înveli cu păturile. 

— Incă sunt tare înspăimântată, spuse ea cu glas 
scăzut. N-ai vrea să mă ţii în braţe? Doar să mă ţii în braţe. 

— Fac orice-mi ceri. 

Se întinse în pat şi o trase uşor înspre el. 

— Bărbatul meu nu m-a ţinut niciodată în braţe. 

— Te-aş ţine noapte de noapte, toată noaptea, pentru 
plăcerea de a-ţi simţi căldura trupului alături de trupul meu, 
de a-ţi simţi mirosul împresurându-mă, de a te auzi cum 
respiri, de a şti că eşti a mea. 

Işi schimbă poziţia corpului. Nu mai stătea întins pe 
spate, ci o putea privi direct. O sărută, ştiind că nu vor 
merge dincolo de atingerea buzelor. Avea gura cea mai 
dulce cu putinţă. Fu tentat să siluiască, să ia, să posede... 
dar nu era momentul. Nu avea să profite de temerile ei şi 
de recunoştinţa pe care o simţea pentru că el supravieţui 
se. 

Simţea că în noaptea aceea ea făcuse un mic pas, dar 
unul important. Băgase cheia în lacătul ce-i fereca inima. 
Răsplata lui va veni doar dacă o va întoarce cu mare 
băgare de seamă, în aşa fel încât ea să nu aibă vreun 
regret. N-ar trebui să o apuce deloc pe această cale, pentru 
că avea într-adevăr nevoie de un moştenitor. Dar, pe 


măsură ce sărutul devenea tot mai pasional, Arch îşi zise că 
va lăsa pentru mai târziu grijile pentru responsabilităţile ce- 
i reveneau prin titlu. Pentru restul nopţii, ce mai rămăsese 
din ea, avea să fie mulţumit cu ce avea. Mulţumit să o ţină 
în braţe, să o guste, să-i simtă trupul lângă al lui. 

Se retrase o clipă şi o privi. Cât îşi dorea să dea 
păturile la o parte, să-i ridice cămaşa de noapte şi să-şi 
umple simţurile cu imaginea goliciunii ei în acest pat. In 
schimb, o sărută din nou şi îi şopti: 

— Dormi. 

Apoi o ţinu în braţe, şi tot trupul îl durea nu din cauza 
suferințelor îndurate peste noapte, ci pentru că îi refuzase 
eliberarea de dorinţă de care avea nevoie cu atâta 
disperare. 

Urmau să plece la conacul Sachse peste câteva zile. 
Abia acolo îşi va putea începe adevărata campanie la finalul 
căreia îi va descuia lacătul inimii şi o va ademeni în patul 
lui. 

— Archie? 

— Mmm? 

O mângâie absent pe spate. 

— Chiar am plâns când a murit Lucien. Nu-mi pot da 
seama de ce, întrucât l-am disprețuit. 

— De uşurare, poate. 

— Nu. De uşurare am râs. Cred că, una peste alta, a 
dus o viaţă foarte tristă. Îmi fac griji că acelaşi lucru se va 
spune şi despre mine. 

Arch întoarse din nou faţa spre ea. 

— Nu se va spune aşa ceva. Aşa cum plănuieşti să îmi 
lauzi virtuțile în faţa tuturor doamnelor nemăritate din 
Londra, la fel o să te ridic şi eu în slavă în faţa tuturor celor 
cu care o mă întâlnesc. 

— Am atât de puţine calităţi. 

— Dimpotrivă, contesă, ai mai multe decât îţi dai 
seama. g 

— Unde-ai fost mai devreme? întrebă ea. Inainte de 
incendiu. Arch închise ochii, gândindu-se la o minciună, dar 
hotărî că vrea să fie sincer cu ea în tot şi toate. Deschise 


ochii şi, din penumbră, îi susţinu privirea. 

— Eram cu o tânără care voia să fie cu un conte. Nu 
ştiu cum se descurcă aristocrații. Mi s-a părut foarte 
neplăcut să fiu în compania cuiva care refuză să vadă 
dincolo de titlul meu. 

— Cu timpul, o să te obişnuieşti. 

— Nu cred că voi reuşi vreodată. 

— Era drăguță? 

— Nu aşa de drăguță ca tine. Şi, ca să ştii, nu s-a 
întâmplat nimic între noi. Doar am vorbit. 

— O să te mai vezi cu ea? 

— Nu. Am descoperit că nu e ce-mi doresc şi nici eu 
nu sunt ce-şi imagina ea. 

— Archie, mi-a fost teamă că vei muri în noaptea asta. 

— Ştiu. 

— Mi-a fost teamă că vei muri fără să ştii că ţin tare 
mult la tine. Îi dăduse o scânteie de speranţă, dar pentru 
ce? Puteau ţine unul la celălalt. Chiar se puteau iubi. Dar, în 
final, nu vor face decât să se rănească unul pe celălalt. 


Capitolul 13 


Camilla era o văduvă care niciodată în viaţa ei nu 
dormise o noapte întreagă alături de un bărbat. Vizitele 
nocturne ale soţului fuseseră mereu scurte şi la obiect. Cu 
excepţia prilejurilor când era beat şi venea special ca să o 
chinuiască. În acele momente, părea că timpul pe care îl 
petrecea la ea în cameră nu se mai termina. 

Pentru că picioarele o dureau cumplit din pricina 
zgârieturilor şi a rănilor din noaptea trecută, Camilla se 
sprijini de braţul lui Archie şi păşi cu băgare de seamă 
printre rămăşiţele a ceea ce fusese căminul elevilor. Işi 
imagina că durerile ar fi fost şi mai crunte dacă el n-ar fi 
uns-o cu pomadă înainte de culcare. lar inima parcă îi era 
chiar mai puţin rănită. 

Nu avusese niciodată parte de asemenea grijă şi 


încredere. Cu siguranţă datorită acelei încrederi putuse 
adormi atât de repede. Aproape că nu-şi revenea din 
sentimentul minunat pe care îl avusese când se trezise şi îl 
văzuse culcat lângă ea, cu obrazul lipit de creştetul ei şi cu 
un braţ în jurul ei. 

Nu intenţionase să spună nimănui, nici chiar lui, că 
plânsese la moartea lui Lucien. Dar, cum stăteau cuibăriţi în 
pat, secretul ei se lăsase scos la iveală. Fusese la un pas de 
a-i mărturisi absolut totul, dar nu voise să lase adevărul să 
tulbure tihna momentului. Cum era să-i mărturisească lipsa 
de educaţie tocmai unui bărbat care aşternea fără 
dificultate literele pe tablă, care punea atâta preţ pe 
educaţie? 

Privi spre Nancy şi Owen, care făceau, la rândul lor, o 
trecere în revistă a pagubelor. Se întrebă dacă şi Nancy se 
cuibărea la pieptul deloc atrăgătorului ei soţ şi îi mărturisea 
secrete. În întuneric, lipsa lui de atractivitate nu ar fi vizibilă 
şi probabil că alinarea şi liniştea pe care i le oferea soţiei 
sale compensa din plin aspectul deloc atrăgător. Owen îi 
spuse ceva soţiei lui. Ea îl privi şi zâmbi. Trăgând-o mai 
aproape, îi zâmbi şi el, şi parcă avu loc o transformare 
magică. Părea acelaşi, dar, în acelaşi timp, foarte diferit, ca 
şi cum toate trăsăturile lăudabile ale caracterului său 
străluceau în văzul tuturor. Asta să fie oare puterea 
dragostei? Puterea de a transforma şi cel mai urât lucru în 
ceva frumos? Oare îi putea încălzi până şi pe cei făcuţi din 
gheaţă? 

— E interesant să-i priveşti, nu-i aşa? 

Îşi îndreptă atenţia către Archie. 

— Poftim? 

EI îşi înclină uşor capul în direcţia celuilalt cuplu. 

— Vorbesc despre sora mea şi deloc atrăgătorul ei 
bărbat. 

— Nu mă aşteptam să vorbeşti aşa despre cel care s-a 
căsătorit cu sora ta. 

— Dar eşti de acord, nu-i aşa, că nu-i tocmai chipeş? 

— N-am cum să nu fiu de acord când adevărul e atât 
de vizibil. 


— Să ştii că, dacă te uiţi la ei suficient de mult, începi 
să îl vezi aşa cum îl vede ea. 

Ea încuviinţă. 

— Tocmai asta observam acum. E uimitor. Mă 
gândisem că e un efect înşelător al luminii soarelui. 

— Nu. E efectul dragostei. Ea e regina, iar el e prinţul. 

— De ce nu regele? 

— Pentru că regele s-ar plasa, ca importanţă, 
deasupra reginei, iar Owen o iubeşte pe Nancy mai mult 
decât pe sine. 

— Sora ta e o norocoasă. 

— Chiar este. O să-mi găseşti şi mie o nevastă care să 
se uite la mine cum îl priveşte Nancy pe Owen? 

— Am să mă străduiesc. Meriţi să fii privit cu o 
asemenea dragoste înflăcărată. Se trezi că îşi doreşte cu 
ardoare ca acea femeie să fie ea. Inainte să o cuprindă 
melancolia, atenţia i se întoarse la ruinele clădirii. Cred că 
ar trebui să oferi şcolii banii necesari pentru refacerea 
structurii. Să fie din cărămidă de data asta, ca să nu mai 
ardă atât de uşor. 

— Domnul Spellman ar spune că ar fi o cheltuială 
absolut neserioasă. 

— Cui îi pasă de ce-ar spune? Ce sens ar mai avea să 
fii bogat dacă nu ţi-ai putea folosi averea după bunul plac? 

— Credeam că sensul e că nu mai rămâi niciodată 
fără bani. 

— E şi acesta un avantaj. Un alt avantaj este că poţi 
folosi banii pentru lucruri care te fac fericit. 

— Te-ar face fericită dacă aş oferi şcolii bani pentru 
refacerea structurii? 

— Te-ar face pe tine fericit. La urma urmei, e şcoala 
ta. 

Râsul lui răsună în jur. Un râs care Camillei îi plăcea 
atât de mult. 

— Fericirea mea te face fericită pe tine, deci nu vei 
avea nicio obiecţie dacă o să ofer şcolii aceşti bani. 

— Nu sunt eu în măsură să am astfel de obiecţii, 
milord. N-ai decât să îţi cheltuieşti toţi banii. Pentru mine n- 


are nicio importanţă, fiindcă nu am de gând să-mi iau un 
duce scăpătat. 

Niciun duce pe care să-l iubească nu prea credea că-şi 
va lua, căci se temea că inima începuse deja să bată pentru 
bărbatul care păşea acum alături de ea. 


* 


Arch stătea în curtea principală, cuprinzând cu 
privirea satul ce se vedea în depărtare. Servitorii încărcau 
în trăsuri ultimele bagaje ale lui şi ale Camillei. 

— V-am pus la pachet un prânz delicios. Tu şi Lady 
Sachse trebuie neapărat să vă opriţi undeva pe drum şi să 
faceţi un picnic. 

Arch îşi privi mama. 

— Poate. Aş vrea să vă invit, pe toată familia, să 
petreceţi Crăciunul la conacul Sachse. 

Femeia îşi petrecu braţul după al lui şi se sprijini de el. 
Arch nu-şi amintea să o fi simţit vreodată atât de plăpânadă. 

— E posibil să venim, spuse ea încet. 

EI îşi înghiţi cu greu nodul din gât. 

— N-am să mă mai întorc, mamă. 

— Ştiu. 

— Speram să regăsesc aici ce aveam înainte, dar s-a 
dus. 

— Te-ai schimbat, băiete. Ai avut parte de experienţe 
pe care aproape niciunul dintre oamenii de-aici nu le va 
avea. lar ele te-au schimbat. 

— E mai mult de-atât. 

Nu ştia cum să îşi pună gândurile şi sentimentele în 
cuvinte, cum să explice. 

— Ce crezi despre Lady Sachse? 

— Că ţii la ea mai mult decât ţine ea la tine. Dar ai 
avut mereu o slăbiciune pentru fiinţele rănite. 

O privi uimit de observaţia ei atât de precisă şi văzu 
că şi ea îl privea cu aceeaşi atenţie. 

— Deci eşti şi tu de acord că e o femeie care a 
suferit? 


— Se vede în ochii ei. Dar, chiar dacă nu vedeam 
asta, i-am cunoscut bărbatul pe când eram la Londra cu 
tatăl tău. Voise să petreacă ceva timp cu vărul său 
îndepărtat. Nu l-am putut suporta decât foarte puţin. Soţia 
lui de la acea vreme era o dulce, dar Lord Sachse îmi dădea 
fiori, îmi făcea carnea să se încreţească. De-aş fi fost 
măritată cu el, mi-aş fi dat fiul pe mâna ţiganilor, numai să 
nu crească sub influenţa lui. 

— Nu eşti un pic cam aspră? 

— Nu mi-a plăcut de el, Arch. Deloc nu mi-a plăcut. 
Contesa ta ar fi făcut bine să se ţină departe de el. 

— Avea 16 ani, mamă. Era prea tânără ca să nu o 
ispitească puterea lui. Acum îşi caută un duce. 

— Ei, bine, am zis mereu că e bine ca o femeie să 
aibă scopuri clare. 

Se întoarse la auzul râsului lui Win şi-şi zări fratele 
stând lângă Camilla. 

— Probabil îşi compară beteşugurile, mormăi el sec. 

— A fost foarte inteligent din partea ei să răspundă 
cum a făcut-o la tachinările lui. 

— Da. E o femeie foarte inteligentă. 

Arch îşi îmbrăţişă strâns mama. 

— Trebuie să pornim la drum, dar de-abia aştept să 
veniţi de Crăciun. 

— Ai grijă de inima ei, Arch. Şi nu uita nici de a ta. 

Nu era tocmai uşor să se îngrijească de ceva ce nu-i 
aparţinea. 


Camilla se plimba alături de Archie pe malul pârâului 
învolburat. Nu parcurseseră prea mult din drum când el îi 
ceruse vizitiului să oprească pentru un picnic. Ea se temuse 
că el va folosi prilejul ca să o seducă, dar se părea că altele 
îi erau preocupările. Luaseră masa fără să-şi spună vreun 
cuvânt. Tăcerea dintre ei îi adusese mângâiere. 

— Ce-ţi mai fac picioarele? întrebă el. 

— Se vindecă. Aseară m-am dat din nou cu pomada 


făcută de mama ta. 

— Trebuia să mă chemi, te-aş fi uns bucuros. 

Fusese la un pas să facă întocmai asta. 

— Îmi place familia ta, recunoscu ea, schimbând 
subiectul. 

— Şi ei te plac. 

— Am să ţin cont şi de ei când îţi voi căuta o soţie. 
Trebuie să fie şi pe placul lor, pentru că îi vei găsi cusururi 
oricărei femei dacă lor nu o să le placă. 

— Înseamnă mult pentru mine toţi. 

— Eşti din cale-afară de norocos că îi ai. Deşi recunosc 
că nu mă miră că nu locuiesc cu tine. 

— Tata e îngropat la Heatherton. Mama nu l-ar părăsi 
niciodată, în afară de asta, are obiceiurile ei şi îi place viaţa 
de aici. 

— Dar fratele tău e următorul în linia de succesiune. 

— Aşa este. Am vorbit cu el despre posibilitatea ca la 
anul să vină să locuiască alături de mine. În aceste prime 
luni, mă aşteptam să mă poticnesc şi am vrut să am ceva 
timp să mă obişnuiesc cu noua mea poziţie. 

— V-aş fi putut instrui pe amândoi în acelaşi timp. 

Îşi întoarse privirea spre ea. 

— Acesta e alt motiv pentru care nu vreau încă să 
vină. Prefer să te am doar pentru mine. 

Camilla vru să spună că ei doi încă nu se cunoşteau 
când el decisese să vină singur la Londra. Insă ceva din 
expresia lui serioasă îi spuse că deja trecuseră la alt subiect 
şi nu mai era vorba despre motivele pentru care nu locuia 
cu familia la Londra. 

Arch se opri, privi înspre apă, îşi depărtă picioarele şi 
îşi puse mâinile în şolduri. Semăna cu un căpitan de vas, îşi 
imagina ea. Un căpitan care stă semeţ pe punte înainte de 
da ordine echipajului. 

— Spuneai că ai secrete. 

Inima începu să i se zbată în piept, iar Camilla simţi că 
nu mai are aer. El n-o privea. Stătea pur şi simplu pierdut în 
curgerea apei. 

— Spuneai că aceste secrete te ţin departe de patul 


meu. 

Bătăile inimii se mai potoliră, iar aerul începu cumva 
să găsească drumul către plămânii ei. 

— Aşa este. 

— Câte? 

— Câte ce? 

— Câte secrete? 

— E ridicol... 

El se întoarse spre ea, iar ea făcu repede un pas 
înapoi, gata-gata să se împiedice de poalele rochiei. Gura 
lui era deschisă, dar probabil uitase ce voise să spună, 
pentru că nu făcea decât să clatine din cap. Nu-l văzuse 
niciodată atât de epuizat, nici măcar după ce se luptase cu 
flăcările ce distruseseră o clădire întreagă. 

— Două, îngăimă ea. 

— Şi ce urmări vor fi dacă le descopăr? 

— Ruşine, înjosire... Nu m-ai mai privi niciodată aşa 
cum o faci uneori, când simt că mă consideri specială. 

— Chiar eşti specială, Camilla. Nu înţeleg de ce nu 
reuşeşti să îţi dai seama şi tu de asta. 

— Pentru că mă cunosc mai bine ca oricine. 

— Nu pot să neg că te doresc. Dar te vreau toată sau 
deloc. 

— Atunci nu mă vei avea deloc. 

— Vom vedea, contesă, vom vedea. 

Se îndepărtă de ea, iar provocarea pe care i-o citi în 
ochi era la fel de neliniştitoare ca vorbele pe care le rostise. 
Era un bărbat care ştia să se lupte cu focul, dar ce ştia el 
despre lupta cu gheaţa? 

Destul de multe, pare-se. Camilla nici nu îşi dădea 
seama ce o înspăimânta mai tare: că îi va descoperi 
secretele sau că va dezlănţui dorinţa pe care i-o văzuse 
mocnind în privire. 


Capitolul 14 


Conacul Sachse era o clădire mare, friguroasă şi 
cavernoasă. Şi apăsată de o linişte mormântală. 

Arch nu putea să spună că nu-i place, dar, atunci când 
îl străbătea la pas ca acum, se simţea de parcă ar purta o 
mantie ce nu i se potrivea. Servitorii păreau nişte apariţii 
fantomatice şi tăcute, mereu atenţi ca nu cumva să Îi 
deranjeze pe stăpânul casei. 

Lui îi plăcuseră întotdeauna zăngănitul oalelor şi 
veselei, frământatul aluatului pentru pâine, mirosul de făină 
şi scorţişoară, vocea veselă a bucătăresei îngânând un 
cântec. Aici nu simţea nimic din toate acestea. Părea că 
astfel de lucruri nici nu se întâmplă, deşi în mod clar se 
întâmplau, iar dovadă stăteau mâncărurile delicioase care îi 
erau puse în fiecare seară pe masă. 

Portrete încadrate de rame aurite împodobeau pereţii. 
Statuete din marmură, multe de un gust îndoielnic, erau 
puse în nişe. În dreptul intrărilor, se aflau armuri astfel 
grupate încât păreau că stau de pază. Nu s-ar fi mirat dacă 
una dintre ele l-ar fi salutat. 

Încăperile erau mult prea multe ca să poată fi 
străbătute la pas. Nici nu le vedea rostul. Se gândea că, 
dacă ar fi copilărit într-o asemenea clădire, ar fi apreciat-o 
mai mult. Însă, la cum stăteau lucrurile, nu vedea în ea 
decât o risipă de materiale şi obiecte. Erau 74 de încăperi. 
De ce-ar avea cineva nevoie de 74 de încăperi? 

Întreaga clădire i se părea ostentativă. Camilla, în 
schimb, părea în elementul ei aici. Ca de obicei, era un 
izvor nesecat de cunoştinţe, ştiind istoria din spatele 
fiecărui obiect. Arch chiar îi dăduse ideea să le aştearnă pe 
toate pe hârtie ca să ajungă astfel şi la cei care vor locui la 
conac după el. Ea se arătase încântată de propunere şi 
spusese că va începe cât de curând să îi dicteze secretarei 
fiecare poveste în parte. Nu de alta, dar, punând pe hârtie 
atâta informaţie, şi-ar fi înnegrit degetele de la cerneală. 

El zâmbise. Ce soi de lucruri o preocupau... El, unul, 
chiar găsea o oarecare satisfacţie în a aşterne cerneala pe 
hârtie şi nu se murdărea niciodată pe mâini. Când îi 
spusese asta, ea afişase unul dintre zâmbetele ei pline de 


indulgență şi-l asigurase că prudenţa este obligatorie dacă 
vrea să impresioneze un duce. 

Era în continuare pornită să îşi găsească un soţ de 
rang înalt. Pe Arch îl durea să ştie asta. Credea că, în 
perioada petrecută la Heatherton, se întâmplase ceva 
special între ei. Camilla părea precum luna: devenea tot 
mai mare şi vizibilă, după care începea să dispară puţin 
câte puţin. 

Reveni pe holul de unde îşi începuse explorarea. 
Lacheul îl observă şi îi deschise uşa. 

— Mulţumesc, spuse Arch încet. 

Lacheul roşi. Pare-se că nu se cuvenea ca el să le 
mulţumească servitorilor pentru că îşi fac treaba. Se gândi 
că, în timp, muşchii îşi vor pierde forţa şi se va îngrăşa, 
pentru că nu i se permitea să facă nimic de unul singur. Nu- 
şi pregătea apa pentru baie, nu participa la îngrijirea 
animalelor, avea un valet care îl ajuta să se îmbrace. 
Aproape că era mirat că nu are un servitor care să stea 
lângă el la masă şi să-i ducă mâncarea la gură. Când intră 
în încăpere, Camilla îi zâmbi. 

— Bună ziua, Lord Sachse. Tocmai le scriam rudelor 
tale o scrisoare de mulţumire pentru ospitalitatea lor. 

El o privi pe Lillian. 

— Bănuiesc că secretara ta scrie, de fapt, scrisoarea. 

Zâmbetul Camillei păli. 

— Desigur. Cuvintele însă îmi aparţin. 

— Îţi cer scuze. Nu sunt în cea mai bună dispoziţie. E 
mult prea linişte pe-aici. 

— Aşa ziceam şi eu. Mă gândeam că poate n-ar fi rău 
să invităm la conac câteva persoane alese cu atenţie. 

— Pe cine, mai precis? 

— Mă gândeam la ducele de Kingsbridge. 

— Şi la fiica lui, bănuiesc. 

— Bineînţeles. Camilla se întoarse spre Lillian. O să 
terminăm scrisoarea mai târziu. 

— Prea bine, milady. 

După Lillian ce ieşi, se ridică şi veni lângă el. 

— Mi se pare mie sau nu doar liniştea de-aici te face 


să fii prost dispus? 

— Te-am rugat să mă însoţeşti la un picnic şi m-ai 
refuzat. Te-am invitat să mergem să ne plimbăm prin 
grădină, dar erai prea ocupată cu scrisorile alea stupide. 

— Nu sunt stupide. E o îndeletnicire importantă 
pentru o contesa. 

— Camilla, ştiu că scrisorile sunt importante, dar nu 
mai importante decât mine. Aseară am cinat singur. Am 
senzaţia că mă eviţi de când am venit aici. 

— Este mai bine aşa, Archie. N-ar trebui să-ţi faci 
speranţe în privinţa mea. 

Ah, dar îşi făcea. Îşi făcea mari speranţe. Voia să o 
atragă în patul lui, dorea să o transforme în vâlvătaie pe 
această contesă de gheaţă, să o topească până când nu va 
mai rămâne din ea decât femeia caldă pe care o zărise 
ascunsă în spatele măştii. 

— lar acest individ, Kingsburrow... 

— Kingsbridge. 

— Ai vreo aşteptare în ceea ce-l priveşte? 

Privirea ei rătăci un pic prin încăpere, de parcă se afla 
în căutarea unui răspuns sau a curajului de a recunoaşte 
motivele pentru care domnul în cauză urma să primească 
invitaţia de a veni la conac. Îşi drese glasul înainte de a-i 
întâlni privirea, iar în ochii ei căprui se citea sfidarea. 

— L-ai cunoscut la ultimul bal din sezon. [i-am 
povestit că e văduv de ceva vreme şi are trei băieţi mari. 
Nu e nici pe departe sărac, aşadar nu e nevoit să caute 
dincolo de Atlantic o soţie. Are cinci proprietăţi a căror 
valoare este de... 

— Camilla, puţin îmi pasă cât valorează. 

— Mie-mi pasă, spuse ea cu o atitudine arogantă. 
Trebuie să-mi pese. Nu am cine ştie ce zestre, nu aduc 
mare lucru într-o căsnicie... 

— Te aduci pe tine, o întrerupse el cu hotărâre, 
detestând felul în care ea nu voia niciodată să recunoască 
adevărata valoare a oamenilor. Chiar nu pricep de ce nu 
eşti în stare să vezi cât preţuieşti. la-mi tot ce este aici - şi- 
şi flutură mâna, arătând spre tot ce-l înconjura - şi rămân o 


persoană valoroasă, care înseamnă ceva. 

— Bravo ţie. Eu nu mă simt aşa şi aş vrea să nu mă 
mai judeci după standardele tale. 

— Nu te judec. 

— Ba da. Mereu. Ti-am spus de nenumărate ori că nu 
pot fi ceea ce îţi doreşti, însă tot încerci să mă schimbi. Ştii 
despre mine lucruri pe care nu le-am împărtăşit nimănui. 
Mă cunoşti mai bine decât... 

— Simt că nu te cunosc deloc! Arch oftă din adâncul 
sufletului şi clătină din cap. N-am venit să caut ceartă. Tipul 
acesta, Queensbridge... 

— Kingsbridge. 

Focul din privirea ei îl stârnea. Ştia că n-ar trebui, dar 
nu se putea abţine. Putea s-o aprindă cu atâta uşurinţă 
doar tachinând-o şi pocind numele ducelui. Îl străfulgeră 
apoi gândul că se înfuria atât de iute pentru că ţinea la acel 
bărbat. Pare-se că el era cel luat în râs. 

— Bine, Kingsbridge. Îi vei invita întreaga familie? 

— Doar pe el şi pe fiica lui. Băieţii bat lumea în lung 
şi-n lat. Vrei să mai invităm pe cineva? 

— Pe ducele şi ducesa de Harrington, dacă s-au întors 
din voiaj. 

— Trebuie să se fi întors. Altcineva? 

„Nu mai cunosc pe nimeni. 

— Mă mai gândesc. N-aş vrea să fie ceva de 
amploare. 

— Cu alte cuvinte, vrei ca nimeni să nu-i distragă 
atenţia lui Kingsburn... 

— Kingsbridge! 

— ...de la tine. 

— Sper că i te vei adresa corect când va fi aici. 

Degrabă, ca să nu-i lase timp să schimbe subiectul, o 
apucă de bărbie şi îi făcu semn cu ochiul. 

— Sigur că da, atunci când va fi suficient de aproape 
să mă audă. Altfel, cred că voi continua să mă bucur de 
plăcerea de a te tachina pocindu-i numele. Se îndepărtă de 
ea şi se duse spre biroul lui, unde îl aşteptau mai multe 
teancuri de scrisori. Să-nţeleg că n-ai vrea să mă ajuţi şi să- 


mi citeşti o parte din corespondenţă? 

— Mă dor ochii de la citit şi mă ia durerea de cap. O 
pot chema pe Lillian. 

— Nu. 

Se aşeză la birou şi o privi cu atenţie. 

— Te-ai dus vreodată la doctor pentru problema asta? 
Poate ai nevoie de ochelari. 

— Ochii mei sunt în regulă. Acum te rog să mă scuzi... 

— Rămâi. 

Tocmai voia să plece în grabă, când tonul lui ferm o 
opri. Îl privi peste umăr. 

— Credeam că vei fi ocupat, că vei rezolva chestiuni 
legate de afaceri. 

— Aşa e, dar nu vreau să rămân singur. Ţi-aş propune 
să iei loc la fereastră şi să citeşti o carte, dar, dacă zici că 
nu-ţi face bine la ochi, pur şi simplu ai putea să admiri 
grădina şi să îmi răspunzi dacă o să am întrebări legate de 
documente. Doar mi-ai promis că o să mă ajuţi să învăţ ce 
am de făcut. 

Privirea Camillei era aţintită asupra uşii. Arch observă 
cum îşi îndreaptă umerii ca şi cum ar fi luat o hotărâre şi se 
întrebă ce-i era ei teamă că va ieşi la iveală dacă rămâne 
alături de el. 

— Bineînţeles, sunt încântată să pot fi de folos, spuse 
Camilla. Se duse apoi către scaunul de lângă fereastră şi se 
aşeză cu faţa spre el, nu înspre grădină. Ocupă-te, te rog, 
de ce ai de făcut. 

El privi spre teancul de documente şi scrisori fără să 
aibă idee de unde şi cum ar trebui să înceapă. Presupuse 
apoi că ar fi cel mai bine să le ia pe rând. Trecu în revistă o 
duzină de scrisori lipsite de importanţă, din partea unor 
doamne care îl informau că le-a făcut plăcere să îl cunoască 
în timpul sezonului şi că s-ar bucura să le viziteze când va 
reveni la Londra, în următorul sezon. Scrisorile lor chiar nu 
îl interesau, deşi aprecia atenţia doamnelor şi gândurile pe 
care i le adresau. Ajunse însă la o scrisoare care chiar îi 
trezi interesul. 

— E de la Spellman, îi spuse Camillei. Consideră că 


donația noastră către şcoală e nechibzuită, dar s-a ocupat 
de cele necesare. 

— Tipic pentru Spellman. La cât de strâns e la pungă, 
zici că fondurile tale sunt, de fapt, ale lui. 

Arch puse scrisoarea deasupra celor pe care deja la 
citise. Următoarea epistolă era de la cei de la şcoală, iar el 
se simţi de parcă acel văl de singurătate care îl cuprinsese 
de când sosise la conac se ridică dintr-odată. 

— Ah, Camilla, ascultă aici. 


Milord, 


Noi, cei de la şcoala pentru băieți din Haywood, am 
primit fondurile pe care le-ati donat cu atâta generozitate 
ca să putem reconstrui căminul ce a fost mistuit de flăcări. 

Curajul şi sprijinul demonstrate de Domnia Voastră şi 
de Lady Sachse în timpul cumplitului incendiu... 


Arch clătină din cap. 

— Zici că aş fi făcut ceva ieşit din comun când am 
făcut, de fapt, acelaşi lucru ca în nenumărate alte rânduri 
când trăiam acolo. Nu la şcoală, desigur, ci când au luat foc 
alte clădiri. 

— Şi ce mai spun despre curajul meu? întrebă 
Camilla. 

Stătea pe marginea scaunului, iar în privire i se citea 
încântarea stârnită, fără îndoială, de laudele pe care le 
primise. Arch oftă şi continuă să citească. 


Curajul şi sprijinul demonstrate de Domnia Voastră şi 
de Lady Sachse în timpul cumplitului incendiu ne-au 
îndatorat peste măsură. În cinstea Domniilor Voastre, vrem 
să numim noul cămin Conacul Sachse. Nădăjduim că ne 
veți onora cu prezența la ceremonia oficială, după ce 
clădirea va fi gata. 

Am onoarea să rămân slujitorul devotat al Excelenței 
Voastre, 


Hubert Beresford, 
directorul şcolii de băieți Haywood 


El aruncă scrisoarea peste teancul de epistole citite. 

— Ce prostie! 

Camilla se ridică de pe scaun şi veni spre birou. 

— Din contră, Archie, e o mare onoare. Sigur, e un pic 
derutant că îi vor da numele acestei reşedinţe, dar, cu 
toate astea... Luă de pe birou o scrisoare şi citi cu voce 
tare, zâmbind cu toată fiinţa sa: „Curajul şi sprijinul 
demonstrate de Domnia Voastră şi de Lady Sachse în 
timpul cumplitului incendiu ne-au îndatorat peste măsură. 
În cinstea Domniilor Voastre, vrem să numim noul cămin 
Conacul Sachse”. Găsesc că e minunat. Se uită încântată la 
el. S-a întâmplat ceva? 

— Destule, se pare. 

Se aplecă peste birou şi luă scrisoarea primită de la 
directorul şcolii. 

— Ai luat scrisoarea greşită. 

Pentru o clipă, Camilla păru absolut buimacă, dar îşi 
recăpătă rapid stăpânirea de sine. 

— Ştiu asta prea bine. Am vrut să-ţi joc o festă. Chiar 
cred că e cazul să îi sfătuieşti să aleagă alt nume pentru 
clădire. 

Arch se ridică încet. Lucrurile începeau să se lege. 
Senzaţia că ea nu-i citise scrisoarea, deşi îi dăduse asigurări 
că o făcuse. Cartea în franceză. Faptul că niciodată nu îi 
citea. Că avea secretară ca să nu se murdărească de 
cerneală şi să nu-şi supună ochii efortului de a citi. 
Mărturisirea pe care i-o făcuse, şi anume că are un secret 
care o ţine departe de patul lui, iar el se tot întrebase ce 
făcuse de era atât de convinsă că lui nu-i va fi pe plac. El 
era profesor, iar ea... 

— Nu ştii să citeşti, rosti el încet. 

— Ba bineînţeles că ştiu. 

Azvârli scrisoarea pe birou şi, cu mâna întinsă, pocni 
din degete. 

— Dă-mi scrisoarea care trebuie şi ţi-o citesc pe toată. 


— Chiar dacă eu nu ţi-am citit-o pe toată? 

Era o cruzime să o mintă astfel şi ştia asta. Dar voia 
adevărul. Avea nevoie să ştie adevărul. Să fie oare acesta 
secretul care o făcea să se ţină la distanţă? Teama că el, 
fiind profesor, va descoperi mai repede ca alţii ceea ce ea, 
fără îndoială, considera un cusur atât de grav? 

— Mi-ai citit toată scrisoarea. 

— Oare, Camilla? întrebă întinzându-i scrisoarea. Tu 
să-mi spui. 

— N-am de gând să intru în acest joc ridicol. Sunt 
contesă. Nu trebuie să-ţi dovedesc nimic. Eşti un bărbat 
mărunt, demn de milă şi nu te plac absolut deloc. Sper să 
putrezeşti în iad! 

Se răsuci pe călcâie şi ieşi iute din încăpere, lăsându-l 
cu privirea pierdută în urma ei. Cum Dumnezeu reuşise să 
convingă lumea că ştia să citească? Cum reuşise să 
supravieţuiască neştiind carte? Da, era inteligentă. Da, 
avea o memorie incredibilă. Dar nu putea citi? lată-i 
secretul. Afurisitul de secret. l-l aflase, într-un sfârşit, deşi 
fără intenţie. Insă cu ce preţ? 


Fie blestemat! Ştiuse doar că el era o ameninţare, dar 
începuse să spere că nu e. Temerile îi fuseseră însă 
îndreptăţite. 

Camilla ieşise din casă în goană, fără pelerină sau 
măcar un şal. Nu i se păruse aşa de frig afară. Crezuse că e 
doar răcoarea obişnuită a aerului de toamnă. Tremura însă, 
ghemuită într-un ungher îndepărtat al grădinii. Ascunsă... la 
fel cum se ascunsese la casa de copii când profesorul de 
acolo o batjocorise pentru că nu cunoştea acele semne pe 
care el le numea litere. Pentru ea, puteau fi la fel de bine 
desenele ciudate ale unui artist excentric. Nu reuşea să le 
descifreze. Oricât de mult stătea şi se uita la ele, nu 
căpătau sens. Erau nişte mâăzgăleli negre şi odioase. 

— Camilla? 

Fir-ar să fie, cum de-o găsise? Crezuse că se afundase 


în grădină suficient de mult ca el să nu o găsească. 

— Pleacă! 

— Nu pot. 

Arch îngenunche lângă ea. 

— Te rog să pleci. N-am nimic. Pur şi simplu am obosit 
de la atâta mers. O să mă întorc acasă în curând. 

— Ba nu eşti bine. Tremuri toată. 

Işi scoase haina şi i-o aşeză pe umeri. Căldura era 
atât de plăcută, iar mirosul lui o învăluia. Dintotdeauna îi 
plăcuse cum mirosea. Dar de data asta apropierea lui nu îi 
aducea niciun pic de alinare. Ştia prea bine că Arch nu era 
atât de prost încât să dea crezare balivernelor ei de mai 
devreme. 

— Camilla... 

— Îmi spunea că sunt ignorantă, săracă cu duhul. 

— Cine? 

— Dascălul care ne preda la casa de copii. „Citiţi!”, ne 
poruncea. „Citiţi!” Cum era să citesc când nu pusesem în 
viaţa mea mâna pe o carte? Aveam opt ani, deci el 
presupunea că ştiu să citesc. El era cel ignorant, nu eu, 
întrucât credea că vârsta aduce cunoaşterea, când de fapt 
cunoaşterea vine din experienţă. 

— Nu eşti deloc ignorantă, Camilla. 

— Ţi-am văzut reacţia, am citit în ochii tăi dezgustul... 

— Da, pentru că nu erai cinstită cu mine, nu pentru că 
nu ştii să citeşti. 

O luă de umeri şi o trase, forţând-o să-l privească. În 
ochii lui, Camilla nu văzu nici urmă de dezgust. Desluşi însă 
ceva mult mai grav. 

— Să nu-ndrăzneşti să-ţi fie milă de mine, şuieră. 

El clătină încet din cap. 

— Admiraţia nu înseamnă milă. 

Ea râse uşor. 

— Chiar crezi că mă poţi păcăli? Chiar crezi că nu văd 
care este adevărul? 

— Da, chiar cred că nu îl vezi. Îi cuprinse chipul în 
palme şi o ţinu nemişcată, ţintuind-o cu privirea-i 
stăruitoare. Renunţă la blestematele astea de oprelişti cu 


care te aperi şi uită-te în ochii mei. Uită-te de-adevăratelea, 
ca să vezi ce văd şi eu când mă uit la tine. Văd o femeie în 
care am încredere şi căreia îi cer sfaturi în chestiuni la care 
sunt cu totul neştiutor. O femeie la ale cărei vorbe pleacă 
urechea Prinţul de Wales, care într-o bună zi va deveni 
rege. O femeie darnică şi generoasă, dar care vrea să nu se 
afle că este aşa şi astfel nu primeşte niciun fel de 
recunoaştere pentru actele ei caritabile. Văd o femeie care 
se preface dură şi insensibilă tocmai pentru că are un suflet 
mare, dar care i-a fost atât de des călcat în picioare, încât 
simte nevoia să şi-l protejeze şi astfel se fereşte de 
întreaga lume... şi de mine. 

— Eşti profesor! 

El îi mângâie obrazul cu degetele. 

— Atunci lasă-mă să te învăţ. 

Camillei i se umplură ochii de lacrimi şi simţi că se 
sufocă din cauza nodului ce i se pusese în gât. 

— Ca să mă ridiculizezi? Ca să îţi pierzi orice urmă de 
respect faţă de mine? 

— Respectul faţă de tine o să mi-l pierd doar dacă nu 
accepţi şansa pe care ţi-o dau. Te pot învăţa să citeşti. Eşti 
printre cele mai inteligente femei pe care le-am cunoscut. 
Şi niciodată n-aş ridiculiza o persoană care vrea să înveţe. 
Chiar dacă ar avea mari greutăţi, tot i-aş aprecia efortul. 

— Şi dacă nu sunt în stare să învăţ să citesc? Dacă 
sunt într-adevăr proastă? 

Aceasta îi fusese dintotdeauna cea mai mare temere. 
El îi zâmbi cald, plin de afecţiune. 

— Dacă aş fi crezut asta, fie şi pentru o clipă, nu ţi-aş 
fi făcut propunerea. M-aş fi prefăcut că ai luat scrisoarea 
potrivită. Te-aş fi lăsat să trăieşti cu iluzia pe care ai clădit- 
o. Eu cred în tine, Camilla, chiar dacă tu n-o faci. Nu-ţi cer 
decât să ai încredere în mine şi în capacitatea mea de ate 
învăţa. 

Ea îşi întoarse privirea. Era prea dureros să se uite în 
ochii lui. Nu se întâmplase niciodată aşa ceva. Dacă îl 
dezamăgise sau îl făcuse să se îndoiască de sine? Dacă îl 
rănise cumva? 


— Camilla, ai încredere în mine. 

Privirile li se întâlniră. 

— Am, Archie. Însă în mine nu am. Dacă te 
dezamăgesc cumva? 

— Nu ai cum să mă dezamăgeşti câtă vreme îmi 
acorzi o şansă. i 

Ea încuviinţă, suspinând. In viaţa ei nu fusese atât de 
îngrozită. 

— Bine. O să te las să încerci, dar nimeni nu trebuie 
să afle. 

— Bineînţeles. Va fi micul nostru secret. Dar asta 
înseamnă că la final trebuie să sărbătorim doar noi doi 
reuşita. 

— Pari să nu ai nicio îndoială că vom reuşi. 

— Chiar nu am. 

Apoi buzele lui se uniră cu ale ei, ca şi cum ar fi 
încercat să îi dea încredere prin mişcările lor lente şi 
provocatoare. Pentru el, descoperirea pe care o făcuse nu 
era nimic mai mult decât un neajuns. Unul uşor de controlat 
şi de rezolvat. Avea să îşi dea seama în curând că lucrurile 
nu stăteau deloc aşa. li putea oferi Archie ceva de care nu 
avusese încă parte? 

Sărutul lui deveni mai profund, iar ea nu se mai putu 
gândi la lecţii, la litere sau la cât de interesant ar putea fi 
să deschidă o carte şi să-i citească şi ea lui. In schimb, se 
gândi că, dacă el preda la fel de bine precum săruta, chiar 
erau şanse să reuşească ce nimeni nu putuse să facă. 

Răcoarea după-amiezii făcu loc fierbinţelii pasiunii, 
răscolind-o cu aceeaşi lentoare cu care limba lui îi răscolea 
gura. Fără pic de grabă. Nu se grăbea niciodată când 
săruta. 

Cu greu îşi dădu seama că părul îi aluneca pe umeri şi 
auzi vag geamătul lui când reuşi să-i desfacă pletele. Se 
gândi că s-ar cuveni să-i ceară socoteală pentru că 
profitase de moment, dar, până la urmă, o va învăţa să 
citească... O va învăţa să citească. Se trase înapoi, dându-şi 
seama că amândoi respirau cu greutate. 

— Şi când începem? întrebă ea. 


— Numaidecât. Tocmai ţi-am ţinut prima lecţie. Litera 
O. Care ia forma buzelor când sunt gata să sărute. 

Camilla râse. 

— Fii serios. 

— Chiar sunt. O să te învăţ cum nimeni n-a făcut-o. 


* 


Ca nişte copii neastâmpăraţi, se furişau în fiecare 
după-amiază în aripa clădirii ce le-ar fi fost rezervată 
copiilor dacă moştenitorul ar fi supraviețuit sau dacă ea n- 
ar fi fost stearpă. În acea aripă, se afla o cameră în care era 
aproape sigură că soțul ei şi cei de dinaintea lui învăţaseră 
carte, apoi fuseseră trimişi la şcoli renumite. Archie 
reacţionase ca la vederea unei comori când inspectase 
cărţile din rafturi. 

— Sunt cărţi elementare, spuse el. 

— Elementare? întrebă ea. 

— Adică foarte uşor de citit. 

Poate pentru cine ştia să citească, fiindcă ei i se 
păreau indescifrabile. Sigur, în afară de litera „O”, pe care o 
putea indica, deşi asta o făcea să îşi piardă concentrarea 
deoarece îşi amintea de sărutul lor din grădină. Nu avea 
nicio îndoială că nu se cuvine ca profesorii să devină intimi 
cu elevii. 

Dar îi venea tare greu să nu-şi imagineze această 
intimitate când dragostea de carte a lui Archie era atât de 
clară ori de câte ori intrau în camera de studiu. Incepea să 
înţeleagă de ce era el atât de curios, de ce punea atâtea 
întrebări şi analiza tot ce vedea. Pur şi simplu iubea să 
înveţe şi, mai mult decât atât, dorea să împărtăşească tot 
ceea ce ştia. 

— Vreau ca azi să-mi citeşti o propoziţie, spuse el, 
ridicându-se de la biroul unde, probabil, ar fi stat 
preceptorul. 

— Nu ştiam că m-ai învăţat deja toate literele, îi 
aminti ea, iar stomacul i se strânse de groază că nu va 
trece de acest prim test. 


— Aşa şi e. Nu te-am învăţat, răspunse, aşezându-se 
lângă ea. Dar această propoziţie conţine toate literele pe 
care le-ai învăţat deja. Trebuie doar să le pronunţi şi gata, 
ai citit cuvântul. 

Îi puse în faţă o foaie şi îi indică primul cuvânt. Ea 
privi cu atenţie înspre ce-i arăta el. O învățase câteva 
cuvinte foarte simple, din două sau trei litere. O învățase 
unde începe şi unde se termină cuvintele, în funcţie de 
spaţiile dintre ele. Camilla îşi drese vocea. Avea trei litere. 
O provocare în toată regula. 

— Ana. 

El indică următorul cuvânt. 

— Mai întâi, spune-mi pe litere, ceru el. 

— A-R-E. 

— Foarte bine. Acum spune-le împreună. 

Camilla făcu întocmai. Îşi păstră gândurile doar pentru 
ea, iar |m cuvânt prinse tot mai mult contur până ce izbuti 
să-l spună cu voce tare. 

— Are? 

Arch zâmbi, se lăsă pe spătarul scaunului şi îşi 
încrucişă braţele. 

— Corect. Continuă. 

Ea urmări textul cu arătătorul, căci se părea că el nu 
avea s-o facă. 

— Ce cuvânt crezi că e? 

Ea se încruntă şi clătină din cap. 

— Nu ştiu. 

— Dar ce crezi? 

Ea dădu foaia la o parte. 

— Nu contează ce cred eu. Sigur e greşit. Nu are nicio 
noimă. 

— Spune-mi ce cuvânt crezi că e. 

— O să râzi. 

— Banu. 

Cu toate că ar fi râs. Dar îşi puse mâna peste a ei şi o 
strânse. 

— Am râs măcar o singură dată de când am început 
lecţiile? 


— Nu. 

— Şi de ce-aş face-o acum? 

— Pentru că nu ştiu ce scrie. 

— Zi-mi ce crezi că scrie. 

El îşi aşeză cotul pe masă, îşi sprijini bărbia în el şi se 
uită la ea. Camilla se încruntă. 

— Ana are mere. 

Arch îi. Zâmbi larg. 

— Absolut corect. 

— Măi, să fie! Un neaşteptat hohot de râs inundă 
camera. Deci am citit bine? 

— Tu să-mi spui. 

— Literele nu mint, Archie, nu-i aşa? 

— Nu neapărat. Uneori încearcă să întindă capcane 
pentru că nu sună exact cum se scriu, dar o să ne ocupăm 
de asta mai încolo, în cazul nostru, aceste cuvinte se 
pronunţă exact cum se scriu. 

— Oh! 

Camilla aproape că sări de pe scaun de încântare. 
Începu să se plimbe prin cameră. 

— Am reuşit. Am citit o propoziţie. Chiar am citit o 
propoziţie. Se opri şi îl privi în ochi. Deci nu sunt proastă, 
Archie. 

— Normal că nu eşti. 

— Cine-ar fi crezut? 

Se grăbi să se aşeze şi bătu în masă. 

— Dă-mi să citesc încă una. 


* 


Nu mai încăpea îndoială, Camilla era cea mai 
inteligentă femeie pe care o cunoscuse. Şi-ar fi dorit să dea 
de urma fiecărei persoane care o făcuse vreodată să 
creadă despre ea că e proastă şi să le care pumni până se 
prăbuşeau la pământ. Acum, după ce el îi arătase calea, ea 
făcuse primii paşi şi se dovedea de neoprit. 

— Om, spuse el de la catedră. 

O aşteptă să termine de scris. Noua dificultate de care 


se lovea era să o înfrâneze, pentru că voia să înveţe tot mai 
mult, tot mai repede. Voia să cuprindă deja noţiuni care 
încă nu îi erau accesibile, cum ar fi acele cuvinte ciudate 
care nu se citesc aşa cum se scriu. Unul dintre ele era chiar 
Sachse, care s-ar pronunţa mai curând Saxee. 

— Casă. Ca în expresia casă şi masă, spuse el. 

— Cred că o să scriu şi masă. Seamănă bine cu casă. 
O să mă lauzi dacă îl scriu corect? 

Il privea cu atâta speranţă şi entuziasm, că nu voia să 
o dezamăgească. Fusese atât de profund rănită în trecut, 
încât era uşor să-şi piardă încrederea. Aşa că Arch făcea 
eforturi să o înveţe încet şi sigur, sporindu-i încrederea în 
ea când cuvintele nu se lăsau atât de uşor descifrate. Era 
uimit de capacitatea ei de a memora. 

— Stai liniştit, Archie, mi-ai predat cuvântul 
săptămâna trecută. Serios acum, dacă nu mă provoci din 
când în când, cum aş putea să trec la nivelul următor? 
Vreau să pot citi toate cărțile din biblioteca mea, nu doar pe 
cele din biblioteca pentru copii de aici. 

— De ce-ţi cumpărai cărți din moment ce nu ştiai să 
citeşti? 

Ea ridică din umeri. 

— Îmi place noţiunea de carte. Cineva şi-a pus 
gândurile pe hârtie şi le-a dezvăluit lumii întregi. lar unii 
autori au împărtăşit cugetări extraordinare. Eu, una, nu m- 
aş gândi niciodată să creez un om din părțile corpurilor 
altor oameni. E o idee macabră, dar fascinantă. Nu crezi? 

— Ţi-am citit Frankenstein, nu-i aşa? 

O expresie melancolică se aşternu pe chipul Camillei. 

— Sper ca într-o zi să-ţi citesc şi eu. 

Slabe speranţe. Când va fi suficient de bună la citit, se 
va mărita cu altul, fără îndoială. Va trimite invitaţii către 
numeroase persoane, iar după scurt timp, vor avea un grup 
alături de care îşi vor petrece timpul. 

— De-abia aştept, îi răspunse el, dorind să îi menţină 
moralul ridicat ca să nu îşi dea seama de panta întunecată 
pe care alunecaseră gândurile lui. Acum să continuăm 
testul. Duce. 


Camilla scrise literele pe hârtie, în timp ce el se 
străduia să nu se gândească deloc la testul pe care va fi 
nevoit să-i dea el în viitorul apropiat, când va fi obligat să 
renunţe la ea tocmai în favoarea cuvântului pe care o 
învăţa să-l scrie acum. 

Capitolul 15 


Lumea pe care el i-o înfăţişase era nemărginită. Îi 
arătase o carte în care erau strânse absolut toate cuvintele 
scrise vreodată, împreună cu sensul fiecăruia în parte. Un 
dicţionar. | se părea incredibil ca toate cuvintele ce-au 
existat vreodată să fie adunate într-un singur loc. Şi cât de 
multe erau! 

începuse, în sfârşit, să-i dea să înveţe cuvinte mai 
complicate şi cu mai multe silabe. Toate îi plăceau la 
nebunie. Şi cele scurte, şi cele lungi. 

li plăcea să arunce o privire asupra literelor şi să ştie 
imediat ce cuvânt formau. Ceea ce i se păruse cândva 
frustrant de dificil îi părea acum uimitor de uşor. Şi totul i 
se datora lui Archie. Răbdării lui. Lecţiile cu el erau teribil 
de plăcute şi pentru că născocea fel şi fel de jocuri şi 
provocări, iar propoziţiile pe care i le propunea uneori nu 
aveau niciun sens, dar era amuzant să le citească. 

Stând în pat cu o carte pe care o luase din camera 
copiilor, Camilla se gândi că mai degrabă ar citi propoziţiile 
lui fără noimă decât această carte despre un băiat şi un 
câine. Incercase la un moment dat să citească o carte 
despre mândrie, dar nici nu trecuse bine de E un adevăr... 
că se împotmolise. Sărise de acele cuvinte pe care nu le 
ştia şi reuşise până la urmă să termine propoziţia. 

Părea o poveste despre un bărbat care îşi căuta o 
soţie. O poveste de dragoste, probabil. Archie nu-i citise 
niciodată aşa ceva. Decise să ia cartea cu ea la lecţia dea 
doua zi ca să citească împreună. Tare i-ar mai fi plăcut o 
poveste de dragoste. 

Se întrebă apoi de ce-ar aştepta până a doua zi. 
Orologiul abia bătuse ora 11. Se întrebă dacă Archie o fi 


treaz. N-ar fi vreo problemă că ar verifica, se gândi. 

Lăsă deoparte cartea despre câine, îşi puse halatul şi 
luă de pe noptieră cartea despre mândrie. Probabil era o 
poveste despre o femeie prea mândră, la fel ca ea. Gândul 
acesta o făcea să-şi dorească să o citească şi mai repede. 

leşi degrabă din dormitor şi pomi pe hol. Ce idee 
prostească avusese să se instaleze în altă aripă a clădirii 
decât cea unde locuia Archie. De parcă distanţa ar ajuta-o 
cumva să fie mai în siguranţă. Gândul o făcu să ezite. În 
siguranţă, da. li plăcea sentimentul de siguranţă, dar el îi 
descoperise deja secretul, deci ce motive avea să-i mai fie 
teamă? Poate de el şi de puterea pe care o avea asupra 
inimii ei. 

Până la urmă, o poveste e doar o poveste. Poate 
aştepta până mâine. Şi de asta ţine frumuseţea cărţilor - 
povestea e mereu acolo, între copertele lor. Nu e nevoie 
decât să deschizi cartea şi să dai paginile ca să ţi se 
dezvăluie. Doar că ea voia să citească acum, chiar acum şi 
dorea ca Archie să ştie că, deşi cuvintele din carte erau 
grele, ea reuşise să prindă ideea. Un bărbat îşi căuta 
nevastă. Aşa cum ea şi Archie îşi căutau soţ şi soţie, deci 
poate le va plăcea să citească împreună cartea. 

li adusese atâtea bucurii, atâtea fericire, iar ea nu-i 
oferise nici pe departe la fel de multe. Simţea nevoia să se 
revanşeze. Degrabă. Nu peste mult timp, la conac le vor 
sosi oaspeţii, iar ea i se va dedica întru totul ducelui de 
Kingsburrow... Kingsbridge! 

Da, trebuie să înceapă lectura chiar din seara asta 
pentru că vor fi nevoiţi să se oprească imediat ce vor sosi 
oaspeţii. Işi continuă drumul, iuţind pasul, iar cu cât se 
îndepărta de camera ei, cu atât mai sigură se simţea pe 
decizia luată. Cobori scările aproape în zbor, iar când 
ajunse după colţ, aproape că-i sări inima din piept când 
dădu nas în nas cu majordomul lui Arch. 

— Smythe, ce surpriză! Nu-i cam târziu? Cum de eşti 
treaz la ora asta? 

Pentru o clipă, majordomul păru speriat de-a dreptul, 
căci nu era tocmai sigur cine îi vorbise. lar Camilla îşi dădu 


seama prea târziu că vocea ei nu avusese asprimea 
obişnuită. 

— Făceam un ultim rond, ca să verific dacă e totul în 
regulă. 

— Şi te descurci de minune. Ştii cumva dacă 
Excelenţa Sa este în cameră? 

— Da, doamnă, cred că da. 

— Grozav. Întoarce-te la rond, dar nu sta treaz prea 
mult. Trebuie să te odihneşti. 

Şi, categoric, nu era cazul să o vadă ieşind din 
dormitorul lordului la prima oră a dimineţii. Cartea era atât 
de groasă încât nu se îndoia că lectura va dura ceva timp. 

Casa era al naibii de mare. Nu o deranjase niciodată, 
dar Archie putea la fel de bine să fie la celălalt capăt al 
pământului. Îşi cam pierduse suflul şi, când ajunse la uşa 
dormitorului lui, îşi dorea nespus să se aşeze undeva. Se 
gândi să bată la uşă, dar poate Archie dormea. N-ar fi vrut 
să îl trezească. În schimb, dacă nu era încă în pat, ci stătea 
în faţa şemineului, i s-ar putea alătura. 

Deschise uşor uşa şi văzu că era lumină. Bun, deci nu 
dormea. Se strecură înăuntru. 

— Archie, mă gândeam... 

Îngheţă. lar el rămase nemişcat în exact aceeaşi clipă. 
Tocmai ieşise din camera de garderobă şi, la cât de ud îi 
era părul, părea că abia îşi făcuse baie. Şi încă nu apucase 
să se îmbrace. Era splendid cum stătea cu faţa spre ea, 
părând la fel de uimit să o vadă. Îi mai văzuse pieptul 
dezgolit, dar nu şi restul... 

„Vai mie!” Camilla se gândi că nu spuse asta cu voce 
tare, dar el se învioră brusc, ca o păpuşă ale cărei corzi 
fuseseră trase. Se repezi spre pat, luă halatul şi îl puse pe 
el atât de repede de parcă nu mai era mult şi se făcea 
dimineaţă. Îi vorbi abia după ce se acoperi şi se asigură că 
fereastra e închisă. 

— Camilla! Nu mă aşteptam să te văd. 

— Nici eu nu mă aşteptam să te văd. 

Vocea îi suna ca din fundul pământului şi abia atunci 
ea îşi dădu seama că pentru câteva momente încetase să 


respire. El îşi înclină capul. 

— Asta mă face, contesă, să pun o întrebare firească: 
pe cine te aşteptai să găseşti la mine-n dormitor? 

— Pe tine, desigur. Voiam să spun că nu mă aşteptam 
să te văd... întru totul. 

Arch îşi încrucişă braţele şi se aplecă uşor. 

— De ce-ai venit, Camilla? 

— Păi tocmai citeam... Nu crezuse că va spune 
vreodată asta despre ea, dar continuă: Tocmai citeam, 
Archie, repetă, făcând încă un pas în cameră. Dar mi-era 
cam greu, nu ştiam toate cuvintele şi mă gândeam că 
poate mă ajuţi să le dau de cap celor mai grele dintre ele. 

El se uită la cartea din mâna ei tremurândă. Oare 
când începuse să-i tremure? 

— Cartea asta nu e din camera copiilor. 

— Nu e. E din bibliotecă. Vreau s-o citesc. 

— Să ştii că are multe cuvinte pe care nu le ştii. Asta 
o să te nemulţumească. 

— Nu şi dacă mă ajuţi. Mă gândeam că am putea s-o 
citim împreună. 

Arch se îndepărtă de lângă pat, iar pe buze îi juca un 
zâmbet cumva misterios. 

— Mi-ar plăcea. Haide să stăm pe canapeaua din faţa 
şemineului. 

— Mai bine aş ieşi pe hol cât te îmbraci şi mai apoi mă 
întorc. 

— Dar acum sunt îmbrăcat. 

— Oarecum. 

— Suficient. 

Arch se aşeză pe canapea şi bătu în perna moale de 
lângă el. 

— Haide. În privirea lui se citea o provocare, dar şi 
bunătate. 

Erau în lenjerie de noapte, dar se aflau pe canapea şi 
acolo nu se putea întâmpla nimic îndrăzneţ. In pat pândea 
pericolul, iar ea nu avea de gând să se lase ademenită într- 
acolo. 

Îşi simţi capul încuviinţând propunerea lui, de parcă îi 


scăpase de sub control. Se întoarse la uşă, o închise şi 
încercă să nu se gândească la faptul că în acel moment 
parcă îi sunase ceasul. Trase aer în piept, traversă 
încăperea şi se aşeză pe încercând să stea cât mai departe 
de el. Işi lipi şoldul de capătul canapelei, de parcă aceasta 
era amantul ei. 

— N-am cum să te ajut dacă nu văd ce scrie-n carte, 
spuse el. 

Cu toate că afirmaţia suna cât se poate de inocent, ei 
i se păru că simte o uşoară cutezanţă în spatele ei. 

— Pot foarte bine să-ţi dau cartea... 

— Caz în care ar trebui să caut eu unde ai rămas. 

Cu lentoarea unei feline care se întinde sub soarele 
amiezii, Arch îşi întinse braţul peste spătarul canapelei. 

— Vino mai aproape. 

Ea îl privi. Era îmbrăcat, fără doar şi poate, şi nu se 
vedea nicio dovadă că l-ar interesa altceva în afară de citit. 

Se mişcă un pic în lateral, dar expresia lui spunea, în 
mod clar, că nu era suficient de aproape. Aşa că oftă din 
rărunchi şi se apropie şi mai mult, îşi netezi cămaşa şi 
încercă să nu bage de seamă cum căldura pielii lui 
pătrundea în a ei. 

— Mânarie şi prejudecată, spuse el încet. 

Ea îşi concentră întreaga atenţie asupra lui, iar inima 
îi bătea de parcă el ar fi rostit cuvintele aplecat asupra ei şi 
şoptindu-i-le la ureche. La o adică, stăteau chiar foarte 
aproape, atât de aproape că avea senzaţia că respiraţia lui 
îi răsfira puful de ceafă. Părul împletit îi era prins între 
spate şi spătarul canapelei. 

— Titlul cărţii... murmură el, de parcă i-ar fi înţeles 
confuzia. 

— O, da, ştiam că e mândrie şi ceva. 

Se uită la titlu şi se concentră asupra celui de-al 
treilea cuvânt, păstrându-l în memorie pentru următoarea 
dată când va fi să-l vadă. 

— Din ce ştiu, e o carte foarte pe placul doamnelor, 
spuse el. 

Se întoarse spre el. Nu cumva venise mai aproape? Îi 


apucase coada împletită, atingându-i vârful cu buzele, aşa 
cum un pictor ar aplica pe pânză un strat fin de vopsea. 

— Încă n-ai citit-o? 

Zâmbi din colţul buzelor. 

— Ba da. 

— Te invidiez. Câte cărţi ai citit! 

— Să nu invidiezi niciodată pe cineva până ce nu afli 
ce preţ au plătit pentru ce-i invidiezi. 

— Ce preţ ai plătit? 

Zâmbetul îi dispăru, de parcă nici nu-i luminase 
vreodată buzele. 

— Mult mai mic decât cel pe care l-ai plătit tu ca să 
devii contesă. Hai să citim, bine? 

Era, fără doar şi poate, de preferat să citească decât 
să-şi tot repete intenţia - nu nevoia - de a obţine un titlu, 
de a-l păstra şi de a se ridica încă puţin deasupra nivelului 
ei. Deschise cartea şi începu să citească şi o făcu destul de 
repede, întrucât deja citise o dată acele cuvinte. 

— E un adevăr... 

Îşi ridică privirea spre el. Părea că se uită la dansul 
flăcărilor din şemineu, în timp ce ţinea la buze capătul cozii 
ei, aşa cum ar ţine buzele unei amante. Camilla îşi drese 
glasul. Îi recâştigă atenţia, iar el ridică din sprânceană. 

— Credeam că vei continua, spuse ea. 

— Asta şi fac. 

— Dacă-i aşa, ar trebui să completezi cu următorul 
cuvânt. 

— N-ar fi mai bine să îmi spui tu care crezi că e? 

— Dacă aş fi avut vreo părere, aş fi spus. 

— Nu ai cum să memorezi orice cuvânt ce a fost scris 
vreodată. Trebuie să înveţi să descifrezi un cuvânt pe baza 
literelor ce-l compun. 

Camilla scoase un oftat în care se simţea îngrijorarea. 

— E aproape miezul nopţii. Asta nu e o lecţie. Vreau 
să citesc cartea şi vreau să citeşti tu cuvintele pe care nu le 
ştiu. E ca şi cum am cânta la pian împreună. 

— Universal. 

— Ce-i universal? 


— Universal cunoscut. 

— Ce e universal cunoscut? 

Arch îi mângâie obrazul cu capătul cozii împletite, iar 
ea se întrebă de ce gestul avea mult mai multă senzualitate 
când era făcut de el, nu de ea. 

— Astea sunt cuvintele pe care nu ştii să le citeşti. 
Universal şi cunoscut. 

— O! O, înţeleg. Nu-mi dădusem seama că deveniseşi 
atent la carte. 

— Nici nu devenisem. La tine sunt atent în continuare. 

Camilla începu să creadă că fusese o idee cumplit de 
proastă să vină la el în cameră, dar nu găsea puterea să 
închidă cartea şi să plece. 

— Atunci de unde-ai ştiut că acelea sunt cuvintele? 

— Pentru că am apucat să le văd când ai început să 
citeşti, înainte să mă uit în altă direcţie. 

— Ai nevoie de atât de puţin timp ca să citeşti nişte 
cuvinte? 

— Da. 

— O să pot şi eu să citesc aşa? 

Mâna lui încetă să se mişte, iar ea îi simţi privirea 
scrutătoare. 

— Cred că poţi face orice-ţi propui. 

— Nu vreau să ştie nimeni că am învăţat atât de 
târziu să citesc. 

— O, da, eşti de-a dreptul antică şi de demult, nu-i 
aşa? 

— Nu-ţi bate joc de îngrijorarea mea, Archie. 

— Nu-mi bat joc. Şi nimeni nu va afla de la mine că 
abia ce-ai învăţat carte. Dar te previn ca nu cumva să alegi 
o carte atât de groasă în faţa unor oaspeţi şi să crezi că o 
poţi citi cuvânt cu cuvânt. 

— Nici măcar n-am visat la asta. 

Adevărul era că visase la asta şi nu o dată. Să 
deschidă o carte şi să-i încânte pe cei prezenţi cu 
priceperea ei într-ale lecturii. Să le împărtăşească o 
poveste. Voia să le citească aşa cum şi-ar dori o divă să 
atingă note incredibile la un spectacol de operă. Privirea îi 


reveni asupra cărţii şi citi ceva mai ezitant decât şi-ar fi 
dorit. 

— Este un adevăr univers... sal recunoscut că un bu... 

— Burlac... 

— Că un burlac po... 

O enervau teribil cuvintele lungi şi dificile. 

— Posesor. 

Avea să recunoască acel cuvânt dată viitoare când se 
va lovi de el. 

— Al unei averi... continuă, dar se opri. 

— Frumoase. 

— Are nevoie de o nevastă. 

— Aşadar, ar trebui să-mi doresc să mă însor. 

Îi aruncă o privire pătrunzătoare. 

— Bineînţeles. Eşti posesorul unei averi frumoase. lar 
eu am nevoie de un soţ tocmai pentru că nu am avere. O fi 
un alt adevăr universal recunoscut? Pentru femei? 

— Fără doar şi poate. Dar mai există un adevăr foarte 
important. 

— Care-ar fi acela? 

— Că eşti extraordinar de frumoasă. 

Archie îşi întinse mâna peste umărul ei până când 
degetele sale lungi şi suple îi atinseră ceafa, iar degetul lui 
mare îi mângâia bărbia... încet, provocator. Camilla simţi o 
dorinţă stranie. Ar fi vrut să îşi aplece uşor capul ca să-şi 
poată plimba limba peste degetul lui. Poate chiar să-l 
prindă între buze. 

De unde oare îi veneau asemenea gânduri? Cu 
siguranţă nu simţise aşa ceva faţă de alţi bărbaţi. În niciun 
caz faţă de Lucien, care o atinsese la fel. Doar că, atunci 
când îşi petrecea mâna în jurul gâtului mesajul era că ar 
vrea să o sugrume. 

— Te rog, imploră ea, nu pot să fiu femeia pe care o 
doreşti. Işi plecă privirea şi descoperi că halatul lui nu mai 
ascundea mare lucru din trupul şi din dorinţa lui. Se uită din 
nou înspre el. Nu trebuia să vin aşa de târziu, rosti ea. 

— Ora n-ar fi avut nicio importanţă. Aş fi reacţionat 
exact la fel. 


— Dacă ai şti adevărul, n-ai reacţiona aşa. 

Vorbele ei îl luaseră prin surprindere. Işi dădea seama 
de asta. Văzuse cum o undă de mirare îi cuprinde chipul 
înainte de a se stinge. Arch scoase un oftat plin de 
îngrijorare. 

— Ce secret mai ascunzi? 

Camilla crezuse că-l va îndepărta când va afla că nu 
ştie să citească. Asta nu se întâmplase. Sigur, ochii îi 
scăpăraseră de furie, dar numai pentru că îi ascunsese 
adevărul. Apoi făcuse tot ce îi stătuse în puteri ca să-i ofere 
darul citirii. El fusese cel care îi dovedise că nu era nici 
proastă, nici neştiutoare. Era deşteaptă, capabilă să înveţe. 

Faţă de ducele ei ar putea păstra ultimul său secret, 
dar ştia deja că Archie nu era bărbatul care s-ar mulţumi să 
i se ascundă lucruri. Prea îi plăcea să vadă totul în detaliu 
ca să îl poată înţelege în întregime. 

Camilla ştia că putea ieşi chiar atunci pe uşă, iar între 
ei totul s-ar termina în acea clipă. Nu ar mai exista 
încredere totală între ei. lar după tot ce-i oferise el, i se 
păru că ar fi o cruzime să facă asta în loc să îl lase să 
judece singur. 

Închise cartea cu un gest foarte studiat şi o puse 
deoparte. Îşi desfăcu nasturii cămăşii de noapte încet, 
înnebunitor de încet, fără să arunce o privire înspre el. 
Fusese convinsă prin violenţă că nu era bună de nimic. Ar fi 
vrut să nu afle nimeni asta, dar el avea dreptul să ştie cei 
se întâmplase. lar după ce va şti, dorinţa îi va dispărea... pe 
vecie. 

Se întoarse spre canapea ca să îl poată avea în faţă, 
însă refuzând în continuare să îl privească. Degetele îi 
tremurau incontrolabil când apucă marginile halatului şi le 
depărtă, dezvăluindu-se. 

— Mă lovea cu cravaşa când era dezamăgit de mine 
sau nemulţumit. y 

Arch rămase nemişcat. Nu scoase niciun sunet. In cele 
din urmă, ea îndrăzni să-şi ridice privirea spre el. Văzu în 
ochii lui ceva la care nu se aşteptase niciodată. 

Văzu ură. Pură, neînfrânată. 


Capitolul 16 


Arch rămase ca lovit de trăsnet. Clocotea de ură, furia 
parcă îl orbea şi nu ştia cum să se elibereze de ea. Se 
îndreptă spre şemineu şi dintr-o singură mişcare dărâmă 
tot ce era pe polita de marmură: sfeşnicele din aur, vazele 
din cristal, statuetele. 

Îşi sprijini apoi braţele de piatra rece, strângând-o cu 
putere. Se temea că altfel va distruge tot ce era în cameră, 
dacă nu cumva tot ce era în casă. Stătea cu capul plecat, 
inspirând adânc, încercând din răsputeri să-şi domolească 
furia şi să se oprească din tremurat. 

Nu era de mirare că această femeie nu avea 
încredere în nimeni, nu era de mirare că era plină de 
secrete. Înţelesese din privirea ei cât de greu îi fusese să-i 
arate cicatricele care îi marcau pielea. li văzuse ruşinea şi 
umilinţa şi nu fusese în stare să îi ofere alinare şi consolare 
pentru că în acele clipe nu se simţise în stare decât de 
crimă. Şi ar fi comis-o fără cea mai mică remuşcare. 

— Îmi pare tare rău, şopti ea. 

— Nu, gemu el. Să nu ceri niciodată scuze pentru 
nimic din ce a făcut el. 

Îşi descleştă mâinile de pe polita de marmură. O 
strânsese atât de tare că îl dureau degetele. Se întoarse 
spre ea. Era în picioare, iar în acea poziţie cămaşa de 
noapte părea că se închisese la loc, deşi Camilla nu-şi 
încheiase  nasturii. Doar o fâşie minusculă de piele 
adumbrită se arăta vederii. 

— Mare minune că mai vrei să te măriţi, spuse el. 

— Ştiu că nu toţi bărbaţii sunt ca el. Dar nici ca tine 
nu sunt - să vrea numai adevărul şi tot adevărul, să vrea să 
cunoască şi să înţeleagă fiecare fir din care sunt ţesută. Cei 
mai mulţi se mulţumesc cu ce se vede la suprafaţă. Puţini 
sunt cei dornici să pătrundă în inima unei femei atât de 
adânc ca tine. Eu sunt suma secretelor mele. 


— Nu, îi spuse el, clătinând din cap. Secretele sunt 
doar o parte din ce eşti... iar acum au dispărut. lar în faţa 
ochilor mei a rămas o femeie care a îndurat multe, dar nu 
şi-a pierdut umanitatea. O femeie care a sărit să dea o 
mână de ajutor la incendiu în picioarele goale şi în cămaşă 
de noapte. O femeie care îi ajută pe cei sărmani fără să-şi 
asume vreun merit pentru asta. O femeie care bea ceaiuri 
imaginare cu nişte fetiţe. Făcu un pas spre ea. M-ai 
fermecat din clipa în care te-am văzut. Fără a şti carte, ai 
reuşit mai multe decât majoritatea celor care cu carte. lar 
când ai avut ocazia să înveţi, n-ai lăsat-o să-ţi scape... 
uluindu-mă, din nou, cât de repede ai prins meşteşugul 
citirii. li luă faţa în mâini, privind şiroaiele de lacrimi care i 
se prelingeau pe obraji. Ti-am spus cândva că aş putea iubi 
o femeie ca tine. Acum știu că pot. Şi iubesc o femeie ca 
tine. Pe tine. Te iubesc. 

Işi plecă buzele şi o sărută cu toată tandreţea de care 
era în stare, îşi dorea să fie ultima dată când îi simte gustul 
lacrimilor atunci când o sărută. Ea îşi împleti mâinile de 
braţele lui, ţinându-le strâns, dar fără a părea că vrea să îl 
respingă, ci doar să îl atingă. Arch nici nu-şi putea imagina 
ce povară uriaşă dusese ea atâta vreme, nelăsând pe 
nimeni să afle cum era cu adevărat, neavând pe nimeni 
căruia să i se poată destăinui. El crescuse într-o familie 
unde cu toţii erau sinceri unii cu ceilalţi, iar imperfecţiunile 
erau acceptate. Adevărul era că perfecțiunea i se părea mai 
curând anostă. 

Ar fi făcut însă orice ca să o scutească de suferinţele 
pe care le îndurase din pricina uneia dintre rubedeniile sale. 
Dumnezeule, gândul acesta îi făcea rău fizic. Prin venele lui 
curgea acelaşi sânge cu al bărbatului care îi făcuse aşa 
ceva femeii pe care el o iubea. Era dezgustător, revoltător 
şi greţos. 

Auzi un geamăt stins, de pasiune crescândă, iar el îşi 
dădu seama că ceea ce se întâmplase între ea şi bătrânul 
Sachse nu avea ce căuta în dormitorul lui şi în vieţile lor. Se 
terminase. Gata. Nu era de datoria lui să schimbe trecutul, 
ci să o iubească aşa cum merita. 


Îşi lăsă buzele să alunece pe gâtul ei şi-i cuprinse 
umerii cu palmele. Ar fi vrut să facă să-i dispară cămaşa de 
noapte, dar mai mare era dorinţa de a o convinge că nu-l 
dezgusta nimic la ea. Că niciunul dintre secretele pe care i 
le aflase nu conta. Că tot ce conta era că o iubeşte, o 
adoră. 

Privind-o în ochi, îşi strecură o mână sub veşmintele 
de mătase şi le îndepărtă până când o primă cicatrice, un 
mic semn alb deasupra pieptului, fu vizibilă. Se aplecă şi o 
sărută. 

Camilla simţi focul buzelor lui, atingerea limbii lui 
peste o cicatrice, apoi pe alta şi pe alta, pe măsură ce gura 
lui îi parcurgea cu delicateţe trupul, căutând fiecare 
imperfecţiune şi ştergând cu sărutări câte puţin din ruşinea 
pe care i-o pricinuiseră. 

Arch îngenunche, iar buzele sale continuară să 
parcurgă acea hartă a suferinţei întipărite pe pielea ei fină. 
O sărută pe pântec. Ea îşi cobori privirea spre el, 
urmărindu-l cum se îngrijeşte cu tandreţe de fiecare semn 
în parte. Cum de reuşea să-i şteargă ruşinea cu o simplă 
privire, printr-o simplă atingere? 

O ajutase să capete încredere în sine cu fiecare nouă 
literă pe care o învățase, cu fiecare nou cuvânt, până în 
clipa când ea prinsese curajul de a-i destăinui ultimul ei 
secret. lar acum îi înlătura orice urmă cu sărutări pline de 
dragoste. Camilla se aplecă uşor şi-şi lipi obrazul de 
creştetul lui. Cum de era posibil ca acest bărbat să fie atât 
de generos pe cât era de exigent? 

Cerea abandon total. Depunerea armelor. Secrete 
scoase la iveală, imperfecţiuni mărturisite şi acceptate. 
Niciun ascunziş. Totul la vedere, pentru a putea fi cumpănit 
şi înţeles, pentru a-i cântări însemnătatea, a-i stabili 
importanţa şi, la sfârşit, părea că singurul lucru care conta 
cu adevărat era ea. Toate lucrurile pe care, de teamă, nu 
voise să i le dezvăluie îl făcuseră să o îndrăgească şi mai 
mult. Lui îi dăduseră noi motive s-o iubească, iar ei, 
libertatea de a-i accepta iubirea. 

lubirea. O iubea. Tocmai pe ea, care se crezuse mereu 


nedemnă de un asemenea sentiment. Camilla se întreba de 
ce simţise până acum nevoia să se ascundă. Când era doar 
o copilă, se prefăcuse că ştie să citească, iar prefăcătoria o 
împiedicase să înveţe carte. Fusese la un pas de a repeta 
acea greşeală. Prefăcându-se că nu ţine la el, fusese la un 
pas de a rata şansa de a fi iubită. 

Încercă să-l ţină lipit de ea, dar el încă nu-şi încheiase 
misiunea. Veşmintele îi alunecară pe podea, iar el găsi o 
cicatrice pe coapsă şi una pe şold. Erau atât de multe, 
imposibil de numărat şi, cu toate acestea, el nu ratase 
niciuna. 

După ce fiecare semn primi omagiul buzelor lui, Arch 
se ridică, o luă în braţe şi o duse în pat. Ideea de a se 
împotrivi îi trecu prin minte, dar dispăru într-o clipită. lar ea 
îşi dădu seama că acolo îşi dorea să fie: în braţele şi în 
patul lui. Acea dorinţă o făcuse să-şi desfacă nasturii 
cămăşii de noapte. Şi poate tot ea o îndemnase să vină în 
dormitorul lui cu cartea în mână. 

Arch o aşeză pe pat cu mare grijă, de pană s-ar fi 
termit ca nu cumva să se sfărâme. Numai că toate 
umilinţele de care avusese parte în viaţă o întăriseră. Nu 
avea să se sfărâme acum. Nu când era înconjurată de atâta 
dragoste şi blândeţe. Întinse mâna şi-i desfăcu cordonul 
halatului, un gest neobişnuit de îndrăzneţ pentru ea, care 
nu avusese niciodată iniţiativa în momentele de intimitate 
dintre un bărbat şi o femeie. Avu un moment de panică în 
clipa când îl văzu întru totul dezvelit. Înainte de a se 
întinde, la rândul lui, în pat, Arch o mângâie pe obraz. 
Privirile li se întâlniră. 

— N-am să-ţi fac rău, îi spuse el. 

Sinceritate. Îi spusese mereu că vrea ca relaţia lor să 
fie sinceră, iar momentul de faţă cerea asta mai mult ca 
oricând. 

— Nu cred că ai cum să nu-mi faci... El nu era pe 
departe la fel de... 

Cum putea să-i explice? Era evident că nu toţi bărbaţii 
din danul Sachse împărtăşeau anumite trăsături. Intr-un 
final, familia decise cum să-şi formuleze observaţia. 


— Nu era la fel de măreț. Sunt destul de sigură că e 
foarte posibil să nu... încapi. 

În colţul buzelor lui apăru un zâmbet cald, dar 
îndrăzneţ, plin de mândrie şi de bărbăţie. 

— O, voi încăpea. Fii pe pace. Nu te teme. 

Nu te teme? Nu, acest bărbat nu-i inspira pic de 
teamă. Îi descoperise toate secretele şi i le acceptase. Cum 
s-ar fi putut teme de acceptare? lar dacă avea să-l 
dezamăgească în pat... nu, nu credea că era posibil. Era un 
bărbat care pretindea de la ea tot atât cât cerea de la sine. 
Nimeni nu mai făcuse ce făcuse el. O acceptase pentru ea 
însăşi, pentru cine era cu adevărat. Camilla îşi ridică 
braţele, apoi le întinse, deschizându-se şi deschizându-şi 
inima pentru el. _ 

Se apropie de ea precum blândeţea nopţii, INcet. 
Ceea ce fusese doar o promisiune devenea realitate. La fel 
ca Apropierea trupului său de al ei. li invadă buzele, 
făcându-şi loc, în acelaşi timp, între coapsele ei. Nu în ea, ci 
doar lipit de ea. Căldura trupului lui se răspândea pe alei. 

O, era atât de suplu, de bine făcut, părea 
întruchiparea perfecțiunii. Semăna cu unele dintre 
sculpturile care îi împodobeau locuinţa. Muşchii îi erau 
pronunţaţi şi încordaţi. Dar, spre deosebire de cei sculptați 
în marmură, ai lui erau fierbinţi şi fremătători. 

Limba lui o prinsese pe a ei într-un dans senzual, iar 
gura îi era devorată cu lăcomie. Camilla nu mai făcuse cu 
nimeni lucrurile pe care tocmai le făcea cu el. Îi atingea 
părul, faţa, gâtul, umerii şi spatele. Voia să îl cunoască în 
amănunt, fibră cu fibră. Voia să-şi plimbe degetele peste 
fiecare milimetru din trupul splendid care o prinsese în 
îmbrăţişare. Voia să-l atingă din cap până în picioare. |, a 
picioare însă nu putea ajunge decât dacă s-ar fi desprins 
din sărut. Şi cu niciun chip nu voia asta. 

Nici nu visase că un sărut poate fi atât de prelung, 
atât de variat. Nici că poate provoca atâta pasiune. Dar nu, 
nu era vorba doar de sărut. Ce îi făcea el era mult mai mult 
de-atât. Mâinile lui apăsau şi mângâiau. li prinse un sân în 
căuşul palmei şi-i frecă uşor sfârcul. Mâna îi alunecă apoi pe 


picior, apoi mai sus, peste şold şi ajunse între coapsele ei. 
El se desprinse din sărut şi se ridică un pic. Ochii îi ardeau 
de dorinţă. Camilla nu mai văzuse niciodată o asemenea 
privire intensă şi cotropitoare. Niciodată nu se simţise atât 
de dorită. 

Îi trecu degetele prin plete, în timp ce mâna cealaltă 
mângâia delicat miezul feminităţii ei şi o pătrunse uşor cu 
un deget. Arch închise ochii de plăcere şi scoase un geamăt 
profund, de parcă ar fi simţit şi el plăcerea care o fulgerase 
pe ea. 

Oare care ar fi esenţa dragostei? Să oferi şi să 
primeşti plăcere? Nu se gândise niciodată la asta, iar 
mângâierile lui făcură ca orice gând să se dispară şi să lase 
loc doar senzaţiilor. Respirația lui precipitată îi învăluia pe 
amândoi. Plăcerea creştea şi se amplifica. Ea se prinse de 
umerii lui, într-o încercare disperată de a se linişti. 

— Voi încăpea, gemu el, de parcă ar fi provocat pe 
cineva să-l contrazică. Se împinse în ea, iar Camilla se 
încordă. Te doare? o întrebă. 

Era atâta disperare în vocea lui, încât Camilla reveni, 
pentru o clipă, de pe tărâmul plăcerii. Îşi dădu seama însă, 
chiar în acel moment, că durerea pe care obişnuia să o 
simtă nu mai era acolo. O, simţea cu siguranţă presiunea şi 
apăsarea bărbăţiei lui, dar senzaţia era plăcută. Nu era 
începutul unui asalt, ci al unor momente de plăcere 
împărtăşită. 

— Nu, îi şopti, răspunzând, în cele din urmă. Nu mă 
doare deloc. 

Sublima presiune spori pe măsură ce el împingea tot 
mai adânc, făcându-şi tot mai bine loc în ea până când 
reuşi să îşi îndeplinească întocmai promisiunea. 

Îl simţea cu totul în ea, simţea cum o umple. 
Niciodată nu mai cunoscuse o plăcere atât de intensă. Il 
avea pe de-a întregul, o pătrunsese complet şi bănuia că şi 
pentru el senzaţia era la fel de înnebunitoare. 

Îşi încolăci picioarele în jurul lui şi-l strânse între 
coapse. El deschise ochii, iar ea văzu strălucirea de triumf 
din privirea lui... şi o savură. Puterea lui era şi a ei. Forţa lui 


era şi a ei. Erau diferiţi, dar egali. Erau parteneri. Ofereau. 
Primeau. Împărtăşeau. 

Arch o sărută şi începu să se mişte înainte şi înapoi 
deasupra ei, izbindu-şi trupul de ea şi în ea. Pasiunea puse 
incontrolabil stăpânire pe ei. Pentru o clipă, ea crezu că vor 
cădea din pat. Voia să cadă. Dar voia şi să rămână. Işi 
potrivit ritmul cu al lui. A da şi a primi. Valuri de plăcere i se 
stârneau în pântec şi îi cuprindeau apoi fiecare fibră. Se 
împingea către el, îl trăgea şi mai aproape de ea, şi mai în 
ea, cuprinzându-l şi încleştându-l tot mai tare cu coapsele. 
El gemu şi începu să pompeze mai tare, mai tare şi mai 
repede. 

Camilla îşi arcui spatele când simţi plăcerea 
dezlănţuită care o inundă. Scoase un țipăt şi auzi ca prin vis 
geamătul lui final, îi simţi ultima împingere, apoi trupul 
tremurând când îşi îngropă faţa în curbura fină a umărului 
ei. 

Îi venea să râdă şi să plângă în acelaşi timp. Îi venea 
să strige şi să vorbească în şoaptă. Insă tot ce făcu fu să 
zâmbească, înainte de a aluneca într-un somn profund. 


* 


Arch ştiuse, desigur, că ea nu mai trăise niciodată 
deplina satisfacție sexuală. E nevoie de încredere ca să-i 
îngădui cuiva să îţi ofere toate acele senzaţii minunate. lar 
încrederea era, alături de plăcere, ceva ce Camilla abia 
începea să experimenteze. 

Dar, la fel cum se întâmplase cu cititul, odată ce 
văzuse despre ce e vorba, voia să savureze întru totul 
experienţa. lar el era mai mult decât încântat să-i facă pe 
plac. 

Noapte de noapte, la ore foarte târzii, când aproape 
toţi slujitorii dormeau, ea îşi făcea apariţia în camera lui, 
îmbrăcată în hainele de culcare, cu o carte în mână. 

— Mă gândeam să citim un pic împreună. 

El surâdea, ştiind prea bine adevăratul motiv şi 
anticipând deja ce avea să urmeze. 


— Sigur, dacă asta doreşti. 

— Să citim în pat. 

Intra în joc. Dădea cuverturile la o parte şi umfla 
perenele. După cel mult două propoziţii citite, el îi săruta şi 
adulmeca umărul gol, clavicula, sânii. Se  străduia 
întotdeauna să nu-i provoace niciun fel de disconfort, era 
mereu blând şi atent. 

Se străduia să nu lase ca secretul iubirii lor să le 
tulbure plăcerea, dar uneori îi era greu să nu fie nemulţumit 
că, de faţă cu alţii, ea nu lăsa niciodată să se observe faptul 
că îl prefera pe el. De altfel, Camilla îi spusese foarte clar că 
nu cumva el să trădeze faptul că o preferă pe ea. Avea 
nevoie, în continuare, de o soţie care să-i dăruiască un fiu, 
iar ea nu renunţase la planul de a se mărita cu un duce. 

Îi înţelegea dorinţa presantă de a fi ducesă, dar asta 
nu-i alina durerea. Se considerase un nimic, lipsită de 
valoare chiar şi pentru ea. Rangul nobiliar era soluţia rapidă 
şi uşoară. Dacă asta îşi dorea, avea să-i fie alături. 

— De ce eşti aşa trist? îl întrebă. 

Stăteau întinşi la el în pat, ea cu spatele sprijinit de un 
morman de perne, iar el, la picioarele ei. Arch îşi lăsă 
privirea să cutreiere de-a lungul trupului ei gol înainte să se 
uite în ochii ei. Ultimele zile le petrecuseră mai mult 
dezbrăcaţi decât cu hainele pe ei. 

— Pur şi simplu mă întrebam dacă vei mai veni la 
mine după ce vor sosi oaspeţii. 

Ea se încruntă. 

— Nu ştiu. Vă trebuie să fim mai atenţi şi mai prudenţi 
ca oricând. Cred că servitorii încep să bănuiască ceva, dar 
n-aş vrea ca ducele să afle sau măcar să bănuiască... 

Îşi plimbă mâna pe coapsa lui. 

— Încă nu eşti nevasta lui. Ştii asta, da? sublinie 
Archie, adoptând un ton mai degrabă practic când, de fapt, 
ar fi vrut să-şi însoţească vorbele cu un mârâit. 

— Dar Lady Alice? Doar nu vrei să-i laşi impresia că ți- 
e mintea la altcineva. 

El îi atinse cu limba curbura tălpii, făcându-i degetele 
de la picioare să i se strângă. Lui nu-i păsa nici cât negru 


sub unghie de ce ar crede Lady Alice, sau Lady Anne, sau 
Lady Jane. Inţelegea însă că a fi parte din aristocrație 
presupunea şi să îi facă jocurile. 

— Bănuiesc că ar fi mai bine să păstrăm distanţa. 

— Să ne prefacem că ne luăm o scurtă vacanţă în 
absenţa celuilalt. 

Vocea îi păru slabă şi indecisă, iar când o privi din nou 
văzu că are ochii închişi. 

— Nu prea-mi place să mă prefac. 

Ea deschise un ochi. 

— Părea că nu-ţi displace deloc noaptea trecută, când 
te prefăceai că eşti un armăsar. 

El îi aruncă un zâmbet obraznic şi plin de sine. 

— lar tu mi-ai făcut pe plac şi te-ai prefăcut că eşti 
iapa mea. 

Zâmbetul îi dispăru. O privi cu atenţie şi îşi aminti 
senzațiile de atunci şi încă ceva. 

— Nu prea ţi-a plăcut când te-am luat pe la spate, 
aşa-i? 

Ea ridică din umeri. 

— Nu-mi amintesc să mă fi plâns. 

Arch se încruntă. 

— Fii sinceră cu mine, Cammie. Nu vreau să facem 
niciodată ceva care te face să nu te simţi în largul tău sau 
vreun lucru ce nu îţi place. 

— Dar mi-a plăcut. Sigur că mi-a plăcut. Eşti mereu 
atent să-mi provoci plăcere. Tu eşti foarte degajat, ştii tot 
ce presupune uniunea întru plăcere dintre doi oameni. 
Vreau să fiu ca tine, crede-mă că vreau. Dar totul e încă 
foarte nou pentru mine, Arch. Despre asta e vorba. 
Câteodată nu ştiu la ce să mă aştept. Nu-mi e mereu clar ce 
vei face, dar te asigur că niciodată nu sunt dezamăgită de 
rezultat. 

— O să-mi spui când ceva nu îţi e pe plac, da? 

— Desigur. 

— Gata cu secretele dintre noi. 

Ştia însă că afirmaţia nu era tocmai adevărată. 
Secretele încă existau. Erau însă ale lor, erau secrete pe 


care le păstrau faţă de servitori şi de ceilalţi: lecţiile pe care 
i le dădea în camera de studiu, dar şi în pat. Ce nu dorea 
Arch era ca ea să mai aibă secrete pe care el să nu le ştie. 
Ea încuviinţă din cap. 

— Promit. 

— Bine. 

Îi cuprinse talpa cu palmele şi începu să o sărute. Îi 
sărută curbura fină, îşi plimbă limba peste ea, apoi peste 
degetele de la picioare şi peste pielea moale dintre degete. 

— Pare foarte imoral ce faci, murmură ea cu un oftat. 

— O, draga mea, în noaptea asta am de gând să 
devin mult mai imoral. 

Se tinu de cuvânt în feluri pe care Camilla nici măcar 
nu şi le imaginase vreodată şi, cu siguranţă, nu crezuse că 
le va experimenta. Cu altcineva decât el, totul i s-ar fi părut 
teribil de nepotrivit şi neplăcut. 

li acoperi piciorul cu sărutări, apoi se ocupă de 
celălalt, pe care îşi plimbă limba înnebunitor de jos până 
sus. O fierbinţeală plăcută o cuprinse din cap până-n 
picioare. li sărută şoldul, buricul şi din nou şoldul. Apoi îşi 
îngropă faţa între coapsele ei, sărutând, lingând, apăsând 
cu limba. Camilla scoase un suspin de surprindere şi de 
plăcere, iar mâinile ei strânseră cu putere aşternuturile. 

Işi apăsă coapsele de trupul lui. 

— Arch! 

El îşi ridică uşor capul. 

— Nu îţi place... 

— Ba da. Nu artrebui, dar îmi place. 

— Atunci relaxează-te şi simte-te bine. 

Să se relaxeze? Cum să se relaxeze când trupul îi 
vibra de senzaţii? Fiecare atingere a limbii lui îi intensifica 
plăcerea. Valurile de extaz deveneau tot mai intense, 
făcând-o să îşi piardă capul. Ah, poate că între ei nu mai 
erau secrete, dar cu siguranţă nu avea să sufle o vorbă 
nimănui despre ce făceau împreună. 

Scoase un țipăt slab şi, în clipa în care simţea că totul 
se prăbuşeşte în jur, el intră adânc în ea, ducând plăcerea 
dincolo de orice limite. Trupurile li se răsuceau împreună, 


se agăţau şi se încolăceau unul de celălalt, iar în acea clipă 
ea ştiu că avea încredere în el mai mult decât în oricine pe 
lume. 


Capitolul 17 


Invitaţii sosiră într-o miercuri, cu toată pompa. Erau 
cincizeci dintre cei mai importanţi membri ai elitei 
londoneze. Îşi aduseseră valeţii personali, cameristele, 
vizitiii, lacheii. Îşi luaseră cu ei caii, ţinutele de gală, 
bagajele, râsetele, bârfele şi speranţele. 

Arch nu îşi dădea seama cum de reuşea Camilla să 
administreze totul, dar o făcea fără cusur. Le ieşea tuturor 
în întâmpinare şi apoi i-i prezenta, strecurând mici indicii ca 
să-l ajute să îşi aducă aminte de fiecare în parte. 

— Milord, sigur ţi-o aminteşti pe Lady Priscilla 
Norwood, fata contelui de Blythemoore... Aţi dansat 
împreună la balul ducelui de Kimburton. 

Sfinte Dumnezeule! Cum de-şi amintea asemenea 
detalii? El cu siguranţă n-o făcea. Cu toate acestea, 
răspundea întocmai cum se cuvine. 

— Sigur că da. Vizita dumneavoastră ne face mare 
plăcere. 

O ţinu aşa toată dimineaţa. Nu făcu decât să salute 
persoane de care nu îşi aducea aminte şi să privească plin 
de uimire cum Camilla îi făcea să se simtă bine-veniţi, li-i 
prezenta pe slujitorii care urmau să se ocupe de ei, avea 
grijă să fie conduşi în camerele lor şi să le fie aduse 
bagajele. Nu-şi dădea seama cum de reuşea să ţină totul 
sub control. 

Lillian stătea în apropierea ei, cu liste întregi pe care 
le bifa, dar Camilla nu apela niciodată la ele. Arch ştia că 
progresase foarte mult într-ale cititului, dar nu îl deprinsese 
suficient de bine încât să folosească listele fără să se 
poticnească. Prin urmare, nu arunca nicio privire asupra 
foilor. Memorase absolut totul. Avea o ţinere de minte 


remarcabilă, cu totul remarcabilă. 

— O întrebase la un moment dat dacă n-ar putea scrie 
numele fiecăruia pe o bucată de hârtie şi să i-o prindă 
respectivului sau respectivei în piept. Ea râsese ca lao 
glumă bună. 

— Stai liniştit, Archie, nu e chiar aşa de greu să reţii 
numele tuturor. Prefă-te că e vorba despre elevi de-ai tăi. 

— Pentru elevi aveam catalogul şi ştiam în ce bancă 
stă fiecare. Aşa că uneori trişam. 

Ochii ei sclipiră. 

— E o idee splendidă! Am să-i spun lui Lillian să-ţi dea 
listele cu aşezarea de la masă la care m-am gândit. Le poţi 
folosi ca să trişezi un pic. 

Existase un moment tensionat când ducesa de 
Lynchbrooke nu fusese mulţumită de camera care îi fusese 
rezervată, iar o doamnă de rang mai mic fusese mutată, ca 
bătrâna doamnă să fie mulţumită de condiţiile oferite. 

Arch era sigur că nu-i va fi greu deloc să şi-o 
amintească pe ducesă şi-şi puse în minte să o evite cât de 
mult posibil. 

Urmă un moment dezamăgitor când le parveni 6 
misivă din partea Prințului de Wales, care îi informa că nu 
va putea onora invitaţia şi îşi prezenta scuzele. Apoi sosiră 
ducele şi ducesa de Harrington, spre marea încântare a lui 
Arch. 

— În sfârşit, nişte feţe cunoscute, le spuse în timp ce 
le ieşea în întâmpinare. 

Era un cuplu foarte arătos - el cu părul negru şi ochii 
bătând spre gri, iar ea cu izbitorii ochi violeţi şi părul ca 
nişte raze de lună. 

— Pare-se că aţi organizat o întrunire pe cinste, spuse 
ducele. 

Rhys Rhodes obținuse titlul de curând, după moartea 
fratelui său mai mare. Arch îl vedea ca pe o rudă pentru că, 
la fel ca el, purta un titlu la care nu se aşteptase. 

— E o nebunie-n toată legea, mărturisi Arch. Nu ştiu 
cum se descurcă aristocrații. 

Ducesa zâmbi fără să-şi ascundă încântarea. 


— E prima mea petrecere la ţară. Sunt mai mult decât 
fericită să mă aflu aici. 

Avea o voce blândă şi uşor tărăgănată. Venise din 
Texas abia de câteva luni şi, spre deosebire de el, era 
fascinată de tot ce ţinea de etichetă şi protocol. Nu era 
deloc snoabă, aşa că lui Arch îi făcea plăcere compania ei. 

— Camilla a pregătit, îmi imaginez, o mulţime de 
activităţi. 

El se aplecă şi-i răspunse cu glas scăzut: 

— Cel puţin aşa sper, pentru că n-am nicio idee 
despre ce aş putea vorbi cu aceşti oameni. Sunt sigur că o 
să mă fac de râs. 

Ea îi strânse de braţ. 

— Dacă eu o să mă descurc, sigur vei putea şi 
dumneata. 

— l-ai putea împrumuta cărţile tale, spuse Rhys, 
privindu-l apoi pe Arch. Are o mulţime de cărţi despre 
etichetă. Una e scrisă chiar de ea. l-am spus că ar trebui să 
o publice. 

— Aş fi primul care ar cumpăra un exemplar, spuse 
Arch. 

— Camilla pare în elementul ei, observă Rhys, privind- 
o în timp ce întâmpina câţiva musafiri care abia sosiseră. 

— Mă uimeşte tot ce reuşeşte să facă, mărturisi Arch. 
Eu n-aş putea. 

— Eu nici n-aş vrea, spuse Rhys. 

— În schimb, eu am de gând să iau notițe ca să ştiu 
ce am de făcut când vom avea invitaţi la Harrington, zice 
Lydia. 

Camilla se îndreptă spre ei, cu un zâmbet plin de 
încredere. 

— Ei bine, cred că toată lumea a sosit şi s-a instalat. 
Acum, draga mea, trebuie să ne schimbăm pentru prânz, îi 
spuse Lydiei. Te rog să mă anunţi dacă ai nevoie de vreun 
sfat. 

Glasul îi era sincer, lucru pe care, îşi spuse Arch, Lydia 
îl va aprecia. În cea mai mare parte a sezonului, cele două 
doamne fuseseră cumva într-o rivalitate, căci ambele 


căutau atenţia ducelui. Lydia câştigase, iar Camilla părea 
că tratează situaţia cu eleganţă. Nu înţelegea prea bine 
cum de ducele de Harrington nu-şi pusese problema unui 
moştenitor când se logodise cu Camilla, dar asta nu mai 
avea importanţă. Conta doar că ducele şi soţia lui erau 
îndrăgostiţi nebuneşte, iar asta se vedea din fiecare privire 
pe care şi-o aruncau. Mai schimbară câteva amabilităţi, 
după care Camilla se oferi să o ajute pe Lydia să-şi aleagă 
ţinuta potrivită pentru primul ei prânz la ţară. Rhys le 
urmări cu privirea până ce ajunseră la scări şi, când ieşiră 
din raza lui vizuală, se întoarse către Arch. 

— Ce i-ai făcut contesei? 

— Poftim? 

Rhys îşi înclină capul ca şi cum ar fi căzut pe gânduri. 

— Camilla a avut mereu... un anume egoism şi o 
oarecare fragilitate. Nu-mi amintesc să o fi văzut vreodată 
purtându-se atât de plăcut. 

Arch zâmbi satisfăcut. 

— Tot ce pot spune, Excelenţă, e că nu ai cunoscut-o 
niciodată. 

Pe măsură ce prima zi se apropia de final, Arch îşi 
dădu seama că ceea ce-i spusese ducelui de Harrington nu 
era valabil şi în cazul ducelui de Kingsbridge. Acesta chiar 
începea să o cunoască bine pe Camilla. Părea să se bucure 
de devotamentul ei neobosit. Nu-i era clar cum de ea 
reuşea să se aşeze în preajma ducelui la fiecare masă. Era 
convins că, după codurile de protocol, n-ar fi stat unul lângă 
celălalt. Făceau plimbări în grădină, iar când Arch îi 
propunea vreunei doamne să se plimbe împreună, ca să îi 
poată urmări, auzea răsunând râsul vesel al Camillei. 

Jocurile de badminton şi crochet asigurau 
amuzamentul musafirilor. La prânz şi la cină se serveau 
preparate extravagante. Urma ca şederea oaspeţilor să se 
încheie cu un mare bal organizat vineri seară, ca apoi toată 
lumea să plece sâmbătă. Din punctul lui de vedere, timpul 
nu trecea suficient de repede. Nu fusese vreme să se 
organizeze o partidă de vânătoare, lucru pentru care era 
recunoscător providenţei. 


Ducele de Kingsbridge şi fiica sa coborâră la micul 
dejun la puţin timp după ce Camilla şi Archie se aşezaseră 
la masă. Ceilalţi oaspeţi încă nu îşi făcuseră apariţia, lucru 
deloc neobişnuit. Camilla urma să dea instrucţiuni ca 
mâncarea să le fie pusă deoparte mai multe ore, ca fiecare 
să poată dormi după bunul-plac. 

— Şi zi-mi, Sachse, iaht ai? întrebă Kingsbridge. 

Archie îi aruncă o privire scurtă Camillei înainte de a 
răspunde: 

— Nu, din câte ştiu. 

— Păcat, mare păcat. lahturile sunt tare distractive. 

— Dar şi foarte scumpe de întreţinut, papa, comentă 
Lady Alice. 

Camilla nu-şi aducea aminte ca Lady Alice să fi arătat 
vreodată atât de tânără şi de proaspătă. 

— Foarte adevărat, draga mea, foarte adevărat. 
Totuşi, dacă veniţi la Cowes, daţi-mi de ştire. Am să vă 
împrumut iahtul meu. 

— Sunteţi foarte amabil, Excelenţă, zise Camilla. 

El îi făcu semn cu ochiul şi ridică paharul, iar ea îşi 
aminti de ultima dată când un bărbat îi făcuse cu ochiul. Se 
uită la Archie şi îşi dădu seama din zâmbetul lui reţinut că 
se gândea la acelaşi lucru. Era un moment special, numai al 
lor, iar ea se gândi că era minunat să ai amintiri comune şi 
speciale cu cineva şi care să fie savurate într-o tăcere 
complice, ca acum. 

— Sachse, l-ai întâlnit pe Prinţul de Wales? întrebă 
Kingsbridge. 

— Nu. 

— Păcat. E mare amator de iahting. Are o bacă 
superbă. 

— In fiecare an, mergem la Cowes după ce sezonul ia 
sfârşit, explică Lady Alice. Papa are tendinţa de a vorbi la 
nesfârşit despre asta, până când reuşeşte să îşi scoată 
ideea din minte 


— N-am fost niciodată la mare, spuse Archie. 

Lady Alice îi zâmbi dulce. 

— Neapărat să vii într-o zi. lubesc marea. 

Camillei nu prea îi era pe plac ideea ca această fată 
să îi facă lui Archie cunoscută zona de coastă aşa cum ea îi 
prezentase Londra, să vadă scânteia din ochii lui când 
experimenta lucruri noi, când descoperă minunile mării. 

— Nu sunt foarte sigur dacă m-aş descurca pe mare, 
spuse Archie. Nu ştiu să înot. 

— Nici eu, răspunse Lady Alice, râzând. Dar e plăcut 
să te plimbi pe țărm. Ai fost vreodată la mare, Lady 
Sachse? 

— Nu. Găsesc că nisipul ar fi cam supărător 

— Ai perfectă dreptate, draga mea, chiar poate fi 
supărător. 

Ducele se lăsă pe spate în scaun şi se bătu uşor pe 
burtă. 

— Minunată mâncare. Minunată! 

Era destul de suplu pentru cei 50 de ani ai săi dar nici 
pe departe la fel de suplu ca Archie. Pentru Camilla, a fi în 
pat cu un bărbat fusese dintotdeauna ceva ce trebuia 
îndurat. Odată ce descoperise că relaţiile intime cu un 
bărbat pot fi plăcute, se întreba dacă ar putea vreodată să 
revină la sentimentul că trebuie să le îndure. Cu ducele 
bănuia că totuşi ar putea să aibă parte de ceva plăcere. 
Până la urmă, soţia îl iubise mult. 

— Mă gândeam să mergem după-amiază la o 
plimbare cu trăsura, propuse Camilla. E frumos afară. Am 
putea chiar să luăm cupeul. 

— O idee excelentă, spuse ducele. 

— Eu aş prefera să ies la o plimbare călare. Aveţi cai? 
întrebă Lady Alice. 

— Avem, îi răspunse Archie, până să deschidă Camilla 
gura. Şi aş fi încântat să te însoțesc. 

Camilla i se alătură lui Archie la grajduri, unde aştepta 
să fie gata trăsura şi cei doi cai de călărie. 

— Nu ştiam că ştii să călăreşti, spuse ea. 

— Am crescut la ţară, deci e normal să ştiu, îi 


răspunse fără să se uite la ea. 

— Aş fi preferat să mergem toţi patru cu trăsura. 

— De ce? Ca să ascult cum îmi sunt enumerate 
defectele? 

— Ce tot spui? 

— Păi să vedem... nu l-am cunoscut până acum pe 
Prinţul de Wales. Nu am fost niciodată la mare şi nu am 
iaht. Cine ştie ce altceva ar mai ieşi la iveală într-o plimbare 
în cupeu. 

— Ducele făcea conversaţie şi atât. 

— Nu, milady, încerca să te impresioneze, îi replică, 
privind-o, într-un sfârşit, şi surprinzând-o cu duritatea din 
ochii lui. Şi reuşea al naibii de bine. 

— N-am fost deloc impresionată. Am cinat cu Prinţul şi 
Prinţesa de Wales. Şi am amintit că nu mă pasionează 
marea. 

El îşi aranjă mănuşile, gest care, se gândi ea, era 
menit doar să îl ajute să se concentreze la altceva, pentru 
că mănuşile erau deja foarte bine aranjate. 

— Nu fac comparaţie între voi doi, îi spuse ea încet. 

— Nici nu ai ce să compari. El e duce, în timp ce eu 
sunt doar conte. lar tu pui preţ pe rang. 

Camilla se întoarse pentru ca el să nu-i citească în 
ochi adevărul, înainte de a-l cunoaşte şi de a învăţa să 
citească, preţuia rangul înainte de orice... Dar acum? Nu 
mai era sigură... dar nici că mai conta. Incercă să 
zâmbească. 

— Ne vin oaspeţii. Fii fermecător, Archie. E o tânără 
încântătoare. 

— O voi fermeca, fii convinsă. 

Dădu să treacă pe lângă ea, dar Camilla îl apucă de 
braţ şi îl opri. 

— Fii tu însuţi, Archie. E suficient ca să se 
îndrăgostească nebuneşte de tine. 

Preţ de o clipă, i se păru că citeşte o expresie de 
suferinţă pe chipul lui. 

— Nu aşa aveam de gând să-mi găsesc soţie. Archie 
se aplecă spre ea şi îi şopti atât de încet încât ea îl auzi cu 


greu: Ai fi ştiut asta dacă mi-ai fi putut citi scrisoarea. Apoi 
se îndreptă şi zâmbi. Lady Alice, caii noştri sunt pregătiţi. 
Mă gândeam să mergem în urma cupeului, ca tatăl 
dumitale să nu mă bănuiască de intenţii necurate. 

— Grozavă idee, Sachse, spuse ducele, chicotind. Tu 
vei sta cu ochii pe mine, iar eu pe tine. 

Camilla nu mai era atât de sigură că ideea ei era chiar 
grozavă. Nu avusese niciodată un iubit gelos. De fapt, nu 
avusese niciodată un iubit. Nici pe cineva gelos. Acum avea 
şi una, şi alta, iar sentimentul era deopotrivă încântător şi 
supărător. Nu voia să-l rănească pe Archie, dar invitaseră 
lume la conac tocmai pentru a evalua posibilităţile. 

li permise lacheului să o ajute să urce în cupeu. 
Ducele se aşeză pe locul din faţa ei. Văzu că Lady Alice era 
deja călare. Zâmbea şi emana un aer plin de încredere. 

— Haide, Lord Sachse, te provoc la întrecere până la 
drumul principal. 

Râse, iar calul porni în galop. Arch o urmă degrabă. 

— Ah, tinereţea! spuse ducele. Vizitiu, să nu rămânem 
prea în urma lor, da? Nu vreau să îi scăpăm din ochi. 

O scurtă opintire şi cupeul porni. Camilla privi în 
depărtare, unde cei doi călăreţi deveniseră nişte umbre. 

— Ce ne facem dacă ea n-o să-l vrea? întrebă ducele. 

Camilla îşi îndreptă atenţia asupra ducelui. 

— Poftim? 

— Dacă Alice a mea nu e interesată de contele tău? 

Contele ei. Da, era contele ei, dar nu îl putea 
revendica. 

— Ar însemna că fiica dumneavoastră e o nesăbuită. 

In clipa aceea, se gândi dacă nu cumva descrierea i 
se potrivea şi ei. 


Capitolul 18 


Arch ura asta. Ura felul în care fetele de măritat îi 
erau etalate în această seară, după cină. Unele cântau la 


pian. Altele recitau poezii, cu o afectare exagerată. Chiar 
acum, Lady Alice cânta, în timp ce tatăl ei stătea în picioare 
în spatele scaunului pe care şedea Camilla. Ducele ţinea 
mâinile pe umerii ei, de parcă voia să şi-o revendice. „E a 
mea”, părea că transmite. Asta ura Arch şi mai mult. Când 
cântecul se sfârşi, întreaga asistenţă aplaudă, în special 
Camilla. 

— A fost un moment minunat, Lady Alice. Ai un glas 
de privighetoare. 

Camilla se uită spre Arch, iar privirea ei părea să 
spună: „Ce crezi? Nu eşti de acord? N-are glas de 
privighetoare? Ea e aleasa? E măcar suficient de bună?” 

Nu fusese glasul una dintre cerinţele lui? 

Se uită în altă parte pentru că nu avea de gând să 
răspundă. Nici să-l vadă pe duce aplecându-se şi şoptind 
ceva la urechea Camillei. Dar îi putea auzi râsul, chiar şi 
fără să o vadă. Chiar dacă fiecare femeie din încăpere ar fi 
râs isteric, ar fi recunoscut râsul ei dintr-o mie. l-I ştia pe 
dinafară. Incepea ca un clinchet uşor de clopoțel, apoi tonul 
urca pe măsură ce se înveselea şi mai tare. 

li plăcuse dimineaţa petrecută alături de Lady Alice 
aşa cum îi plăcea o ceaşcă liniştitoare de ceai după-amiaza. 
Ca un răgaz de la responsabilităţile din timpul zilei, 
neaşteptată până în clipa în care i se pune dinainte şi 
căreia nu-i duce dorul odată ce-i este luată. Propria 
evaluare îi păru crudă. Era o femeie admirabilă, destul de 
plăcută... dar nu avea nimic care să îl intrige, care să îl facă 
să sape mai adânc, să îi descopere toate laturile. Işi dădu 
seama că lumea din jur se mişca şi murmura, aşa că îşi 
îndreptă atenţia către oaspeţii săi. Aflat lângă el, ducele de 
Harrington spuse cu glas scăzut: 

— Lumea se duce la o plimbare înainte de culcare. 
Kingsbridge şi Camilla au ieşit deja, ca să conducă alaiul. 

— Bănuiesc că se cuvine să aleg o doamnă care să 
mă însoţească. 

— Dacă doreşti, ţi-o propun pe soţia mea. 

Arch lăsă să-i scape un oftat de uşurare. 

— Compania ei va fi mai mult decât bine-venită. 


Nici nu observase că Lydia se afla lângă duce. Îi oferi 
braţul, iar ea veni lângă el. Abia după ce ieşiră în grădina 
superb luminată ea începu să vorbească: 

— Sunt uimită de tot ce trebuie făcut pentru ca 
invitaţii să se simtă bine. 

— Te vei descurca de minune odată ce vei lua decizia 
să ai invitaţi. 

— Kingsbridge pare vrăjit de Lady Sachse. 

— Aşa e. 

— lar tu pari la fel de vrăjit. 

— Dar nu ea mi-e hărăzită, ducesă. 

— Dar cine? 

— Nu ştiu. 

Era purul adevăr. Nimeni nu îl răscolea precum 
Camilla. Nici femeia încântătoare alături de care se plimba 
la braţ nu reuşise să îi capteze prea mult interesul. Şi nu se 
putea spune că nu era minunată. Bănuia totuşi că nici ea 
nu îl găsea la fel de fascinant ca pe Harrington. 

— Te-ai gândit cumva să curtezi o tânără americancă? 
întrebă ea. 

— Am nevoie de o femeie care să cunoască foarte 
bine mersul lucrurilor în aristocrație, căci mie îmi e străin 
tot ce ţine de etichetă şi de protocol. Aş face mereu greşeli 
dacă n-aş avea alături o doamnă care să mă îndrume pe 
calea cea bună. 

— Pe Lady Sachse am găsit-o întotdeauna foarte 
ambițioasă. 

— Are hotărârea şi dorința să fie astfel. 

— O admiri? 

— Foarte mult. E plină de contradicții, dar cumva 
toate acestea îi aparţin, fac parte din ea şi o transformă 
într-o persoană foarte proaspătă. Chicoti. Vorbesc fără 
noimă. Voi fi bucuros când ne vor părăsi oaspeţii. 
Persoanele de faţă se exclud, completă bătând-o uşor pe 
braţ. 

— Nu ne cunoaştem de mult timp, dar cred că femeia 
care te va avea alături va fi foarte fericită. 

Asta credea şi el. Întrebarea era dacă şi el va fi fericit 


alături de acea femeie. 

Camilla se studia în oglindă în timp ce Frannie îi 
trecea iar şi iar peria prin păr. Se întreba ce anume era 
diferit la ce vedea, pentru că se produsese cu siguranţă o 
schimbare din moment ce reuşise să-i atragă atenţia 
ducelui de Kingsbridge. Poate arăta ceva mai tânără, iar 
asta se datora ieşirilor la patinaj alături de Archie. Gura nu-i 
mai părea la fel de aspră. Nici privirea. 

— Vă supără ceva, milady? întrebă Frannie. 

— i se pare ceva diferit la mine? 

— Păreţi... mai fericită. 

— Mai fericită? Da, probabil că sunt. 

Trebuia să-i fie recunoscătoare lui Archie pentru o 
bună parte din acea fericire. li alungase grijile. 
Transformase învăţătura în ceva amuzant. li plăcea să 
petreacă timp în compania lui. Mare păcat că nu era duce. 
Mare păcat că era stearpă. 

Ducele de Kingsbridge era un gentleman amabil şi 
plăcut, şi îi făcea plăcere compania lui. O făcea să 
zâmbească. Ba chiar o făcuse să râdă o dată sau de două 
ori. Dar Camilla ştia că alături de duce niciodată nu-i va sări 
inima din piept, nu va simţi furnicături în tot corpul şi nici 
nu i se va umple sufletul de bucurie. Ce fleacuri romantice! 
Se vedea că petrecuse prea mult timp cu Archie. O făcuse 
să creadă că imposibilul poate deveni posibil. 

De parcă răspunsese chemării gândurilor ei, iată-l 
apărând în cameră. Camilla nu auzise uşa, dar Frannie o 
auzise cu siguranţă, pentru că se oprise din periat şi îl 
privea pe Archie de parcă venise de pe altă lume. 

Reacţia lui Frannie era de înţeles, se gândi Camilla 
când văzu asprimea neobişnuită a trăsăturilor lui Arch. 

— Lasă-ne singuri, îi ceru cu o voce care nu admitea 
împotrivire. 

Frannie se grăbi să iasă, iar Arch închise uşa în urma 
ei. 

Camilla se ridică. 

— Archie... 

Dar nu apucă să îl muştruluiască aşa cum se cuvenea 


pentru că apăruse neanunţat în dormitorul ei, cu 
servitoarea de faţă. El era deja lângă ea. O luă în braţe şi-şi 
apăsă gura de a ei. Gestul nu avea nimic din tandreţea lui 
obişnuită. Arch părea un bărbat înnebunit să o posede. 

Trupul îi era încordat de dorinţă. Cândva ar fi fost 
îngrozită de un asemenea moment, dar tot ce îşi dorea 
acum era senzaţia de împlinire pe care ştia că el i-o poate 
oferi. Îşi petrecuse cea mai mare parte din zi flirtând cu alt 
bărbat, deşi Archie fusese prezent în gândurile ei. Îl văzuse 
plimbându-se cu altă femeie şi fusese teribil de tentată să-i 
scoată celeilalte ochii. 

O durea, o durea, o durea să vadă cât de uşor i se 
trezise interesul pentru alta. Şi totuşi iată-l lângă ea, cu 
buzele-i fierbinţi lipite de ale ei, petrecându-şi mâinile pe 
trupul ei de parcă ar fi uitat fiecare adâncitură şi fiecare 
unduire şi ardea de nerăbdare să le simtă din nou. 

Auzi veşmintele rupându-se, dar nici că-i păsă. Se va 
gândi la asta mai târziu. Tot ce-şi dorea era să-i simtă 
trupul peste al ei. El o ridică în braţe şi o aruncă pe pat fără 
prea multă ceremonie. 

Se purta atât de diferit ca de obicei. lar când îl privi, 
avu o clipă de ezitare, de spaimă. Niciodată nu văzuse o 
expresie atât de sălbatică întipărită pe chipul lui frumos. 
Ochii îi ardeau, respiraţia îi era iute, buzele strânse, ca de 
războinic. Îşi smulse hainele de pe el de parcă ar fi fost un 
duşman care ar fi vrut să-l sugrume. 

Apoi îi acoperi trupul cu al lui şi o pătrunse dintr-o 
singură mişcare prelungă şi fermă care o făcu să strige - nu 
pentru că nu era gata să-l primească în adâncul ei, ci 
pentru că îşi dorise să-l simtă în ea cu aceeaşi disperare cu 
care o dorise şi el. Mişcările lui erau iuți, furioase, adânci. 
Ea răspundea ritmului impus de el, înfigându-şi unghiile în 
spatele lui, ţinându-l strâns. Îşi simţea sângele fierbând şi 
ştia că el simte la fel. 

Era o nebunie, era o demenţă totală, dar nu putea să 
nu se abandoneze acestei împreunări animalice atât de 
diferite de tot ce se aştepta de la el. Dar, în loc să o sperie, 
această împreunare i se părea excitantă, tulburătoare. 


Era cu Archie, cu dragul ei Archie, iar el nu i-ar face 
niciodată rău şi n-o va desconsidera indiferent câte secrete 
ar fi avut. Plăcerea devenea tot mai mare, tot mai intensă, 
mai intensă decât o trăise vreodată. Îşi strigară extazul în 
acelaşi timp, arcuindu-se. Rămăseseră fără aer. Tremurau 
şi se strângeau unul pe celălalt. 

Camilla îşi stăvili cu greu lacrimile. Trupul lui încă îl 
apăsa pe al ei. Era copleşită de mici spasme de plăcere 
care se revărsau în cascadă. Le simţea în tot corpul. El îşi 
ascunsese faţa în curbura gâtului ei. Îi auzea respiraţia 
întretăiată. 

— Eşti mulţumit? întrebă ea. 

— Nu, mârâi el şi se prăvăli de pe ea de parcă fusese 
lovit de-o ghiulea. 

Camilla se acoperi cu o pătură şi-l urmări umblând 
încolo şi-ncoace prin cameră, trecându-şi de mai multe ori 
mâinile prin păr, cu respiraţia încă agitată şi privirea 
sălbatică. 

— Archie, ce Dumnezeu s-a întâmplat? 

Se opri brusc şi o ţintui cu privirea. 

— Nu-mi place să te văd cu Kingsbridge. 

— Aşa că te-ai gândit să vii la mine-n dormitor şi să 
mă posezi ca un barbar? 

El tresări. 

— Te-a durut? 

Vocea îi era aspră, iar ea simţea că nimic din ce va 
face el nu o va răni aşa cum ştia că îl va răni ea. Că va fi 
nevoită să îl rănească. Clătină uşor din cap. 

— Nu. Nu m-a durut. 

Archie apucă un stâlp al baldachinului şi se aplecă 
uşor, de parcă nu s-ar fi putut ţine pe picioare. 

— Te iubesc, Camilla. Nici nu-ţi dai seama cum mă 
simt când te văd cum râzi cu altul şi cum îl priveşti de 
parcă ţi-ar putea oferi întreaga lume pe un platou de aur. 

— Chiar îl plac pe ducele de Kingsbridge. 

— Am remarcat. M-am simţit de parcă aş fi primit un 
pumnal în inimă. 

Ochii ei se umplură de lacrimi. Se ridică în genunchi. 


— Te iubesc, Archie. 

— Atunci mărită-te cu mine. 

_ Rugămintea lui venea direct din inimă, şi o copleşi. 
Insă Camilla se forţă să rămână puternică şi neînduplecată 
de dragul amândurora. 

— Nu-ţi pot dărui un moştenitor. 

El se aşeză pe marginea patului şi o mângâie tandru 
pe faţă. 

— Atunci n-o să am moştenitor. 

— Şi ce-o să faci? O să-l împovărezi pe Winston cu 
responsabilităţile ce vin odată cu acest titlul? 

— N-am cerut niciodată afurisitul acesta de titlul. De 
ce mi-aş sacrifica fericirea pentru ceva ce nici măcar nu mi- 
am dorit? 

— Pentru că ţi-a revenit, fie că-ţi place sau nu. Nu eşti 
omul care să fugă din calea datoriei, mai spuse ea, dându-i 
la o parte părul de pe frunte. 

Cu un oftat adânc, Arch se întinse şi o trase lângă el, 
plimbându-şi cealaltă mână pe braţul ei. 

— Asta aş face dacă m-ai lăsa. 

— Banu. 

— Dar dacă ai putea avea copii? Ai lăsa ducele pentru 
un conte? 

— Nu, spuse ea încet şi simţi fiorul de dezamăgire 
care zgudui trupul de lângă ea. Camilla se ridică uşor, atât 
cât să îl poată privi drept în ochi. L-aş lăsa pentru tine. 

El scoase un geamăt prelung, apoi închise ochii şi o 
strânse mai aproape de el. 

— E vreo şansă să poţi avea copii? 

— Nu văd cum. Bătrânul Sachse a avut un fiu. Venea 
des în patul meu, dar nu am rămas niciodată însărcinată. 

— Dar pe cealaltă contesă a lăsat-o însărcinată o 
dată. Poate după aceea s-a întâmplat ceva cu sămânţa lui. 

Ea avu un moment de ezitare, dar fu nevoită apoi să 
spună sincer ce credea: 

— N-aş zice. În plus, de câte ori am făcut dragoste noi 
doi, cred că aş fi rămas însărcinată dacă asta ar fi fost 
posibil. 


— Aşadar, asta e tot ce va fi între noi? Să mă strecor 
la tine în cameră în toiul nopţii... 

— N-aş zice că te-ai strecurat în noaptea asta. 

— Eram chinuit, mă torturam pe dinăuntru văzându-te 
cu Kingsbridge. 

— Pari să te înţelegi bine cu fiica lui. 

— M-am purtat ca o gazdă binevoitoare şi atât. 

— E frumuşică şi foarte drăguță. Ar fi o soţie bună. 

— Ultimul lucru pe care-l vreau e să facem parte din 
aceeaşi familie după ce fiecare, se căsătoreşte şi să 
trebuiască să ne vedem constant. Ar fi tortură în toată 
regula. 

— Am avea ocazii să fim împreună. Ştiu câteva 
doamne din aristocrație care călătoresc fără ascunzişuri 
împreună cu amanţii, iar soţii lor fac acelaşi lucru. Cred că 
sunt cupluri foarte moderne şi lipsite de prejudecăţi. 

Tăcerea se aşternu între ei. Camilla se întrebă dacă 
lipsa lui de reacţie însemna că stă să cumpănească 
posibilităţile care li s-ar deschide dacă s-ar însura cu fiica 
soţului ei. 

— N-am să-i fiu necredincios soţiei mele, Camilla, 
spuse el într-un sfârşit. 

Dezamăgirea şi încântarea o cuprinseră simultan. 
Fusese sigură că el aşa gândea. Se ridică şi se uită în ochii 
lui. 

— Atunci, da, asta e tot ce poate fi între noi până 
când unul se căsătoreşte. 

— Atunci hai să profităm cât de mult putem. 

Şi, cu aceste cuvinte, Arch trecu direct la fapte. 


Capitolul 19 


— Tata pare încântat de Lady Sachse. 

Arch făcu un efort uriaş să nu mai fie atent la Camilla 
şi la ducele de Kingsbridge, care stăteau unul lângă celălalt 
pe o bancă, iar el îi citea dintr-o carte de poezii pe care o 


împrumutase cu puţin timp înainte din bibliotecă. Îi zâmbi 
lui Lady Alice. 

— Nu pot să-l condamn. 

Ea bătu uşor bila de crochet şi-l privi peste umăr. 

— Pentru că şi tu eşti la fel de încântat de ea? 

— E chiar atât de evident? 

Ea încuviinţă din cap. Era o fată încântătoare şi chiar 
nu reuşea să îşi dea seama de ce nu îl interesa mai mult. 

— Te asigur că Lady Sachse nu e deloc interesată de 
mine. 

— Poate nu e interesată să se mărite cu tine, dar te 
asigur că e interesată de tine. 

— Ei, bine, n-o să mai fie odată ce se va vedea 
măritată şi în siguranţă alături de alt bărbat. Aşadar, nu ai 
de ce să te temi că aş intra pe teritoriul tatălui tău, în cazul 
în care interesul lui faţă de Lady Sachse ar trece dincolo de 
citirea de poezie. 

— Ştiu că nu e politicos să-i vorbesc de rău pe cei 
care nu mai sunt printre noi, dar tata nu îl simpatiza deloc 
pe răposatul Sachse. 

— Nici eu nu am o părerea prea bună despre fostul 
conte. 

— Îţi place să fii conte? 

— Nu în mod deosebit. Cu toate că există şi unele 
avantaje, unul fiind că ai apărut în viaţa mea. 

Se dispreţui pentru acele cuvinte din clipa în care le 
rosti. Sunau atât de nesincere. Râsul lui Lady Alice răsună 
în jur precum sunetul clopoţeilor de Crăciun. 

— Începi să prinzi meşteşugul aristocratic al flirtului, 
spuse ea cu multă căldură în glas şi în surâs. 

— Ai face bine să nu mă încurajezi peste măsură. Mi 
s-a părut că ceea ce am spus a sunat cam naiv. 

— Pentru că eşti bărbat. Aş îndrăzni să spun că orice 
doamnă ar fi măgulită de atenţia ta. 

— Eşti amabilă. 

— Poate nu e treaba mea, dar de ce Lady Sachse nu e 
interesată de tine? 

— Pentru că am nevoie de un moştenitor, iar ea crede 


că nu poate avea copii. 

Lady Alice roşi, iar Arch înjură în gând. Nu avea decât 
19 ani, abia începea să cunoască mersul lucrurilor. Probabil 
credea că barza aduce bebeluşii pe lume. 

— lmi cer scuze... 

— O, nu, interveni ea, ridicând mâna pentru a-l opri. 
Ştiu prea bine cât de important este un moştenitor. Tata s-a 
ocupat deja de asta. Mi se pare ruşinos că se acordă atâta 
importanţă acestui fapt, dar aşa stau lucrurile, nu? 

— Îmi doresc mai mult de-atât de la o soţie. 

— Atunci soţia ta va fi o femeie foarte norocoasă. 

Îl privi, iar el fu aproape sigur că observase o undă de 
speranţă în ochii ei. Arch ridică uşor crosa de crochet. 

— Nu mă pricep deloc la jocul acesta. Poate ţi-ar fi pe 
plac o plimbare prin grădină. 

Pe buzele ei înflori un zâmbet. 

— Da, chiar mi-ar plăcea. 

Dacă s-ar fi plimbat suficient de departe, poate că ar 
fi putut uita de existenţa Camillei. 


* 


Camilla îl privi plimbându-se la braţ cu Lady Alice şi 
îndreptându-se spre grădina care fusese preferata soţului 
ei. Erau heleşteie pline cu peşti mari cu solzi aurii. Din loc în 
loc, grădinarii amplasaseră căderi de apă ce imitau nişte 
mici cascade. Vegetaţia era deasă şi abundentă, făcând ca 
locul să fie ideal pentru un domn dornic să-i fure alesei o 
sărutare sau două fără a fi observat. 

— Nu te mai interesează poezia, milady? 

Camilla îşi îndreptă din nou atenţia asupra ducelui. 

— 0, nu, Excelenţă! Pur şi simplu îi admiram... pe 
lordul Sachse şi pe fiica dumneavoastră. Formează un cuplu 
superb, spuse ea, făcând eforturi uriaşe să pronunţe 
dureroasele cuvinte. 

— La asta mă uitam şi eu. Amândoi fiind foarte tineri, 
poate ar trebui să facem şi noi o plimbare. 

Camilla nu se simţise niciodată mai bătrână ca în 


acele momente. 

— Lordul Sachse n-ar profita niciodată de o invitată. 

— Intenţiile tinerilor sunt una, uneori însă faptele lor 
sunt alta. Haide! 

Ducele se ridică şi îi întinse mâna. 

— Hai să ne asigurăm că nu fac prostii. 

Nu avea cum să refuze un duce. Sau îşi spunea asta 
pentru a se convinge că ce urma să facă nu venea din 
dorinţa profundă de a fi sigură că Archie nu îi fură o 
sărutare frumoasei Lady Alice. 

Il luă de braţ pe duce şi se lăsă condusă către 
grădinile cu heleşteie. Considera că fusese o gazdă 
exemplară şi le acordase atenţie tuturor oaspeţilor, dar îşi 
dădea seama că era destul de evident cine o interesa de 
fapt. Ea şi ducele reuşiseră să petreacă destul de mult timp 
împreună. 

Era sigură că, atunci când se va înapoia la reşedinţa 
lui, va lăsa în urmă o femeie care îi va deveni soţie. 


* 


Se depăşise pe sine însăşi. Arch nu putea să fie altfel 
decât uimit. Camilla reuşise, nu se ştie cum, să aducă o 
întreagă orchestră. Sala de bal, ornată cu foarte multe 
oglinzi, era plină de flori. Candelabrele străluceau. Toţi 
invitaţii erau extrem de eleganţi, de parcă ar fi fost la 
Londra. 

El voise să danseze cu ea, desigur, iar ea îi rezervase 
un dans pe carneţelul ei de bal undeva aproape de finalul 
serii. Aşteptarea era chinuitoare. Să o vadă dansând cu 
fiecare partener în parte fusese chinuitor. 

Fără doar şi poate, acea seară de bal era momentul ei 
de strălucire. Era copleşită de complimente, iar el se vedea 
nevoit să accepte că erau cel puţin meritate. Fiecare în 
parte. Fiecare invitat avusese doar cuvinte de laudă şi se 
distrase de minune. Fiecare masă fusese extrem de reuşită. 
Fiecare activitate fusese extrem de amuzantă. 

Arch era convins că, deşi ar fi fost dezamăgită să afle 


că pe niciuna dintre femeile care îi fuseseră prezentate n-o 
vedea  devenindu-i soţie, dezamăgirea avea să fie 
compensată de încântarea de a-l fi prins în mreje pe 
Kingsbridge. 

Dorea să o ştie fericită, voia asta cu adevărat. Dar, fir- 
ar să fie, dorea să fie fericită alături de el. 

Stătu pe margine şi o privi dansând cu Harrington. Era 
absolut încântătoare în rochia de bal în cea mai deschisă 
nuanţă de verde. Strălucea în lumina candelabrelor. 

— Sachse. 

Se întoarse spre Kingsbridge. 

— Duce. 

— Aş vrea să stăm un pic de vorbă... în privat. 

— Urmează să dansez în curând cu Camilla şi n-aş 
vrea să ratez momentul. 

Ştia că n-ar fi trebuit să rostească acele cuvinte. Că ar 
fi trebuit să se prefacă şi să lase impresia că nimic din toate 
acestea nu conta. 

— Nu va dura mult, iar ceea ce am să-ţi spun o 
priveşte chiar pe ea. 

— E bine dacă stăm de vorbă în bibliotecă? 

— E foarte bine... mai ales dacă ai acolo şi un dulăpior 
cu băuturi. 

Şi chiar avea, iar după ce se instalară şi închiseră uşa, 
ca măsură de precauţie, Arch turnă câte un pahar de 
bourbon. li dădu paharul lui Kingsbridge, apoi se duse către 
şemineu şi rămase în picioare. Ştia că nu aşa se poartă o 
gazdă, dar avea sentimentul că nu-i va fi pe plac ce-i va 
spune Kingsbridge. 

Ducele îşi drese de mai multe ori glasul. Luă o 
înghiţitură din băutura tare. Îşi drese iar glasul, iar Arch îşi 
dădu seama că bărbatul din faţa sa e din cale-afară de 
agitat. Îi fu milă de el. 

— Nu vreţi să luaţi loc, Excelenţă? 

— Ba da. 

Se aşeză pe un scaun lângă şemineu, iar Arch luă loc 
la rândul lui. Ducele lăsă să îi scape un oftat prelung. 

— Sunt prea bătrân pentru asta. Dar tot trebuie s-o 


fac. Te văd un bărbat inteligent, Sachse, aşa că sigur nu ţi-a 
scăpat faptul că sunt interesat de Lady Sachse încă de când 
am sosit aici. 

— Aşa este, Excelenţă, nu mi-a scăpat. 

— Splendid. Prin urmare, n-ar trebui să fii surprins că 
vreau să mă însor cu ea. 

— Nu sunt deloc surprins. 

In schimb, Arch se simţea de parcă ducele ar fi încins 
un vătrai în flăcările din şemineu şi, după ce l-ar fi înroşit 
bine, i l-ar fi înfipt în inimă. Se sprijini de şemineu. Prefera 
să privească dansul flăcărilor în loc să-l vadă pe duce, 
pentru că nu se pricepea deloc la jocurile celor din 
aristocrație şi ştia că nu-şi poate ascunde sentimentele. De 
dragul Camillei, nu voia ca ducele să-şi dea seama de ce 
simţea. 

— Aţi cerut-o? întrebă cu glas scăzut. 

— Astă după-amiază, în grădină. E de acord. Din 
moment ce îi eşti cumva rudă, m-am gândit că se cuvine să 
îţi cer permisiunea de a mă însura cu ea. 

Arch se întoarse spre duce, întrucât ştia că poate 
spune cu toată sinceritatea ce are de spus. 

— Dacă asta îşi doreşte, să vă căsătoriţi, aveţi 
încuviințarea şi binecuvântarea mea. 

Ducele se ridică în picioare, părând dintr-odată mult 
mai tânăr. 

— Splendid. Da, cu adevărat splendid. Ai spune că un 
bărbat de vârsta mea n-ar fi atât de neliniştit şi emoţionat 
pentru un asemenea un motiv. 

— Mă bucur că sunteţi emoţionat. Asta arată că ţineţi 
la ea. Predecesorul meu a lăsat-o fără nimic. Era atât de 
tânără şi naivă când l-a luat de bărbat şi nimeni nu s-a 
îngrijit să îi fie bine. O să insist să ajungem la o înţelegere 
care să n-o facă să regrete căsătoria cu Excelenţa Voastră. 

— O să le dau de ştire avocaţilor mei din Londra şi o 
să-i instruiesc să se întâlnească degrabă cu avocaţii tăi. 
Indrăznesc să spun că nu vor avea prea mult de lucru 
pentru că şi eu vreau să ştiu că va avea viitorul asigurat. 
Nu mai sunt tânăr şi n-aş vrea să o las fără nimic. 


— Aşadar, suntem de acord că fericirea şi confortul ei 
sunt pe primul loc. 

— Întocmai. 

Arch ridică paharul. 

— Atunci vă urez toate cele bune. 

Îmbrăcată în lenjeria de noapte, Camilla intră în 
bibliotecă. Fu pe jumătate uşurată, pe jumătate 
nemulțumită când îl văzut pe Archie tolănit pe un scaun în 
faţa şemineului. Nu ştia când anume se retrăsese, deşi 
balul nu se terminase încă. Nici nu dansase cu ea, cu toate 
că aşteptase momentul cu nerăbdare. Nu fusese de faţă 
când oaspeţii se retrăseseră în camere. 

În schimb, Kingsbridge fusese mereu în preajmă. 
Dansase cu ea iar şi iar, deşi nu s-ar fi cuvenit, şi fusese 
într-o dispoziţie excelentă. 

— Aici erai! Te-am căutat peste tot. 

El ridică privirea şi se uită la ea chiorâş, de parcă 
încerca să-şi dea seama cine e. 

— Nu mai spune! 

Vorbele îi erau neclare, iar în mână i se clătina un 
pahar din care băutura era gata să se verse pe covor. Ea i-l 
înşfăcă şi-l puse pe o măsuţă de lângă el. 

— Eşti abţiguit. 

— Cam da. Servită în cantităţi mari, băutura îneacă 
suferinţa, spuse clătinând din cap. Sau cel puţin aşa se zice. 
Nu mi se pare că funcţionează. Mai toarnă-mi, iubita mea. 

Camilla simţi că i se strânge inima auzind vorbele de 
alint. Îngenunche în faţa lui. 

— Am crezut că vei veni la mine în noaptea asta. Te- 
am aşteptat. 

Arch îşi plimbă uşor degetele pe faţa ei. 

— Eu şi Kingsbridge am avut o discuţie ca de la conte 
la duce. Pare-se că vrea să te ia de nevastă. Mi-a cerut 
binecuvântarea. 

— l-ai dat-o? 

— Cum să nu i-o dau când tot ce vreau e să fii 
fericită? 

Ochii Camillei se umplură de lacrimi şi simţi o durere 


apăsătoare în piept. Îşi puse capul pe genunchii lui, iar el 
începu să-şi treacă degetele prin părul ei. Trebuia să fie cel 
mai fericit moment din viaţa ei, dar se simţea mai nefericită 
ca oricând. Cât de greu trebuie să-i fi fost să-şi dea 
binecuvântarea ca ea să devină a altuia? |! privi în ochi, cu 
toate că nu voia s-o facă, nu dorea s-o vadă cu lacrimi pe 
obraji. 

— P să fiu fericită cu el, îl asigură. 

El o privi cu un zâmbet trist, atingându-i delicat 
buzele în colţul cărora se adunaseră lacrimi. 

— Pare un om bun. Dacă ar fi fost să aleg pe cineva, 
n-aş fi găsit altul mai potrivit pentru tine. 

În afară de el, dar era cu neputinţă să se mărite cu 
Archie. Când ducele o întrebase, în grădină, dacă acceptă 
să se mărite cu el, spusese „Da” fără ezitare. O făcuse 
pentru că îşi dorea cu adevărat să se mărite cu ducele, dar 
şi pentru că trebuia să facă rapid ceva ca Archie să n-o mai 
poată avea. El trebuia să se însoare şi să aibă un 
moştenitor. 

Aranjamentul lor devenise prea plăcut şi la îndemână 
pentru amândoi. Ar fi găsit la nesfârşit scuze ca să amâne 
inevitabilul. El îi găsea cusururi oricăreia dintre tinerele 
care îi erau prezentate. lar ea începea să bănuiască 
adevărul: Arch încă spera că, prin cine ştie ce minune, 
sămânţa lui va rodi până la urmă în pântecul ei. Ea ştia însă 
că o umpluse de suficiente ori şi că, dacă nu prinsese deja 
rod, nici n-avea s-o facă vreodată. Nu nutrea nicio speranţă 
că i-ar putea dărui un copil. Cu atât mai puţin un fiu. 
Pântecul îi era la fel de sterp precum îi fusese cândva 
inima. El îi umpluse inima, iar dragostea lui rodise. Fusese 
un miracol pentru ea că, în ciuda tuturor neajunsurilor şi 
cusururilor ei, Arch ajunsese să o iubească. 

— Vreau încă o noapte împreună, Archie. Dăruieşte- 
mi-o. 

— Încă una, şopti el. Dar nu noaptea asta. Aproape că 
mi-am băut minţile. Vreau ca ultima noastră noapte 
împreună să fie de neuitat. 

Ea îşi puse din nou capul la el în poală şi privi spre 


foc. Mâna nu-i mai mângâia pletele. Se gândi la toate 
cărţile pe care i le citise. Atât de puţine aveau un final 
fericit... cele mai multe erau dulci-amare sau triste. Ea 
măcar îşi găsise fericirea alături de el. Pentru scurtă vreme, 
dar era de ajuns să o ajute să-şi ducă zilele ce-i mai 
rămăseseră. 


A doua zi, după ce toţi invitaţii plecară încă de 
dimineaţă, Archie îi ceruse Camillei să se îmbrace ca pentru 
un bal regesc. Ea îşi petrecu cea mai mare parte a după- 
amiezii făcând întocmai. Alese totul cu gândul la ce i-ar 
plăcea lui cel mai mult. Era pentru prima oară când punea 
la punct fiecare aspect al apariţiei pe care urma să o aibă 
doar cu gândul la a-i face plăcere unui bărbat. 

Alese o rochie de culoarea fildeşului, cu o trenă lungă 
şi vaporoasă, împodobită cu mici trandafiri roşii. Avea un 
decolteu adânc, tocmai pentru a-l ademeni pe el. Intre sâni 
picură un strop de parfum. Coafura îi era împodobită cu o 
pană de egretă şi un trandafir roşu. Se gândi să nu-şi pună 
mănuşi, dar nu ştia ce are Archie de gând şi nu putea să 
excludă posibilitatea că o va duce într-adevăr la un bal. 

Spera însă ca la evenimentul special pe care i-l 
pregătise să fie numai ei doi. Să urmeze o ultimă noapte 
împreună care să devină, cum spusese el, de neuitat. 

Începu să se teamă că nu va fi gata. Frannie se 
dovedea din cale-afară de neîndemânatică. Se chinuise 
mult cu coafura până când, în cele din urmă, îi reuşise. 
Camilla aproape că-şi pierduse răbdarea, dar se abţinuse 
să-i spună vreo vorbă grea. Voia ca nimic să nu-i strice 
seara, iar Frannie era, de obicei, foarte pricepută şi o ajuta 
să fie gata foarte repede. Nădăjduia că Frannie nu era pe 
cale să se îmbolnăvească. 

— Sunteţi atât de frumoasă, milady, zice Frannie în 
timp ce-i potrivea trena. 

— Mulţumesc, Frannie. 

— Contele va fi încântat. 


Ar fi vrut să spună că întocmai asta spera, dar nu 
putea. Ce-ar fi crezut atunci camerista despre ea, când deja 
se aflase că se va mărita cu un duce? Cu toate acestea, 
chiar spera că îi va fi pe plac contelui. În timp ce ieşea din 
cameră, îşi dădu seama cât de nerăbdătoare era. 

Ea şi Arch făcuseră o mulţime de lucruri împreună, 
dar niciodată nu avusese aşteptările din această seară. Ce 
urma să facă în acea seară era pentru ei şi numai pentru ei. 
Cobori treptele uriaşei scări de marmură, peste poate de 
încântată că el o aşteaptă. 

La fel ca ea, Arch făcuse mari eforturi să se gătească 
întocmai ca pentru un bal regesc. Purta un frac negru peste 
o vestă de un roşu burgund şi cămaşă albă. Lavaliera de un 
gri argintiu completa perfect ţinuta. Stătea la baza scărilor 
şi îi zâmbea, iar ea ştiu atunci că n-a văzut în viaţa ei un 
bărbat mai frumos ca el, contele ei cu aer regal. La cum 
arăta, putea trece cu uşurinţă drept rege. 

Ea se apropie, iar el îi întinse mâna înmănuşată. 

— Eşti atât de frumoasă, îi spuse încet. lar în seara 
aceasta vei fi numai a mea. 

— Unde mergem? întrebă ea şi observă cu 
surprindere că vocea îi era gâtuită. 

Avea asupra ei această putere. Puterea de a o lăsa 
atât de repede fără suflare şi de a i-o reda la fel de repede. 
El îi duse mâna la buze, iar ea simţi chiar şi prin mănuşă 
căldura sărutului lui. 

— Nu departe, îi răspunse privind-o în ochi. 

El îşi petrecu braţul după al ei, iar Camilla se simţi ca 
o plantă agăţătoare în căutare de susţinere. 

— Dacă-ţi spun că eşti foarte arătos o să ţi se urce la 
cap? 

El zâmbi şi mai larg, ceea ce-l făcu să arate chiar mai 
chipeş decât crezuse ea că e cu putinţă. 

— Înseamnă că suntem un cuplu potrivit. 

„Nu tocmai potrivit”, gândi ea, căci seara lor 
împreună era o prefăcătorie. În realitate, niciunul nu avea 
ce îi trebuia celuilalt, dar Camilla nu voia să se gândească 
acum la toate acestea. Nu acum, nu cu el alături, nu într-un 


astfel de moment, când el se străduia atât de mult să îi 
ofere ceva special pentru că ea nu i se putea dărui pentru 
totdeauna. 

El o conduse de-a lungul holului impunător. Un 
majordom deschise uşa sălii de bal. 

— Sala de bal? întrebă ea, aţintindu-şi privirea 
nedumerită asupra lui. 

— Ţi-am spus să te îmbraci ca de bal. 

O conduse înăuntru. Incăperea arăta cum n-o mai 
văzuse niciodată. Era luminată doar de lumânări, aşezate 
astfel încât să arunce în jur lumină şi umbră deopotrivă şi 
să creeze senzaţia de intimitate într-un spaţiu ce fusese 
gândit să epateze. Până şi pereţii cu oglinzi păreau să se fi 
micşorat până aproape de dispariţie. Deodată, în jur se auzi 
muzica, iar ea miji ochii, încercând să distingă ceva în 
penumbră. 

— E cumva o orchestră? 

— Da. In noaptea asta, vreau să dansez cu tine aşa 
cum n-am putut s-o fac până acum. Să dansez adorându-te. 
Nu vreau oprelişti şi bariere, nu vreau false aparente, nu 
vreau să ne prefacem că nu eşti femeia pe care vreau să o 
am în braţe. 

— Arch, nu ne putem comporta fără ascunzişuri aici. 
Ce vor crede servitorii? 

— Nu sunt proşti, Camilla. Bănuiesc că ei ştiu deja ce 
e între noi. Noaptea asta e a noastră şi numai a noastră. 

O conduse la masă. O masă mică, rotundă. Bănuia că 
fusese adusă din grădină, dar nu îşi dădea seama exact din 
cauza feţei albe de masă aşternute peste ea. In mijloc erau 
orhidee puse pur şi simplu pe masă, fără tulpini, fără vază. 
O singură lumânare lumina decorul. 

Un majordom îi trase scaunul, iar ea se aşeză. Arch 
luă loc chiar lângă ea. Nu de cealaltă parte a mesei. Nici 
măcar la o distanţă potrivită, ci chiar lângă ea, ca să o 
poată ţine de mână, iar ea se întrebă cum Dumnezeu se 
aştepta să poată mânca în felul acesta. El îi dădu drumul la 
mână, de parcă i-ar fi citit gândurile, şi începu să îşi scoată 
mănuşile. 


— Mâncăm? 

Camilla îşi scoase mănuşile şi le puse pe marginea 
mesei. 

— Am o idee, spuse el aplecându-se spre ea. Hai să 
fim îndrăzneţi şi să nu ne mai punem mănuşile-n seara 
asta. Să dansăm fără ele. 

Ştia cât de calde şi de ademenitoare sunt mâinile lui, 
aşa că se trezi încuviinţând din cap la propunerea 
scandaloasă pe care i-o făcea. Doar cine avea să vadă? 
Cine avea să ştie? Va fi secretul lor. 

Li se serviră mâncarea şi vinul întocmai ca la cinele 
festive pe care le oferiseră în prezenţa oaspeţilor de la 
conac. 

— Cum de-ai pregătit toate astea? întrebă ea absolut 
uimită. 

— M-a ajutat Lillian. A prins câte ceva din talentul tău. 

— Nu pot să cred că ai reuşit să faci totul în secret. 
Nici nu am văzut când au venit membrii orchestrei. 

— Aici m-a ajutat Frannie, spuse el cu un zâmbet 
şiret. 

— Frannie? Dar ce-a... 

Camilla ezită. Îşi aminti cât de greu îi fusese 
cameristei să îi aranjeze părul. Miji ochii. 

— Cum te-a ajutat? 

— l-am spus să te ţină ocupată cam trei ore ca să am 
timp să fac toate aranjamentele. 

— Se tot încurca, îmi tot zăpăcea părul! 

In zâmbetul lui se citea o promisiune senzuală. 

— Exact ce intenţionez să fac şi eu ceva mai târziu. 

lar ea de-abia aştepta. Dar trebuia să aibă răbdare, 
deşi dorinţa era mai mare decât putea îndura. Simţea că e 
incredibil ca, după atâtea nopţi petrecute în braţele lui, să o 
aştepte pe următoarea cu atâta nerăbdare. Urma să fie 
ultima, dar nu voia să se gândească la asta. Voia să fie o 
noapte pe care să şi-o amintească tot restul vieţii. 

Abia dacă schimbară câteva cuvinte în timpul cinei. Și 
nu se grăbiră câtuşi de puţin. Se studiară pur şi simplu 
sorbind din vin, mâncând friptura de fazan. Camilla îşi 


aminti de momentul când el îi spusese că vrea să aibă 
alături o femeie cu care să se simtă în largul lui chiar şi 
când nu vorbesc. Atunci, nu înţelesese la ce se referă. Dar, 
iată, acum nu aveau nevoie să-şi spună nimic. Totul venea 
de la sine. 

După ce le fu servit şi ultimul fel de mâncare, iar 
vesela fu strânsă, el luă de pe masă o orhidee, se aplecă 
spre ea şi i-o strecură între sâni. Un fleac care pe ea o făcu 
să râdă, iar pe el, să zâmbească. Apoi el se ridică şi o ajută 
şi pe ea să se ridice. 

— Imi faceţi onoarea de a-mi acorda acest dans? 
întrebă el. 

— Dumneavoastră, milord, îmi faceţi o onoare 
invitându-mă. 

O conduse pe ringul de dans învăluit în lumina 
discretă a lumânărilor. Orchestra începu acordurile unui 
vals, iar Camilla observă cu încântare şi uimire că Arch nu 
lăsase nimic la voia întâmplării. Totul era magic. Nu erau 
decât câteva luni de când se instalase la Londra, unde abia 
dacă fusese de câteva ori înainte de a deveni contele de 
Sachse. lată-l acum capabil să pună la cale în cele mai mici 
detalii cea mai romantică seară din viaţa ei. 

Mâna i se odihnea într-a lui, iar ea se întrebă brusc 
oare de ce consideraseră oamenii că e nevoie de mănuşi. 
Căldura atingerii lui era îmbătătoare. Dansau mult mai 
apropiaţi decât s-ar fi cuvenit dacă încăperea ar fi fost plină 
de oaspeţi. Dar erau doar ei doi, aşa că puteau dansa după 
bunul-plac. 

El o purtă în paşi de dans de jur-împrejurul sălii, fără 
grija că s-ar putea ciocni de vreun alt cuplu. Această 
încăpere, acest vals le aparţineau doar lor. 

La următorul dans nu mai străbătură tot ringul, iar cel 
de-al treilea îi găsi stând pur şi simplu şi privindu-se în ochi. 
Apoi el o trase mai aproape, îşi înclină capul şi o sărută. Fu 
un sărut plin de promisiuni, care anunţa momentul de adio. 

Ea nu voia ca seara să se încheie luându-şi rămas- 
bun, dar alungă acel gând pentru că o asemenea seară nu 
vor mai avea niciodată şi nu voia să lase tristeţea să o 


strice. Trebuia să se termine, altfel nu era cu putinţă... dar, 
până când avea să se termine, ea era a lui, iar el era alei. 

Arch se aplecă uşor, o luă în braţe şi o purtă, cuibărită 
la pieptul lui, prin sala luminată de lumânări. Orchestra 
continua să cânte, iar a acordurile melodiei parcă îi invitau 
să mai rămână măcar puţin în sala de bal. Sărutul lui o 
ademenise, în schimb, să îşi dorească fierbinte să plece cât 
mai repede. 

Lacheul deschise uşa, iar Arch ieşi din încăpere cu ea 
în braţe. Camilla se gândi o clipă că de-acum toţi cei din 
casă le vor şti secretul, dar se lăsă purtată mai departe pe 
holul uriaş, pe scări şi spre aripa de clădire în care îşi avea 
el camerele. Nu-i mai păsa. N-au decât să afle toţi servitorii. 
Intreaga Anglie. In seara aceasta, era exact acolo unde voia 
să fie. Era adevărat că nu putea rămâne, dar va lăsa grijile 
astea pentru altă zi. 

Un lacheu deschise uşa care ducea către dormitorul 
lui Arch şi o închise imediat după ei. În cameră, o 
întâmpinară lumânări ce împrăştiau lumini şi umbre 
mişcătoare, mirosul de orhidee şi patul pregătit. | se 
strânse inima în piept când îşi dădu seama ce eforturi mari 
făcuse Arch, cum se îngrijise de fiecare detaliu. Numai 
pentru ea. Numai şi numai pentru ea. 

Intotdeauna îi plăcuse să fie servită, dar era deja prea 
mult. El oferise prea mult, iar ea nu dăruise suficient. Era 
ultima /or noapte şi trebuia să fie de neuitat nu doar pentru 
ea, ci pentru amândoi. Nu voia ca, atunci când el va privi în 
urmă, să vadă toate lucrurile pe care le făcuse pentru ea şi 
să simtă că ea nu îi oferise la fel de mult. 

El o lăsă jos. Niciunul nu spusese nicio vorbă, absolut 
niciuna. Nu era nevoie de cuvinte. Se dezbrăcară unul pe 
celălalt. El fu gata primul. Stătea în faţa ei, complet gol, 
semet, înainte ca ea să fi apucat să scape de toate 
veşmintele. Atâtea straturi, atâtea accesorii... Dar, până la 
urmă, toate ajunseră pe jos şi, din acel moment, chiar nimic 
nu mai stătea între ei. lar el se ţinu de promisiune şi-i 
desfăcu părul, răvăşindu-i-l de jur-împrejur. 

Camilla îi veni în braţe ca şi cum nimeni şi nimic în 


afară de ea nu-şi avea locul acolo. Îşi lipi buzele de ale lui, 
inițiind, pentru prima dată, un sărut înainte ca el să o facă. 
Auzi un geamăt înăbuşit şi-i simţi pieptul vibrând lipit de al 
ei. Işi plimbă degetele peste ceafa lui, apoi prin păr, iar 
braţele lui o cuprinseră şi mai strâns. El îşi potrivi buzele 
peste ale ei şi începu să o îndrepte spre pat. Dar Camilla 
încă nu voia să ajungă în pat. Opuse rezistenţă, iar el se 
opri. Il ciupi uşor de bărbie. 

— Ce faci? întrebă el. 

— Am şi eu planurile mele pentru seara asta, îi 
răspunse cu o voce provocatoare, care parcă nici nu era a 
ei. 

Îşi plimbă limba peste conturul ferm al gâtului lui şi-şi 
puse mâinile pe umerii lui. El îi atinse uşor spatele cu 
degetele. 

— Ce planuri? 

— Ceva ce nu mi-ai propus până acum de teamă că n- 
o să-mi placă. 

Se lăsă în jos până când aproape îngenunche în 
dreptul lui. Ridică privirea spre el şi văzu nevoia, dorinţa şi 
focul arzător din ochii lui. Îşi lipi buzele de bărbăţia lui 
umedă şi pulsând de dorinţă. El simţi cum tot trupul îi 
vibrează şi-şi înfipse mâinile în părul ei. 

— Te iubesc, îi şopti ea. 

Arch simţi cum vorbele ei îi vibrează în vene şi privi 
cum, cu zâmbetul cel mai dulce din lume, ea îi oferea 
plăcere aşa cum n-o mai făcuse vreodată. Îşi lăsă capul pe 
spate şi simţi cum se încordează tot, în timp ce senzaţii de 
plăcere intensă îi săgetau întreaga fiinţă. Planificase în 
detaliu această seară, ultima lor noapte împreună, dar aşa 
ceva nu avusese în plan. Nu ştia dacă faptele sau vorbele ei 
îl îngenuncheaseră, dar iată-l în genunchi în faţa ei, luând-o 
în braţe, apoi ridicându-se şi întinzând-o în pat. 

li acoperi buzele cu sărutări. Nu mai putea îndura 
chinul de a nu fi în ea, de a nu-i simţi miezul cald şi primitor 
învăluindu-l. Îşi strecură mâna între coapsele ei. Era 
pregătită, îl dorea şi îl aştepta. Era fierbinte, umedă şi 
copleşită de dorinţă. Se împinse în ea, iar ea îşi ridică trupul 


ca să îl întâmpine pe al lui, să îl primească adânc, cât mai 
adânc. 

Mereu era aşa. Nu era nevoie de indicaţii ca să-şi 
găsească propriul ritm al dragostei. Pur şi simplu... era. 
Alunecau unul în celălalt, se sărutau, se dezmierdau. li 
vedea chipul în lumina lumânărilor, iar uimirea pe care o 
citea în ochi şi în fiecare tresărire a trăsăturilor ei îl uluia de 
fiecare dată. Era ca şi cum părea mereu surprinsă de 
senzațiile pe care el reuşea să i le provocase, senzaţii pe 
care nu le cunoscuse şi de care nu se crezuse vreodată 
capabilă. 

Nici pentru el nu era altfel. Alături de ea, simţea totul 
mai intens. Plăcerea era copleşitoare, totală, ca şi cum 
toate terminaţiile nervoase îi erau descoperite la atingerea 
ei. 

Nicio femeie nu avusese atâta putere asupra lui. Se 
desfăta în ea, se lăsa pătruns de ea, voia să dureze pentru 
totdeauna... dar nu era cu putinţă. Nu putea începe o nouă 
bătălie dacă nu apucase să o încuie pe cea dintâi. Simţea 
însă că niciodată nu s-ar simţi învins dacă ar avea-o pe ea 
încolăcită sub el, cu trupul pulsând la unison cu al lui, 
încordându-se, zvârcolindu-se de plăcere... Ș 

Camilla respira sacadat, gemea şi ţipa. li striga 
numele, în timp ce-şi înfigea unghiile în carnea lui. lar când 
plăcerea ajunse la apogeu, şuvoiul fierbinte al orgasmului 
lui o umplu, iar Arch abia se mai putu opri din tremurat, 
atât de intensă fusese descărcarea. Abia dacă simţise cum 
ea se agăţase aproape cu disperare de el, zvâcnind odată 
cu fiecare undă de plăcerea care îi străbătea aproape 
chinuitor trupul. 

El se ridică uşor şi, cu respiraţia întretăiată, o privi. 

— Eşti bine? 

Un zâmbet luminos, aproape orbitor inundă chipul 
Camillei în timp ce încuviinţa uşor din cap. Il mângâie uşor 
pe faţă. 

— Nu eram sigură că o să scap cu viaţă. 

— Eu am fost la un pas să nu scap, recunoscu el. 

Ea râse, iar fiecare muşchi care încă îl ţinea înăuntrul 


ei se încordă, pulsând în jurul lui. Când râsul i se stinse, el 
întrebă: 

— Ce te-a apucat mai devreme? Ce te-a împins să faci 
ce ai făcut? 

— Nu ştiu. Am vrut să ştii cât de mult contezi pentru 
mine. Nu o să am cu nimeni ce am cu tine. 

El o sărută pe frunte, pe nas, pe bărbie. 

— Nu sunt chiar atât de egoist ca să nu-mi doresc să 
simţi toate astea şi cu altcineva. 

Numai că, tocmai când rostea aceste cuvinte, îşi dădu 
seama că nu va avea cu nicio altă femeie ce avea cu ea. 


Capitolul 20 


În timp ce se plimba prin grădină, zgribulindu-se sub 
pelerină, Camilla se gândea că fusese o naivitate din partea 
ei şi a lui Archie să creadă că totul va fi din nou la fel ca 
înainte să se fi îndrăgostit. Nu mai împărţiseră acelaşi pat 
după acea noapte incredibilă, dar un gând nu îi dădea pace. 
Acela că s-ar putea ca niciodată să nu mai aibă parte de 
ceva atât de ieşit din comun. De ceva care să îi taie 
respiraţia. Îşi dădea seama că doar puţini dintre tinerii 
aristocrați cu mariaje aranjate se bucurau de aşa ceva. 
Aşadar, nici că putea fi mai recunoscătoare că trăise o 
asemenea plăcere. 

încercă să se liniştească un pic gândindu-se la ce se 
petrecuse la plecarea lui Kingsbridge. li sărutase mâna şi îi 
spusese: 

— Vom fi fericiţi. 

Ea îi zâmbise, în timp ce numai se frângea. 

Era un bărbat bun şi atent. Dar ştia că nu-l va iubi 
niciodată cu pasiune şi că intimitatea lor va lipsită de 
entuziasm. Afurisit fie Archie că îi arătase puterea focului 
când ea se mulţumise atât timp cu răceala ca de gheaţă. 

Privi grădina în care mereu îşi găsise liniştea. De data 
asta, n-o mai găsea. Se apropia iarna, iar asta i se părea că 


are o semnificaţie aparte, ca şi cum conacul Sachse s-ar fi 
întristat că ea, Camilla, urmează să îl părăsească. Cât de 
vanitoasă putea fi crezând că până şi plantele îi vor duce 
dorul? 

În schimb, ei o să îi lipsească, în mod sigur, tot ce 
avea aici, lucru la care nu s-ar fi aşteptat niciodată. De 
când se îngrijea Archie de conac, totul era diferit. Era cald, 
vibrant, plin de viaţă... şi fel va fi la primăvară. 

Probabil va reveni la conac în vizită. lar vizitele se vor 
tot rări odată cu trecerea anilor, până când vor înceta cu 
totul. Acesta era preţul pe care trebuia să-l plătească 
pentru imperfecţiune. 

Nu avea să rezolve nimic cu plimbarea aceasta 
melancolică prin grădină. Erau o mulţime de lucruri de făcut 
ca să se asigure că lasă totul în bună ordine pentru Archie. 
Se îndoia că-i va mai putea fi de mare ajutor odată ce se va 
căsători, deşi ştia că ducele ar înţelege că nu îl putea 
abandona, pur şi simplu, pe conte. 

Trebuia să îi găsească soţie şi încă repede. Măcar de 
n-ar fi avut nişte standarde aşa de ridicate şi n-ar fi insistat 
asupra ideii de dragoste. Întotdeauna se gândise că 
dragostea nu face decât să complice lucrurile, dar se 
bucura că avusese parte de ea măcar pentru puţin timp. 

Se întoarse la ea în dormitor. Curând urma să se 
întâlnească cu Archie în bibliotecă, pentru lectura de după- 
amiază. Arareori se mai întâlneau în aripa rezervată 
copiilor. Făcea progrese însemnate, cu toate că încă se 
poticnea la cuvintele mai lungi şi la cele care nu se 
pronunţau la fel cum se scriau. 

Se întreba cum va putea continua lecţiile după ce se 
va mărita. Poate îşi va angaja un tutore - în secret, desigur, 
căci nu avea de gând să îi dezvăluie ducelui că avea lipsuri 
atât de mari în ce priveşte educaţia. Alungă gândul aproape 
în aceeaşi clipă. Nu voia să-şi înceapă căsnicia făcând 
lucruri pe ascuns faţă de soţul ei. Nu. O făcuse cândva. Nu 
voia s-o repete. Îşi dorea ca următoarea căsnicie să fie cu 
totul diferită faţă de cea dintâi. 

Aruncă o privire spre cutia de bijuterii. Nu citise 


niciodată scrisoarea lui Archie şi se întrebă dacă nu cumva 
ar fi mai bine să lase lucrurile exact aşa cum erau. Dacă îi 
spusese lucruri neplăcute? De fapt, nu-şi putea imagina aşa 
ceva. Era Archie, la urma urmei. Însă curiozitatea îi fusese 
deja aţâţată. Dacă era s-o citească vreodată, trebuia să o 
facă înainte de a părăsi conacul, pentru ca el să o poată 
lămuri dacă nu înţelegea unele cuvinte. 

Işi aminti că, pe când ducele era la moşie, Arch îi 
zisese ceva legat de acea scrisoare. Spusese că, dacă ar fi 
citit-o, ar fi ştiut cum are de gând să-şi găsească o soţie. 
Oare ce-i scrisese? Dacă ar citi acum, poate i-ar fi de ajutor 
să îi găsească mai repede o femeie potrivită. 

Puse cutia de bijuterii pe pat şi începu ritualul prin 
care scotea sertarele, bijuteriile şi, la final, falsul fund al 
sertarului. Scrisoarea lui Archie era acolo, exact aşa cum o 
lăsase cu mult timp în urmă. O luă şi o scoase din plic. li 
plăcuse încă de pe atunci scrisul lui, aşa cum îi plăcea şi 
acum. Numai că de data asta putea să-l aprecieze mai 
mult. Nu putut citi rândurile lui Archie cu atâta uşurinţă 
precum spera, dar reuşi să descifreze cea mai mare parte, 
mai ales cea despre recunoaşterea tacită. 

Aşa era şi dragostea ei pentru el. Fără surle şi 
trâmbiţe, ci insinuându-se uşor în conversațiile cu glas 
scăzut, lecţiile oferite cu atâta răbdare, privirile încărcate 
de tandreţe şi atingerile blânde, îl iubea fără doar şi poate. 
II iubea dureros de mult. Dar şi mai tare ar fi durut să nu fi 
simţit o asemenea iubire. 

Clipi des ca să îşi ţină lacrimile în frâu. Avuseseră 
parte de o ultimă noapte absolut sublimă şi din amintirea ei 
urma să se hrănească tot restul vieţii. Deşi nutrea speranţa 
că, atunci când vor fi bătrâni şi încărunţiţi, când vederea nu 
le va mai fi tocmai ageră, când el va avea deja moştenitori, 
soţia i s-ar fi prăpădit, iar soţul ei, de asemenea, poate că 
ea şi Archie vor fi din nou împreună. Poate că vor îmbătrâni 
împreună. Gândul îi dădea speranţă şi un temei să creadă 
că nu era totul pierdut. Cu toate acestea, o întrista faptul că 
adevărata fericire trebuie amânată până când lui i se vor 
naşte copiii şi după ce soţul ei şi soţia lui vor dispărea. Până 


când vor fi trăit amândoi mari bucurii şi vor fi suferit 
pierderi dureroase. 

O, ştia că va fi mulţumită alături de duce, dar Archie îi 
demonstrase că bucuria era un sentiment mult peste cel de 
mulţumire. Va fi bucuroasă când el va avea copii. Le va 
trimite daruri şi-i va urmări cum se transforma în tineri şi 
tinere de ispravă. Era sigură că vor deveni oameni 
remarcabili, pentru că îl vor avea pe el drept exemplu şi 
profesor. 

Împături cu grijă scrisoarea. Avea să o ţină la ea şi s-o 
recitească în nopţile lungi şi însingurate. Şi acest lucru o 
întrista - convingerea că va avea parte de numeroase nopţi 
însingurate. Se pregătea să pună scrisoarea la loc când 
privirea îi căzu asupra altei scrisori: cea pe care contesa i-o 
scrisese când era pe moarte. O scoase din ascunzătoare. 
Putea măcar să vadă care îi fuseseră ultimele dorinţe şi să 
încerce să le dea curs înainte să se mărite, cât timp Archie 
încă o putea ajuta. Probabil nu va şti să desluşească toate 
cuvintele, dar el o va ajuta dacă va fi nevoie şi se vor ocupa 
împreună de ceea în îi ceruse contesa. 

închise ochii. Oare nu cumva amâna inevitabilul, 
căutând o scuză să îl păstreze pe Archie în viaţa ei? Oare va 
căuta mereu pricini să-i ceară ajutorul? „Citeşte-mi, ajută- 
mă la acest cuvânt, crezi că am învăţat suficient ca să 
citesc această carte?” 

Pe duce cu siguranţă nu îl putea întreba toate astea... 
Cum avea să-i explice că încă nu înţelegea unele cuvinte 
fără a fi nevoită să îi dezvăluie că abia a învăţat să 
citească? Nu, cel mai bine era să se ocupe de asta acum, 
înainte să devină ducesă. 

Deschise cu grijă plicul ce fusese sigilat atât de mult 
timp. Erau aproape 15 ani de atunci. Scoase scrisoarea, o 
despături şi oftă de mulţumire că putea, în sfârşit, să îşi 
respecte promisiunea faţă de contesă. Incepu să citească. 

Primele cuvinte erau scurte şi simple, dar nu aveau 
sens. Se vedea că persoana care le scrisese se chinuise din 
cale-afară. Era atât de bolnavă. Nu putea să aibă mai mult 
decât anii de acum ai Camillei, dar se îmbolnăvise dintr- 


odată şi nu îşi mai revenise. Literele pe care reuşise cu mari 
eforturi să le pună pe hârtie erau tremurate şi neclare, 
motiv pentru care cuvintele erau greu de citit. Camilla 
rămase cu privirea aţintită asupra lor. Apropie şi mai mult 
scrisoarea. Nu era cu putinţă să fi citit bine. Trebuie să fi 
omis ceva. Cuvintele păreau suficient de clare, dar sigur le 
citise greşit. Nu se putea să însemne ce părea că scrie. Fiul 
meu trăieşte. 
Capitolul 21 


— Aşadar, ce înseamnă asta? 

Arch stătea în dreptul şemineului din bibliotecă, 
ţinând în mână scrisoarea pe care Camilla i-o adusese 
cuprinsă de panică. Lumina răspândită de flăcările din 
şemineu dansa parcă macabru pe foaia de hârtie. Clătină 
din cap, împărtăşindu-i uimirea. 

— Se pare că şi-a luat fiul cu ea atunci când s-a dus în 
America în vizită la o prietenă care emigrase cu câţiva ani 
înainte. Şi a preferat să lase copilul acolo decât să îl vadă 
crescând sub influenţa tatălui său. 

Camilla începu să umble nervoasă prin cameră. 

— Cum de-a putut face aşa ceva? Copilul s-ar fi dus la 
şcoală... 

— Dar ar fi venit acasă în vacanțe. Ea scrie aici că 
băiatul începea să devină detestabil precum tatăl lui şi că 
risca oricum să-l piardă. Ajunsese să îşi dispreţuiască soţul. 
Aşa, lăsându-l în grija unei familii pe care o cunoştea şi în 
care avea încredere şi, spunând acasă că a căzut bolnav şi 
a murit, îşi atingea două scopuri: îl ţinea departe de 
influenţa nefastă a contelui şi îi provoca un chin pe care ea 
îl considera binemeritat. Pare-se că femeia nu era chiar atât 
de dulce şi drăguță cum o credeai. 

— N-ai niciun drept să o judeci. N-ai trăit cu el în casă. 
Putea transforma un sfânt în diavol. 

Sau într-o contesă de gheaţă. Arch nu se putea 
preface că nu observă urmele lăsate de moştenirea 
contelui. Nu credea că o poate învinui pe mama care a vrut 


să îşi cruţe fiul sau să îl împiedice să calce pe urmele 
tatălui. Se uită din nou la scrisoare. 

— Mai scrie aici că a reuşit să strângă şi să trimită 
nişte bani ca să se asigure că băiatul e bine îngrijit. Nu îmi 
dau seama cum a reuşit să facă asta. 

— Există mereu soluţii pentru soțiile disperate care 
vor să pună bani deoparte fără ştiinţa soţilor. 

Arch îşi aminti că Lillian îi povestise cum economisea 
Camilla din banii pe care i-i dădea bărbatul ei. Se gândi că o 
femeie cu un plan bine chibzuit putea strânge o sumă 
frumuşică. _ 

Ea se lăsă să cadă pe un scaun. Işi clătina capul şi 
avea lacrimi în ochi. Îl privi pierdută. 

— Ce-o să ne facem? _ 

Credea că el are răspunsurile? In acele clipe, tot ce 
avea erau furia şi frustrarea. 

— Cum de n-ai arătat nimănui scrisoarea asta? 

— Aşa mi-a spus ea. Mi-a cerut să nu o citesc până ce 
nu moare contele. Nu voia ca el să vadă adevărul în ochii 
mei. Acum îmi amintesc. Parcă a spus: „Nu am să desfac ce 
am făcut deja”. Sau ceva asemănător. Nu-mi aduc aminte 
exact, deşi memoria nu mi-a jucat feste niciodată. Nicio 
clipă nu mi-a trecut prin minte că băiatul ar putea fi în 
viaţă. ÎI jelea mereu, ceruse ca în camerele lui să rămână 
totul neschimbat, de parcă se aştepta ca într-o bună zi el să 
se întoarcă, îmi tot spunea cât de dor îi e de el. Se purta 
întocmai ca o mamă în doliu după copilul ei. Nici nu pot să- 
ţi spun câte zile nu făcea decât să plângă. Tot ce puteam să 
fac era să o ţin în braţe, dar nu reuşeam niciodată să o alin. 

— Dar când a murit contele... 

— Nu ştiam să citesc, Arch! Şi nici prin gând nu-mi 
trecea că scrisoarea ar conţine ceva de o asemenea 
însemnătate. De ce mi-ar fi încredinţat mie ceva atât de 
important? 

— Tocmai pentru că avea încredere în tine. 

Arch privea ţintă spre foc, venindu-i cu greu să creadă 
întorsătura complet neaşteptată pe care o luaseră lucrurile. 

— Poate totuşi e mort, şopti ea. Fiul ei. Din ce mi-a 


spus Lydia, America nu e chiar cel mai civilizat loc de pe 
pământ. Sunt o mulţime de pericole acolo. 

— Contesa scrie că l-a lăsat la o familie din New York. 
Le-a notat numele şi adresa, spuse el. Privi scrisoarea, 
scoase un oftat şi îşi aţinti iar ochii spre flăcări. Trebuie să 
discutăm cu domnul Spellman. Poate cunoaşte o persoană 
pe care s-o angajăm să se ducă la New York şi să verifice 
posibilitatea ca moştenitorul de drept să fie în viaţă. 

— Dacă îl va găsi, îţi vei pierde titlul. 

El o fixă cu privirea, fluturând scrisoarea. 

— Şi ce propui, să ignorăm că scrisoarea asta există? 

Camilla clătină din cap, cu o expresie învinsă. 

— Nu. 

Se apropie şi îngenunche în faţa ei. 

— Vor dori să ştie de ce nu ai arătat scrisoarea până 
acum. 

— Ştiu. 

— Le-am putea spune că s-a rătăcit sau că ai uitat de 
ea... 

Camilla îşi apăsă degetele de buzele lui. 

— A avut încredere în mine, Arch. A avut încredere că 
am să-i aduc fiul acasă. De n-aş fi fost atât de vanitoasă, de 
i-aş fi spus: „Contesă, nu ştiu să citesc”, i-ar fi încredinţat 
altcuiva îndatorirea asta. 

El îi mângâie cu gingăşie obrazul. 

— Dar atunci nu te-aş mai fi întâlnit şi, indiferent cum 
se vor aşeza lucrurile, voi fi fericit că am avut parte măcar 
de asta - de momentele petrecute alături de tine. 


* 


Spellman privea fix scrisoarea. Arch şi Camilla erau 
aşezaţi în fața lui, la el în birou. Veniseră la Londra special 
ca să îl întâlnească şi tăcuseră tot drumul. Niciunul nu avea 
prea multe de spus despre situaţia în care se găseau. 

— Ei bine, începu Spellman, rezemându-se de 
spătarul scaunului şi bătând cu degetele în scrisoare. Ce 
interesant! De ce nu mi-aţi adus-o până acum? 


— Pentru că până de curând nu ştiam să citesc, deci 
nu ştiam ce scrie în ea, îl informă Camilla. 

Arch îi strânse încurajator mâna, dar din vocea ei nu 
răzbătea niciun pic de ruşine. Cândva nu ştiuse să citească. 
Acum ştia. lar toate îndoielile pe care le avusese despre ea 
însăşi dispăruseră odată ce reuşise să înveţe. 

— Nu ştiaţi să citiţi, repetă Spellman. 

— Nu acesta e lucrul cel mai important în cazul de 
faţă, dar, dacă insistaţi, aflaţi că nu ştiam să citesc până de 
curând, când lordul Sachse m-a învăţat. 

Spellman îşi întoarse privirea spre Arch. 

— Acest aspect este discutabil. Adică nu e clar dacă 
aţi învăţat să citiţi de la /orau/ Sachse sau de la domnul 
Warner. 

— Nu fi enervant, Spellman, spuse Arch. Am venit aici 
fiindcă e important pentru amândoi să ne asigurăm că titlul 
revine cui i se cuvine. Dacă Thomas Warner încă e în viaţă, 
trebuie găsit şi să apoi se întoarcă în Anglia ca să 
primească ce-i al lui de drept. 

— E o situaţie foarte neobişnuită, spuse Spellman 
ducându-şi o mână în dreptul frunţii. Nici nu ştiu de unde să 
încep. 

— Cred că ar fi mai bine să angajăm pe cineva să se 
ducă la New York şi să-i facă o vizită familiei menţionate în 
scrisoare. Să afle dacă băiatul... Dădu din cap. De fapt, 
trebuie să fi devenit deja bărbat în toată firea dacă mai 
trăieşte. lar dacă trăieşte, trebuie să îl găsim şi să fim siguri 
că înţelege ce îl aşteaptă aici. 

— Aveţi dreptate. Trebuie să aflăm ce s-a ales de 
acest băiat... bărbat... moştenitor. Ştiu un domn care a 
lucrat cândva la Scotland Yard. Se ocupă acum doar de 
chestiuni private. Îl cheamă John Buehler. Voi lua legătura 
cu el. Vă va costa ceva. 

— Plătim oricât e nevoie. Nu e momentul să avem o 
discuţie despre fonduri şi cheltuieli. 

— Perfect de acord. 

— Presupun că toată această căutare va dura ceva 
timp. Aşa că eu şi contesa ne vom întoarce la conacul 


Sachse. Vreau să primesc cât de des posibil rapoarte 
despre mersul căutărilor. 

— Ca să ştiţi, milord, cred că aţi fost un conte 
exemplar, spuse Spellman. 

— Mulţumesc, domnule Spellman. Nu renunţ la gândul 
că aş putea rămâne conte, dar contesa a făcut eforturi 
nemaipomenite să-şi protejeze fiul. Sper că va fi găsit. 

— Trebuie să recunosc că n-o pot învinui că l-a dat în 
grija altcuiva. Era o femeie bună, dar nu tocmai puternică. 
Am avut ocazia, în câteva rânduri, să îl văd pe conte alături 
de fiul său. Cred că ar fi devenit un bărbat insensibil, acru, 
poate chiar crud. Să sperăm că a avut parte de o influenţă 
mai fastă. 

— Trebuie să vă contrazic într-o privinţă, domnule 
Spellman, spuse Camilla. Contesa era mai puternică decât 
credeaţi dacă a fost capabilă să îşi lase copilul într-o ţară 
străină, unde nu îl mai putea vedea cu uşurinţă. Şi a avut 
tăria de a apărea în faţa lui Sachse ca să îi spună că fiul lui 
a căzut bolnav şi a murit. Am avut suficiente ocazii să simt 
pe pielea mea cât de mânios devenea când ceva nu îi era 
pe plac şi n-am nicio îndoială că vestea pe care i-a dat-o l-a 
nemulţumit teribil. Cred că a fost foarte puternică dacă a 
făcut asta ştiind că îi va avea de înfruntat furia. Nu sunt 
sigură că aş fi avut acelaşi curaj. 

Arch îi strânse din nou mâna. 

— Ba da, ai fi avut. 

Camilla clătină din cap. 

— Nu mi-a cerut să îl iau de bărbat. M-a anunțat că îl 
voi lua de bărbat. Eram doar o copilă care credea că nu are 
de ales. lar în fiecare lună când devenea limpede că nu Îi 
port copilul în pântece, eram tristă, dar în acelaşi timp 
uşurată. 

— A fost un om puternic, care a abuzat de puterea lui, 
spuse Arch, privindu-l apoi pe Spellman. Găseşte-l pe 
Thomas Warner, domnule Spellman. Mi-aş dori tare mult să 
am ocazia să-i spun cât de mult l-a iubit mama sa. 


* 


Arch şi Camilla se întoarseră la conacul Sachse. larna 
care veni fu din cale-afară de aspră, iar ei o petrecură 
cuibăriţi unul în celălalt. Citeau împreună, cu voce tare, în 
faţa focului. Se îmbrăţişau sub păturile moi. Făceau 
dragoste în nopţile lungi şi reci. 

Arch intenţionase să se ţină la distanţă după logodna 
ei cu Kingsbridge. Însă ea avea nevoie de alinare, căci 
simţea că a dat greş. Şi, din motive pe care nu reuşea să le 
înţeleagă, şi el avea nevoie de alinare. 

Nu era ca şi cum începuse să îi placă să fie conte. 
începuse însă să considere titlul un drept al lui. Completase 
biblioteca, adusese cărţi noi, înlocuise unele dintre 
sculpturile deranjante cu altele pe care le găsea plăcute 
ochiului. Se obişnuise cu servitorii tăcuţi care se mişcau de 
colo-acolo. 

Îşi dăduse seama cu uimire că acceptase faptul că 
este conte de Sachse, iar titlul îi va lipsi dacă Thomas 
Warner avea să fie găsit. Rapoartele primite de la Spellman 
indicau că Buehler nu prea avusese noroc în căutarea 
moştenitorului. Familia la care fusese lăsat băiatul murise 
din cauza unei epidemii de gripă, cu doisprezece ani în 
urmă. Orfanul fusese trimis cu trenul undeva în Vest. 
Buehler continua căutarea. 

Spre sfârşitul lunii ianuarie, Arch primi de la Spellman 
o scrisoare. Avu o presimţire rea. Luă scrisoarea şi urcă la 
el în birou. De regulă, citea scrisorile împreună cu Camilla, 
dar pe aceasta voia să o citească singur. Poate pentru că 
simţea că Buehler era aproape de finalizarea chestiunii. 
Dacă tânărul era mort şi decedase de curând, Camilla s-ar 
simţi vinovată că nu l-a adus mai devreme în Anglia. Dacă 
ar fi murit cu mult timp în urmă, n-ar mai fi avut 
importanţă. lar dacă ar fi încă în viaţă... Archie nu era încă 
sigur cum va proceda. 

Se aşeză la birou şi deschise scrisoarea. Ca de obicei, 
Spellman trecea direct la subiect. 


Thomas Warner a fost găsit în zece zile, urmează să 


ajungă la reşedinţa din Londra. 


Arch se lăsă pe spate în scaun. Deci asta fusese. Tot 
ce ajunsese să cunoască îi va fi luat. Nu se aşteptase să Îi 
lipsească. În acea seară, la cină, îi spuse Camillei: 

— Mâine trebuie să merg la Londra. 

— Ai primit veşti de la Spellman? 

— Nu, dar trebuie să mă ocup de câteva chestiuni. 

— Vin cu tine. 

— Aş prefera să rămâi aici... să te ocupi de toate în 
lipsa mea. 

— E totul în regulă? 

— Totul va fi bine. 

În acea noapte, făcu dragoste dulce-amar cu ea, ştiind 
că, în realitate, îşi lua adio. 


Capitolul 22 


Arch avea nevoie disperată de un sfat. Nu putea apela 
la singura persoană în care avea cea mai mare încredere 
din lume, pentru că sfatul cu pricina o privea tocmai pe ea. 
Aşa că se duse la ducele de Harrington, oprindu-se la 
conacul lui de la ţară în drum spre Londra. 

— Dă-mi voie să îţi ofer un whisky, spuse ducele. Mi-l 
trimite fratele meu vitreg din Texas. E foarte tare şi, din ce 
văd, ai nevoie de ceva care să nu alunece pe gât prea uşor. 

Arch acceptă trataţia. Apoi îi povesti ducelui despre 
scrisoarea pe care contesa i-o încredinţase Camillei şi cum 
ajunsese abia de curând să o citească. Nu îi spuse de ce 
aşteptase atât de mult, iar ducele nu puse întrebări. Arch 
bănuia că, fiind trecut printr-un scandal, ducele nu era 
dornic să îşi bage nasul în treburile celorlalţi şi se mulțumea 
cu informaţiile care îi erau împărtăşite. 

— L-au găsit, încheie Arch. E în drum spre Londra şi 
urmează să mă întâlnesc cu el acolo. 

Harrington înlemni cu sticla în mână, ţinând-o într-o 


poziţie ciudată. 

— Nu pot să spun că aş fi încântat să aflu că fratele 
meu mai mare a înviat brusc din morţi. 

Arch clătină din cap. 

— Nu mă împotrivesc câtuşi de puţin ca omul să 
primească ceea ce i se cuvine de drept. 

Ducele termină de turnat băutura şi îi oferi lui Arch un 
pahar. 

— Îţi sugerez să iei o înghiţitură zdravănă. 

Arch făcu întocmai şi se temu că gâtul îi va fi cuprins 
de flăcări. Ochii i se umplură de lacrimi pe care îi fu cu 
neputinţă să le stăvilească. 

— Sfinte Dumnezeule! 

— După ce te obişnuieşti, începe să îţi placă, spuse 
Harrington. la loc. 

Arch se aşeză într-un fotoliu, în faţa şemineului. 
Flăcările răspândeau o căldură bine-venită, dar nu puteau 
alunga răceala din el. Începea să se întrebe dacă asta nu va 
dura tot restul vieţii sale. 

Ducele se aşeză cu faţa spre el. Nu îl îndemnă pe Arch 
să vorbească, ci doar stătu lângă el în linişte, urmărindu-l 
cu privirea în timp ce încerca să îşi adune gândurile. Îşi 
dăduse seama, fără doar şi poate, că Arch nu venise să îi 
ceară sfatul cu privire la descoperirea moştenitorului. Nu 
avea de ales, trebuia s-o spună pur şi simplu. 

— M-am îndrăgostit de Camilla. 

— Nu e o surpriză. Mi-am dat seama de asta cât am 
stat la conac. 

Arch ţinea paharul cu ambele mâini, privind la 
flăcările care se oglindeau în el. Culoarea băuturii îi 
amintea de părul Camillei. Nu era tocmai sigur că ea ar 
aprecia comparaţia, dar în aceste zile totul îi amintea de 
ea. 

— Nu cunosc legile şi regulile din aristocrație, dar 
înţeleg că, dacă o femeie de rând se mărită cu un nobil, 
păstrează titlul după moartea lui. În schimb, dacă se mărită 
cu un om de rând după moartea primului soţ, atunci pierde 
titlul. 


— Da, aşa stau lucrurile. 

Sperase din toată inima că nu înţelesese bine. 

— Camilla nu se mărită cu mine din două motive: nu- 
mi poate dărui un moştenitor şi vrea să fie ducesă. Unul 
dintre motive e egoist, celălalt, nu. Tu o cunoşti de mai 
multă vreme. Mi-a spus cândva că preferă să moară decât 
să redevină femeie de rând. Crezi că vorbea serios? 

Ducele scoase un hohot de râs plin de milă. 

— Am înţeles, spuse Arch, ridicându-se în picioare. Nu 
e nevoie să mi-o mai spui. Ştim amândoi cât de mult 
contează pentru ea să fie după chipul şi asemănarea 
nobilimii. 

Se îndreptă spre şemineu, îşi rezemă mâinile de poliţă 
şi privi din nou dansul flăcărilor. 

— Nu ştiu prea bine de ce am venit aici. Ştiam 
răspunsul dinainte de a intra pe uşă. De moştenitor nu mai 
am nevoie, dar, dacă s-ar mărita cu mine, ar fi nevoită să 
renunţe la tot ce consideră ea mai de preţ. Nu-i pot cere 
asta, spuse clătinând din cap. 

— Ce ai de pierdut dacă i-o ceri? întrebă ducele. Poate 
te va surprinde. 

„Sau îmi va frânge inima”. 

— În ultimele luni, pe mine, unul, m-a tot surprins. Şi 
încă în mod plăcut. 

Arch luă o înghiţitură de whisky. Nu mai ardea la fel 
de tare, dar tot reuşea să îi împrăştie căldura în tot corpul. 

— N-a fost niciodată a mea, spuse încet. Chiar şi când 
era a mea, de fapt nu era. M-am obişnuit atât de mult cu 
prezenţa ei în viaţa mea încât am uitat că e doar o prezenţă 
de împrumut. Termină băutura şi se întoarse spre duce. N-o 
să-mi lipsească lumea asta a voastră. 


* 


Se îndreptă spre reşedinţa principală din Londra, cea 
unde trăise Camilla. Era închisă pe timpul iernii, dar, în 
vreme ce servitorii făceau pregătirile pentru oaspetele care 
urma să vină, simţea prezenţa Camillei în tot şi toate. 


Dormi în patul ei, care îi păstrase mirosul, deşi aşternuturile 
erau noi şi curate. Zâmbi când văzu cartea în franceză. Găsi 
patinele cu rotile lăsate într-un colţ, ca şi cum ar fi avut de 
gând să le folosească din nou în curând. 

Se plimbă prin casă căutând urmele prezenţei ei, ca 
să umple acele mici colţuri din memorie pe care ea încă nu 
pusese stăpânire complet. Erau atât de puţine. Până la 
urmă, îşi dădu seama că încercarea lui era lipsită de sens, 
pentru că nu va înceta niciodată să se gândească la ea. 
Mintea lui îi va face iar şi iar loc. 

Nu reuşea decât să amâne inevitabilul. Aşa că decise 
să revizuiască actele contabile ale proprietăţilor, să se 
asigure că totul era în regulă şi că puteau fi cu uşurinţă 
preluate de contele de drept, odată ce va sosi. Se gândi de 
cel puţin o mie de ori să se întoarcă la conac, să îi spună 
Camillei că moştenitorul fusese găsit, să îi explice că 
trebuie luată o decizie şi să o întrebe ce alege: pe el sau 
statutul de ducesă. 

Pe el, cu viaţa lui simplă la ţară, cu catedra de la care 
instruia băieţanadri iuți la minte, cu fratele lui cel obraznic şi 
sora lui măritată care era din nou însărcinată. El şi Camilla 
s-ar putea ocupa de copiii surorii lui şi de cei de la şcoală. 
Aşadar, în viaţa ei vor exista copii, chiar dacă nu zămisliţi 
de ea. 

Dar pentru asta va trebui să renunţe la titlul nobiliar. 
Să renunţe întru totul şi definitiv. Nu doar că nu va mai 
deveni ducesă. Nu va mai fi nici măcar contesă. Cum să îi 
ceară să renunţe la lucrul pe care îl considera cel mai de 
preţ în întreaga lume? Nu putea. Şi cum să o pună în 
nedreapta postură de a-i frânge inima fără prea multe 
menajamente? Nici asta nu putea. 

Aşa că se cufundă în registre şi în tot alcoolul pe care 
îl găsi în dulăpiorul cu băuturi. | se aduse de mâncare, dar 
hrana nu-l mai interesa. Îşi pierduse apetitul. Nu putea să 
nu vadă ironia sorții. 

Pe Camilla avea s-o piardă oricum la primăvară, când 
urma să aibă loc nunta cu ducele de Kingsbridge. Dar s-ar fi 
putut convinge că o pierdea pentru că nu îi putea oferi un 


fiu... Pentru că ea voia ca el să aibă un moştenitor şi se 
sacrifica pentru asta, măritându-se ca să nu mai fie unul în 
preajma celuilalt. Acum nu se mai putea ascunde în spatele 
unei false motivații. Nu mai avea nevoie de moştenitor. lar 
după descoperirea scrisorii, Camilla nu spusese în niciuna 
dintre nopţi: „Dacă Thomas Warner va fi găsit şi nu vei mai 
avea nevoie de un moştenitor, voi fi a ta”. E drept că nici el 
nu îndrăznise să o întrebe: „Dacă îl vor găsi, iar eu nu mai 
am nevoie de moştenitor... ce facem?” 

— Ah, Camilla, bâigui el cu capul în mâini. 

Îşi dădu atunci seama ce mult îi crescuse barba în 
ultimele zile. Nu-şi amintea când se bărbierise ultima dată. 
Nu-şi amintea decât de Camilla. Ridică paharul. 

— În sănătatea ta, draga mea! 

Duse paharul la buze, dar îşi dădu seama că era gol. 
La fel de gol ca viaţa lui fără ea. 

Scoase un strigăt de furie şi deznădejde şi, dintr-o 
singură mişcare, mătură de pe masă toate actele şi 
registrele contabile ce reprezentau tot ce-i aparținuse 
pentru scurtă vreme. Se prăbuşiră cu zgomot pe podea. 
Ştia că va veni o vreme când amintirea ei îi va face bine şi îi 
va aduce alinare. Însă în această seară simţea doar durere 
şi un chinuitor sentiment al pierderii. Îşi puse capul pe birou 
şi plânse amarnic, nemângâiat şi lipsit de speranţă. 


* 


Nu se mai întâmplase niciodată să-i displacă soarele, 
dar în această dimineaţă nu-i plăcea deloc felul în care 
razele sale luminau oblic prin fereastră şi parcă îi săgetau 
ochii. La fel de nemulțumit era de propriul cap, care pulsa 
de durere, şi de gura în care simțea un gust oribil. Gâtul îi 
era înţepenit şi îl durea, iar umerii îi erau încordaţi. 

Nu se simţise în aşa hal nici după noaptea incendiului. 
Însă la incendii îi era în pericol doar trupul, nu şi sufletul. 

Icni şi gemu până ce reuşi să se ridice îndeajuns ca să 
îşi proptească coatele pe birou şi îşi rezemă fruntea într-o 
mână. Ar fi preferat să-şi ia capul în mâini, dar mâna 


cealaltă îi era complet amorţită. Revenea însă uşor-uşor la 
viaţă, la propria suferinţă. 

— la de bea asta, îi spuse o voce adâncă şi 
tărăgănată. 

Arch reuşi cu mare greutate să îşi ridice capul şi miji 
ochii către bărbatul din faţa lui. Era înalt şi purta ceva ce 
semăna cu o manta, dar nu era manta. Se uită la paharul 
din mâna necunoscutului. 

— Ce-i acolo? 

Vocea îi suna precum nişte pietre ce scrâşneau. 

— Soluţia mea de dres după beţie. E ca naiba la gust, 
dar o să alunge o parte din răul pe care ţi l-ai făcut singur, 
dacă mă iau după sticlele astea goale de-aici. 

Arch întinse o mână tremurândă şi apucă paharul. 

— Ce conţine? 

— Nu vrei să ştii. Bea şi gata. Şi încearcă să sorbi totul 
dintr-o înghiţitură, fără să respiri, ca să nu îi simţi gustul. 

Arch făcu întocmai ce i se spusese şi dădu peste cap 
lichidul greţos de gros. Îl trecură toţi fiorii. Puse apoi 
paharul pe birou şi văzu că registrele contabile fuseseră 
adunate de pe jos şi ordonate la marginea biroului. Apoi îşi 
îndreptă atenţia asupra necunoscutului. 

— Tu cine eşti? 

Bărbatul se aşeză pe un scaun, îşi rezemă glezna unui 
picior de genunchiul celuilalt, ţinând în echilibru pe coapsă 
o pălărie cum Arch nu văzuse niciodată în Londra. 

— Tu să-mi spui mie, zise bărbatul. 

— Eşti diavolul şi ai venit să facem un pact? 

Râsul bărbatului era sonor şi intens, iar ochii 
întunecaţi îi sclipeau. 

— Îţi zic cinstit că aş face un pact ca să scap de toată 
povestea asta dacă aş putea. Numai că bătrânul Spellman 
mi-a zis că n-am de ales. 

— Eşti contele de Sachse. 

Buna dispoziţie a bărbatul din faţa lui păru să se 
risipească. 

— Da, asta mi s-a spus. 

— Văd o asemănare cu tatăl tău. 


Vedea o mică asemănare şi cu el însuşi. Îi despărţeau 
mai multe generaţii, dar trăsăturile familiei Warner se 
regăseau. Cu un oftat adânc, se lăsă pe spate în scaun, 
surprins să remarce că se simţea un pic mai bine. 

— Nu aveam de gând să ne cunoaştem în 
circumstanţe atât de jenante. 

Sachse ridică din umeri. 

— De-a lungul anilor, am dat şi eu pe gât ceva whisky, 
bun şi mai puţin bun. Îmi pare rău dacă te-ai pus pe băut 
pentru că ai aflat că nu sunt mort. 

— O, nu, deloc. Nu m-am simţit niciodată cu adevărat 
în largul meu cu acest titlul. Nu-mi va lipsi, dar sunt câteva 
chestiuni care mă preocupă şi despre care aş vrea să 
discutăm. Dar, dacă nu te deranjează, aş vrea ca înainte de 
asta să mă înviorez puţin. 

— Nu mă deranjează deloc. Ba chiar mi-ar prinde bine 
şi mie, spuse bărbatul frecându-şi barba un pic crescută. 

— Am să le spun servitorilor să te conducă la tine în 
dormitor. Ne întâlnim aici peste o oră? 

— E foarte bine într-o oră. 

— Splendid. 

Arch era departe de a se simţi splendid, dar nu era 
tocmai sigur că totul era din pricina băuturii. Starea lui avea 
legătură şi cu faptul că, până la lăsarea serii, nimic din ce 
avea în jur nu-i va mai aparţine. Deja îi lipsea. 


* 


Arch se aşteptase să-l displacă pe moştenitor, dar se 
vădea că Thomas Warner era o persoană plăcută. 

— Ţi-e foame? întrebă Arch când reveniră în birou. 

— De lup. 

— Atunci hai să cerem să ţi se aducă ceva de 
mâncare. Nu trebuie decât să le ceri servitorilor orice vrei, 
orice ai nevoie. Se vor îngriji de asta de îndată. Treaba lor 
este să te mulţumească şi să îţi facă viaţa cât de 
confortabilă cu putinţă. Te voi prezenta tuturor şi am să-ţi 
explic îndatoririle fiecăruia. 


Sachse rânji. 

— Un tip de la etaj avea de gând să mă ajute să mă 
îmbrac. 

— E vorba de majordomul contelui. 

— Ei, bine, sunt în stare să mă îmbrac singur. A 
trebuit să-l ameninţ cu arma ca să priceapă. 

— Ai o armă la tine? întrebă Arch. 

— Un revolver. Un Colt. Îl am la mine oriunde mă duc. 

— Te asigur că nu ai nevoie de arme aici. 

— Dacă nu-l simt la picior, mă simt dezbrăcat. 

Era limpede, Camilla va avea mult de lucru cu acest 
conte. În acelaşi timp, îşi dădu seama că în curând Camilla 
îi va oferi toată atenţia ei ducelui. 

— Nu-i nevoie să te preocupi din cauza armei, spuse 
Sachse. De obicei, nu o ţin la mine când sunt înăuntru. 

Arch se forţă să zâmbească. 

— A, nu, mă gândeam la altceva. Haide cu mine. Cred 
că prânzul e gata. 

Se aşezară unul în faţa celuilalt, dar nu de-a lungul 
mesei uriaşe, ci de-a latul ei. Contele nu voise să fie nevoit 
să vorbească tare ca să se facă auzit, iar lui Arch îi plăcu 
felul în care gândeşte. 

— Ce poţi să-mi spui despre tata? întrebă Sachse. 

— Nu mare lucru. Nu l-am cunoscut. 

— Îţi era văr, aşa-i? 

— Văr îndepărtat, da. Asta înseamnă că şi noi doi 
suntem veri. 

— Mă gândesc că nu era un tip tocmai plăcut dacă 
mama a fost nevoită să facă ce-a făcut. Ori asta, ori mama 
nu ţinea prea mult la mine. Nu mi-o amintesc deloc. Nici pe 
el, spuse clătinând din cap. 

— Din ce am înţeles, mama ta era o femeie foarte 
bună. Tatăl tău, în schimb, era cam tiran. Văduva lui o să-ţi 
poată povesti mai multe şi despre el, şi despre mama ta. l-a 
cunoscut pe amândoi. 

— Unde e? 

— La conacul Sachse. Una dintre reşedinţele tale. 

— Una dintre ele? 


— Deţii trei reşedinţe. O să-ţi arăt actele şi registrele 
şi o să-ţi explic ce trebuie să faci cu fiecare. 

— M-am uitat pe câteva acte în timp ce dormeai. 

— Aşadar, te pricepi la cifre? 

— Cam da. 

— Splendid. În acest fel, tranziţia va fi cumva mai 
uşoară. 

Se temea însă că era din cale-afară de optimist. 
Camilla va fi oripilată de veşmintele moştenitorului. 
Pantalonii erau dintr-un material pe care Arch nu-l mai 
văzuse. Cămaşa părea din bumbac alb, iar lavaliera era, de 
fapt, o sfoară împletită. Nu purta haină sau jiletcă. 

— Mai povesteşte-mi despre văduvă, spuse Sachse. 

— Despre văduvă? 

— Văduva tatălui meu. 

— A, da. Lady Sachse. Camilla. E foarte amabilă, 
îngăduitoare. Tatăl tău nu i-a lăsat nimic prin testament. 
Înainte să ştim că eşti în viaţă, m-am oferit să îi plătesc 
20.000 de lire drept răsplată pentru că m-a ajutat să 
deprind rolul de conte. Eu, unul, nu am atâţia bani, dar, 
dacă vei fi de acord să îi dai aceşti bani, am să ţi-i restitui în 
timp. 

În timp, adică pentru tot restul vieţii lui, dacă era s-o 
zică pe-a dreaptă. 

— Mi-a zis cineva pe vapor că o liră înseamnă vreo 
cinci dolari. 

— N-aş şti să-ţi spun. N-am avut niciun motiv să mă 
interesez de moneda americană. 

Sachse se lăsă pe spate în scaun şi îl privi cu atenţie. 

— Vorbim despre o grămadă de bani. 

— Sunt conştient de asta, dar îi merită. La primăvară, 
se va mărita cu ducele de Kingsbridge, dar până atunci ea 
va fi bunul tău cel mai de preţ. 

Sachse încuviinţă din cap. 

— Bine atunci. Voi onora promisiunea pe care i-ai 
făcut-o. Dar nu e nevoie să-mi rămâi îndatorat. Vom spune 
că sunt bani care îţi revin pentru că te-ai îngrijit de toate 
afacerile până la venirea mea. 


— Cum ai spus şi tu, sunt foarte mulţi bani. 

Sachse se uită în jur, agitând furculiţa în aer. 

— N-am nevoie de toate astea, Warner. Muncesc de la 
17 ani şi am tot pus bani deoparte. Am pământ şi vite. 
Recunosc că nu am o casă aşa de arătoasă, dar măcar e a 
mea. Am muncit din greu pentru ea. Ca s-o construiesc, am 
bătut cu mâna mea multe cuie. Încă nu sunt sigur ce să zic 
despre toate astea, dar nu prea mă aranjează. 

— Atunci ai încredere în Lady Sachse. Când o să 
termine cu tine, o să simţi că eşti făcut pentru toate 
acestea. 


Capitolul 23 


Camilla citea în bibliotecă, iar cartea din poala ei era 
plină cu fâşii de hârtie care indicau paginile unde găsise 
cuvinte pe care nu le ştia. De n-ar fi fost atât de preţioase şi 
nu ar fi avut atât de mult respect pentru cărţi, ar fi încercuit 
cuvintele direct în pagini. În schimb, le scrisese pe fâşii de 
hârtie. Citea, dar nu simţea nicio bucurie. Era tot mai 
frustrată şi, din nou, furioasă. 

Două săptămâni! Arch era plecat de două săptămâni 
încheiate. Dacă ar fi ştiut că lipsa lui se va prelungi într- 
atât, ar fi insistat să îl însoţească. li era dor de el, teribil de 
dor. Cum Dumnezeu va supravieţui fără el când va fi 
măritată cu altul? _ 

Nu-i lipsea doar să facă dragoste şi să doarmă cu el. li 
lipsea prezenţa lui, fie că erau sau nu în aceeaşi încăpere. 
Simplul fapt de a-l şti aproape îi aducea linişte. îi lipsea felul 
în care îşi ţinea un deget la gură când citea şi chiar 
tresărirea lui de fiecare dată când lacheul apărea ca să îi ia 
farfuria în timpul cinei, de parcă încă nu se obişnuise cu 
faptul că cineva se îngrijea de nevoile lui. 

Îi era dor de mirosul lui după baie, de felul în care 


zâmbea după ce făceau dragoste. Îi era dor de vocea, de 
mâinile, de zâmbetul şi de râsul lui. Îi lipsea cu totul. Dacă 
şi lui îi era la fel de dor de ea, oare de ce nu se grăbea să 
se întoarcă? Ce-o avea de făcut la Londra şi de ce dura atât 
de mult, chinuitor de mult? 

Îl auzi pe majordom intrând în încăpere şi îşi ridică 
privirea. 

— Contele de Sachse este aici, doamnă. Este în salon. 

Fu copleşită de uşurare şi bucurie. Supărarea îi 
dispăruse ca prin minune. 

— Era şi timpul. Credeam că nu se mai întoarce, 
spuse. 

Se ridică iute de pe scaun, lăsă jos cartea şi se grăbi 
să iasă din bibliotecă. Il strânse uşor de braţ pe majordom, 
iar el făcu ochii mari. 

— Spune-le să îi pregătească cina. Sigur va dori să 
mănânce. Are aşa o poftă de mâncare... 

Se năpusti apoi pe hol, salutând servitorii. 

— S-a întors stăpânul! cântă ea. 

„S-a întors, s-a întors, s-a întors”. 

Se opri în dreptul unei oglinzi şi-şi aranjă părul, se 
ciupi de obraji şi-şi muşcă uşor buzele ca să prindă culoare. 
II va săruta imediat ce-l va vedea. Asta-i va aduce culoare 
în tot trupul. Al ei şi al lui. 

Trase adânc aer în piept adânc. De ce nu i-ar arăta 
cât de mult se bucura să îl vadă? Işi promiseseră că nu vor 
mai avea secrete unul faţă de celălalt. Mai că intră în 
cameră în paşi de vals, dar se opri brusc. Archie nu era 
nicăieri. In cameră se afla un bărbat înalt cu părul negru. 
Stătea cu spatele la ea şi privea cu atenţie un portret al 
primei soţii a contelui. 

Purta o haină neagră, care îi ajungea până la pulpe şi 
o pălărie cu boruri largi, precum cele pe care le văzuse 
cândva într-o poveste despre cowboy. 

Se întoarse spre ea, de parcă şi-ar fi dat brusc seama 
de prezenţa ei. Avea în picioare nişte cizme cu vârful 
ascuţit, cum nu-i mai fusese dat să vadă. Pantalonii şi 
cămaşa nu erau nici pe departe potrivite pentru un 


gentleman. Părul negru trebuia tuns de ceva vreme, la fel 
mustaţa groasă. Ochii căprui şi adânci păreau că o studiază 
de parcă ar cunoaşte-o de undeva. Avea un aer care i se 
părea familiar. Se înfioră. 

— Pot să vă ajut cu ceva? îl întrebă. 

El îşi înclină uşor capul. 

— Coniţă, o aştept pe contesa de Sachse. 

Avea o voce sonoră şi vorbea un pic tărăgănat. 
Camilla ridică bărbia. 

— Eu sunt contesa de Sachse. Cine sunteţi 
dumneavoastră? 

Un colţ al gurii i se ridică leneş într-un mic zâmbet. 

— Ei, bine, din ce mi s-a spus, aş fi contele de Sachse. 

Arătă cu degetul înspre portret. 

— E mama mea? 

Ea încuviinţă din cap. Nu îşi dădea seama cum de 
fusese în stare să rămână în încăpere, când tot ce îşi dorea 
era să o ia la fugă în căutarea lui Archie. 

— Unde e... Unde e... _ 

Cum avea să-l numească de acum? Işi drese vocea. 

— Unde e domnul Warner? 

— A plecat acasă. 

— Acasă? repetă ea neîncrezătoare. 

— Da, coniţă. 

Clătină din cap. 

— Nu înţeleg. Adică e la el în cameră? 

Poate o aştepta în dormitor, dezbrăcându-se, 
pregătindu-se pentru revederea lor. 

— Nu, coniţă. Nu acasă aici, ci acasă la el. La 
Heatherton, parcă aşa zicea. Mi-a cerut să vă dau asta. 

Camilla privi ţintă pachetul învelit în hârtie albă şi 
legat cu sfoară, de parcă ce era înăuntru urma să îi facă 
rău. 

— Ce e asta? 

— N-a spus, coniţă. 

Luă pachetul. Trase aer în piept, aducându-şi aminte 
cine e ea, ce rang purta bărbatul acela şi ce însemna 
pentru ea. 


— Probabil sunteţi ostenit de pe drum. Am cerut să vi 
se pregătească cina, iar majordomul vă va conduce în 
camera dumneavoastră. După ce vă veţi instala, ne vom 
întâlni să cinăm. 

Făcu un pas înapoi. 

— Acum vă rog să mă scuzaţi, milord, dar trebuie să 
mă ocup de chestiunea aceasta, spuse ridicând pachetul. 

Inainte ca el să poată spune un cuvânt, Camilla se 
răsuci pe călcâie şi ieşi ca o săgeată din încăpere. O luă la 
fugă. Alergă pe hol, pe scări, alergă până în camera ei şi 
ajunse în pat. Mâinile îi tremurau în timp ce rupea sfoara şi 
hârtia. Deschise cutia. 

O scrisoare. In ea era o scrisoare. O scoase din cutie, 
apoi descoperi cel mai frumos şirag de perle pe care îi 
fusese dat să-l vadă. Lăsă deoparte cutia şi perlele şi se 
concentră pe ceea ce conta cel mai mult: literele scrise de 
mâna lui, cuvintele şi gândurile lui. 


Scumpa mea Camilla, 


În această clipă, probabil tremuri de furie. Am ştiut 
încă de la plecare că n-am să mă întorc, dar nu puteam 
îndura să-mi iau adio de la tine. lar asta e tot ce ne-a mai 
rămas. 

Adevăratul conte de Sachse a fost de acord că ţi se 
cuvine să primeşti 20.000 de lire şi i-a cerut domnului 
Spellman să facă plata cât mai degrabă. Mă tem că domnul 
Spellman va descoperi că nu va avea viață uşoară nici cu 
adevăratul conte, cum n-a avut nici cu mine. 

Scumpa mea, am un mic dar pentru tine. Pune-ţi 
aceste perle la gât sau sub pernă, oriunde crezi că e nevoie 
să le pui ca să iți aducă fericire, pentru că nu-mi doresc 
decât să fii fericită. 

Te iubesc. Te voi iubi mereu. Îți mulțumesc că mi-ai 
oferit atâtea momente de neuitat 

Al tău pentru totdeauna, 


Arch 


Lacrimile îi curgeau şiroaie şi picurau pe hârtia din 
faţa ochilor. Avea dreptate. Sigur că avea dreptate. Nu le 
mai rămăsese decât să-şi ia adio. Fie că-şi luau adio azi sau 
peste câteva luni, nu ar fi contat, pentru că durerea ar fi 
fost la fel de mare. Îl avea pe ducele de Kingsbridge. Urma 
să devină ducesă. Să fie fericită. Va fi fericită. Dacă va 
supravieţui durerii care îi făcea inima să se frângă. 


* 


După cină, contele de Sachse dori să rămână în salon. 
Stătea pe scaun şi privea fix portretul, de parcă astfel ar fi 
putut să o readucă la viață pe acea femeie. 

Camilla se uita la el fără să ştie ce să spună. Nu-şi 
vorbiseră deloc în timpul mesei. Şi nu fusese acea tăcere 
plăcută pe care o împărtăşea cu Archie. Era o tăcere 
forţată, de parcă amândoi doreau să termine masa şi să îşi 
vadă de ale lor. 

In cele din urmă, după câteva minute care păruseră o 
eternitate, el clătină din cap. 

— Abia dacă îmi aduc aminte de ea. Şi nici nu sunt 
sigur dacă este o amintire reală sau am creat-o acum, 
pentru că mi-o doresc atât de mult. 

— Sunt 18 ani de atunci, spuse Camilla cu 
amabilitate. Eraţi foarte mic. 

El se aplecă în faţă, îşi lăsă coatele pe genunchi şi îşi 
împreună mâinile. Pielea de pe ele era foarte închisă şi 
purta urmele unor răni. Mâini de muncitor. 

— Deci tata era un nelegiuit, din ce am înţeles. 

— Milord... 

El o întrerupse ridicând mâna. 

— Ştiu că aveţi o grămadă de reguli despre cum se 
cuvine sau nu să vorbeşti cu cineva, dar eu sunt Tom. Tom 
şi atât. 

— Nu. Sunteţi contele de Sachse. 

Şi părea destul de clar că va avea mai mult de tras cu 
el decât cu Archie. Urma să fie o provocare în toată regula. 


Măcar Archie înţelegea istoricul nobilimii şi importanţa pe 
care o avea în Marea Britanie. În timp ce acest bărbat era în 
toate intenţiile şi scopurile sale... american. Gândul o 
cutremură. 

— Te rog, spune-mi Tom măcar până când mă 
obişnuiesc cu toate astea. 

— Prea bine... Tom. 

Clătină scurt din cap. 

— Thomas. Pot să-ţi spun Thomas? Tom pare aşa... de 
rând. 

— E bine şi Thomas. Toată treaba asta cu lord în sus, 
lord în jos mă face să mă simt de parcă mi-aş da aere. 
Acum două săptămâni, principala mea grijă era dacă vitele 
îmi vor supravieţui peste iarnă. Acum a picat din cer 
povestea asta şi încă nu m-am prins dacă e de bine sau de 
rău. 

— Îmi imaginez că ai ceva dovezi că eşti Thomas 
Warner. 

— În afară de nume, aveam o pătură cu blazon. Nici 
nu ştiu de ce-am păstrat-o atâta timp. 

— La ochi semeni cu tatăl tău, dar ai moştenit 
blândeţea mamei tale. 

El rânji. 

— Nu le spune asta rândaşilor mei. Când strig la ei să 
sară, mă întreabă cât de sus. 

— Mă îndoiesc că o să-ţi revezi prea curând... 
rândaşii. 

— Va trebui să lămurim şi partea asta. 

Ea îşi drese glasul. 

— O să te ajut să găseşti pe cineva care să te înveţe 
cum trebuie să te comporţi în lume şi care îţi sunt 
îndatoririle. La primăvară mă mărit şi nu mă voi putea 
ocupa personal de asta. 

— Mi-a spus Warner. Îmi place de el. E un om bun. 

— Aşa este. 

— Îi eşti tare dragă. 

— Şi el mie. 

Părea că se gândeşte intens la ceva. Mustăcea. 


— Păi dacă ţi-e drag Warner şi tu îi eşti dragă lui, cine- 
i tipu’ ăsta de-l iei de bărbat? 

— Ducele de Kingsbridge. 

Thomas aştepta în continuare. Se aştepta ca ea să 
continue. 

— E duce, adăugă ea. lar eu voi deveni ducesă. 

— Şi asta o să te facă fericită? întrebă el. 

— Bineînţeles că da. 

Camilla se ridică de pe scaun şi îl privi fix. 

— Dar ce ştii tu despre toate acestea? Ai crescut în 
America, nu ştii nimic despre aristocrație. Ce-o fi fost în 
mintea contesei să te ducă acolo? Nu ai cum să înţelegi că 
un duce e respectat, iubit... 

Glasul i se frânse într-un hohot de plâns. Căzu pe 
scaun, cu ochii plini de lacrimi. 

— De ce nu şi-a luat rămas-bun? 

Tom se apropie şi îngenunche în faţa ei. 

— Uşor, uşor, scumpo, nu plânge. 

— Dar de ce nu şi-a luat Archie rămas-bun de la mine? 

— Bărbaţii nu se pricep să pună în cuvinte ce simt. 

— Archie se pricepe. Se pricepe foarte bine. 
Rămăsese că nu mai avem secrete unul faţă de celălalt. A 
ştiut că ai fost găsit şi nu mi-a spus. 

El îi ţinu mâinile într-ale lui. Erau mâini plăcute, în 
ciuda cicatricelor de pe ele. 

— S-ar fi schimbat ceva dacă îţi spunea? 

— N-ar mai durea atât de tare. 

Camilla îşi trase nasul. Și 

— Te-a iubit, să ştii. Mama ta. Incerca să te protejeze. 
Tatăl tău era un om îngrozitor. Nu era însă vreun nelegiuit, 
pentru că titlul îl avea pe drept. 

El râse, iar râsul lui îi amintea de al lui Archie, de 
liniile care i se formau în colţurile ochilor sclipitori. 

— Scumpo, nu la regulile de succesiune m-am referit 
când am zis că a fost un nelegiuit. Ştiu că mama a făcut ce- 
a crezut că e mai bine pentru mine. Poate aşa a fost. Dar 
uneori, când un bărbat ajunge la capătul unui drum lung şi 
se uită înapoi înspre locul de unde a plecat, se-ntreabă 


dacă nu i-ar fi fost mai bine dacă undeva pe traseu o lua pe 
altă cale. Cred că ce-ncerc să spun e că Warner a făcut cum 
a crezut mai bine. Asta nu înseamnă că peste ani nu va 
privi înapoi, întrebându-se dacă nu ar fi trebuit totuşi să 
apuce pe altă cale. Camilla îl privi cu atenţie. 

— Nu doar bărbaţilor li se întâmplă asta. Şi femeile 
privesc în urmă şi îşi pun întrebări. 

Şi uneori, când o femeie priveşte în urmă, e posibil să- 
şi dea seama că nu mai are aceleaşi visuri. 


Capitolul 24 


Pe Arch îl uimise cât de repede intrase în rutina vieţii 
lui de dinainte. Era din nou doar Archibald Warner. Nu avea 
niciun titlu. Era un om de rând. Simplu. Pentru elevii lui, era 
domnul Warner. 

Preda din nou, aşa cum făcuse tatăl lui. Era în aceeaşi 
clasă în care fusese înainte să pornească în marea aventură 
londoneză. Aşa vedea acum perioada în care fusese plecat, 
ca pe o mare aventură. | se deschiseseră ochii şi, aşa cum 
spunea cândva tatăl lui, odată deschişi, vor păstra mereu 
imaginea lucrurilor văzute, chiar şi când se vor închide la 
loc. 

Tatăl lui spunea multe vorbe înțelepte. Arch începea 
să se întrebe ce văzuse şi experimentase oare tatăl său de 
înţelesese că nu tot ce învaţă un om este apreciat. Şi că e 
mai bine ca unele lucruri să rămână neştiute. 

Arch stătea la catedră, ascultând un băietan care 
citea cu poticneli un sonet de Shakespeare. Avea dificultăţi 
nu pentru că nu ştia cuvintele, ci pentru că nu reuşea să 
descifreze semnificaţia fragmentului. Arch îşi aduse aminte 
de Camilla şi de prima propoziţie pe care o citise. Era dificil 
să citeşti când cuvintele care se formau nu erau cele la 
care te-ai fi aşteptat şi, astfel, nu aveau niciun sens. 
Produceau confuzie. 

— Domnule Warner? 


Un tânăr din spatele clasei îi făcea semne de parcă 
mâna i-ar fi fost prinsă în bătaia vântului. 

— Nu-l întrerupe, domnule Newman. 

— Dar... Domnule Warner, să vedeţi... 

— O să îţi vină rândul după ce termină domnul Ford. 

— E Lady Sachse aici, domnule. 

Arch avu senzaţia că fusese lovit cu leuca. Privi pe 
fereastră, dar nu văzu nimic din cauza luminii intense a 
soarelui. Dacă el nu vedea, cum de văzuse băiatul? Probabil 
îi juca o farsă sau îl înşelau, din păcate, ochii. Totuşi, Arch 
se duse la fereastră ca să vadă mai bine şi o văzu pe 
doamna în cauză. 

Simti că i se frânge coşul pieptului, iar numai se zbate 
să se elibereze. Îi văzu trăsura oprită la ceva distanţă în 
spatele ei şi o zări şi pe ea traversând cu eleganţă pajiştea. 

Ce Dumnezeu făcea aici? Trecuse o lună de când o 
părăsise, o lună în care încercase să o uite şi se străduise 
să şi-o amintească în cele mai mici detalii. 

— Putem merge să o vedem, domnule? 

— Nu, domnule Newman. Insă îţi dau sarcina de a 
păstra liniştea şi ordinea în clasă până ce mă întorc eu. 

Îşi spuse că nu trebuie să se grăbească, să nu arate 
cât de nerăbdător e să o vadă, dar picioarele i se mişcau 
singure. Ceea ce era totuşi un lucru bun, căci dorea să 
rămână puţin singuri înainte ca toţi ceilalţi să se repeadă să 
o salute. Devenise o eroină locală. Trimisese şcolii cele 
20.000 de lire pe care el i le dăruise şi însoţise suma de un 
bilet în care cerea ca banii să fie investiţi, iar din profitul 
obţinut să li se ofere burse celor prea săraci ca să plătească 
taxele şcolare. 

Urma să se mărite cu un duce, deci sigur nu mai avea 
nevoie de banii pe care i-i dăduse el. Şi, cu toate că ştia 
prea bine cât de generoasă este, iar şcoala îi era 
recunoscătoare pentru acei bani, ar fi vrut să ştie că reuşise 
să facă pentru ea ceva ce nimeni nu mai făcuse. 

Ea se apropie, iar paşii lui încetiniră, în sfârşit, poate 
din pricină că inima îi bătea să-i sară din piept. Nu uitase 
cât de frumoasă e şi avea o senzaţie dulce-amară pentru că 


o vedea după atâtea zile în care doar visase la ea. Se 
întrebă cum ar trebui să i se adreseze: milady sau 
Excelenţa Voastră. 

Îi privi cu atenţie mâinile, căutând cu privirea un inel, 
o dovadă că nunta avusese loc. Insă Camilla purta mănuşi, 
prin care nu reuşi să-i determine starea civilă. Sperase că, 
dacă va fi să o revadă vreodată, să o vadă fericită. In 
schimb, ea îl privea de parcă o dezamăgise profund. 

— Bună, îi spuse după ce reuşi să scape de nodul din 
gât. Nu credeam că o să te mai văd vreodată. 

— Mi-am dat seama, îi răspunse. 

Nu-i vorbise cu răceală. Cuvintele îi fuseseră însă 
pline de tristeţe. 

— Ne promiseserăm unul celuilalt că nu vom mai avea 
secrete, dar, când ai plecat la Londra, ştiai că l-au găsit pe 
conte. 

— Da şi m-am gândit că ar fi mai bine să îi ies doar eu 
în întâmpinare. 

— Nu aş fi crezut niciodată că ai fi un laş, că te-ai 
furişa în miez de noapte şi ai pleca fără să îţi iei rămas-bun. 

Nu plecase chiar în miez de noapte, dar îi înţelesese 
punctul de vedere. Se gândi o clipă să procedeze aşa cum 
văzuse la ea, să ascundă adevărul sub o grămadă de 
minciuni ca să se protejeze. Însă ţinea prea mult la ea ca să 
o mintă. 

— Mi-a fost teamă că, dacă te văd, nu voi avea 
puterea de a nu-ţi cere să te măriţi cu mine. Dacă te-aş fi 
cerut, te-aş fi pus în poziţia neplăcută de a mă refuza, iar 
pe mine, în poziţia groaznică de a mă preface că n-am 
murit pe dinăuntru. 

— Erai atât de sigur că te voi refuza? 

— Camilla, lângă mine nu poţi deveni ducesă. Nici 
măcar contesă nu poţi rămâne. Măritându-te cu mine, ţi-ai 
pierde titlul. N-ai mai fi milady... Bine, ai fi doamna mea, 
dar nu e nici pe departe acelaşi lucru. 

— lar lângă mine tu n-ai putea deveni tată, deci asta 
e. 

Rostise cuvintele cu asprimea cu care îi vorbise prima 


dată când o cunoscuse, dar existau diferenţe pe care nu 
avea cum să nu le observe. In vocea ei nu era provocare, ci 
acceptare. 

— Nu e deloc acelaşi lucru. Pot trăi foarte bine şi fără 
să fiu tată. In schimb, tu spui sus şi tare de când te cunosc 
că n-ai putea trăi fără un titlu nobiliar. 

— Ce spuneam eu era că nu pot trăi fără să fiu 
respectată. Şi da, cândva asociam respectul cu titlul 
nobiliar. Dar asta era înainte să mă înveţi să citesc. Ai 
schimbat felul în care mă privesc. Mi-ai oferit un dar 
minunat, Archie. Apoi mi-ai frânt inima pentru că nu ai 
înţeles că nu mai sunt femeia care eram atunci când ne-am 
cunoscut. Am crezut că mă iubeşti. 

— Dar te iubesc. Nu trece o clipă fără să mă gândesc 
la tine. 

— Mi-ai spus că, dacă aş căuta dragostea, aş fi pentru 
un bărbat anume cea mai importantă persoană din lume. 

Păreau lucruri spuse în altă eră, în altă viaţă, când 
inima îi era plină de speranţă şi avea sufletul unui romantic. 

— Chiar eşti cea mai importantă persoană din lumea 
mea, dar lumea mea e din cale-afară de mică. 

— Prefer să domnesc într-o lume mică decât deloc. 

O privi uimit, încercând să descifreze ceea ce părea, 
fără doar şi poate, o şaradă. 

— Te-am auzit bine? îndrăzni, în cele din urmă, să 
întrebe. 

— Nu ştiu ce ai auzit, ştiu doar ce am spus. 

Ah, era acea Camilla pe care o cunoştea prea bine, 
care încerca să îi distragă atenţia de teamă că va fi rănită. 

— Şi ducele tău? întrebă el. 

— Se pare că, ştiind atât de puţine lucruri despre 
dragoste, m-am înşelat în ce-i priveşte pe aristocrați. El 
crede că merită să lupţi pentru dragoste, aşa că iată-mă 
aici, pe câmpul de luptă, fără să am însă armele 
trebuincioase. 

— O, iubita mea Camilla, nu doar că ai toate armele, 
dar ai câştigat bătălia din clipa în care ai pus piciorul pe 
pajişte. Căzu în genunchi şi îi luă mâna într-a lui. Îmi vei 


face onoarea şi-mi vei îndeplini dorinţa cea mai scumpă, 
aceea de a-mi fi soţie? 

Ochii Camillei se umplură de lacrimi care începură să i 
se prelingă pe obraji. Scoase un oftat şi încuviinţă din cap, 
apoi se lăsă să cadă la pământ şi îi cuprinse gâtul cu 
braţele. 

— Am crezut că mor când am văzut că nu te întorci 
după mine. 

Se ţineau strâns în braţe, legănându-se. 

— O, dragostea mea, iartă-mă. Credeam că îţi 
dădeam ceea ce doreai. 

— Credeai greşit. 

Se îndepărtă puţin de el, cu faţa scăldată în lacrimi. 

— N-aş putea să cânt nici dacă viaţa mea ar depinde 
de asta, deci nu cred că vocea mea te va încânta vreodată. 
Insă te iubesc cu toată fiinţa mea şi vreau să fiu în braţele 
tale o mie de ani. 

EI îi luă cu gingăşie faţa în mâini. 

— O să te ţin în braţe o eternitate. 

O sărută cu tandreţe şi din toată inima, îi gustă 
lacrimile sărate, ştiind că de această dată erau lacrimi de 
bucurie, nu de teamă sau tristeţe. 

Se întrebă cum de îşi imaginase vreodată că şi-ar 
putea petrece restul vieţii fără ea. Ce viaţă tristă şi 
însingurată ar fi fost! Acum se simţea din nou întreg. 
Complet. Ea era motivul pentru care inima îi bătea, iar 
plămânii îl ajutau să respire. Brusc auzi în jur strigăte, 
aplauze şi râsete. Elevii din clasa lui erau cu toţii în jurul lor. 

— la uiteee! Domnul Warner o sărută pe Lady Sachse! 
strigă domnul Newman, arătându-i cu degetul cu o expresie 
încântată. 

— A, nu! spuse Camilla zâmbind din toată inima. 
Domnul Warner o sărută pe viitoarea doamnă Warner, iar 
acesta e titlul pe care o să-l port cu mândrie toată viaţa. 


* 


Localnicii chicoteau neîncetat de la aflarea veştii că 


ducele şi ducesa de Harrington veniseră la Heatherton ca 
să ia parte la nuntă. Camilla plănuise să fie o ceremonie 
restrânsă, dar mama lui Archie începu să întocmească lista 
cu persoanele care chiar nu puteau fi trecute cu vederea... 
Ei, bine, când lista fu gata, toată lumea din oraş fu poftită la 
nuntă. Ideea de a se cununa în biserica din satul unei 
crescuse Archie avea avantaje şi neajunsuri deopotrivă. 

Trăsura personală a ducelui o aduse pe Camilla la 
biserică. Şi tot în trăsura lui urma să plece, alături de soţul 
ei. 

Ea şi Rhys stăteau acum la braţ în faţa bisericii, 
aşteptând acordurile muzicii care vestea intrarea miresei. 
Purta o rochie albă elegantă, cu trenă amplă, iar buchetul îi 
era din trandafiri roz. 

— Arăţi superb, Camilla, spuse Rhys încet. 

— Mulţumesc. 

— Evenimentele familiei regale nu vor mai fi la fel fără 
tine. 

Ea râse uşor. 

— Nu-mi vor lipsi. Ciudat, nu? A fost o vreme când îmi 
doream cu disperare să iau parte la ele. 

— Sunt sigur că Prinţul de Wales te va considera bine- 
venită dacă vei decide într-o bună zi să treci prin Londra. 

— N-am nicio îndoială. Darul pe care ni l-a trimis 
include şi un bilet în care spune tocmai asta. Că sunt mereu 
bine-venită. Dar asta nu m-ar mai face fericită. Nici pe 
Archie nu l-ar face fericit. Îl iubesc atât demult, Rhys! N-am 
înţeles decât acum de ce tu şi Lydia aţi riscat atâtea ca să 
fiţi împreună. Nimic nu e mai important pentru mine decât 
bărbatul care mă aşteaptă aici, în biserică. 

— Indrăznesc să spun că nici pentru el nu există 
cineva mai important decât tine. 

— Sper doar să nu ajungă să regrete că nu vom avea 
copii. 

Un zâmbet diavolesc apăru pe chipul ducelui. 

— E o vorbă din bătrâni că, dacă treci pe sub o boltă!, 
te poţi vindeca de multe beteşuguri. Şi ceva - mi spune că 


1 Arch, în original (n.tr.) 


în noaptea asta vei fi sub o boltă. 

— Vai, obrăzniciile, nu-ţi e ruşine fie să şi sugerezi aşa 
ceva! 

Dacă alt bărbat i-ar fi vorbit fără perdea, ar fi fost 
jignită. Însă ea şi Rhys aveau un trecut lung şi intim. Deşi 
nu trecuse niciodată prin patul lui, le cunoştea pe multe 
dintre cele care o făcuseră. Îşi feri privirea şi simţi cum 
căldura îi inundă faţa. Într-adevăr, în acea noapte va simţi 
peste ea căldura trupului lui Arch. Se auziră acordurile 
muzicii de orgă. Camilla trase aer în piept şi îl pe luă Rhys 
de braţ. 

— Sunteţi gata, contesă? o întrebă. 

Era neobişnuit să îl audă folosindu-i titlul pentru 
ultima oară. După ce ea şi Archie îşi vor jura credinţă, va fi 
din nou o femeie de rând. Bănuia însă că pentru el nu va fi 
niciodată o femeie ca toate celelalte. 

— Sunt gata să mă scutur de toate lanţurile rangului 
nobiliar, spuse fără nicio remuşcare. N-am fost niciodată 
mai fericită sau mai sigură de calea pe care urmează să o 
apuc. 

— E norocos să te aibă, Camilla. L-aş invidia dacă nu 
aş fi îndrăgostit nebuneşte de soţia mea. 

Ea îl ciupi de braţ. 

— Invidiază.-l, totuşi. 

Râsul lui le însoţi primii paşi în biserică. Apoi ducele 
tăcu, întrucât semnificaţia momentului îi copleşea pe 
amândoi. Biserica era plină ochi, iar ea îşi spune că până şi 
persoanele deloc religioase veniseră să îi vadă. Dar nici nu 
mai observă mulţimea din clipa în care îl văzu pe Archie, 
care o aştepta. Lângă el era Winston, pe post de cavaler de 
onoare. 

Singurul lucru la care se mai putea gândi era că se 
mărită cu unicul bărbat care o făcea cu adevărat fericită. 
Era atât de chipeş că îi tăia respiraţia. Nici nu-şi dădea 
seama că păşea spre altar alături de alt bărbat. 

De fapt, nici nu-şi dădea seama că păşea. Se simţea 
ca într-un vis din care ştia că nu se va trezi niciodată. Un 
vis alături de Archie, în care, chiar dacă nu ar fi avut nimic 


în afară de asta, ar fi avut totu/ 

— Cine o încredinţează pe această femeie? întrebă 
pastorul. 

— Eu, ducele de Harrington, spuse Rhys. 

Apoi ducele se retrase, iar Camilla fu alături de Archie, 
cu mâna cuibărită în a lui. 

— Eşti sigură că vrei să faci asta? o întrebă el în 
şoaptă. 

— Sunt sigură că te iubesc şi că vreau să-mi petrec 
restul vieţii cu tine. In afară de asta, nu sunt sigură de 
nimic. 

— Mi-ai răspuns la întrebare. 

Se întoarse către pastor şi încuviinţă din cap. 

— Dragii mei, ne-am adunat azi... 

Cuvintele curgeau cu rezonanţă şi efect. Ceremonia 
păru în acelaşi timp scurtă, dar şi prea lungă. Se spuseră 
jurămintele, verigheta simplă, din aur, îi fu pusă Camillei pe 
deget, iar buzele lui moi se lipiră de ale ei. Apoi se auziră 
cuvintele pe care parcă le aşteptase de când lumea: 

— Sunt onorat să vi-i prezint pe domnul şi doamna 
Archibald Warner! 


Urmă o noapte de sărbătoare. Casa lui Archie, cea în 
care locuise mama lui, era înconjurată de mese. Mama lui 
locuia de-acum cu Nancy şi Owen, ca fiul său cel mare şi 
soţia lui să poată avea parte de ceva timp doar pentru ei 
doi. 

Camilla se simţea mai mult decât pregătită să fie doar 
cu el. Dar, înainte de asta, acceptase cu graţie urările de 
bine ale tuturor sătenilor, dăduse mâna cu toţi, le urase, la 
rându-i, toate cele bune. 

Winston fusese primul care o luase în braţe, o lăsase 
pe spate şi o sărutase direct pe gură. Camilla izbucni în râs 
când, în cele din urmă, o eliberă din strânsoare. 

— Cred că gura ta face asta necontrolat de fiecare 
dată când întâlneşti o fată drăguță, îl mustră ea. 


— A, nu, doar când fratele meu se însoară cu o femeie 
pe care o accept din toată inima. 

— O sărută apoi uşor pe obraz. 

— Să-l faci fericit! 

— Aşa am să fac, promise ea. Şi o încep să îţi caut şi 
ţie nevastă. 

El îi aruncă o privire îngrozită. 

— Nu, mulţumesc. Nu sunt făcut pentru însurătoare. 

Fiicele lui Nancy îi dăruiră câte un sărut mătuşii 
Camilla. Îi plăcea la nebunie noul ei titlul, cel de mătuşă. Se 
întreba cum de ţintise atât de sus, spre cel de ducesă. 
Acum îi părea atât de lipsit de importanţă. 

Dansase cu Archie, Rhys, Winston şi zeci de alţi 
bărbaţi. Râsese, acceptase toasturile în cinstea sa şi îşi 
văzuse bărbatul privind-o de parcă nicio altă femeie nu mai 
exista pe lume. 

Când simţi că picioarele ei nu mai pot îndura încă un 
dans, Archie o luă în braţe. 

— Hai să mutăm petrecerea înăuntru, ce zici? îi şopti 
el. 

De afară se auzeau strigătele şi chiotele celor care 
încă nu plecaseră la casele lor. Ea i se cuibări la piept, cu 
capul pe umărul lui, şi îi cuprinse gâtul cu braţele. El o 
purtă în casă, pe scări şi apoi în camera care avea să fie a 
lor din noaptea aceasta pentru tot restul vieţii. Cineva 
dăduse cuverturile la o parte. Bănuia că mama lui. Tot ea 
lăsase o lampă aprinsă. 

— Să mă duc s-o caut pe Frannie? întrebă Arch după 
ce o lăsă jos. 

— Nu. 

Frannie venise cu ea, la fel Lillian. Deşi niciuna nu 
avea să câştige cât ar fi câştigat lucrând pentru o contesă, 
amândouă fuseseră de părere că a fi alături de ea 
compensa diferenţa de bani. Ea fusese până peste poate de 
bucuroasă, căci nu era sigură cum avea să se descurce fără 
ele. 

— Poţi să mă dezbraci tu. 

El o trase din nou lângă el. 


— Nu ştiu dacă pot să îndur aşteptarea. Aproape că 
mi-am pierdut minţile în toată luna asta de pregătiri pentru 
nuntă, pentru că nu te-am putut avea lângă mine în pat. 

Vru să îi spună că aşteptarea fusese chinuitoare şi 
înnebunitoare şi pentru ea, dar nu apucă să vorbească... 
Gura lui o cotropea deja pe a ei, iar nimic din ce-ar fi vrut 
să spună nu mai avea importanţă. Nu contau decât 
senzațiile pe care le simţea fierbând înăuntrul ei, aşteptând 
să se dezlănţuie. Parcă trecuse o eternitate de când îi 
simţise trupul ferm lipit de al ei. Tânjea după el şi ar fi vrut 
să strige de bucurie că trezea în ea senzaţii care îi fuseseră 
străine până la el, de bucurie că atingerea lui era aproape 
magică. 

Putea simţi chiar şi prin numeroasele straturi ale 
veşmintelor căldura mâinilor lui, nerăbdarea, puterea care 
urma să o împingă pe culmile plăcerii. El îşi trecu buzele 
fierbinţi pe gâtul ei. 

— Ah, Camilla, cât mi-ai lipsit! 

— Doamnă Warner, îl atenţionă ea. 

— Ce? 

— Sunt doamna Warner acum. Spune-mi aşa. Măcar o 
dată. 

El se trase uşor înapoi, atât cât să o poată privi în 
ochi. Işi plimbă degetele înmănuşate peste chipul ei. 

— Te iubesc, doamnă Warner. 

Camilla simţi lacrimi în ochi. 

— Îmi place la nebunie să fiu doamna Warner. 

— Asta-i bine, pentru că am de gând să fii doamna 
Warner foarte foarte multă vreme. 

Arch îşi dădu jos mănuşile şi le lăsă să cadă pe podea. 

— la să vedem acum dacă reuşesc să te scot din tot 
aranjamentul acesta vestimentar. 

Nu păru să îi ia prea mult timp şi, la scurtă vreme 
după aceea, ea stătea întinsă în pat, complet dezbrăcată. 

— Am ştiut dintotdeauna că eşti isteţ. 

Cum hainele lui erau mult mai uşor de dezbrăcat 
decât ale ei, în câteva secunde fu în pat lângă ea. Camilla îi 
atinse piept gol, îi simţi respiraţia, muşchii încordaţi şi 


fremătând. El îi luă mâna şi o duse la buze, fără ca privirea 
lui să o părăsească vreo clipă pe a ei. 

— Avem o viaţă înainte ca să o luăm uşor. Dar am 
nevoie de tine, Camilla, te vreau chiar acum. 

Nimic pe lume, nici măcar cititul nu o făcea să se 
simtă aşa de puternică precum în clipa în care îi auzea 
dorinţa disperată, ce aproape că-i sugruma vocea. 
Niciodată nu se simţite mai dorită, mai importantă ca în 
acele momente. Era o senzaţie îmbătător de puternică. 
Numai că şi dorinţa, şi nerăbdarea ei erau la fel de mari ca 
ale lui. 

— Şi eu te vreau, Arch. 

Graba din vocea lui, trupul lui dornic să fie primit de al 
ei, muşchii ce îi fremătau îi lăsară impresia că îşi va potoli 
degrabă dorinţele şi se va ocupa apoi de ale ei. Dar părea 
că, odată ce îşi rostise tare şi fără ocolişuri dorinţele şi le 
aflase apoi pe ale ei, Arch decisese să se înfrâneze. 

Îşi trecu mâna pe conturul dulce al trupului ei, peste 
coapsă, către gleznă şi înapoi, iar când privirea i-o întâlni 
pe a ei, îi dărui un zâmbet. Apoi un sărut. Atingerea buzelor 
lui fu scurtă, dar încărcată de promisiuni. O sărută pe 
obraz, pe bărbie, apoi de-a lungul gâtului. Cu un geamăt 
adânc, îşi cufundă limba în adâncitura gâtului ei. Ea se 
mişcă încet sub el, îşi înălţă trupul spre al lui, cuprinsă de 
nerăbdare şi vrând parcă să îl grăbească. 

— Nu aşa de repede, dragostea mea, îi şopti el. 

Era acum atât de aproape, se putea ospăta din ea, 
dar nu voia să se grăbească. Voia să o savureze. Camilla îşi 
trecu degetele prin părul lui şi-şi apăsă încet palma pe 
obrazul lui. Mâine îl va vedea bărbierindu-se. La fel şi 
poimâine şi în toate zilele ce vor urma. Fără să se simtă 
vinovată, ruşinată sau speriată că îi va surprinde cineva sau 
că lumea va afla despre ei. Va putea să-l privească 
dimineaţa, la trezire, apoi pieptănându-se, îmbrăcându-se. 
Vor trăi împreună normal, deschis, în văzul lumii, 
împărtăşind fiecare aspect al vieţii, fără să se mai ascundă. 

Nu vor mai exista secrete nici între ei, nici în jurul lor. 
Vor putea fi deschişi şi sinceri, iar senzaţia era eliberatoare. 


Simţi atingerea magică a mâinilor lui pe sâni. Îi 
mângâia, îi frământa, îi remodela. Îi plăcea la nebunie să-l 
vadă cum îi redescoperă trupul, cum mâinile lui se învaţă 
din nou cu formele şi liniile ei moi şi prelungi. El îi atinse un 
sân cu buzele, urmărindu-i conturul cu limba, trasând dulci 
cărări ce-i provocau fiori de plăcere. Îi cuprinse apoi sfârcul 
şi îl supse uşor. 

— Archie... 

Îşi înfipse degetele în părul lui, ţinându-l locului, 
savurând senzațiile pe care i le oferea. El o sărută sub sân, 
sărută mica vale formată între ei şi trecu la celălalt. Mâinile 
ei îi mângâiau spatele şi umerii, iar picioarele i se frecau de 
coapsele lui. Îl săruta pe gât, pe ceafă, pe piept. O 
înfierbântau gemetele lui adânci, respiraţia întretăiată, 
muşchii încordaţi şi pielea ca udată de rouă. Cum de-i 
trecuse prin minte să renunţe la aşa ceva de dragul unui 
titlu de ducesă? 

Trupurile lor deveniră unul, o învolburare de braţe, de 
picioare, de came fierbinte. Alunecau unul peste celălalt, 
unul în celălalt, atingându-se, stârnindu-se... hai, acum... 
nu încă... hai, încă puţin... nu mai pot, nu mai rezist... 

Terminară împreună, şi fu ca şi cum nu fuseseră 
niciodată despărțiți. În acelaşi timp, senzaţia fu un pic 
diferită, nouă. Extazul pe care îl trăiau împreună nu mai era 
furat. Momentele lor de plăcere nu mai erau secrete. Erau 
ale lor, pur şi simplu, primele din multele care îi aşteptau în 
toate nopţile următoare. 

Se lăsară purtaţi de valul pasiunii, iar când senzațiile 
se domoliră, ea se gândi că nimic, niciodată nu putea fi mai 
minunat. 

Îi luă mult timp să îşi revină. lubea să simtă greutatea 
trupului lui peste al ei. lubea totul la acest bărbat. Arch se 
lăsă într-o parte şi o trase la pieptul lui, mângâind-o uşor. 

— Ce dor mi-a fost, spuse. Mi-a fost dor să te ţin în 
braţe, să te am aproape. 

— Sunt nespus de fericită, Arch. N-am crezut vreodată 
că voi fi. Nu ca acum. 

Se ridică, se aplecă spre el şi îl sărută. De-acum era 


doamna Warner. Şi niciodată nu preţuise atât de mult un 
titlu. 


Epilog 


Opt ani mai târziu 


— Tati, când o să fiu mare, o să fiu la fel de frumoasă 
ca mami? 

Arch o privi pe Venetia stând pe pătură, sub un copac. 
Ramurile sale ample o adăposteau, îi făceau umbră, ca să-i 
protejeze pielea albă ca laptele de razele soarelui văratic. 
Copila avea doar şase ani, dar era deja limpede că 
moştenise nu doar trăsăturile mamei, ci şi inteligenţa ei. 

Sprijinit în cot, se întinse şi o ciupi de nas, făcând-o să 
chicotească. 

— Deja eşti la fel de frumoasă ca mami. 

— Dar eu, tati? Şi eu sunt frumoasă ca mami? 

Întrebarea venea de la Helena, în vârstă de patru ani. 
O ciupi şi pe ea de nas, lucru care o făcu să hohotească 
irezistibil. 

— Fără îndoială. 

— Dar eu? întrebă Anna, în vârstă de doi ani. 

— Sigur că da, îi răspunse, prefăcându-se că îi prinde 
nasul între degete ca într-un cleşte. 

Apoi, convins că, deşi nu ştia încă să vorbească, era la 
fel de curioasă, o gâdilă pe burtă pe mezină. Il răsplăti un 
zâmbet ştirb, iar două picioruşe pufoase începură să se 
agite de bucurie. 

— Şi tu, micuţo. 

— Dar Roman o să fie la fel de chipeş ca tine când se 
va face mare? întrebă Venetia. 

— Chiar mai chipeş, aş zice. 

Arch privi în depărtare spre fiul său, primul născut, 
care dovedise că, în ciuda convingerii ei, Camilla nu era 
stearpă. Băiatul juca crichet cu prietenii. După ce se 


născuse Helena, Arch şi Camilla renunţaseră la vacanţele în 
zonele cu climă caldă şi însorită. După venirea pe lume a 
Annei, Camilla încetase să mai ţină sub pernă şiragul de 
perle. lar odată cu naşterea recentă a celei mai mici dintre 
fete, ajunseră la concluzia că singura soluţie să nu mai aibă 
copii ar fi ca Archie să nu-şi mai dea jos pantalonii înainte 
să i se alăture Camillei în pat. lar asta nu avea cum să se 
întâmple. Nu, câtuşi de puţin. 

Işi văzu soţia îndreptându-se spre ei. Fusese să vadă 
mai de-aproape meciul de crichet al băieţilor, când fetele 
adormiseră după picnic. 

Îi saluta pe trecători cu un zâmbet luminos. Adierea 
vântului purta până la el sunetul râsului ei, iar Arch se 
gândi că nu cunoscuse vreodată pe cineva mai fericit decât 
ea. Sau mai implicat în viaţa comunităţii. Datorită 
eforturilor ei, şcoala de băieţi Haywood devenise Şcoala de 
Etichetă şi Dezvoltare Haywood. Primea de-acum şi fete, nu 
doar băieţi, iar elevilor nu li se predau doar materii şi 
noţiuni elementare. Cei mai ambiţioşi dintre ei învățau să 
pătrundă în rândul elitelor. 

— Lumea se schimbă, şi o nouă clasă socială e pe cale 
să apară. Aristocraţii îi acceptă printre ei pe americanii 
bogaţi. Britanicii bogaţi nu au voie să nu ţină pasul, dar 
trebuie să ştie o mulţime de lucruri ca să nu arate ridicol. 

Se referea în glumă la lecţiile de etichetă pe care le 
oferea, numindu-le „Cum să-i duci pe toţi de nas”. Însă nu 
lua nimic în glumă când venea vorba despre programul ei 
de citire pentru adulţi, numit „Recuperare”. 

Era ea însăşi un exemplu, demonstrase cât de multe 
poate realiza cineva dacă îşi pune în gând. Vorbea despre 
necesitatea de a introduce programe educaţionale 
destinate nu doar săracilor, ci şi celor care, dintr-un motiv 
sau altul, fuseseră trecuţi cu vederea. Nu doar copiilor, ci şi 
adulţilor. Folosea exemplul personal şi spunea: 

— Faptul că un adult nu ştie să citească nu este din 
vina lui, ci a Angliei. Cum putem, ca naţiune, să eliminăm 
sărăcia materială dacă nu ne ocupăm mai întâi de sărăcia 
educaţională? 


Arch fusese mai mândru de ea ca oricând atunci când 
trimisese la parlament o petiție prin care solicita o lege prin 
care oamenilor să li se ofere acces la educaţie gratuită. 
Muncea fără odihnă ca să îndrepte sistemul educaţional. 
Adesea era nemulțumită şi descurajată de încetineala cu 
care se făceau progrese, dar el nu avea cum să nu observe 
că eforturile ei dădeau rezultate. 

Când venea vorba de donaţii pentru cauzele pe care 
le susţinea, era capabilă să desfacă şi baierele cel mai 
strâns legate ale pungilor. 

El bănuia cumva că până şi cei mai zgârciţi dintre cei 
avuţi acceptau să doneze pentru că, pe vremuri, Camilla 
ajunsese să afle o mulţime de secrete ale nobilimii. Şi nu 
ezita să folosească absolut toate mijloacele ca să obţină 
bani pentru fundaţiile în care credea şi pentru a uşura viaţa 
celor săraci. 

Când ajunse suficient de aproape de ei, fetele mai 
mari săriră în picioare şi alergară spre ea. Reuşi cumva să 
le cuprindă cu braţele pe toate trei. 

— Ce faceţi, îngeraşii mei? Aţi dormit bine? 

— Nu prea, spuse Veneţia. Acum o să ne citeşti? 

— Imediat, promise ea. 

Arch luă bebeluşul în braţe şi se ridică, în timp ce 
Camilla le ducea pe fete înapoi pe pătura de picnic. După 
ce le instală, se întoarse spre el. 

— Oricât de aproape aş sta, tot nu reuşesc să înţeleg 
regulile crichetului, spuse vizibil nedumerită de faptul că 
acest sport era dincolo de puterea ei de înţelegere, cum 
puţine lucruri erau. 

— Important e că jucătorii le înţeleg, spuse el. 

— Aşa cred. 

ÎI privi cu un zâmbet plin de iubire, apoi luă bebeluşul 
în braţe şi se întoarse cu spatele la Arch, sprijinită de 
pieptul lui. El îi cuprinse mijlocul cu braţele, trăgând-o mai 
aproape, şi îşi sprijini bărbia de umărul ei, inspirându-i 
parfumul şi căldura. Nu, clar nu va renunţa prea curând să- 
şi dea jos pantalonii înainte să i se alăture în pat. 

— Regreţi vreodată că nu te-ai măritat cu ducele tău? 


— De ce-aş visa la un duce când am un prinţ? 
Insă, când vedea cu câtă dragoste îl privea, Arch nu 
se simţea ca un prinţ. Se simţea mai degrabă ca un rege. 


Sfârşit 


